
Mu ir Aira Moranai turėjo važiuoti į laidotuves Pensilvanijos 
valstijos Derliko miestelyje. Mirė Megės mergautinių laikų drau- 
gės vyras. Derlikas driekėsi palei siaurą kaimo keliuką už kokių 
devyniasdešimties mylių į šiaurę nuo Baltimorės, o laidotuvės buvo 
paskirtos šeštadienio rytą pusę vienuolikos, taigi Aira sumetė, jog 
teks išvažiuoti apie aštuonias, ir suirzo (buvo ne iš tų, kurie mėgs- 
ta anksti keltis). Be to, šeštadieniais krautuvėje turėdavo daugiausia 
darbo ir nebuvo, kas jį pavaduotų. Ir dar jų automobilis stovėjo 
remonto dirbtuvėje. Reikėjo smarkiai taisyti kėbulą, ir atsiimti 
mašiną jie galėjo ne anksčiau, kaip šeštadienio rytą lygiai aštuntą, 
kai dirbtuvę atidarys. Aira užsiminė, kad gal geriau nevažiuoti, 
tačiau Megė pasakė, jog reikia. Su Sirina ji draugaujanti visą gyve- 
nimą. Beveik visą: keturiasdešimt dvejus metus, pradedant nuo 
pirmos klasės, kurią mokė panelė Kimel. 

Jie ketino atsikelti septintą valandą, tačiau Megė veikiausiai ne- 
teisingai nustatė žadintuvą, taigi jie pramigo. Teko paskubom reng- 
tis ir greitosiomis pusryčiauti kava iš automato ir šaltais dribs- 
niais. Paskui Aira pėsčias išdrožė į krautuvę palikti pirkėjams raš- 
telio, o Megė nuėjo į remonto dirbtuves. Laidotuvėms apsivilko 
geriausią suknelę — mėlyną baltų šakelių raštais, pūstom ranko- 
vėm — ir apsiavė blizgančiais juodais lakiniais bateliais. Vidutinio 
aukščio kulniukais, tačiau žingsnį teko šiek tiek sulėtinti: ji buvo 
labiau įpratusi prie rumbuotų padų. Kita kliūtis buvo kažkaip iki 
šlaunų vidurio nusmukęs pėdkelnių šakumas, taigi buvo priversta 
eiti mažais nenatūraliai lygiais žingsniukais nelyginant šaligatviu 


riedantis didžiulis prisukamas žaislas. 

Laimei, dirbtuvė buvo vos už kelių kvartalų (šioje miesto dalyje 
viskas susimaišė — nedideli karkasiniai namukai, tokie kaip jų, 
buvo įsispraudę tarp fotografų ateljė, kosmetikos salonų, kuriuo- 
se dirbo tik savininkės, vairavimo mokyklų ir kojų ligų gydyklų). 
Oras buvo puikus — šilta saulėta rugsėjo diena, vos vos dvelkia 
vėjelis, vėsindamas veidą. Ji priplojo kirpčius, nes šie vis taikėsi 
susiraityti. Po pažastimi spaudė išeiginį rankinuką. Ties kampu 
pasuko į kairę, ir štai prieš akis „Kėbulų ir sparnų prieglobstis“ 
jau pakeltomis žaliomis apsilupinėjusiomis garažo durimis, į urvą 
panašiu vidumi, aitriai trenkiančiu kažkokiais dažais, kurie jai pri- 
minė nagų laką. 

Čekį ji jau turėjo paruošusi, savininkas pasakė, kad raktai ma- 
šinoje, taigi ji gali nedelsdama važiuoti. Automobilis, nebenaujas 
pilkšvai mėlynas „Dodžas“, stovėjo dirbtuvės gale. Taip gerai jis 
jau seniai neatrodė. Užpakalinis buferis ištiesintas, sumaitotas dus- 
lintuvas pakeistas, pustuzinis įdubimų įvairiose vietose išlyginti, 
rūdžių dėmės ant durelių paslėptos. Aira buvo teisus: nėra reika- 
lo pirkti naujo automobilio. Ji šmurkštelėjo už vairo. Kai pasuko 
degimo raktelį, įsijungė radijas — transliavo Melo Spruso laidą 
„Baltimorės rytas“. Kol kas tegu pliauškia. Ji prisitaikė sėdynę, 
atloštą aukštesniam Žmogui atsisėsti, ir pakreipė užpakalinio vaiz- 
do veidrodėlį žemyn. Prieš akis šmėstelėjo jos pačios veidas, ap- 
skritas, šiek tiek blizgantis, mėlynų akių kampučiuose susimetu- 
sios raukšlelės, lyg dėl ko nors jaudintųsi, nors iš tiesų ji prisi- 
merkė, kad geriau matytų prieblandoje. Perjungė bėgius ir 
sklandžiai nuvairavo į dirbtuvės priekį, kur savininkas stovėjo ir 
raukydamasis žiūrėjo į segtuvą. 

Šiandieninio „Baltimorės ryto“ tema buvo „Kuo pagrįsta ide- 
ali santuoka?“ Kažkokia moteriškė paskambinusi pareiškė, kad 
bendrais interesais. „Kai abu žiūri per televizorių tas pačias pro- 
gramas“, — paaiškino ji. Megei ideali santuoka rūpėjo kaip per- 
nykštis sniegas. (Ji jau dvidešimt aštuonerius metus buvo ištekė- 
jusi.) Nuleido langą ir šūktelėjo: „Dabar sudiev!“, ir savininkas 
pakėlė akis nuo segtuvo. Ji praplaukė pro šalį — moteris, nors 
kartą pasitikinti savimi, pasidažiusi lūpas, avinti batelius pusaukš- 
čiais kulniukais, vairuojanti neapdaužytą automobilį. 

Švelnus balsas per radiją suokė: „Taigi ketinu vėl ištekėti. Pir- 
mą kartą tekėjau iš meilės. Tikros, didelės meilės, ir nieko gero 
neišėjo. Kitą šeštadienį išteku, kad jausčiausi saugi“. 

Megė pažvelgė į prietaisų skydą ir ištarė: 

— Fiona? 

Ketino stabdyti, tačiau kažkodėl padidino greitį ir iš garažo šo- 
vė tiesiai į gatvę. Iš kairės besiartinąs „Pepsi“ furgonas trenkėsi į 
kairį priekinį automobilio sparną — vienintelę vietą, kuri iki šiol 
buvo sveikutėlė. 

Kadaise su broliais žaisdama beisbolą, Megė dažnai užsigauda- 
vo, tačiau sakydavo, kad neskauda, nes bijodavo, jog jos nebepri- 
ims Žaisti. Sukandusi dantis, bėgdavo nešlubuodama, nors kelį 
skaudėdavo taip, jog atrodė, galą gaus. Dabar tai prisiminė, kai 
šeimininkas pripuolė šaukdamas: 

— Kas po...? Ar nesusižeidėt? 

Oriai spoksodama į tolį, ji pareiškė: 

— Žinoma, ne. Kodėl klausiat? — Ir nuvažiavo, kol „Pepsi“ vai- 
ruotojas neišlipo iš furgono, ir veikiausiai ji gerai padarė, turint 
omeny jo veido išraišką. Tačiau sparnas labai liūdnai barškėjo, lyg 
žvyru vilktųsi skardos gabalas, todėl vos pasukusi už kampo, kai 
abudu vyrai — vienas krapštėsi pakaušį, antrasis mosikavo ranko- 
mis — dingo iš užpakalinio vaizdo veidrodėlio, ji sustojo. Fiona 
per radiją nebekalbėjo. Užtat kažkokia moteriškė sergždžiančiu 
tenoru lygino penketą savo vyrų. Megė išjungė variklį ir išlipo. 
Pamatė, kokia atsitiko bėda. Automobilio sparnas buvo taip įlenk- 
tas, jog lietė padangą; ji net nusistebėjo, kad ratas dar gali suktis. 
Pritūpė ant šaligatvio, abiem rankom įsikibo į sparno kraštą ir 
trūktelėjo. (Prisiminė, kaip atsitūpusi aukštoje žolėje paslapčiom 
krūpčiodama plėšė džinsų kišką nuo sukruvinto kelio.) Į sterblę 
pribiro pilkšvai mėlynų dažų atplaišų. Kažkas praėjo šaligatviu jai 
už nugaros, tačiau ji apsimetė nieko nepastebinti ir vėl trūktelėjo. 
Šį kartą sparnas pajudėjo — nedaug, bet padangos nebekliudė, ir 
ji atsistojusi nusišluostė dulkinas rankas. Tada vėl įlipo, bet valan- 
dėlę sėdėjo nejudėdama. 

— Fiona! — vėl ištarė. 

Kai paleido variklį, radijas reklamavo bankų paskolas, ir jinai jį 
išjungė. 

Aira laukė priešais savo krautuvę, vilkėjo tamsiai mėlynu kos- 
tiumu, dėl to atrodė keistas, neįprastai energingas. Ant kaktos 
jam krito sulipusių juodų plaukų kupeta, kurioje jau bolavo ir žilų 
sruogų. Virš jo vėjuje siūbavo metalinė iškaba: „Semo rėmų par- 
duotuvė. Dembliai. Profesionaliai apipavidalinti jūsų siuviniai“. 
Semas buvo Airos tėvas, nė piršto neprikišantis prie verslo nuo to 
laiko, kai prieš trisdešimt metų išsiaiškino turįs „silpną širdį“. 
Megė „silpną širdį“ visada paimdavo į kabutes. Ji iš principo ne- 
žiūrėjo į buto virš krautuvės langus — už jų Semas leido nykias, 
tuščias, niurzgias dienas su dviem Airos seserimis. Veikiausiai da- 
bar stovi ten ir žiūri. Ji sustabdė mašiną prie šaligatvio ir persėdo 
į keleivio vietą. 

Prie automobilio besiartinančio Airos veido išraiška buvo verta 
išsamių tyrinėjimų. Iš pradžių jis žiūrėjo pritariamai ir su pasiten- 
kinimu, tačiau apėjęs kapotą ir išvydęs kairį sparną, sustojo kaip 
įbestas. Pailgas kaulėtas gelsvai žalias veidas ištįso. Akys, ir taip 
tokios siauros, kad negalėjai būti tikras, juodos jos ar tik tamsiai 
rudos, virto suglumusiais įžambiais plyšeliais. Jis atidarė dureles 
ir sielvartingai įsispoksojo į ją. 

— Susidarė nenumatyta situacija, — paaiškino jam Megė. 

— Nuo dirbtuvės iki čia? 

— Išgirdau per radiją kalbant Fioną. 

— Juk tai penki kvartalai! Tik penki ar šeši kvartalai. 

— Aira, Fiona išteka. 

Su palengvėjimu pamatė, kad jis liovėsi galvojęs apie automo- 
bilį. Raukšlės jo kaktoje išsilygino. Valandėlę žiūrėjo į ją, paskui 
paklausė: 

— Kokia Fiona? 

— Tavo marti Fiona, Aira. Kiekgi Fionų mes pažįstam? Tavo 
vienintelės anūkės motina Fiona, kuriai staiga šovė į galvą ištekėti 
už pirmo pasitaikiusio, kad saugiai jaustųsi. 

Aira atlošė sėdynę ir pasitraukė nuo šaligatvio krašto. Regis, jis 
įtempė ausis — galbūt stengėsi išgirsti, ar nekliūva ratas. Tačiau ji, 
matyt, trūktelėdama sparną viską sutvarkė. Jis paklausė: 

— Kur išgirdai? 

— Per radiją, važiuodama. 

— Tokius dalykus pranešinėja per radiją? 

— Ji paskambino telefonu. 

— Mano šventu įsitikinimu, tai šiek tiek trenkia... išpuikimu, — 
tarė Aira. 

— Ne, ji tiktai... ir dar ji pasakė, kad tikrai mylėjusi tik Džesį. 

— Pasakė per radiją? 

— Tai buvo pokalbių laida, Aira. 

— Galva neneša, kodėl nūnai visi pasišovė viešai atlikinėti išpa- 
žintį, — nusistebėjo Aira. 

— Kaip manai, ar Džesis girdėjo? — paklausė Megė. Ši mintis jai 
ką tik toptelėjo. 

— Džesis? Tokiu metu? Jis nusipelnys medalio, jei atsikels anks- 
čiau kaip vidurdienį. 

Megė nesiginčijo, nors galėjo. Mat Džesis keldavosi anksti, 
be to, šeštadieniais dirbdavo. Aira tik užsiminė, kad jam trūksta 
sumanumo. (Jis buvo daug griežtesnis sūnui negu Megė. Nema- 
tė nė pusės jo gerųjų savybių.) Ji žvelgė į tolį, o pro šalį skriejo 
parduotuvės, namai ir vienas kitas praeivis, vedinas šunimi. Nie- 
kas neatsiminė sausesnės vasaros, šaligatviai atrodė lyg pabars- 
tyti kreida. Oras tvyrojo tirštas kaip kisielius. Priešais bakalėjos 
krautuvę vargšas berniūkštis švelniai šluostė skuduru dulkes nuo 
dviračio stipinų. 

— Tai išvažiavai iš Empri gatvės, — pradėjo Aira. 

— Ką? 

— Kur yra remonto dirbtuvė. 

— Taip, Empri gatvės. 

— Ir pasukai į Daimlerio... 

Jis vėl prisiminė sparną. Ji tarė: 

— Įlenkiau jį važiuodama iš garažo. 

— Nori pasakyti, dar tenai? Remonto dirbtuvėje? 

— Norėjau paspausti stabdį, tačiau padidinau greitį. 

— Kaip tai galėjo atsitikti? 


— Taigi per radiją prabilo Fiona ir man susisuko galva. 

— Bet stabdys toks dalykas, kad nereikia galvoti, Mege. Važinėji 
nuo šešiolikos metų. Kaip galėjai sumaišyti stabdį su akcelerato- 
riaus pedalu? 

— Sumaišiau, ir viskas, Aira. Aišku? Susisuko galva, ir sumai- 
šiau. Ir daugiau apie tai nebekalbėkim. 

— Bet juk stabdyti — beveik refleksas. 

— Jei tau taip svarbu, sumokėsiu už jį iš savo algos. 

Dabar liežuvį prikando jis. Ji pamatė, kad bando kažką sakyti, 
tačiau apsigalvojo. (Jos atlyginimas buvo juokingas. Pensione ji 
slaugė senukus.) 

Jei būtų turėję daugiau laiko, pamanė, būtų prieš išvažiuojant 
iškuopusi mašinos vidų. Prietaisų skydas buvo apšnerkštas auto- 
mobilių aikštelės kvitų šaknelėmis. Ant grindų po kojomis volio- 
josi puodukai ir popierinės servetėlės. Po dėkle karojo juodos ir 
raudonos laidų kilpos: netyčia užkliudyk, užsimesdama koją ant 
kojos, ir atjungsi radiją. Ji pamanė, kad čia Airos darbas. Vyrai 
tiesiog kuria vielas, laidus ir izoliacines juosteles, kur bepasisuk- 
tų. Gal net nesuvokdami to. 

Jie jau važiavo Belero keliu į šiaurę. Vaizdas keitėsi. Į žaidimų 
aikštelių ir kapinių erdvę staiga įsiterpdavo namų grupės: svaigalų 
parduotuvės, picerijos, tamsūs bariukai ir užeigėlės — visiškai ma- 
ži, palyginti su milžiniškomis palydovinių antenų lėkštėmis ant 
stogų. Paskui vėl išnirdavo žaidimų aikštelė. O mašinų kas aki- 
mirką daugėjo. Visi kažkur važiavo nusiteikę šventiškai ir šventa- 
dieniškai, kaip ir dera šeštadienio rytą, buvo įsitikinusi Megė. Ant 
užpakalinių sėdynių daugiausia buvo susikimšę vaikai. Stojo gim- 
nastikos ir beisbolo treniruočių valanda. 

— Anądien, — prisipažino Megė Airai, — užmiršau, kaip pava- 
dinti grupę žmonių, kurie iš eilės vežioja į mokyklą vieni kitų 
vaikus. 

— O kam tau atsiminti? — paklausė Aira. 

— Principo reikalas. 

— Atleisk, nesupratau. 

— Matai, junti, kaip bėga laikas. Norėjau pasakyti vienai iš savo 
globotinių, kad duktė neatvyks jos aplankyti. Pasakiau: „Siandien 

jos eilė...hm“, ir niekaip negalėjau prisiminti to žodžio — „auto- 
kooperatyvas“. Negalėjau prisiminti, kaip pasakyti, kad atėjo jos 
eilė vežti vaikus į mokyklą. O juk, rodos, tik praėjusią savaitę Džesis 
žaidė rungtynėse ar vyko į ledo ritulio stovyklą, o Deizė vaikščiojo 
į skaučių susirinkimus... Dieve, visą šeštadienį praleisdavau prie 
vairo! 

— Jei jau apie tai kalbam, — įsiterpė Aira, — tai pasakyk, į ką 
atsitrenkei? Į kitą automobilį, o gal į telefono stulpą? 

Megė sugraibė rankinėje akinius nuo saulės. 

— Į sunkvežimį. 

— Pasisekė kaip reikiant. Tu jį nors kiek apdaužei? 

— Nepastebėjau. 

— Nepastebėjai. 

— Nesustojau pažiūrėti. 

Ji užsidėjo akinius ir sumirksėjo. Viskas išbluko ir pagražėjo. 

— Pabėgai iš nelaimingo atsitikimo vietos? 

— Koks nelaimingas atsitikimas? Menkas niekas, šimtai tokių 
pasitaiko. Kam daryti iš musės dramblį? 

— Palauk palauk, jei gerai supratau, — tarė Aira, — tu išlėkei iš 
remonto dirbtuvės, atsitrenkei į sunkvežimį ir nuvažiavai. 

— Ne, sunkvežimis atsitrenkė į mane. 

— Bet kalta buvai tu. 

— O paskui lyg niekur nieko nuvažiavai. 

— Teisingai. 

Jis nutilo. Tyla nežadėjo nieko gero. 

— Tai buvo didžiulis „Pepsi“ sunkvežimis, — paaiškino Megė. — 
Beveik šarvuotis. Galvą guldau, kad jo net neįbrėžiau. 

— Bet nebandei tuo įsitikinti? 

— Bijojau pavėluoti. Tu reikalavai, kad daugiau laiko liktų ke- 
lionei. 

— Juk supranti, kad mechanikai turi tavo pavardę ir adresą. 
Vairuotojui tereikėjo jų paklausti. Rasime prie durų laukiantį po- 
licininką. 

— Aira, liaukis, gerai? — paprašė Megė. — Negi nematai, kad aš 

ir taip prislėgta. Vykstu į geriausios, seniausios draugės vyro lai- 
dotuves, Sirinai dabar neapsakomai sunku, o aš dar per visą vals- 
tiją nuo jos. Be to, išgirstu per radiją, kad Fiona išteka, kai aišku 
kaip dieną, jog ji ir Džesis tebemyli vienas kitą. Jie visada mylėjo 
vienas kitą, niekad nesiliovė mylėję, tiktai kažkodėl niekaip ne- 
prisitaiko. Be to, mano vienintelei anūkei iškart teks pratintis prie 
naujutėlio patėvio. Jaučiuosi, lyg mes toltume vieni nuo kitų! Visi 
draugai ir giminaičiai skrieja tolyn nuo manęs nelyginant... besi- 
plečianti visata ar panašiai! Dabar mes niekad nebepamatysime 
to vaikelio, supranti? 

— Mes ir taip jo nematom, — romiai pasakė Aira. Jis sustabdė 
automobilį, nes užsidegė raudona šviesa. 

— Ką mes žinom, gal tas naujasis vyras tvirkina vaikus, — karš- 
čiavosi Megė. 

— Neabejoju, kad Fiona pasirinks šį tą geresnio, Mege. 

Ji dėbtelėjo į jį ( paprastai apie Fioną jis nieko gero nesakyda- 
vo). Įdėmiai, net prisimerkęs žiūrėjo į šviesoforą, nuo akių kam- 
pučių ėjo raukšlelės. 

— Na, žinoma, ji stengsis išsirinkti tinkamą, — atsargiai pasakė 
Megė, — tačiau net protingiausias šioje žemėje negali numatyti 
visų problemų, ar ne? Galbūt jis ramus ir malonus. Galbūt jis 
puikiai elgsis su Leroi, kol apsipras naujoje šeimoje. 

Šviesa pasikeitė. Aira važiavo toliau. 

— Leroi, — svarstė Megė. — Kaip manai, ar mes kada priprasime 
prie to vardo? Lyg berniuko futbolininko. O kaip jie jį taria! Lė- 
roi. Kaimas. 

— Ar paėmei žemėlapį, kurį išskleidžiau ant stalo per pusry- 
čius? — paklausė Aira. 

— Kartais pamanau, kad turėtume pradėti jį tarti kaip reikia. 
Le-roi. — Megė susimąstė. 

— Žemėlapis, Mege. Ar paėmei? 

— Rankinėje. Leroi, — ištarė ji, gargtelėdama „r“ kaip prancūzė. 

— Mes vis tiek neturim su ja nieko bendra, — tarė Aira. 

— O galėtume, Aira. Galėtume aplankyti ją šiandien pat po 
pietų. 

— Ką? 

— Klausyk, jie gyvena Kartvile. Beveik pakeliui į Derliką. Galė- 
tume, — kalbėjo ji, naršydama rankinę, — nuvažiuoti į laidotuves, 
apsižvalgyti ir... Oi, kurgi tas žemėlapis? Nuvažiuoti į laidotuves, 
o paskui pirmuoju plentu pasukti atgal į... Žinai, regis, aš nepač- 
miau to žemėlapio. 

— Puiku, Mege. 

— Rodos, palikau jį ant stalo. 

— Aš tavęs klausiau, kai susiruošėm, atsimeni? Pasakiau: „Ar tu 
paimsi žemėlapį, ar aš?“ Tu atsakei: „Aš. Įsikišiu į rankinę“. 

— Nesuprantu, kam kelti tokį triukšmą? Tiesiog reikės sekti 
kelio rodykles. Tai sugebėtų bet kas. 

— Viskas šiek tiek sudėtingiau, — atsakė Aira. 

— Be to, aš užsirašiau, kuria kryptimi važiuoti, kai Sirina man 
aiškino telefonu. 

— Mege, negi tu nuoširdžiai tiki, kad klausant Sirinos nurody- 
mų, galima patekti ten, kur norisi? Cha! Atsidurtume kur nors 
Kanadoje. Bent jau Arizonoje. 

— Neverta dėl to šitaip jaudintis. 

— Niekad nebeišvystume namų, — nenurimo Aira. 

Megė iškratė iš rankinuko piniginę ir pakelį popierinių nosi- 
naičių. 

— Kaip tik per Siriną mes pavėlavom į jos vestuvių balių, atsi- 
meni? — pasakė Aira. — Sugaišom visą valandą, kol suradom tą 
idiotišką pobūvių salę. 

— Liaukis, Aira. Visada elgiesi taip, lyg moterys būtų visiškos 
besmegenės. — Megė liovėsi raustis rankinėje: Sirinos nurody- 
mus, aišku, irgi bus kažkur nukišusi. — Galvoju tik apie Fionos 
gerovę. Jai reikės mūsų, kad pabūtume prie vaiko. 

— Pabūtume prie vaiko? 

— Per medaus mėnesį. 

Žvilgsnio, kuriuo Aira nudelbė ją, prasmės ji nesuprato. 

— Kitą šeštadienį ji išteka, — svarstė Megė. — Septynmečio vai- 
ko į medaus mėnesio kelionę neimsi. 


Jis tebetylėjo. 

Jie jau išvažiavo iš miesto, namų praretėjo. Pravažiavo naudotų 
automobilių aikštelę, varganą miškelį, prekybos centrą ir greta 
išbetonuotame tyrlaukyje stovinčias kelias su saule iš lovos išsiri- 
tančių žmonelių mašinas. Aira pradėjo švilpauti. Megė liovėsi žaisti 
rankinės dirželiais ir nutilo. 

Kartais Aira per dieną neištardavo nė tuzino žodžių ir net kai 
kalbėdavo, negalėdavai atspėti, ką jaučia. Buvo uždaras vienišius — 
ir tai didžiausias jo trūkumas. Tačiau jis nesuprato, kad švilpauda- 
mas išsiduoda. Pavyzdžiui — koks jaudinantis pavyzdys, — po siau- 
bingo vaido vedybinio gyvenimo pradžioje jie daugmaž užglaistė 
kliūtis, aplygino kampus, ir jis išėjo į darbą švilpaudamas dainelę, 
kurios ji nesugebėjo atpažinti. Tik vėliau prisiminė žodžius. „Ka- 
žin, ar aš tebemyliu taip pat kaip anksčiau“, — skambėjo jie. 

Tačiau sąsajos dažnai būdavo banalios, netiesioginės: „Senasis 
namas“, kai jis ką nors remontuodavo, „Vičitos linijų monteris“ — 
kai padėdavo nukabinti nuo virvės skalbinius. Aplenkęs šuns pa- 
liktą ant šaligatvio krūvelę, po valandėlės nejučiom imdavo švil- 
pauti: „Jei tu būtum šūdas, o aš — klevo lapas...“ Žinoma, pasitai- 
kydavo, kai Megė neturėdavo supratimo, ką jis švilpauja. Kad ir 
dabar. Kažkokia sentimentali melodija, tokias gali išgirsti viduti- 
nėmis bangomis. Galimas daiktas, paprasčiausiai išgirdo skusda- 
masis, tada dainelė nieko nereiškia. 

Petsės Klain daina, štai kas. Petsės Klain „Išprotėjus“. 

Ji staigiai atsitiesė ir tarė: 

— Anūkus prižiūri ir sveiko proto žmonės, Aira Moranai. 

Jis, rodos, apstulbo. 

— Būna su jais ištisus mėnesius. Visą vasarą. 

— Bet nevažinėja į svečius nepranešę, — pasakė jis. 

— Ir dar kaip važinėja! 

— Ana Lenders tvirtina, kad nepranešę atvyksta tik žmonės, ne- 
gerbiantys kitų. 

Ana Lenders, jo sektinas pavyzdys. 

— Be to, mes — ne kraujo giminės, — toliau kalbėjo jis. — Nebe- 
sam netgi Fionos vyro giminės. 

— Bet Leroi seneliai būsime iki mirties, — pasakė Megė. 

To paneigti jis negalėjo. 

Šita kelio atkarpa buvo labai netvarkinga. Nei iš šio, nei iš to 
išnirdavo tai grilbaras, tai plaukymo baseino susirinkimų salė. Ša- 
likelėje stovėjo pikapas, pilnutėlis moliūgų. „Pusantro dolerio už 
tiek, kiek galėsite panešti“, — skelbė ranka rašyta iškaba. Moliūgai 
priminė Megei rudenį, nors buvo taip šilta, kad jai net viršutinė 
lūpa sudrėko. Nuleido langą, atšoko plūstelėjus karštam orui ir 
vėl jį pakėlė. Pakaks nuo Airos pusės dvelkiančio vėjelio. Jis vaira- 
vo viena ranka, iškišęs pro langą kairę alkūnę. Kostiumo rankovės 
atsismaukė iki riešų. 

Sirina sakydavo, kad Aira paslaptingas. Anais laikais tai buvo 
komplimentas. Megė net nesusitikinėjo su Aira, buvo susižadėju- 
si su kitu, tačiau Sirina nesiliovė kalbėjusi: „Kaip tu gali jam atsi- 
spirti? Jis toks paslaptingas. Įkūnyta paslaptis“. — „Spirtis nėra 
reikalo. Jis manim nesidomi“, — atsakydavo Megė. Nors suabejo- 
jo. (Sirina buvo teisi. Jis paslaptingas.) Bet pati Sirina išsirinko 
atviriausio pasaulyje veido vaikiną. Juokingąjį Maksą. Tas neturė- 
jo jokių paslapčių. „Štai mano gražiausias prisiminimas, — kartą 
pasakojo Maksas (tada turėjo dvidešimt metų, buvo bebaigiąs pir- 
mą Šiaurės Karolinos universiteto kursą). — Ūžėm su dviem ti- 
pais iš Studentų sąjungos. Kiek padauginau ir grįždamas namo 
nusmigau ant užpakalinės sėdynės, o pabudau Karolinos paplūdi- 
myje, jie mane nuvežė tiesiai ten ir paliko ant smėlio. Iškrėtė man 
šaunų pokštą, cha cha. Šeštą valandą ryto atsisėdu ir matau vien 
tik ūkanotą dangų, beveik susiliejusį su jūra. Taigi atsistoju, nusi- 
metu rūbus ir strimgalviais puolu į bangas, vienui vienas. Laimin- 
giausia diena mano gyvenime“. 

O jei kas nors tada jam būtų pasakęs, kad po trisdešimties me- 
tų mirs nuo vėžio ir ryškiausiu su juo susijusiu vaizdu Megės at- 
mintyje liks tas rytas prie vandenyno? Ukana, šiltas oras, srūvan- 
tis nuogu kūnu, pirmas šaltos sūrios bangos prisilietimas — Megei 
atrodė, kad pati ten buvo. Staiga pasijuto dėkinga už saulės nu- 
šviestus ryškius reklaminius skydus, slenkančius pro šalį; net už 
karštus drėgnus vinilo apmušalus, prilipusius prie delnų. 


— Įdomu, už ko įjš išteka, — tarė Aira. 

— Kas? — paklausė Megė. Pasijuto kiek išmušta iš vėžių. 

— Fiona. 

— A, — atsiliepė Megė. — Nepasakė. 

Aira bandė aplenkti benzinvežį. Pakreipė galvą į kairę, dairyda- 
masis besiartinančių mašinų. Po valandėlės pasakė: 

— Stebiuosi, kad ji nepaskelbė ir šito, jei jau prabilo. 

— Ji tik pasakė, kad išteka norėdama jaustis saugi. Pasakė, kad 
prieš tai buvo ištekėjusi iš meilės, bet nieko neišėjo. 

— Meilė! — pareiškė Aira. — Jai buvo septyniolika metų. Apie 
meilę ji neišmanė nei mū, nei bė. 

Megė dėbtelėjo į jį. O kas išmano visus meilės mū ir bė? — 
norėjo paklausti. Bet jis jau niurzgėjo ant benzinvežio. 

— Galbūt šį kartą jos vyras bus vyresnis, — tarė ji..—- Nelyginant 
tėvas. Jei ji teka, kad jaustųsi saugi. 

— Šitas tipas kuo puikiausiai žino, kad bandau jį aplenkti, bet 
atkakliai važiuoja mūsų juosta, — atsakė jai Aira. 

— Gal ji teka tik dėl to, kad nebereikėtų dirbti. 

— Nežinojau, kad ji dirba. 

— Ji susirado darbą, Aira. Juk žinai! Ji mums sakė! Susirado 
darbą kosmetikos salone, kai tik Leroi pradėjo eiti į darželį. 

Aira pasignalizavo benzinvežiui. 

— Nesuprantu, kam tu sėdi kambary su kitais žmonėmis, jei 
neklausai, ką jie sako, — prikišo ji. 

— Kas tau šiandien yra, Mege? — paklausė Aira. 

— K3 tuo nori pasakyti? 

— Kodėl tokia suirzusi? 

— Nė kiek aš nesuirzusi, — atšovė ji. Kilstelėjo aukščiau akinius 
nuo saulės. Matė savo nosį — iš po akinių rėmelio kyšojo mažas 
apskritas galiukas. 

— Tai vis dėl Sirinos, — pasakė jis. 

— Sirinos? 

— Nusiminei dėl Sirinos, užtat grauži mane. 

— Na, žinoma, aš nusiminusi, — atsakė Megė. — Bet tavęs tikrai 


negraužiu. 

— Grauži, dėl to ir apie Fioną įsismaginai, nors krūvą metų jos 
neprisiminei. 

— Netiesa! Iš kur žinai, ar aš dažnai prisimenu Fioną, ar ne? 

Pagaliau Aira aplenkė benzinvežį. 

Jie jau važiavo tikra kaimo vietove. Du vyrai proskynoje skaldė 
rąstus, stebimi juodo žvilgančio plauko šuns. Medžiai dar nekeitė 
spalvos, tačiau jau atrodė nebe taip gaiviai žali, vadinasi, tas metas 
ne už kalnų. Megė įdėmiai žiūrėjo į nuo lietaus ir sniego papilkė- 
jusią medinę tvorą, supančią lauką. Keista, kaip išlieka atmintyje 
vaizdas, tau net nesuvokiant. Paskui pamatai jį tikrovėje ir ap- 
stulbsti. Taigi jis niekur nebuvo dingęs iš atminties, kaip sapnas, 
kurio nuotrupas prisimeni pusę ryto. Kad ir šita tvora. Kol kas 
kelias vedė į Kartvilą, ji buvo mačiusi tą tvorą, kai važinėdavo šni- 
pėnėti, ir nesąmoningai įsiminė. 

— Statinių tvora, — pasakė Airai. 

— Ką? 

— Juk tokia tvora vadinama statinių? 

Jis dirstelėjo per petį, tačiau tvoros nebesimatė. 

Tada ji sėdėjo automobilyje už Fionos motinos namų, bandy- 
dama nors trumpam, nors iš tolo pamatyti Leroi. Airą būtų iš- 
tikęs priepuolis, sužinojus, ką ji daro. Tai buvo seniai, kai Fiona 
pirmą kartą išėjo iš namų po kivirčo, kurio Megė nemėgo prisi- 
minti (jai tai buvo „baisusis rytas“, kurį pasistengė išmesti iš 
galvos). O, tuo metu ji buvo kaip apsėstoji; Leroi tebebuvo kū- 
dikis, o ką Fiona išmanė apie kūdikius? Visada greta būdavo 
Megė, galinti padėti. Taigi laisvą popietę Megė nuvažiavo į Kart- 
vilą, sustabdė mašiną ir sulaukė, kol Fiona išėjo pro duris su 
Leroi ant rankų ir greitu žingsniu pasuko priešinga kryptimi; 
jos ilgi šviesūs plaukai plaikstėsi kuokštais, o kūdikio veidelis 
bolavo ant peties kaip pumpuras. Megei širdis ėmė daužytis kaip 
įsimylėjėlei. Galima sakyti, kad ji tikrai įsimylėjo — ir Leroi, ir 
Fioną, ir net savo sūnų, nerangiai glaudžiantį dukrelę prie juo- 
do odinio švarko. Tačiau pasirodyti ji nedrįso — bent kol kas. 


Parvažiavo namo ir pasakė Džesiui: 


— Šiandien buvau Kartvile. 

Jo veidas atsivėrė. Vieną baisią nuostabos valandėlę nenuleido 
nuo jos akių, tada nusisuko ir tarė: 

— Ir ką? 

— Aš su ja nekalbėjau, tačiau matyti, kad ji tavęs ilgisi. Ėjo viena 
su Leroi. Daugiau nieko su ja nebuvo. 

— Manai, kad man rūpi? — paklausė Džesis. — Iš kur Žinai, kas 
man rūpi? 

Tačiau kitą rytą jis vis dėlto pasiskolino automobilį. Megei pa- 
lengvėjo. (Mylintis, švelnus, nuoširdus berniukas, turintis Dievo 
dovaną patraukti žmones. Viskas kaipmat išsispręs.) Jo nebuvo 
visą dieną — ji kas valandą skambino iš darbo patikrinti, — ir grįžo, 
kai ji jau taisė vakarienę. 

— Na, kaip? — pasiteiravo ji. 

— Kas kaip? — atšovė jis, užkopė laiptais ir užsidarė kambary. 

Ji suprato, kad prireiks daugiau laiko, negu tikėjosi. 

Tris kartus — per tris pirmuosius Leroi gimtadienius — ji su 
Aira, kaip senelių įprasta, iš anksto susitarę nuvykdavo su dova- 
nomis. Tačiau, Megės įsitikinimu, tikrieji jos apsilankymai bū- 
davo slapti, ir tos kelionės savaime tebesikartojo, lyg ilgi nema- 
tomi siūlai būtų traukę ją į šiaurę. Manydavo važiuojanti į mais- 
to parduotuvę, bet atsidurdavo pirmajame plente jau pasistačiusi 
palto apykaklę, kad jos nebūtų galima pažinti. Laukdavo vienin- 
telėje Kartvilo žaidimų aikštelėje, greta smėlio dėžės tingiai ap- 
žiūrinėdama nagus. Tykodavo alėjoje, užsimaukšlinusi ryškiai ru- 
dą Airos sesers Džunės peruką. Kartais įsivaizduodavo, kad ši- 
taip ir pasens. Galbūt imsis budėti sankryžoje, kai Leroi pradės 
lankyti mokyklą. Galbūt apsimes skaučių vade ir išsinuomos ma- 
žutę skautę, jei taip reikės. Galbūt lydės Leroi į šokius universi- 
tete. Tiek to. Nereikia prarasti saiko. Iš niūraus Džesio tylėji- 
mo, iš abejingumo, su kuriuo Fiona stumdydavo vaikiškas sū- 
puokles žaidimų aikštelėje, sprendė, kad jie tikrai negalės ilgai 
gyventi atskirai. Negi galės? 

Vieną popietę ji nusekė Fionos motiną, stumiančią Leroi veži- 
mėlį pagrindine gatve. Ponia Staki buvo nevalyva, sudribusi mo- 
teriškė, rūkanti cigaretes. Megė nepasitikėjo ja, ir visiškai pagrįs- 

tai, nes tik paklausykit, ką ši padarė: paliko Leroi prie vaistinės ir 
įėjo į vidų. Megė pašiurpo. Leroi gali pagrobti! Pagrobti bet kuris 
praeivis. Megė prisiartino prie vežimėlio ir pritūpė. „Meilute, — 
paklausė, — nori eiti su senele?“ Vaikas įsispoksojo į ją. Tada jai 
buvo jau kokie aštuoniolika mėnesių, o veidas atrodė stebėtinai 
suaugęs. Kojytės jau nebuvo vaikiškai putnios. Akys tokios pat 
dulsvai mėlynos kaip Fionos ir kiek sutrikusios, tuščios, lyg ji ne- 
žinotų, kas tokia Megė. „Čia senelė“, — tarė Megė, bet Leroi ėmė 
muistytis ir dairytis aplink. „Mam mam“, — suvapėjo ji. Be jokios 
abejonės, žiūrėjo į duris, už kurių dingo ponia Staki. Megė atsi- 
stojo ir greit nuėjo. Atstumta pajuto beveik fizinį skausmą, lyg ją 
būtų sužeidę į krūtinę. Daugiau šnipinėti nevažinėjo. 

Kai ji čia atvažiuodavo pavasarį, miškai boluodavo nuo sedulų 
žiedų. Jie nušviesdavo žalias kalvas it muilinės gubojos šakelė, pagy- 
vinanti puokštę. O kartą pamatė žvėriuką, kitokį negu paprastai, — 
ne triušį, ne meškėną, grakštesnį, glotnesnį, skubiai sustabdė ir pa- 
sitaisė užpakalinio vaizdo veidrodėlį, kad galėtų nuvažiuodama jį 
patyrinėti. Tačiau žvėriukas jau buvo šmurkštelėjęs į pomiškį. 

— Jei nori painiavos, pasikliauk Sirina, — kalbėjo Aira. — Galėjo 
paskambinti iškart po Makso mirties, bet ne, laukė iki paskutinės 
akimirkos. Jis miršta trečiadienį, ji paskambina penktadienio va- 
kare. Per vėlu teirautis Amerikos automobilininkų asociacijos, ku- 
riuo keliu važiuoti. — Jis susiraukė pažvelgęs į priešais nusidrieku- 
sį kelią. — Klausyk, — tarė, — gal ji norėtų, kad neščiau karstą, kaip 
tau atrodo? 

— To neminėjo. 

— Bet sakė, kad reikia mūsų pagalbos. 

— Man regis, ji turėjo omeny moralinę paramą, — atsakė Megė. 

+— O gal nešti karstą ir yra moralinė parama. 

— Argi ne fizinė? 

— Gal, — sutiko Aira. 

Jie prašvilpė pro miesteliuką, kur į ganyklas buvo įsiterpusios 
krautuvėlių grupės. Greta pašto dėžutės stovėjo ir kalbėjosi kele- 
tas moterų. Megė atsisuko pažiūrėti į jas. Pajuto kažką panašaus į 
pavydą, kam ne kartu su jomis, lyg tai būtų pažįstami žmonės. 

— Jei ji norės, kad neščiau karstą, tai aš netinkamai apsiren- 
gęs, — tarė Aira. 

— Tu visiškai tinkamai apsirengęs. 

— Ne juodu kostiumu, — prieštaravo jis. 

— Tu juodo ir neturi. 

— Vilkiu tamsiai mėlynu. 

— Tamsiai mėlynas puikiai tiks. 

— Be to, man skauda nugarą. 

Ji dirstelėjo į jį. 

— Labai artimi irgi niekad nebuvom, — burbėjo jis. 

Megė uždėjo delną jam ant rankos. 

— Nesvarbu, — tarė jam. — Galvą guldau, kad ji tenori mus ten 
matyti. 

Jis gailiai nusišiepė, veikiau tik kryptelėjo žandą. 

Koks keistas jo požiūris į mirtį! Jis baidėsi net menkiausių ligų 
ir prasimanydavo visokių dingsčių nesilankyti ligoninėje, kai jai 
išpjovė apendiksą; aiškino gavęs slogą ir galįs ją užkrėsti. Susirgus 
kuriam nors vaikui, apsimesdavo nieko nepastebįs. Sakydavo, kad 
jai vaidenasi. Bet kokia užuomina, kad amžinai negyvens — pavyz- 
džiui, gyvybės draudimas, — jį pykdydavo, vertė ožiuotis ir įsižeis- 
ti. O Megė kaip tik nerimavo, kad gyvens amžinai, — gal dėl to, ką 
matė darbe. 

Jei ji mirtų pirmoji, jis veikiausiai apsimestų, kad ir šito neįvy- 
ko. Veikiausiai darbuotysi lyg niekur nieko, švilpaudamas tą pačią 
melodiją kaip paprastai. 

Kokią melodiją jis švilpautų? 

Dabar jie kirto Saskehanos upę, iš dešinės į aukštį kilo panašūs 
į Viktorijos epochos nėrinius Konovingo jėgainės pastatai. Megė 
nuleido langą ir užsikvempė ant jo. Girdėjo tolumoje sūkuriuo- 
jant vandenį; beveik kvėpavo vandeniu, gėrė purslus, kaip dūmas 
kylančius žemai iš po tilto. 

— Žinai, kas man ką tik atėjo į galvą? — pakėlė balsą Aira. — Toji 
menininkė, kaip ji ten. Šį rytą turėjo atnešti į krautuvę šūsnį pa- 
veikslų. 

Megė vėl uždarė langą. Paklausė: 


DVIDEŠIMTO AMŽIAUS AUKSO FONDAS 23 


— Negi tu neįjungei atsakiklio? 

— Kokia iš to nauda? Ji jau buvo susitarusi ateiti. 

— Gal galėtume kur nors sustoti ir jai paskambinti. 

— Neturiu su savim jos numerio, — tarė Aira. — Gal galėtume 
paskambinti Deizei ir paprašyti, kad ji tai padarytų, — pridūrė. 

— Deizė dabar darbe, — paaiškino jam Megė. 

— Velnias. 

Megė mintyse išvydo puošnią ir dailią Deizę, tamsiaveidę kaip 
Aira ir smulkių kaulų kaip Megė. 

— O Dieve, — atsiduso Megė, — kaip bjauru nebūti kartu jos 
paskutinę dieną namie. 

— Ji vis tiek ne namie, pati man ką tik sakei. 

— Bet vėliau bus. 

— Prisižiūrėsi į ją rytoj, — priminė Aira. — Kiek tik širdis geis. 

Rytoj jie veš Deizę į koledžą — pirmas kursas, pirmi metai toli 
nuo namų. Aira tarė: 

— Visą dieną tūnosite mašinoje, ji tau dar įkyrės iki gyvo kaulo. 

— Ne, neįkyrės! Deizė man niekad neįkyrėtų. 

— Pasakysi man tai rytoj, — atšovė Aira. 

— Žinai, ką sumaniau? — tarė Megė. — Pabėkim iš šermenų. 

— Kokių šermenų? 

— Na, kai žmonės po laidotuvių renkasi kieno nors namuose. 

— Karštai pritariu, — pareiškė Aira. 

— Tada galėtume dar gana anksti grįžti namo, net jei užsuktume 
pas Fioną. 

— Viešpatie Dieve, Mege, tu vis dar įsikandusi tą Fioną? 

— Jei laidotuvės baigtųsi apie vidurdienį, o mes tiesiai iš ten 
važiuotume į Kartvilą... 

Aira pasuko į dešinę, pasvirdamas žvyro pusėn. Valandėlę jai 
atrodė, kad jis kažko suirzo. (Ji dažnai pajusdavo, kad jam baigiasi 
kantrybė.) Tačiau šį kartą jis tik sustojo prie senamadiškos dega- 
linės baltu stogeliu nuo lietaus ir dviem vyrais, vilkinčiais kombi- 
nezonais, kurie sėdėjo ant suoliuko priešais. 

— Žemėlapio, — tarstelėjo lipdamas iš mašinos. 


Megė nuleido langelį ir suriko jam pavymui: 

— Pažiūrėk, ar čia nėra užkandžių automato, gerai? 

Jis pamojavo ir nuėjo suoliuko pusėn. 

Automobiliui sustojus, karštis ėmė plūsti per stogą kaip ištir- 
pęs sviestas. Ji pajuto, kad kaista viršugalvis; įsivaizdavo, kaip jos 
plaukai iš rudų virsta metaliniais — žalvario ar vario spalvos. Tin- 
giai nukorė pro langelį pirštus. 

Kad tik prišnekintų Airą užvažiuoti pas Fioną, visa kita lengva. 
Šiaip ar taip, jis nėra toks jau nepramušamas. Laikydavo tą vaiką 
ant kelių. Atsakinėdavo į kūdikiškus Leroi burkavimus ne mažiau 
pagarbiai, kaip į savo vaikų: „Nejaugi? Negali būti. Ką gi, man 
regis, kad dabar, kai pasakei, iš tiesų esu girdėjęs kažką panašaus“. 
Kol Megė (ji visada buvo patikli) paklausė: „Ką? Ką ji tau pasa- 
kė?“ Tada jis pašaipiai sušnairavo į ją; kartais Megei atrodydavo, 
kad kūdikis irgi taip pasižiūri. 

Ne, jis nėra nepramušamas, pamatys Leroi ir tuoj pat prisi- 
mins, kas juodu sieja. Žmonėms reikia priminti, štai ir viskas. 
Dabar pasaulis taip gyvena, kad labai lengva užmiršti. Matyt, Fio- 
na užmiršo, kaip stipriai buvo iš pradžių įsimylėjusi, kaip sekiojo 
paskui Džesį ir jo roko grupę. Turbūt ji tyčia išmetė tai iš galvos, 
nes ji taip pat ne akmeninė, kaip ir Aira. Megė matė, kaip ištįso 
jos veidas, kai jie atvažiavo švęsti pirmojo Leroi gimtadienio be 
Džesio. Dabar ji taip elgiasi iš išdidumo, įžeisto išdidumo. „Bet 
atsimeni? — paklaus ją Megė. — Atsimeni pirmąsias dienas, kai 
jums rūpėjo tik būti drauge? Atsimeni, kaip visur eidavot kartu, 
sukišę rankas vienas kitam į užpakalines džinsų kišenes?“ Tuomet 
tai neatrodė labai gražu, bet dabar išspaudė ašaras. 

Oi, kokia siaubingai liūdna ši diena, diena, kai suvoki, kad visi 
tarpusavio saitai sutrūkinėję; ji nerašė Sirinai daugiau kaip metus, 
negirdėjo net jos balso, kol Sirina praėjusį vakarą paskambino 
raudodama taip, kad pusės žodžių negalėjai suprasti. Šią akimir- 
ką, kai švelnus vėjelis vilnija jai pro pirštus kaip šiltas vanduo, 
Megė pajuto, kad laiko tėkmė — nepakeliamai sunkus dalykas. 
Norėjo pasakyti: Sirina, tik pagalvok, ko mes prisiekinėjom nie- 
kad nedaryti, kai užaugsim. Prisiekinėjom nesistaipyti, kai vaikš- 


čiosime basos. Prisiekinėjom negulinėti paplūdimyje ir neside- 

ginti saulėje užuot plaukiojusios ir neplaukioti užrietusios smak- 
rus, kad nesušlaptų šukuosenos. Prisiekinėjom neplauti indų iš- 
kart po vakarienės, nes mažiau laiko liktų vyrui; prisimeni? Kada 
paskutinį kartą neplovei lėkščių iki ryto, kad ilgiau pabūtum su 
Maksu? Kada paskutinį kartą Maksas pastebėjo, kad užgaišai? 

Prie jos artinosi Aira, išskleisdamas žemėlapį. Megė nusiėmė 
akinius ir rankovėmis nusišluostė akis. 

— Radai, ko norėjai? — šūktelėjo. Jis atsiliepė: 

— O... — Ir tebeidamas pasislėpė už žemėlapio, kurio kita pusė 
buvo padabinta viliojančių gamtovaizdžių nuotraukomis. Jis priėjo 
prie savosios automobilio pusės, vėl sulankstė žemėlapį ir įlipo. 

— Reikėjo paskambinti Amerikos automobilininkų asociaci- 
jai, — tarė jai. Paleido variklį. 

— Tavim dėta, nesijaudinčiau, — atsakė ji. — Turime marias 
laiko. 

— Nevisiškai, Mege. Žiūrėk, kaip pagyvėjo eismas. Visos senu- 
čiukės savaitgalį išvyko pasivažinėti. 

Juokinga pastaba: dauguma mašinų buvo vilkikai. Jie išnirdavo 
priešais furgoną, už „Biuiko“ ir kito benzinvežio, o gal to paties 
sunkvežimio, kurį jie neseniai pravažiavo. Megė vėl užsidėjo aki- 
nius nuo saulės. 

„Išbandyk Jėzų, nesigailėsi“, skelbė iškaba. Ir „Bubos Makduf 
kosmetologijos mokykla“. Jie įvažiavo į Pensilvaniją, kelias kelis 
šimtus jardų buvo lygesnis lyg geri norai, o paskui tapo bjaurus ir 
duobėtas kaip anksčiau. Peizažas buvo ištįsęs, vingiuotas ir žalias — 
taip kaimą piešia mažas vaikas. Kalvų šlaituose ganėsi aiškiai ma- 
tomos juodos karvės. „Pradėkite tikrinti hodometrą“, perskaitė 
Megė. Ji atsisėdo tiesiau. Beveik tuoj pat pro šalį praskriejo ma- 
žutė iškaba: „0,1 mylios“. Ji dirstelėjo į prietaisą. 

— Lygiai aštuoni, — pasakė Airai. 

— A? 

— Tikrinu mūsų hodometrą. 

Aira atleido kaklaraiščio mazgą. 

Dvi dešimtosios mylios. Trys dešimtosios. Sulig ketvirta de- 
šimtąja ji pajuto, kad jie atsilieka. Gal jai pasivaideno, tačiau skai- 

čius, lipdamas viršun, regis, kiek vėluoja. Po penkių dešimtųjų ji 
tuo beveik neabejojo. 

— Kada tu jį tikrinai? — paklausė Airą. 

— Ką tikrinau? 

— Hodometrą. 

— Aš jo niekad netikrinau, — atsakė jis. 

— Niekad! Nė karto? Ir dar kaltini mane, kad neprižiūriu auto- 
mobilio! 

— Žiūrėk, — tarė Aira, — kaip mauna kažkokia devyniasdešimt- 
metė ponia. Net nemato virš vairo. 

Jis apvažiavo „Biuiką“, taigi praleido vieną mylios ženklą. 

— Velnias, — keiktelėjo Megė, — per tave pražiopsojau. 

Jis neatsakė. Neatrodė, kad gailėtųsi. Ji įsmeigė žvilgsnį į tolį, 
tikėdamasi pamatyti septynių dešimtųjų žymeklį. Kai jis pasiro- 
dė, dirstelėjo į prietaisą — skaitmuo vos vos šliaužė. Ji nesitvėrė 
savo kailyje. Keista, bet kitas skaitmuo iššoko greičiau. Gal net 
per greitai. Megė suvaitojo: 

— Oi oi... 

— Kas atsitiko? 

— Jis mane varo iš proto, — pasakė ji. Vienu metu dairėsi kelio 
ženklo ir stebėjo hodometro skalę. Galėjo prisiekti, kad šešetas 
pasirodė keliomis sekundėmis anksčiau negu kelio ženklas. Ji švilp- 
telėjo. Aira pasižiūrėjo į ją. 

— Sulėtink, — liepė jam. 

— Ką? 

— Sulėtink! Nesu įsitikinusi, kad susidorosim. Žiūrėk, pasiro- 
do septyniukė, kyla vis aukštyn, aukštyn... o kur ženklas? Kur žen- 
klas? Ženkliuk, išlįsk! Nepavyko! Mes per toli išsiveržėm į priekį! 
Mes... 

Šmėkštelėjo ženklas. 

— Ak, — atsiduso ji. Tą pačią akimirką septyniukė atsidūrė savo 
vietoje — taip tiksliai, kad ji beveik išgirdo spragtelėjimą. 

— Fu, — sudribo ji sėdynėje. — Taip tiksliai, kad net neberamu. 

— Juk žinai, kad prietaisai nustatyti gamykloje, — tarė Aira. 

— Žinoma, vos prieš šimtą metų, — atšovė ji. — Likau be jėgų. 

— Kažin, kiek laiko važiuosime pirmuoju plentu? — paklausė 
Aira. 

— Jaučiuosi kaip išgręžta, — skundėsi Megė. 

Ji patampė suknelės priekį. 

Dabar išvalytuose miško plotuose nenuspėjamais tarpais vis iš- 
dygdavo vilkikų ir turistinių automobilių eilutė — aplink nė vieno 
žmogaus, regis, sustota be jokios priežasties. Megė buvo pastebė- 
jusi ankstesnėse kelionėse, bet taip ir nesuprato, kur vairuoto- 
jai — žvejoja, medžioja? Gal kaimiečiai turi savo slaptą gyvenimą? 

— Ojaujų bankai, — kalbėjo ji Airai. — Visų šitų miestelių ban- 
kai atrodo kaip plytiniai lėlių namai, ar pastebėjai? Aplink jardai 
tuščio ploto, gėlynai. Ar pasitikėtum tokiu banku? 

— Kodėl gi ne? 

— Aš tai nesijausčiau, kad mano pinigai saugūs. 

— Tokie turtai, — paerzino Aira. 

— Norėjau pasakyti, kad neprofesionaliai atrodo. 

— Pagal žemėlapį išeitų, — tarė jis, — kad pirmuoju plentu reiks 
važiuoti kur kas toliau negu iki Oksfordo. Sirina liepė ties Oks- 
fordu pasukti kitu, trumpesniu keliu, jei aš tave teisingai išgirdau, 
bet... Pasižiūrėk tu, gerai? 

Megė paėmė žemėlapį nuo sėdynės ir po kvadratą išlankstė. 
Vylėsi, kad neteks išskleisti viso. Aira vėl duotų velnių, kam netei- 
singai sulankstė. 

— Oksfordas, — tarė. — Merilende ar Pensilvanijoje? 

— Pensilvanijoje, Mege. Kur dešimtasis plentas veda į šiaurę. 

— A, ten! Aiškiai prisimenu, kad ji liepė mums važiuoti dešim- 
tuoju plentu. 

— Taip, bet jei mes... Ar klausei, ką kalbėjau? Matai, jei mes ir 
toliau važiuotume pirmuoju plentu, sutaupytume laiko, ir man 
regis, kad toliau esama trumpesnio keliuko tiesiai į Derliką. 

— Na, matyt, yra priežasčių, kodėl ji liepė mums pasukti de- 
šimtuoju plentu. 

— Priežasčių? Sirinai? Sirinai Džil dar reikia priežasčių? 

Ji papurtė žemėlapį, tas traškėdamas išsiskleidė. Jis visada ši- 


taip kalba apie jos drauges. Elgiasi taip, lyg pavyduliautų joms. Ji 

įtarė, kad jis mano, jog moterys slapčiom susirenka ir liežuvauja 
apie savo vyrus. Tai jam būdinga: baisus egoistas. Nors, žinoma, 
kartais jos taip ir daro. 

— Ar toje degalinėje buvo užkandžių automatas? — paklausė ji. 

— Vien ledinukai, kurių tu nemėgsti. 

— Aš mirštu iš bado. 

— Galėjau tau nupirkti saldainį, bet maniau, kad nevalgysi. 

— Negi nebuvo net bulvių traškučių? Man pilvas prie nugaros 
prikepė. 

— „Pupytei Rutai per brangi 5-oji aveniu...“ 

Ji vyptelėjo ir vėl įknibo į žemėlapį. 

— Manau, kad reikėtų pasukti dešimtuoju plentu, — tarė jam. 

— Galėčiau prisiekti, kad toliau yra trumpesnis kelias. 

— Nevisiškai, — nesutiko ji. 

— Nevisiškai? Ką tai reiškia? Arba trumpesnis kelias yra, 
arba ne. 

— Žinai, — prisipažino ji, — tiesą sakant, aš kol kas nesugebėjau 
rasti Derliko. 

Jis įjungė posūkio žibintą. 

— Surasime kokią vietelę tau pavalgyti, ir aš dar kartą žvilgtelė- 
siu į žemėlapį, — tarė jis. 

— Valgyti? Aš nenoriu valgyti! 

— Tik sakei, kad miršti iš bado. 

— Taip, bet aš laikausi dietos! Man reikia tik užkąsti! 

— Puiku. Tada surasime, kur užkąsti, — tarė jis. 

— Dievaži, Aira, tu iš kailio neriesi, kad mano dieta nueitų šu- 
niui ant uodegos. 

— Tai užsisakyk puodelį kavos ar ką nors panašaus. Man reikia 
pasižiūrėti į žemėlapį. 

Jis važiavo grįstu keliu, kurį iš abiejų pusių supo vienodos nau- 
jos rančos, kiekviena su metaline pašiūre įrankiams kiemo gilu- 
moje, panašia į mažą raudoną baltai pagražintą daržinę. Megei nė 
į galvą nebūtų atėję, kad tokioje vietovėje rasi, kur pavalgyti, ta- 
čiau už artimiausio posūkio jie iš tiesų rado karkasinį pastatą su 
keletu priešais stovinčių automobilių. Lange švietė apdulkėjusi 

neoninė iškaba: „Nelės bakalėja ir kavinė“. Aira sustabdė auto- 
mobilį greta džipo su Džudo Pristo lipduku ant buferio. Megė 
atsidarė dureles ir išlipo vogčiom timptelėjusi pėdkelnių šakumą. 

Bakalėjoje kvepėjo duona ir vaškiniu popierium. Visai kaip pra- 
dinės mokyklos valgykloje. Vienur kitur stovėjo ir į konservus spok- 
sojo moteriškės. Kavinukė buvo patalpos gilumoje — vienas ilgas 
prekystalis ir už jo siena, nukabinėta išblukusiomis oranžinės plak- 
tos kiaušinienės ir smėlio spalvos dešrelių ringių nuotraukomis. 
Megė su Aira atsisėdo ant gretimų taburečių, ir Aira ištiesino ant 
baro žemėlapį. Megė stebėjo, kaip padavėja valo keptuvę. Ji ją 
kažkuo apipurškė, mentele nukrapštė storą klampų sluoksnį ir 
vėl papurškė. Iš užpakalio buvo panaši į didelį baltą stačiakampį, 
žilas kuodas prismeigtas juodais segtukais. 

— Ko užsisakysite? — pagaliau neatsisukdama paklausė. 

Aira, nepakeldamas akių nuo žemėlapio, tarė: 

— Man prašom tik kavos. 

Megei apsispręsti buvo sunkiau. Ji nusiėmė akinius nuo saulės 
ir įsižiūrėjo į spalvotas nuotraukas. 

— Manau, kad irgi išgersiu kavos, — tarė, — be to, ką čia dar, 
reikėtų mišrainės ar ko, bet... 

— Mišrainių neturime, — atsakė padavėja. Ji padėjo į šalį valiklį 
ir priėjo prie Megės, šluostydamasi rankas į prijuostę. Akys, ap- 
suptos raukšlelių tinklo, buvo klaikios šviesiai žalios spalvos, kaip 
seno stiklo paplūdimyje. — Galėčiau pasiūlyti nebent salotų ir po- 
midorų nuo sviestainio. 

— Tai tada galbūt maišelį meksikietiškų kukurūzų traškučių nuo 
lentynos, — nudžiugo Megė. — Nors ir žinau, kad negalima. — Ji 
žiūrėjo, kaip padavėja pila kavą į du puodelius. — Bandysiu iki 
Padėkos dienos numesti dešimt svarų. Amžinai metu tuos dešimt 
svarų, bet šį kartą tvirtai pasiryžau. 

— Na, jau! Kam jums mesti svorį, — pasakė moteris, dėdama 
prieš juos puodelius. Ant jos krūtinės kišenėlės buvo raudonai 
išsiuvinėtas vardas „Meibelė“, vardas, kurio Megė negirdėjo nuo 
vaikystės. Kas atsitiko visoms Meibelėms? Bandė įsivaizduoti, kad 


duoda naujagimei šį vardą. Tuo metu moteris kalbėjo jai: 

— Mane tiesiog siutina, kad visos stengiasi atrodyti kaip šakaliai. 

— Tą patį sako ir Aira: aš jam patinku tiek sverdama, — pasakė 
Megė. Ji dirstelėjo į Airą, bet šis buvo įsigilinęs į žemėlapį, o gal 
tik apsimetė. Jis visada sutrikdavo, kai ji imdavo bičiuliautis su 
svetimais žmonėmis. — Tačiau kiekvieną kartą, kai einu pirkti suk- 
nelės, ji atrodo bjauriai, suprantat? Lyg neturėčiau liemens. Visa 
bėda, kad man trūksta valios. Dievinu sūrius dalykus. Rūgščius. 
Aštrius prieskonius. — Ji paėmė maišelį traškučių ir iškėlė pa- 
rodyti. 

— O man kaip? — paklausė Meibelė. — Daktaras tvirtina, kad 
dėl svorio nupulsiu nuo kojų. 

— Oi ne! Parodykit man, kur to svorio per daug! 

— Jis sako, kad jei dirbčiau kitą darbą, ne padavėja, dar būtų 
nieko, bet dabar venos plečiasi. 

— Mūsų duktė dirba padavėja, — tarė Megė. Ji praplėšė trašku- 
čių maišelį ir vieną įsimetė į burną. — Kartais neprisėda ištisas 
aštuonias valandas. Pradėjo dirbti avėdama basutėmis, tačiau gan 
greit jas pakeitė storapadžiais bateliais, kaip kažin ką, nors ir pri- 
siekinėjo, kad tokiais neavės. 

— Jūs tikrai per jauna turėti tokią didelę dukrą, — tarė Meibelė. 

— O, ji dar paauglė; dirbo tik vasarą. Rytoj išvažiuoja į koledžą. 

— Koledžą! Gudri mergaitė, — pasakė Meibelė. 

— Na, nežinau, — atsakė Megė. — Tačiau stipendiją gavo. — Ji 
atkišo maišelį. — Gal norite? 

Meibelė pasisėmė saują. 

— Maniškiai visi bernai, — paaiškino Megei. — Mokslai jiems 
sekasi taip pat lengvai kaip skraidymas. 

— Taip, mūsų berniokas irgi toks buvo. 

— „Kodėl nedarot namų darbų?“ — klausdavau juos. Jie sugalvo- 
davo tūkstančius priežasčių. Dažniausiai tvirtindavo, kad mokytojas 
neuždavęs, nors tai, žinoma, būdavo grynas prasimanymas. 

— Visiškai kaip Džesis, — pritarė Megė. 

— Ojjų tėvelis! — toliau dėstė Meibelė. - Amžinai juos užstoda- 
vo. Atrodė, kad jie visi susimokę, o aš viena kaip pirštas. Kažin ką 
būčiau atidavusi už dukterį, garbės žodis! 

— Na, dukterys irgi turi trūkumų, — tarė Megė. Matė, kad Aira 
nori įsiterpti ir kažko paklausti (jis prispaudė žemėlapį pirštu ir 
lūkuriuodamas žiūrėjo į Meibelę), tačiau sulaukęs atsakymo, jis 
bus pasiruošęs keliauti toliau, todėl ji pasistengė jį dar valandėlę 
sulaikyti. — Pavyzdžiui, dukterys turi daugiau paslapčių. Manai, 
kad jos tau išsipasakoja, bet tai tik tušti plepalai. Na, kad ir Deizė: 
ji visada buvo labai rami ir paklusni. Paskui staiga sumąsto va- 
žiuoti mokytis. Man nė į galvą neatėjo, kad ji taip sugalvos. Pasa- 
kiau: „Deize, negi nesi laiminga namie?“ Noriu pasakyti, kad, 
aišku, žinojau, jog ji ketina mokytis koledže, tačiau, kiek pastebė- 
jau, kitų žmonių vaikams pakankamai geras ir Merilendo univer- 
sitetas. „Kodėl taip toli nuo Baltimorės?“ — paklausiau, o ji atsa- 
kė: „Mam, juk visada žinojai, kad aš svajoju apie universitetą ryti- 
nėje Amerikos dalyje“. Nieko aš nežinojau! Net nenutuokiau! O 
gavusi stipendiją, ji neatpažįstamai pasikeitė. Ar ne taip, Aira? Aira 
sako, — tratėjo ji toliau (apgailestaudama, kad suteikė jam progą 
įsiterpti), — Aira sako, kad ji bręsta, ir tiek. Jis sako, jog ji tokia 
išranki ir kritiška dėl to, kad auga, ir kad tik kvailys taip imtų į širdį. 
Bet juk sunku! Labai sunku! Atrodo, mes viską aliai smulkmenos 
darome negerai, lyg ji kabinėtųsi ieškodama priežasčių nesiilgėti 
mūsų, kai išvažiuos. Mano plaukai esą per daug garbanoti, aš per 
daug šnekanti ir valganti per daug kepto maisto. O Airos kostiumas 
blogai sukirptas ir jis nieko neišmanąs apie verslą. 

Meibelė, kupina užuojautos, linkčiojo galva, bet Aira, žinoma, 
manė, kad Megė per daug įsijautė. Jis taip nesakė, bet pasimuistė 
ant taburetės, ir ji suprato. Nekreipė į jį dėmesio. 

— Žinai, ką ji man anądien pasakė? — paklausė Meibelę. — Ban- 
džiau pagaminti tuno troškinį. Patiekiau jį vakarienės ir pasakiau: 
„Skanu, ar ne? Atvirai pasakykite, ką manote“. O Deizė tarė... 

Jos akys prisipildė ašarų. Giliai įkvėpė. 

— Deizė ilgiausiai sėdėjo ir žiūrėjo į mane kaip apžavėta, paskui 
paklausė: „Mam, ar tu sąmoningai ryžaisi būti vidutinybė?“ 

Ji ketino kalbėti toliau, bet lūpos virpėjo. Atidėjo į šalį trašku- 
čius ir ėmė raustis rankinėje, ieškodama popierinės nosinaitės. 
Meibelė suaikčiojo. Aira tarė: 

— Dėl Dievo, Mege. 

— Atsiprašau, — pasakė ji Meibelei. — Man taip uždavė širdį. 

— Na, žinoma, — užjautė Meibelė. Ji stumtelėjo Megei kavos 
puodelį. — Nieko nuostabaus! 

— Matote, aš sau neatrodau vidutinybė, — paaiškino Megė. 

— Žinoma, ne! — sutiko Meibelė. — Taip ir pasakykit jai, mielo- 
ji! Pasakykit jai. Pasakykit, kad liautųsi taip manyti. Žinote, ką aš 
pasakiau Bobiui, savo vyresnėliui? Kai pagalvoju, viskas irgi prasi- 
dėjo dėl patiekalo iš tuno; įdomus sutapimas, tiesa? Jis pareiškia, 
kad jį jau vemt verčia nuo šito marmalo. Aš jam sakau: „Jaunuoli, 
galite keltis nuo stalo ir jį apleisti. Galite tuo pačiu apleisti ir šiuos 
namus. Susiraskite būstą, pats gaminkitės prakeiktą maistą, pa- 
žiūrėsim, ar kas vakarą šveisite jautienos šonkauliukus“. Aš ne- 
juokavau. Jis pamanė, kad tik tuščiai malu liežuviu, tačiau labai 
mikliai įsitikino, kad kalbu rimtai: sukroviau jo rūbus ant auto- 
mobilio kapoto. Dabar jis gyvena kitam miesto gale su drauge. 
Netikėjo, kad tikrai priversiu jį išsikraustyti. 

— Tas ir yra, kad aš nenoriu, jog ji išsikraustytų, — tarė Megė. — 
Man patinka, kad ji namie. Va, Džesis gyveno pas mus su žmona ir 
vaiku, ir jam patiko. Aira mano, kad Džesis nevykėlis. Sako, kad 
Džesio gyvenimą sužlugdė jo vienintelis draugas, bet juk nesąmo- 
nė. Donas Barnhemas tiktai pasakė Džesiui, kad jis turi daininin- 
ko talentą. Negi to pakanka gyvenimui sužlugdyti? Tačiau kai vai- 
kinui kaip Džesis, kuriam ne itin sekasi mokslas, o tėvas nuolat 
ūdija už nusižengimus, pasakai, kad jis turi kam nors ypatingų 
gabumų, ko gali tikėtis? Kad jis numos ranka ir pamirš? 

— Na, žinoma, ne! — pasipiktino Meibelė. 

— Žinoma, ne. Jis ėmė dainuoti sunkiojo roko grupėje. Buvo 
išmestas iš mokyklos, įsitaisė krūvas mergų, paskui beliko viena 
mergina, kurią jis ir vedė; nieko čia blogo. Parsivedė ją į mūsų 
namus, nes uždirbo ne kažin kiek. Aš buvau sujaudinta. Jie susi- 
laukė meilučio kūdikėlio. Paskui jo žmona su vaiku išsikraustė 
dėl to baisaus skandalo, tiesiog ėmė ir išėjo. Iš tiesų tebuvo gin- 
čas, tačiau žinote, kaip galima viską išpūsti. Aš sakiau: „Aira, eik 
paskui ją; ji išėjo dėl tavo kaltės“. (Aira ir užvirė visą košę, aš 

jam iki šios dienos negaliu dovanoti.) Bet Aira atsisakė, tegu ji 
daro ką nori. Jis pasakė, tegul abidvi nešdinasi, bet aš jutau, kad 
ji išplėšė tą vaiką kaip gabalą mano kūno ir paliko didelę žiojin- 
čią kiaurymę. 

— Kai prabylu apie anūkėlius, — tarė Meibelė, — nebegaliu užsi- 
čiaupti. 

Aira įsiterpė: 

— Nesiūlau keisti temos, bet... 

— Oi, Aira, — atrėžė jam Megė, — važiuok dešimtuoju plentu ir 
tylėk. 

Jis ilgai žiūrėjo į ją lediniu žvilgsniu. Ji įsikniaubė į popierinę 
nosinę, bet vis tiek žinojo, koks tai žvilgsnis. Paskui jis paklausė 
Meibelę: 

— Jūs kada nors buvote Derlike? 

— Derlike? — pakartojo Meibelė. — Regis, girdėjau apie tokį. 

— Ar nepasakytumėte, kurioje vietoje mums išsukti iš pirmojo 
plento, kad ten patektume? 

— Va, to tai nepasakysiu, — atsakė jam Meibelė ir paklausė Me- 
gę: — Mieloji, ar įpilti dar kavos? 

— Oi ne, dėkui, — atsakė Megė. Tiesą sakant, savo puodelio ji 
net nepalietė. Atsigėrė mažą gurkšnelį, kad parodytų dėkingumą. 

Meibelė išplėšė iš bloknoto sąskaitą ir padavė Airai. Jis sumo- 
kėjo smulkiais, atsistojęs ir iškratęs kišenes. Tuo tarpu Megė įkišo 
šlapią nosinę į tuščią traškučių maišelį ir tvarkingai sulankstė, kad 
niekam nekliūtų. 

— Kaip buvo malonu su jumis pasikalbėti, — pasakė ji Meibelei. 

— Laikykitės, mieloji, — atsiliepė ši. 

Megė jautė, kad jos turėtų pasibučiuoti, kaip moterys, kurios 
kartu pietavo. 

Ji daugiau nebeverkė, tačiau juto, koks piktas Aira, vedantis ją 
į automobilių stovėjimo aikštelę. Jautė, jog atsitvėrė nuo jos tarsi 
lygia stiklo pertvara. Jam reikėjo vesti Aną Lenders, pamanė. 
Šmurkštelėjo į mašiną. Sėdynė buvo taip įkaitusi, kad per suknelę 
degino nugarą. Aira irgi įlipo ir užtrenkė dureles. Jei būtų vedęs 
Aną Lenders, turėtų kaip tik tokią dalykišką, protingą žmoną, ko- 

kios nori. Kartais, klausydama, kaip jis pritariamai krenkščioja 
skaitydamas kandžius Anos atsakymus patarimų skyrelyje, Megė 
ne juokais imdavo pavyduliauti. 

Jie vėl pravažiavo pro rančas, kratydamiesi grįstuoju keliuku. 
Tarp jų, dailiai sulankstytas, gulėjo žemėlapis. Ji neklausinėjo, ką 
jis nusprendęs dėl kelio. Žiūrėjo pro langą kartkartėm tylutėliai 
šniurkštelėdama. 

— Šešeri su puse metų, — prabilo Aira. — Ne, jau septyneri, o tu 
vis nesiliauji zaunijusi apie tą istoriją su Fiona. Aiškini visiškai 
svetimiems žmonėms, kad ji išėjo dėl mano kaltės. Tiesiog turi ką 
nors kaltinti, ar ne, Mege? 

— Jei ką nors reikia kaltinti, aš ir kaltinu, — atšovė Megė gamto- 
vaizdžiui. 

— Niekad netoptelėjo, kad pati gali būti kalta, teisybė? 

— Tai mes vėl pradedam tą prakeiktą ginčą? — paklausė ji atsi- 
sukdama. 

— Norėčiau žinoti, kas pradėjo? 

— Aš tik išdėsčiau faktus, Aira. 

— O kas tavęs prašė, Mege? Kas per poreikis išlieti širdį kažko- 
kiai padavėjai? 

— Nieko blogo būti padavėja, — pareiškė ji. — Visiškai garbingas 
darbas. "Turiu priminti, kad ir mūsų duktė dirbo padavėja. 

— O, Mege, nuostabu; dar vienas tavo loginio mąstymo perlas. 

— Vienos tavo savybės iš tiesų negaliu pakęsti, — tarė ji. — Kad 
tu vaidini baisiai gudrų. Mandagiai pasikeisti nuomonėmis ne- 
įmanoma, kur jau ten. Ne, tu privalai įrodyti, kokia aš nelogiška, 
kokia plepė, koks tu šaunus ir aukščiau visko. 

— Aš bent jau nepasakoju savo gyvenimo istorijos viešojo mai- 
tinimo įstaigose, — atkirto jis. 

— Išleisk mane, — pareiškė ji, — daugiau nė akimirkos nepakę- 
siu tavęs greta. 

— Mielai, — atsakė jis, bet važiavo toliau. 

— Išleisk, sakau tau! 

Jis nužvelgė ją. Sulėtino greitį. Ji čiupo rankinę ir prispaudė 
prie krūtinės. 

— "Tu sustabdysi automobilį, — paklausė, — ar man šokti iš va- 
žiuojančios mašinos? 

Jis sustabdė. 

Megė išlipo ir užtrenkė dureles. Nužingsniavo atgal į kavinę. 
Valandėlę atrodė, kad Aira ketina čia stovėti, tačiau paskui ji išgir- 
do, kaip jis perjungė bėgius ir nuvažiavo. 

Saulės šviesa sruvo didžiuliais geltonais pluoštais, o jos batukai 
neritmingai brūkšėjo į žvyrą. Širdis plakė itin greitai. Keista, bet 
buvo patenkinta. Jautėsi kaip girta iš pykčio ir susijaudinimo. 

Praėjo pro pirmąją rančą, kur priekinio kiemelio pakrašty siū- 
ravo nugeibusios gėlės, o ant tako gulėjo triratis. Buvo labai tylu. 
Girdėjo tik tolimą paukščių čirškesį — čirčirčir ir vytvytvyt — iš 
medžių kitame laukų gale. Suvokė, kad visą gyvenimą praleido 
miesto ūžesy. Galima pamanyti, jog Baltimorę valdo kažkokia mil- 
žiniška be pertraukos veikianti požeminė mašina. Kaip ji tai pa- 
kentė? Nusprendė nieku gyvu nebegrįžti. Drožė kavinės link lyg 
ir ketindama paklausti, kur artimiausia geležinkelio stotis, o gal 
važiuoti namo sustabdžius kokį vilkiką, kurio vairuotojas atrodys 
patikimas. Tačiau kuriam galui važiuoti namo? 

Ji praėjo pro antrąją rančą, kurios pašto dėžutė buvo dengto fur- 
gono formos. Sodybą supo dekoratyvinė tvora iš nubaltintų rąstga- 
lių, sujungtų nubaltintos grandinės girliandomis; ji stabtelėjo prie 
vieno rąstgalio ir uždėjo ant jo rankinę patikrinti savo turto. Visa 
bėda, kad išeiginiai rankinukai tokie maži. Turėdama savo kasdieni- 
nį drobinį krepšį, galėtų pragyventi ne vieną savaitę. („Iu suteikei 
posakiui: „Kas pavogs mano rankinę, nieko gero nepavogs“ visiškai 
naują prasmę“, — kartą pasakė jai motina.) Vis dėlto svarbiausius 
dalykus: šukas, pakelį popierinių nosinaičių ir lūpų dažus — ji turi. 
O piniginėje trisdešimt keturi doleriai, šiek tiek smulkių ir neužpil- 
dytas čekis. Ir dvi kreditinės kortelės, tačiau svarbiausia čekis. Ji 
nueis į artimiausią banką ir atidarys didžiausią sąskaitą, kokią tik 
čekis galėtų realiai padengti, — tarkim, trijų šimtų dolerių. Na, trijų 
šimtų dolerių jai užteks ilgam! Bent jau pakaks, kol susiras darbą. 
Kreditines korteles Aira veikiausiai greitai anuliuos. Nors šį savait- 
galį gali pamėginti jomis pasinaudoti. 


36 ANNE TYLER 


Ji perkratė likusias plastmasinės piniginės kišenėles, rado vai- 
ruotojo pažymėjimą, bibliotekos bilietą, Deizės mokyklos laikų 
fotografiją, sulankstytą kuponą „Patrauklumo“ šampūnui pirkti 
ir spalvotą Džesio, stovinčio ant priekinių laiptų prie namų, foto- 
grafiją. Deizė buvo eksponuota du kartus — pernai paskutinis ma- 
dos klyksmas, todėl per jos iš priekio nufotografuotą veidą išdi- 
džiai pakeltu smakru persišvietė ryškus it marmuras iškaltas pro- 
filis. Džesis vilkėjo juodą milžinišką paltą iš „Kaimo vertybių“ ir 
buvo apsivyniojęs apie kaklą labai ilgą raudoną šaliką su kutais, 
nukarusį jam žemiau kelių. Ją pritrenkė — beveik įžeidė — jo gro- 
žis. Lašelį indėniško Airos kraujo Džesis pakeitė neatpažįstamai ir 
puikiai: aukšti lygūs skruostikauliai, tiesūs juodi plaukai, pailgos 
juodos, nė kiek neblizgančios akys. Tačiau jis žiūrėjo į ją bejaus- 
miu slapuko žvilgsniu, pasipūtusiu kaip Deizės. Nė vienam iš jų 
daugiau jos nebereikia. 

Susidėjo viską atgal į rankinę ir spragtelėdama užsegė. Kai vėl 
pradėjo eiti, batai pasirodė kieti ir nepatogūs, lyg kojos būtų pa- 
keitusios formą, kol ji stovėjo. Galbūt jos patino; diena labai šilta. 
Tačiau net oras palankus jos ketinimams. Jei prireiks, galės nak- 
voti po atviru dangumi. Galės miegoti šieno kaugėje. Žinoma, jei 
tokių dar esama. 

Šivakar paskambins Sirinai ir atsiprašys, kad neatvyko į laido- 
tuves. Puls pirmoji — su Sirina išdegs. Iš pradžių Sirina galbūt 
nepanorės kalbėtis, nes Megė ją apvylė, Sirina visada greit įsižei- 
džia, — bet galų gale atsileis ir Megė paaiškins. „Klausyk, — tars 
ji, - šią akimirką nė kiek nenusiminčiau, jei tektų eiti į Airos lai- 
dotuves“. Bet galbūt taip sakyti netaktiška, kai tokios aplinkybės. 

Kavinė stovėjo kaip tik priešais, už jos tęsėsi kažkoks žemas 
šlakbetonio plytų pastatas, o už šio, spėjo ji, kažkas panašaus į 
miestelį. Tai bus vienas iš tų padrikų miesteliūkščių palei pirmąjį 
plentą, kur didelis dėmesys skiriamas keliautojų automobiliais po- 
reikiams. Ji apsistos kukliame viešbutėlyje, kambaryje, nedaug di- 
desniame už lovą, kurią kažkodėl įsivaizdavo — tai jai kiek pataisė 
ūpą — įdubusią per vidurį ir užtiestą nudėvėta lovatiese iš minkšto 
kuokštuoto audinio. „Nelės bakalėjoje“ nusipirks maisto, kurio 

nereikia virti. Daugumai žmonių neateina į galvą, kad ne vienos 
rūšies konservuotą sriubą galima valgyti šaltą tiesiai iš skardinės ir 
ji visai skani. (Atidarytuvas: neužmiršti jo nusipirkti bakalėjoje.) 

Dėl darbo: maža vilties, kad tokiame miestelyje ji ras senelių 
pensioną. Tai gal kokį kanceliarinį darbelį. Ji moka spausdinti 
mašinėle ir tvarkyti sąskaitybą, nors ir nestebuklingai. Rėmelių 
parduotuvėje įgijo šiek tiek patirties. Galbūt jos įgūdžiai pra- 
verstų automobilių dalių parduotuvėje, galbūt galėtų dirbti kaip 
tos moteriškės už grotuoto langelio degalinėje, žymėti krediti- 
nių kortelių sąskaitas ir padavinėti žmonėms raktus. Blogiausiu 
atveju apsiims spaudyti kasos aparatą. Dirbs padavėja. Plaus grin- 
dis, velniai rautų. Jai tik keturiasdešimt aštuoneri, ji puikios svei- 
katos, ir ką bemanytų kai kurie žmonės, geba padaryti viską, ką 
nusprendė. 

Pasilenkė nusiskinti cikorijos žiedo. Įsikišo jį į garbanas virš 
kairės ausies. 

Aira mano, kad ji nevėkšla. Visi mano. Kažkodėl ją laiko juo- 
kinga, paniekos verta nevykėle. Kartą senelių pensione pasigir- 
dus trenksmui ir dūžtančio stiklo skambesiui, vyriausioji sesuo 
ištarė: „Megė?“ Kaip tik taip! Net nepatikrinusi! O Megės nė 
arti nebuvo, kažkas kitas padarė. Tačiau tai rodo, kokia žmonių 
nuomonė apie ją. 

Tekėdama už Airos, ji manė, kad jis visada žiūrės į ją taip kaip 
pirmąją naktį, kai ji stovėjo priešais jį prašmatniais kraitiniais nak- 
tiniais, o vienintelė šviesa kambary buvo lempa su gaubtu prie 
lovos. Ji atsisegė viršutinę sagutę, paskui antrąją nuo viršaus — 
tiek, kad apdaras nuslystų nuo pečių ir paskui nusmuktų iki kulkš- 
nių. Jis žiūrėjo jai tiesiai į akis, atrodė, net nekvėpuoja. Ji manė, 
kad taip bus amžinai. 

Automobilių aikštelėje priešais „Nelės bakalėją ir kavinę“ gre- 
ta pikapo stovėjo ir kalbėjosi du vyriškiai. Vienas storas ir rau- 
donveidis, antras liesas, išblyškęs ir nugeibęs. Jie kalbėjosi apie 
kažkokį Dugą, kurį nuo karščio išvertusios pūslės. Megė susimąs- 
tė, kaip pūslės gali išversti. Žinojo, kad keistai atrodo, — nežinia iš 

|“ 


kur atsiradusi išsipusčiusi pėsčia miestietė. „Sveiki!“ — šūktelėjo, 

visiškai kaip motina. Vyrai liovėsi kalbėtis ir pažvelgė į ją. Pagaliau 
liesasis nusiėmė kepurę ir pažiūrėjo į jos vidų. Tada vėl užsidėjo 
ant galvos. 

Ji gali eiti į kavinę ir pasikalbėti su Meibele, paklausti, bene ši 
žinanti, kur gauti darbo ir kur apsistoti; arba gali drožti tiesiai į 
miestą ir pati ką nors susirasti. Labiau buvo linkusi pati savimi 
pasirūpinti. Truputį nesmagu prisipažinti, kad vyras ją paliko. Antra 
vertus, galbūt Meibelė žino kokį šaunų darbelį. Galbūt ji žino, 
kur pusvelčiui rasti puikų pensioną su virtuve, pilną geraširdžių 
žmonių. Megė nusprendė, kad vertėtų pasiteirauti. 

Paleido pinučių duris, tos pliaukštelėdamos užsitrenkė jai už 
nugaros. Dabar bakalėjos parduotuvė jau buvo pažįstama, kvapai 
jos nebeblaškė. Prie kavinės baro pamatė Meibelę, atsirėmusią į 
suvyniotą šluostę; ji kalbėjosi su kombinezonu vilkinčiu vyriškiu. 

— Kadžgi nieko negali padaryti, — kalbėjo Meibelė, — ką, jų nuo- 
mone, tu gali padaryti? 

Megė pasijuto įsibrovėle. Nesitikėjo, kad Meibelė dar su kaž- 
kuo šnekėsis. Atsitraukė, kol ta jos nepamatė; nusėlino į sausai- 
nių skyrių vildamasi, jog varžovas išeis. 

— Aš ir taip iš kailio neriuosi, — gergždžiančiu balsu kalbėjo 
vyriškis. — Nesuprantu, ką dar galėčiau padaryti. 

— Dieve gailestingas, nieko. 

Megė paėmė nesaldžių „Ritz“ sausainių dėžutę. Kai kas kepda- 
vo obuolių pyragą be jokių obuolių, vien iš „Ritz“ sausainių. Ka- 
žin, koks to pyrago skonis, susimąstė ji. Nieku gyvu nepatikės, 
kad panašus į obuolių. Gal sausainiai pirmiau išmirkomi sidre ar 
panašiai. Apžiūrėjo dėžutę, ar neras recepto, bet nerado. 

Aira jau turėtų pamažu suvokti, kad ji dingo. Pastebės, kiek 
daug tuščios erdvės atsiranda, kai žmogaus, prie kurio esi įpratęs, 
staiga nebelieka šalia. 

Ar jis važiuos į laidotuves be jos? Apie tai ji nepagalvojo. Ne, 
Sirina labiau Megės negu Airos draugė. O Maksas tiktai pažįsta- 
mas. Tiesą sakant, Aira draugų neturi. Tai viena iš daugelio jo 
savybių, kurios kėlė Megei susirūpinimą. 

Jis lėtina greitį. Stengiasi apsispręsti. Galbūt jau apgręžė auto- 
mobilį. 

Suvoks, koks menkas ir atsakingas pasijunta žmogus, staiga li- 
kęs vienui vienas. 

Megė padėjo „Ritz“ sausainius ir pasuko prie figų. 

Kartą prieš daugelį metų Megė, galima sakyti, įsimylėjo sene- 
lių pensiono gyventoją. Žinoma, vien tokia mintis komiška. Įsi- 
mylėjo! Aštuntą dešimtį pradėjusį vyriškį! Žmogų, kuris gali kur 
nors nusigauti tik invalido vežimėliu! Bet taip jau būna. Ją pake- 
rėjo jo asketiškas baltas veidas ir dailios manieros, patiko oficiali 
kalbėsena, nes jai atrodė, kad jis net nuo savo žodžių linkęs laiky- 
tis atokiai. Ji suvokė, kad jam labai sunku kiekvieną rytą apsireng- 
ti kaip į priėmimą, kai didingai atsainiu veidu pamažu kiša artrito 
išsukiotas, gumbuotas rankas į kostiumo rankoves. Jo vardas bu- 
vo ponas Gabrielius. Visi kiti jį vadindavo Benu, bet Megė — ponu 
Gabrieliumi, nes nujautė, kaip jį trikdo familiarumas. Ji drovėjo- 
si jam padėti, visada pirmiausia atsiklausdavo. Stengdavosi jo ne- 
prisiliesti. Galima sakyti, kad tai buvo asistavimas atvirkščiai. Kiti 
su juo elgėsi geraširdiškai ir šiek tiek atlaidžiai, o Megė laikėsi 
santūriai ir nesikėsino į jo uždarumą. 

Registratūros kartotekoje ji perskaitė, kad jam priklauso visoje 
šalyje garsi elektros prietaisų kompanija. Taip, galėjo jį įsivaiz- 
duoti užimantį tokią padėtį. Turėjo verslininko ryžto ir valdingu- 
mo, nuovokią verslininko miną. Perskaitė, kad jis — bevaikis naš- 
lys be jokių artimų giminaičių, išskyrus netekėjusią seserį Niu 
Hempšyre. Dar neseniai gyveno savo name, tačiau kai virėjai vir- 
tuvėje užsidegė riebalai, pasiprašė į pensioną. Parašė, kad jam ke- 
lia nerimą mintis, jog dėl savo luošumo nebepabėgtų namui užsi- 
degus. Nerimą! Reikėjo jį pažinoti, kad suprastum, ką slepia šis 
žodis: liguistą, maniakišką ugnies baimę, kilusią sulig tuo menku 
gaisru virtuvėje ir didėjusią, kol jo nebegalėjo nuraminti nei kartu 
apsigyvenęs tarnas, nei priežiūra visą parą. (Megė pastebėjo jo 
pastėrusį, nejudrų žvilgsnį per priešgaisrinį apmokymą — tik tada 
jis iš tiesų atrodydavo ligonis.) 

Ir kam ji skaitė jo bylą? Niekas jos neįpareigojo to daryti. Tiesą 
sakant, ji neturėjo teisės skaityti net jo ligos istorijos. Tėra senu- 
kų slaugė, turinti teisę maudyti savo globotinius, maitinti juos ir 


nuvesti į tualetą. 

Net mintyse ji buvo labai ištikima žmona. Niekad nejuto nė 
mažiausios pagundos. Tačiau dabar jai nedavė ramybės mintys apie 
poną Gabrielių, ir ji ištisas valandas galvodavo, kokiu dar būdu 
parodyti, kad jam būtinai reikalinga. Jis visada pastebėdavo ir vi- 
sada padėkodavo. „Tik įsivaizduokite! — pasakė jis slaugei. — Me- 
gė man atnešė pomidorų iš savo daržo“. Megės pomidorai sirgo 
kažkokia nepaprasta liga: jie buvo gumbuoti lyg susidūrusių ir 
sulipusių raudonų guminių rutuliukų kekės. Tai kartojosi jau ke- 
letą metų, neatsispyrė nė viena rūšis. Megė kaltino mažutį did- 
miesčio žemės sklypelį, kuriame buvo priversta juos auginti (o gal 
trūko saulės?), tačiau dažnai iš pašaipių ir atlaidžiai palankių žvilgs- 
nių į savo pomidorus pajusdavo, kad kiti žmonės įžvelgia jų pana- 
šumą su pačia Mege, su kalvotu jos gyvenimo keliu, kuriuo ji dvok- 
lina. Tačiau ponas Gabrielius nieko nepastebėjo. Jis pareiškė, kad 
jos pomidorai kvepia kaip 1944-ųjų metų vasaros diena. Supjaus- 
tyti jie buvo panašūs į servetėles — karpytais pakraščiais, su ango- 
mis tarp pertvarėlių, — bet jis teištarė: „Negaliu apsakyti, kiek 
daug tai man reiškia“. Jis net neleido jų apibarstyti druska. Pasa- 
kė, kad jie nuostabiai skanūs tokie, kokie yra. 

Na, kvaila ji nebuvo. Suprato, kad ją sužavėjo jo nuomonė apie 
ją, - nuomonė, kuri Airą būtų apstulbinusi. Ji būtų apstulbinusi 
visus, kurie ją pažinojo. Ponas Gabrielius manė, kad ji sumani, 
patyrusi ir kvalifikuota. Jis tikėjo, kad viskas, ką ji daro, tobula. Jis 
taip ir pasakė, šitais pačiais žodžiais. Ir visa tai vyko labai nemalo- 
niu jos gyvenimo laikotarpiu, kai Džesis pradėjo bręsti ir viskas 
jam pasidarė nebegerai, o Megei stojo ginčų su Aira metas. Tačiau 
ponas Gabrielius nieko apie tai nenutuokė. Ponas Gabrielius ma- 
tė santūrią moterį, ramiai tvarkančią jo kambarį. 

Naktį ji negalėdavo užmigti ir kurdavo dialogus, per kuriuos 
ponas Gabrielius prisipažindavo pametęs galvą dėl jos. Jis kal- 
bėdavo, kad suvokia esąs per senas ją traukti fiziškai, tačiau jinai 
įsiterpdavo pasakyti, kad jis klysta. Tai buvo “iesa. Vien pagalvo- 
jusi, kaip padėtų galvą ant jo balto krakmolyto peties, ji pagyvė- 
davo ir susigraudindavo. Pažadėtų eiti su juo bet kur, nors ir į 
pasaulio kraštą. Ar jie pasiimtų Deizę? (Deizei tada buvo pen- 
keri ar šešeri.) Džesio, žinoma, jie negalėtų pasiimti; Džesis ne- 

be vaikas. Bet tada Džesis nuspręstų, kad ji labiau mylinti Dei- 
zę, O ji, žinoma, negalėtų to pakęsti. Jos mintys nukrypo kitur: 
ji įsivaizdavo, kas atsitiktų, jeigu jie pasiimtų Džesį. Jis vilksis, 
keliais žingsniais atsilikęs, apsivilkęs vieną iš savo juodų apdarų, 
prakaituodamas po stereogrotuvo ir įrašų našta. Ji sukikeno. Aira 
sukrutėjo per miegus ir tarė: „Mmm?“ Ji atsikvošėjo ir pajuto 
pasitenkinimą savimi — sumania, drąsia moterimi, kurios gali- 
mybės neribotos. 

Tos galimybės buvo iš anksto pasmerktos žlugti, tačiau ji, regis, 
rado savotišką būdą tai padaryti. Kaip prižiūrėti poną Gabrielių ir 
kartu eiti į darbą? Jis nesutinka būti vienas. O kokio darbo jai 
imtis? Visą gyvenimą išdirbo „Sidabro gijų“ pensione. Menkai 
tikėtina, kad gaus rekomendaciją pabėgusi su vienu iš globotinių. 

Jos mintys vėl nukrypo į šalį: o jei ji nepabėgtų, tik mandagiai 
praneštų naujieną Airai ir ramiai susitvarkytų? Galėtų persikelti į 
pono Gabrieliaus kambarį. Galėtų kas rytą keltis iš jo lovos ir 
pradėti darbą, nebereiktų važinėti. Vakare seselė, išnešiodama vais- 
tus, rastų Megę ir poną Gabrielių išsitiesusius greta ir žiūrinčius į 
lubas, o jų kambario draugą Abnerį Skoupą — lovoje palei prie- 
šingą sieną. 

Megė vėl suprunkštė. 

Kažkodėl viskas atrodo iškreiptai. 

Kaip ir visi įsimylėjėliai, ji nuolat prasimanydavo dingstį minė- 
ti jo vardą. Ji pasakojo Airai apie jį viską — apie jo kostiumus ir 
kaklaraiščius, jo mandagumą, jo tvirtybę. „Nežinau, kodėl tu taip 
nesižavi mano tėvu, jis bent jau šeimos narys“, — tarė Aira, visiš- 
kai nieko nesuprasdamas. Airos tėvas buvo zurza, išnaudotojas. 
Ponas Gabrielius nė kiek jo nepriminė. 

Paskui vieną rytą pensione vėl vyko priešgaisrinis apmokymas. 
Suskambo pavojaus signalas, ir garsiakalbis sustugo slaptažodį: 
„Daktaras Redas 220-ame kambaryje“. Tai atsitiko pačiame darbo 
įkarštyje, nepatogiu metu, nes globotiniai buvo išsisklaidę kas kur. 
Tie, kurių rankos dar palyginti vikrios, apačioje, amatų kambaryje, 
raišiojo spalvoto šilko gėles. Per daug luoši tam — pavyzdžiui, ponas 
Gabrielius — papildomai mankštinosi. O tie, kurie prikaustyti prie 
patalo, aišku, buvo savo kambariuose. Su tais lengva. 

Pagal taisykles reikėjo pašalinti iš koridorių visas kliūtis, užda- 
ryti paklydusius globotinius į pirmą pakliuvusį kambarį ir užrišti 
ant durų rankenų raudonus skudurus, kad būtų matyti, kurie kam- 
bariai užimti. Megė uždarė 201-ą ir 203-ią, kuriuose gulėjo jos 
vieninteliai bejėgiai ligoniai. Pririšo raudonus skudurus, paėmusi 
iš sandėliuko. Paskui įviliojo vieną paklydusią Džoelės Beret se- 
nutę į 202-ą. Greta 202-o buvo tuščias padėklų vežimėlis, tą ji 
irgi įstūmė vidun, paskui puolė gaudyti Lotės Štain, kuri pamažu 
stūmėsi vaikštyne ir kažką be jokios melodijos niūniavo. Megė 
uždarė ją 201-ame su Hepziba Marėj. Paskui atlėkė Džoelė, stum- 
dama Lorenso Dano vežimėlį ir rėkdama: „Žiū, Tilė paspruko!“ 
Tilę Megė buvo ką tik įgrūdusi į 202-ą. Tokie jau apmokymai. Jie 
primindavo jai kišeninius žaidimus, kai stengiesi tuo pačiu metu 
įridenti į duobutes visus sidabriškus švino rutuliukus. Ji nutvėrė 
Tilę ir įstūmusi į 202-ą užtrenkė duris. Iš 201-o sklido triukš- 
mas. Veikiausiai Lotė pešasi su Hepziba; Hepziba nepakenčia sa- 
vo kambary pašalinių. Megė turėjo padaryti tvarką, turėjo padėti 
Džoelei, tebesikamuojančiai su Lorensu, tačiau galvojo apie svar- 
besnius dalykus. Galvojo, žinoma, apie poną Gabrielių. 

Dabar jis veikiausiai jau pastiręs iš baimės. 

Ji paliko savo koridorių (to nieku gyvu nebuvo galima dary- 
ti). Nuskuodė pro slaugių postą, laiptais žemyn ir pasuko stačiu 
kampu. Mankštos kambarys buvo koridoriaus gale. Švaistinės 
durys uždarytos. Ji nulėkė jų link aplenkdama sudedamą kėdę, 
paskui brezentinį vežimėlį skalbiniams, nors nei vieno, nei kito 
čia neturėjo būti. Staiga išgirdo žingsnius, guminių padų grikšė- 
jimą. Sustojo ir apsidairė. Ponia Vilis! Beveik neabejojo, kad 
ponia Vilis, jos viršininkė, o Megė atsidūrusi čia, šimtas mylių 
nuo savo posto. 

Ji padarė, kas pirmiausia šovė į galvą. Liuoktelėjo į skalbinių 
vežimėlį. 

Iškart suvokė, kad tai kvaila. Keikė save jau tą akimirką, kai 
grimzdo į suglamžytus skalbinius. Tačiau viskas dar galėjo gerai 
pasibaigti, jei vežimėlis nebūtų pradėjęs važiuoti. Kažkas griebė jį 
ir sustabdė. Kažkieno balsas suniurzgė: 

— Čia dabar kas? 

Megė atmerkė akis, mat buvo užsimerkusi, — taip daro maži 
vaikai, žūtbūt stengdamiesi tapti nematomi. Berta Vašington, dir- 
banti virtuvėje, stovėjo ir žiopsojo į ją. 

— Sveika, — tarė Megė. 

— Negaliu patikėti savo akimis, — pratrūko Berta. — Satina, eikš 
pasižiūrėti, kas laukia skalbėjo. 

Greta Bertos atsirado ir išsišiepė Satinos Bišop veidas. 

—Tu tikra kopūstgalvė, Mege. Ką dar prasimanysi? Dauguma 
žmonių tenkinasi išsimaudę vonioje. 

— Aš neapskaičiavau, — paaiškino joms Megė. Atsistojo nubrau- 
kusi nuo peties prikibusį rankšluostį. — Ką gi, manau, man metas... 

Bet Satina pareiškė: 

— Pirmyn, mergaite. 

— Satina! Ne! — sukliko Megė. 

Satina su Berta, kikendamos kaip beprotės, griebė vežimėlį ir 
nukūrė koridoriumi. Megei teko stipriai laikytis, nes būtų išvirtu- 
si. Ji pasviro ant šono, ruošdamasi šuoliui ties posūkiu, bet mote- 
rys buvo greitesnės, negu ji manė. Jos mikliai apsuko vežimėlį ir 
tuo pačiu keliu pasileido atgal. Megės kirpčiukai plaikstėsi vėjuje. 
Ji jautėsi kaip figūra, puošianti laivo priešakį. Įsikibo į vežimėlio 
šonus ir pati juokdamasi šaukė: 

— Nustokit! Oi, gana! 

Storulė Berta šniokšdama plumpsėjo šalia jos. Satina švilpė pro 
dantis. Jos nudardėjo mankštos kambario link kaip tik tada, kai 
suskambo pavojaus atšaukimo signalas, — kimiai sugargė garsia- 
kalbis. Durys tuoj pat atsidarė ir pasirodė ponas Gabrielius po- 
nios Inman stumiamame vežimėlyje. Ne terapeutės, ne slaugės, 
ne savanorės pagalbininkės, bet pačios ponios Inman, viso pen- 
siono slaugių viršininkės. Satina ir Berta sustojo kaip įbestos. Po- 
nui Gabrieliui atvėpo Žiauna. 

— Moterys? — tarstelėjo ponia Inman. 

Megė atsirėmė Bertai į petį ir išsiropštė iš vežimėlio. 

— To jau per daug, — pasakė ji abiem moteriškėms, pliaukštelė- 
dama per užsirietusią sijono apačią. 

— Moterys, jūs suprantate, kad vyksta priešgaisrinis apmoky- 
mas? 

— Taip, ponia, — tarė Megė. Ji visuomet mirtinai bijojo griežtų 
moterų. 

— Ar suprantate, koks rimtas dalykas priešgaisrinis apmokymas 
pensione? 

— Aš tik... — pradėjo Megė. 

— Mege, prašom nuvežti Beną į jo kambarį. Vėliau su jumis 
pasikalbėsiu savo kabinete. 

— Taip, ponia, — atsakė Megė. 

Ji nuvežė poną Gabrielių prie lifto. Lenkdamasi paspausti myg- 
tuko, ranka užkliudė jam petį, ir jis atšlijo. Ji atsiprašė. Jis nieko 
neatsakė. 

Lifte jis tylėjo, nors taip galėjo būti ir dėl to, kad kartu su jais 
pasitaikė įlipti daktarui. Tačiau net kai jie pakilo į trečią aukštą ir 
išsiskyrė su daktaru, ponas Gabrielius tebetylėjo. 

Koridorius atrodė kaip po karo — jis visada taip atrodydavo po 
priešgaisrinio apmokymo. Visos durys atlapos, globotiniai apkiautę 
maklinėja, o personalas traukia iš kambarių daiktus, kuriems ten 
ne vieta. Megė įstūmė poną Gabrelių į 206-ą. Jo kambario drau- 
gas dar buvo negrįžęs. Ji sustabdė vežimėlį. Jis sėdėjo ir tylėjo. 

— Atvykome, — tarė ji, bandydama nusijuokti. 

Jo akys pamažu nukrypo jai į veidą. 

Galbūt jis galėjo palaikyti ją savotiška „Aš myliu Liusę“ hero- 
je — padūkusia, mėgstančia pramogas, nevaldomos pakilios nuo- 
taikos. Tai būtų vienas iš požiūrių. Tiesą sakant, „Aš myliu Liusę“ 
Megei nepatiko. Ji manė, kad siužetai išgalvoti — tos apdujusios 
moteriškės nesėkmės neišvengiamos, užprogramuotos. Bet po- 
nas Gabrielius galbūt manė kitaip. 

— Aš nulipau žemyn jūsų ieškoti, — tarė ji. 

Jis tebežiūrėjo į ją. 

— Aš nerimavau, — pasakė jam. 

Taip nerimavai, kad pramogavai važinėdamasi skalbinių veži- 
mėliu, aiškiai sakė jo įniršęs žvilgsnis. 

Paskui Megei, besilenkiančiai užblokuoti jo vežimėlio stabdžio, 
toptelėjo labai keista mintis. Ji jai dingtelėjo pamačius raukšles 
aplink jo burną — gilias vagas, dėl kurių lūpų kampučiai atrodė 


nuleisti. Aira irgi turėjo tokias raukšles. Žinoma, Airos nebuvo 

tokios gilios. Jos atsirasdavo, tik kai jis kuo nors (paprastai Mege) 
nusivildavo. Aira irgi žiūrėdavo į ją tokiu pat niūriu, blaiviu, kri- 
tišku žvilgsniu. 

Pasirodo, ponas Gabrielius tėra dar vienas Aira. Jis turėjo Ai- 
ros kaip iš uolos išskaptuotą veidą, jo orumas ir abejingumas, 
kuris ją iki šiol tebetraukė fiziškai, irgi buvo kaip Airos. Ji galėjo 
lažintis, kad jis išlaiko netekėjusią seserį, kaip Aira išlaiko savo 
seseris ir dykūną tėvą: kai kas pasakytų, kad tai kilnaus būdo po- 
žymis. Iš tiesų ponas Gabrielius buvo Megės bandymas rasti anks- 
tesnįjį Airą. Ji norėjo to Airos, kurį pažinojo santuokos pradžioje, 
kol jis dar nebuvo ja nusivylęs. 

Ji stengėsi įtikti ne ponui Gabrieliui — ji stengėsi įtikti Airai. 

Taigi ji padėjo ponui Gabrieliui išlipti iš vežimėlio ir atsisėsti į 
krėslą prie lovos, o tada nuėjo pažiūrėti, kaip sekasi kitiems glo- 
botiniams, ir gyvenimas vėl ėjo sena vaga. Ponas Gabrielius tebe- 
gyveno pensione, nors jie nebesikalbėdavo taip ilgai kaip anks- 
čiau. Regis, dabar jam labiau patiko Džoelė. Tačiau jis tebesielgė 
labai draugiškai. Veikiausiai buvo visiškai pamiršęs Megės važinė- 
jimąsi skalbinių vežimėliu. 

Bet Megė atsiminė ir kartais, jausdama, kaip ją nuo Airos at- 
skiria stiklinė jo nepritarimo siena, nuvargusi pamanydavo, kad 
šiame pasaulyje tikrų permainų nėra. Gali keisti vyrus, bet padė- 
ties nepakeisi. Gali pakeisti detales, bet ne esmę. Mes visi Čia 
makaluojamės, pamanė ji ir įsivaizdavo pasaulį kaip mažą mėlyną 
arbatos lėkštelę, besisukančią it „Vaikų pasaulio“ vežimėliai, kur 
visus prie sėdynių spaudžia išcentrinė jėga. 

Ji paėmė dėžutę biskvitų su figų įdaru ir perskaitė maistinės 
vertės lentelę atvirkščiojoje pusėje. „Vienas — šešiasdešimt kalori- 
jų“, — ištarė garsiai, o Aira pasakė: 

— Et, pirk ir nesuk galvos. 

— Netrukdyk man liesintis, — atšovė ji. Neatsisukdama padėjo 
dėžutę atgal ant lentynos. 

— Mažyte, — tarė jis, — ar nenorėtum palydėt manęs į laido- 
tuves? 

Ji trūktelėjo pečiais ir nieko neatsakė, tačiau kai jis apkabino 


per pečius, išėjo su juo prie automobilio. 

Nažiams Derlike ką nors susirasti, sustok prie šviesoforo ir 
pasižiūrėk į visas keturias puses. Kirpykla, dvi degalinės, ūkinės 
prekės, bakalėja, trys bažnyčios — viską galima aprėpti vienu žvilgs- 
niu. Pastatai išsidėstę kukliai, kaip žaislinio geležinkelio miestu- 
ke. Medžiai tebeauga, o šaligatviai baigiasi po trijų kvartalų. Įsi- 
žiūrėkite į bet kurio skersgatvio galą: pamatysite žalumą, laukus, 
o gal ir riebų bėrį, ganykloje rupšnojantį žolę. 

Aira sustabdė automobilį ant asfalto greta Fenvėjaus memoria- 
linės bažnyčios, pilkšvai balto karkasinio kubo su mažu bokšteliu, 
panašiu į trumpą drūtą raganos skrybėlę. Aikštelėje daugiau ma- 
šinų nebuvo. Vėliau paaiškėjo, kad jis spėjo teisingai: važiuoda- 
mas pirmuoju plentu, atvyksti greičiau, tačiau iš to nieko gero, 
nes Derlike jie atsidūrė pusvalandžiu per anksti. Vis dėlto Megė 
tikėjosi išvysti vieną kitą laidotuvininką. 

— Gal dienas sumaišėm, — tarė ji. 

— Negali būti. Sirina tau aiškiai pasakė: „Rytoj“. To niekaip 
nesumaišysi. 

— Manai, kad reikėtų eiti vidun? 

— Aišku, jei neužrakinta. 

Kai jie išlipo, Megės suknelė prilipo prie kojų. Jautėsi kaip su- 
daužyta. Vėjas suvėlė plaukus, o pėdkelnių juosmuo taip susisu- 
ko, kad įsirėžė į pilvą. 

Jie užkopė mediniais laiptais ir trūktelėjo duris. Jos atsilapojo 
pagiežingai girgžtelėjusios. Tuoj pat už jų driekėsi ilga blausiai ap- 
šviesta nava be jokių kilimų, virš tamsių klauptų kybojo gegnės. Iš 
abiejų sakyklos pusių stovėjo įspūdingo dydžio gėlių kompozici- 

jos, kurias išvydusi Megė atgavo pasitikėjimą. Tokių nenatūralių 
puokščių prireikia tik per vestuves ir laidotuves. 

— Sveiki, — pamėgino ką nors prisišaukti Aira. 

Jam atsakė tik aidas. 

Pirštų galiukais jie nutipeno nava, girgždindami grindų lentas. 

— Kaip manai, ar čia yra... pusės ar kas? — sušnibždėjo Megė. 

— Pusės? 

— Turiu omeny jaunikio pusę, nuotakos pusę. Ar greičiau... — Ji 
ėmė kikenti suvokusi, kaip nusišnekėjo. Tiesą sakant, turėjo labai 
menką laidotuvių patirtį. Tfu tfu tfu, kol kas dar nemirė nė vienas 
jai iš tiesų artimas žmogus. 

— Turiu omeny, — paaiškino ji, — ar svarbu, kur mes atsisėsim? 

— Tik ne pirmoje eilėje, — pareiškė Aira. 

— Na, žinoma, ne, Aira. Aš dar nevisiška kvailė. 

Ji šlumštelėjo į dešinės pusės klauptą ties navos viduriu ir pasi- 
slinko, kad būtų vietos jam. 

— Tikėjausi, jog skambės kokia nors muzika, — tarė. 

Aira žvilgtelėjo į laikrodį. 

— Gal kitą kartą laikysies Sirinos nurodymų, — pasakė Megė. 

— Kad pusę dienos klaidžiočiau šunkeliais? 

— Vis geriau negu ateiti pirmiems. 

— Manęs nejaudina, kad atėjau pirmas, — atsakė Aira. 

Jis įkišo ranką į kairę švarko kišenę. Ištraukė kortų malką, ap- 
suktą gumele. 

— Aira Moranai! Tu ketini lošti kortomis maldos namuose? 

Jis įkišo ranką į dešinę kišenę ir ištraukė kitą malką. 

— Ojei kas nors ateis? — paklausė Megė. 

— Nesijaudink, mano reakcija žaibiška. 

Jis nusmaukė gumeles ir sumaišė abi malkas. Jos tratėjo kaip 
kulkosvaidis. 

— Ką gi, — tarė Megė, — apsimesiu, kad tavęs nepažįstu. — Ji 
čiupo rankinę ir pasitraukė į klaupto galą. 

Aira išdėliojo kortas ten, kur ji pirmiau sėdėjo. 

Ji priėjo prie mozaikinio lango. „Vivjeno Djui, mylimo vyro ir 
tėvo atminimui“ — buvo parašyta lentelėje po juo. Vyras, vardu 

Vivjenas! Ji užgniaužė juoką. Prisiminė, kaip septintame dešimt- 
metyje, kai vyrai nešiojo tokius ilgus plaukus, pagalvodavo: ar ne 
šiurpu kedenti pirštais švelnias ir ilgas meilužio garbanas? 

Bažnyčiose jai į galvą ateidavo labiausiai nederamos mintys. 

Ji vis ėjo pirmyn, garsiai kaukšėdama kulniukais, lyg žinotų, 
kur eina. Prie sakyklos pasistiebė pauostyti nematytos vaškinės 
baltos gėlės. Ji nekvepėjo, ir ją nukratė šiurpas. Tiesą sakant, bu- 
vo šaltoka. Apsisuko ir centriniu taku grįžo pas Airą. 

Aira buvo išdėliojęs kortas per pusę klaupto. Jis perkėlinėjo jas 
ir švilpavo. Daina vadinosi „Lošėjas“. Taip akivaizdu, kad ji net 
nusivylė. „Žinok, kada jas išsitraukt, kada padėti...“ Pasiansas, kurį 
jis dėliojo, buvo toks sudėtingas, kad galėjo trukti valandų valan- 
das, tačiau pradžia buvo paprasta ir jis kilnojo kortas beveik ne- 
dvejodamas. 

— Tai nuobodžioji dalis, — tarė jis Megei. — Šiam darbui reikėtų 
įsitaisyti diletantą, juk ir senieji meistrai laikydavo mokinius pa- 
veikslų fonui tapyti. 

Ji dirstelėjo į jį; nežinojo, kad jie taip darydavo. Jai tai pasirodė 
panašu į apgaulę. 

— Ar negali uždėti tos penkiukės ant šešiukės? — paklausė. 

— Netrukdyk, Mege. 

Ji toliau klaidžiojo mataruodama rankinuku. 

Kas čia per bažnyčia? Ženklas lauke nenurodė. Megė su Sirina 
buvo auklėjamos metodistėmis, tačiau Maksas buvo kažkokios ki- 
tos tikybos, ir po vestuvių Sirina atsivertė. Tačiau ji ištekėjo pagal 
metodistų ritualą. Megė dainavo jos vestuvėse; su Aira dainavo 
duetą. (Tada jie buvo ką tik pradėję susitikinėti.) Vestuvės buvo 
vienas iš beprotiškesnių Sirinos sumanymų, populiarių dainų ir 
Kalilo Džibrano kratinys tuo metu, kai visi tebesižavėjo „O, paža- 
dėk man“. Na, Sirina visada aplenkdavo laiką. Nežinia, kokias 
laidotuves ji suruoš. 

„ Prie durų Megė apsisuko ir nudrožė atgal pas Airą. Šis apleido 
klauptą ir rymojo virš jo įsitaisęs gretimame, kad galėtų tyrinėti 
išdėliotas kortas. Matyt, jau prasidėjo įdomusis etapas. Net švil- 
pavo lėčiau. „Prie stalo neskaičiuoji pinigų...“ Iš tolo atrodė kaip 

kaliausė: nuolaidūs pečiai, neklusnus juodų plaukų verpetas, ran- 
kų šakaliai. 

— Mege! Atvažiavai! — tarpdury sukliko Sirina. 

Megė atsisuko, bet pamatė tik kažkokį neryškų siluetą gelto- 
noje šviesoje. 

— Sirina? — paklausė. 

Sirina puolė prie jos išskėtusi rankas. Buvo apsisiautusi visiškai 
ją slepiančiu juodu šaliu ilgais atlasiniais spurgais, plaukai irgi juodi, 
nė kiek nepražilę. Ją apkabinusi Megė įsivėlė į surištus plaukus 
tarp Sirinos menčių. Atsitraukė ir tyliai nusijuokusi išpainiojo pirš- 
tus. Megė visada manė, kad Sirina atrodo kaip tikra ispanų senjo- 
ra: įspūdingas biustas, ovalo formos veidas ir tamsi oda. 

— Ir Aira! — kalbėjo Sirina. — Kaip gyveni, Aira? 

Aira atsistojo (sugebėjo kažkur užkišti kortas), ji pabučiavo jam 
į skruostą, jis nesipriešino. 

— Labai nusiminėm išgirdę apie Maksą, — tarė jai. 

— O, dėkui, — atsakė Sirina. — Esu baisiai dėkinga, kad atvažia- 
vot, jūs nė neįtariat, kokia dėkinga. Visi Makso giminaičiai susi- 
būrę namuose, esu mažuma. Galų gale neištvėrusi pasprukau; pa- 
sakiau, kad turiu iš anksto patikrinti, ar bažnyčioje viskas paruoš- 
ta. Ar pusryčiavote? 

— O taip, — atsakė Megė, — bet būtų neblogai susiradus tualetą. 

— Aš tave nuvesiu. Aira? 

— Dėkui, nereikia. 

— "Tai mes po valandėlės grįšim, — tarė Sirina. Ji įsikibo Megei į 
parankę ir nusivedė ją. — Iš Virdžinijos atvažiavo Makso pusbro- 
liai, — tarė ji, — žinoma, ir jo brolis Džordžas, ir Džordžo žmona 
su dukterimi, o Linda su anūkais čia nuo ketvirtadienio... 

Jos kvėpavimas skleidė persikų aromatą (o gal tai buvo jos kve- 
palai). Ji avėjo basutėm odiniais dirželiais, apvyniotais iki pusės 
nuogų įdegusių blauzdų, suknelė (Megė nė kiek nenustebo) buvo 
skaisčiai raudono šifono, o trikampės iškirptės centre žaižaravo 
netikrų briliantų saulutė. 

— Galbūt tai į gera, — kalbėjo ji. — Tokioje suirutėje galiu 


užsimiršti. 

— Oi, Sirina, turbūt buvo siaubinga? — paklausė Megė. 

— Ir taip, ir ne, — tarė Sirina. Ji įvedė Megę pro mažas šonines 
dureles į kairę nuo didžiųjų durų, paskui nulydėjo siaurais laip- 
tais žemyn. — Matai, Mege, tai truko labai ilgai; baisu sakyti, bet iš 
pradžių pajutau savotišką palengvėjimą. Jis sirgo nuo vasario mė- 
nesio. Tik mes tada nesupratom. Vasaris, šiaip ar taip, ligų mė- 
nuo: peršalimai, gripai, kiauri stogai, sugedusios krosnys. Todėl 
tuomet ir nepastebėjom akivaizdžiausių dalykų. Jis sakė, kad ne- 
kaip jaučiasi, ir tiek. Tai čia paskauda, tai ten... Paskui jis pagelto. 
Paskui jam įdubo viršutinė lūpa. Matai, jokių požymių, apie ku- 
riuos galėtum pasakoti daktarui. Juk negali skambinti daktarui ir 
sakyti... bet vieną rytą aš pasižiūrėjau į jį ir pamaniau: „Viešpatie, 
koks senas! Jo visas veidas pasikeitęs“. O tada jau buvo balandis, 
kai normalūs žmonės jaučiasi nuostabiai. 

Jos ėjo per neapšviestą, linoleumu išklotomis grindimis rūsį, 
kuriame visur kyšojo vamzdžiai ir latakai. Brovėsi pro ilgus meta- 
linius stalus ir sulankstomas kėdes. Megė jautėsi kaip namie. Kaip 
dažnai jiedvi su Sirina atskleisdavo viena kitai savo paslaptis ku- 
rioje nors iš sekmadieninės mokyklos klasių. Jai pasirodė, kad 
užuodžia kreidinį popierių, naudotą Biblijos studijų lapeliams. 

— Vieną dieną grįžau iš bakalėjos, - pasakojo Sirina, — ir Makso 
neradau. Buvo šeštadienis, palikau dirbantį kieme. Na, aš nieko 
blogo nepamaniau, ėmiau kraustyti pirkinius... 

Ji įvedė Megę į baltomis plytelėmis išklijuotą tualetą. Jos balsą 
atkartojo aidas. 

— Paskui staiga žvilgtelėjau pro langą ir pamačiau visiškai nepa- 
Žįstamą moterį, vedančią jį už rankos. Atrodė, kad ji dėl kažko 
abejoja... buvo matyti, jog laiko jį nesveiku ar panašiai. Aš išbė- 
gau. Ji tarė: „O! Čia jūsiškis?“ 

Sirina nugara atsirėmė į kriauklę, o Megė įėjo į kabiną. 

— Ar maniškis? — toliau pasakojo Sirina. — Panašiai kaimynas 
atveda tavo šunį, nuo galvos iki kojų išsivoliojusį šiukšlyne, ir klau- 
sia: „Čia jūsiškis?“ Bet aš atsakiau: „Taip“. Paaiškėjo, kad mote- 
riškė susitiko jį Danmoro kelyje, nešiną sodininko žirklėmis, ir 
jis, regis, nesuvokė, kur eina. Ji paklausė, gal galėtų padėti, o jis 

atsakė: „Nesu įsitikinęs. Nesu įsitikinęs“. Bet jis pažino mane, kai 
pamatė. Jo veidas nušvito, ir jis pasakė jai: „Čia Sirina“. Aš įsive- 
džiau jį į vidų ir pasodinau. Paklausiau, kas atsitiko, o jis atsakė, 
kad jausmas labai keistas. Pasakė, kad nei iš šio, nei iš to pajuto 
beeinąs Danmoro keliu. Paskui, kai ta moteriškė jį parvedė, jis, 
anot jo, pažinęs savo namą, bet prieš tai jam atrodę, kad jis nieko 
bendro su niekuo nebeturi. Atrodė, lyg valandėlę būtų žvelgęs į 
savo gyvenimą iš šalies. 

„Mersė + Deivas“ buvo parašyta kreida virš tualetinio popie- 
riaus automato. „Sju Hardi nešioja kimštą liemenėlę“. Megė bandė 
apsiprasti su naujuoju Maksu — išsiblaškiusiu, suglumusiu ir, be 
abejo, sulinkusiais keliais kaip jos pensiono globotiniai. Tačiau 
galėjo įsivaizduoti tik Maksą, kokį pažinojo: didelį, stiprų futboli- 
ninką spindinčių šviesių plaukų ežiuku ir plačiu, geraširdišku straz- 
danotu veidu; Maksą, kuris nuogas pultų į bangas Karolinos pa- 
plūdimyje. Bet juk per pastaruosius dešimt metų matė jį tik kelis 
kartus; jis nepasižymėjo savybe ilgai dirbti vienoje vietoje ir daž- 
nai su šeima keldavosi kitur. Bet ji manė, kad tokie kaip jis yra 
amžini berniokai. Sunku įsivaizduoti jį pasenusį. 

Ji nuleido vandenį, o kai išlindo, Sirina apžiūrinėjo savo basu- 
tes, visokiais būdais sukiodama kojas. 

— Ar tu kada nors tai darei? — paklausė Sirina. — Ar žvelgei į 
savo gyvenimą iš šalies? 

— Bent jau neprisimenu, — atsakė Megė ir paleido karštą van- 
denį. 

— Svarstau, į ką tai būtų panašu, — kalbėjo Sirina. — Vieną dieną 
apsidairai ir apstulbsti — kur atsidūrei, už ko ištekėjai, kokiu žmo- 
gumi tapai. Sakykim, taip atsitinka, — na, išėjus su dukra apsi- 
pirkti, imi stebėti save iš šalies, lyg būtum septynerių ar aštuone- 
rių metų. „Oho! — tari. — Negi čia aš? Vairuoju automobilį? Va- 
dovauju? Graužiu kažkokią jauną moteriškę, lyg žinočiau, ką 
daranti?“ Įžengi į savo namus ir pareiški: „Nemanau, kad viskas 
pagal mano skonį“. Prieini prie veidrodžio ir sakai: „Dieve, smakras 
pradeda nukabti visiškai kaip motinos“. Supranti, matai viską be 
šydo. Nusprendi, kad tavo vyras — ne Einšteinas, o dukteriai tik- 
rai nepakenktų suliesėti. 

Megė krenkštelėjo. (Visi tie pasvarstymai buvo taip arti tikro- 
vės, kad net trikdė. Pavyzdžiui, Sirinos dukrai tikrai nepakenktų 
suliesėti.) Imdama popierinį rankšluostį, ji pasakė: 

— Man regis, telefonu sakei, kad jis mirė nuo vėžio. 

— Nuo vėžio, — patvirtino Sirina, — bet jis išplito visur, kol mes 
dar nežinojom. Po visą kūną, net smegenis. 

— Oi, Sirina... 

— Vieną dieną jis, kaip visada, pardavinėjo radijo reklamas, o 
kitą nebegalėjo atsikelti iš lovos. Nebepaėjo, nebematė; viską da- 
rė šleivai kreivai. Vis sakydavo užuodžiąs sausainius. Vis sakydavo: 
„Sirina, kada iškeps tie sausainiai?“ Aš šimtą metų nekepiau sau- 
sainių! Vis sakydavo: „Atnešk man vieną, Sirina, kai tik išimsi iš 
orkaitės“. Tai aš, būdavo, iškepu skardą, o jis nustemba ir sako, 
kad nealkanas. 

— Kodėl nepaskambinai man? — tarė Megė. 

— K3 būtum galėjus padaryti? 

Iš tiesų nieko, pamanė Megė. Ji net nebuvo įsitikinusi, kad su- 
pranta, ką Sirina iškentė. Atrodė, kad Sirina kiekvieną gyvenimo 
tarpsnį nugyvena truputį anksčiau už Megę; ir apie kiekvieną tarps- 
nį ji dorai, stulbinamai, atvirai atsiskaito kaip užsienietė, neišma- 
nanti etiketo. Kokie jau čia šydai! Būtent Sirina pasakė Megei, 
kad santuoka — ne filmas su Roku Hadsonu ir Dorise Dei. Būtent 
Sirina jai pasakė, kad motinystė baisiai sunki, o gerai pagalvojus, 
kažin ar verta pastangų. O dabar mirė jos vyras. Megė susinervi- 
no, nors ir žinojo, kad mirtis neužkrečiama. 

Ji susiraukusi dėbtelėjo į veidrodį ir pastebėjo virš vienos au- 
sies kyšant nulinkusį mėlyną cikorijos žiedą. Ištraukė jį ir išmetė į 
šiukšlių dėžę. Sirina net neužsiminė apie jį — gyvas įrodymas, kad 
suglumusi. 

— Iš pradžių svarsčiau: „Kaip mes tai įveiksim?“ — kalbėjo Siri- 
na. — „Kaip susidorosim?“ Paskui suvokiau, kad susidoroti teks 
man vienai. Maksas buvo įsitikinęs, kad aš jam padėsiu ištverti. 
Mokesčių inspekcija ketina mus tikrinti; automobiliui reikia nau- 
jos pavarų dėžės — vis mano reikalas. Maksas nuo visko atsiribojo. 
Kai tikrinimas baigsis, jis bus miręs, o iš automobilio jam jau 

jokios naudos. Tiesą sakant, juokinga, kai pradedi galvoti. Ar ne- 
girdėjai jokių perspėjimų dėl norų išsipildymo? „Gerai pagalvok, 
ko trokšti“ — ar nėra tokio perspėjimo? Nuo vaikystės prisiekinė- 
jau, kad nebūsiu priklausoma nuo vyro. Jau aš tikrai nelauksiu, 
kad koks tipas man nurodinėtų! Norėjau vyro, kuris mane die- 
vintų ir liptų prie manęs kaip vantos lapas, kaip tik tokį ir gavau. 
Kaip tik tokį. Maksas neatplėšdavo nuo manęs akių ir žvilgsniu 
sekiodavo po kambarį. Kai pagaliau jam teko gultis į ligoninę, 
meldė jo nepalikti, taigi dieną naktį sėdėdavau ten. Bet pradėjau 
ant jo siusti. Prisimindavau, kaip vis spyriau jį mankštintis ir la- 
biau rūpintis sveikata, o jis atrėždavo, kad mankšta — tik užgaida. 
Pareikšdavo, kad tuos, kurie bėgioja ristele, ištinka infarktas. Jo 
pasiklausius atrodydavo, kad visi šaligatviai užversti ristele laks- 
čiusių žmonių lavonais. Pažiūrėdavau į jį, gulintį lovoje, ir sakyda- 
vau: „Tai kas geriau, Maksai: numirti staiga, vilkint prašmatniu 
raudonu treningu, ar drybsoti čia, apraizgytam vamzdeliais su ada- 
tomis?“ Taip ir pasakiau, balsu. Elgiausi su juo siaubingai. 

— Na, nieko, — nevykusiai įsiterpė Megė, — esu įsitikinusi, kad 
taip nemanei... 

— Maniau lygiai tą patį, ką sakiau, — tarė Sirina. — Kuriam galui 
tu bandai viską pagražinti, Mege? Aš elgiausi siaubingai. Paskui jis 
mirė. 

— Dieve mano, — atsiduso Megė. 

— Tai atsitiko naktį, trečiadienio naktį. Pasijutau, lyg kažkas bū- 
tų nuritęs akmenį man nuo širdies, ir parėjusi namo išmiegojau 
dvylika valandų. Paskui ketvirtadienį iš Niu Džersio atvažiavo Linda, 
buvo malonu; ji, mūsų svainis ir vaikai. Bet aš jaučiau, kad turiu 
kažką daryti. Kažką buvau užmiršusi. Turėjau būti ligoninėje, štai 
kas. Tiesiog nenustygau. Panašu į žaidimą, kurį žaisdavom vaikys- 
tėje, atsimeni? Sustoję tarpduryje, įsispirdavom abiem rankom į 
staktą, o kai žengdavom į priekį, rankos savaime pakildavo į viršų, 
lyg spaudimas būtų buvęs išsaugotas ir veikęs iš praeities. O pas- 
kui Lindos vaikai pradėjo erzinti katę. Jie apmovė katę žaislinio 
meškino kelnėm, o Linda net nepastebėjo. Ji niekad jų nedraus- 
davo. Mudu su Maksu liežuvius kandžiodavomės, kad jai to ne- 

prikištume. Kai jie atvažiuodavo, nesakydavom nė žodžio, bet su- 
sižvelgdavom per kambarį: tiesiog žvilgsniais pasikeisdavom nuo- 
mone, žinai, kaip tai daroma? Staiga nebeturiu su kuo susižvelgti. 
Tada pirmą kartą supratau, kad iš tiesų jo netekau. 

Ji permetė plaukų uodegą per petį ir ėmė ją apžiūrinėti. Jos 
paakiai blizgėjo. Tiesą sakant, ji verkė, bet, regis, to nesuvokė. 

— Todėl išgėriau butelį vyno, — tarė ji, - o paskui paskambinau 
visiems, kuriuos kada nors pažinojau, visiems to meto, kai Mak- 
sas mane mergino, draugams. Tau, Sisei Parton, dvynėms Barli... 

— Dvynėms Barli! Jos atvažiuoja? 

— Žinoma. Atvažiuoja ir Džo Ana Dermot su Netu Abramsu, 
už kurio ji galų gale ištekėjo, jei tau įdomu išgirsti... 

— Šimtą metų net neprisiminiau Džo Anos! 

— Ji paskaitys iš „Pranašo“. Tu ir Aira dainuosite. 

— Mes ką? 

— Jūs dainuosite „Meilė — nuostabiausias dalykas“. 

— Turėk proto, Sirina! Tik jau ne „Meilė — nuostabiausias 
dalykas“. 

— Juk dainavote per mūsų vestuves, tiesa? 

— Taip, bet... 

— Kaip tik per šią dainą Maksas pirmą kartą pasakė, ką man 
jaučia, — tarė Sirina. Šalio krašteliu ji atsargiai nusišluostė bliz- 
gančius paakius. — Tūkstantis devyni šimtai penkiasdešimt penk- 
tųjų spalio dvidešimt antrą. Atsimeni? Pobūvis per Derliaus šven- 
tę. Aš atėjau su Teriu Simpsonu, bet pasimaišė Maksas. 

— Betgi čia laidotuvės! — tarė Megė. 

— Na, ir kas? 

— Ne... pageidavimų koncertas, — užbaigė Megė. 

Virš galvų pro grindų lentas prasiskverbė fortepijono barške- 
sys. Pim pim pim — lyg niekur nieko skambėjo derinamos stygos. 
Sirina persimetė per krūtinę šalį ir tarė: 

— Geriau grįžkim. 

— Sirina, — prabilo Megė, paskui draugę sekdama iš tualeto, — 
Aira ir aš nuo tavo vestuvių nesam viešai dainavę. 

— Puiku. Aš ir nesitikiu profesionalaus dainavimo, — atsakė Si- 

rina. — Norėčiau lyg ir pakartoti kai ką, kaip kartais žmonės daro 
per auksines vestuves. Maniau, kad bus gražu. 

— Gražu! Bet juk žinai, kad dainos, na, sensta, — atsakė Megė, 
vingiuodama paskui ją tarp stalų. — Kodėl ne paguodos giesmės? 
Ar jūsų bažnyčia neturi choro? 

Laiptų papėdėje Sirina atsigręžė. 

— Klausyk, — tarė ji, — artimiausią draugę, kokią turiu šiame 
pasaulyje, teprašau menkutės, paprastutės paslaugos. Juk mudvi 
viską išgyvenome kartu! Ir vestuves, ir kūdikius! Tu padėjai man 
įtaisyti motiną į pensioną. Aš per naktis sėdėjau su tavim, kai su- 
ėmė Džesį. 

— Taip, bet... 

— Vakar vakare pamąsčiau ir tariau sau: „Kuriems galams keliu 
šermenis? Kažin, ar kas ateis: mes čia nelabai ilgai gyvenam. Juk 
mes jo net nelaidojam: kitą vasarą išbarstysiu jo pelenus Česapy- 
ke. Per pamaldas net karsto nebus. Kuriam galui sėdėti bažnyčio- 
je, — tariau, — ir klausyti, kaip ponia Filbert barškina fortepijonu 
giesmes? „Klumpu ir keliuosi dorybės kely“ ir „Numirti kaip už- 
migti“. Aš net nepažįstu ponios Filbert! Geriau jau Sisė Parton. 
Geriau jau Sisės Parton skambinama „Mano malda“, kaip per mūsų 
vestuves“. Tada ir pamaniau: o kodėl nepakartojus visko? Kalilo 
Džibrano? „Meilė — nuostabiausias dalykas“? 

— Betgi ne visi supras, — spyrėsi Megė, — pavyzdžiui, žmonės, 
kurie nedalyvavo vestuvėse. 

Ir žmonės, kurie dalyvavo vestuvėse, pamanė. Kai kurie svečiai 
tada atrodė gerokai suglumę. 

— Tegu stebisi, — pareiškė Sirina. — Aš tai darau ne dėl jų. — Ji 
apsisuko ir ėmė kopti laiptais. 

— Ir dar Aira, — sušuko Megė, eidama paskui ją. Sirinos šalio 
spurgai šmaukštelėjo jai per veidą. — Žinoma, aš dėl tavęs išsiner- 
čiau iš kailio, Sirina, bet nemanau, kad Airai bus smagu dainuoti 
tą dainą. 

— Airos toks gražus tenoras, — tarė Sirina. Laiptų viršuje ji atsi- 
suko. — O tavo kaip sidabro varpelis; prisimeni, žmonės visada 
taip sakydavo? Seniai metas liautis jį slėpus. 

Megė atsiduso ir nuėjo paskui ją. Nutarė, kad neverta aiškinti, 
jog varpeliui jau kone pusė amžiaus. 

Kol Megės nebuvo, atvyko keletas svečių. Klauptuose šen bei 
ten kažkas tamsavo. Sirina pasilenkė ir užkalbino skrybėlėtą mo- 
terį dailiu juodu kostiumėliu. 

— Cukrinė? — tarė ji. 

Megė sustojo už jos kaip įbesta ir pakartojo: 

— Cukrinė Tilman? 

Cukrinė atsisuko. Ji buvo gražiausia klasėje ir, Megės nuomo- 
ne, vis dar graži, nors pro tankų juodą šydą, nukarusį nuo skrybė- 
lės, nelabai ką įžiūrėsi. Ji kur kas labiau panėšėjo į našlę negu pati 
našlė. Ką gi, rūbai jai visada reiškė maskaradą. 

— Štai ir tu! — pasakė. Atsistojo ir prigludo skruostu prie Siri- 
nos veido. — Labai užjaučiu tave netekties valandą, — pridūrė. — 
Tiktai dabar mane vadina Elizabeta. 

— Cukrine, ar prisimeni Megę? — paklausė Sirina. 

— Megę Deili! Kokia staigmena. 

Cukrinės skruostas po šydu buvo lygus ir glotnus. Lyg bakalė- 
jos krautuvėje glaustumeis prie tinklelio svogūnų. 

— Lyg tyčia, kai tokia bėda, — kalbėjo ji toliau, —- Robertas nega- 
lėjo atvažiuoti su manimi, nes jam Hiustone susirinkimas. Tačiau 
prašė perduoti tau nuoširdžiausią užuojautą. Pasakė: „Atrodo, tik 
vakar bandėm susirasti, kur vyksta jų vestuvės“. 

— Tai ir norėjau su tavim aptarti, — pasakė Sirina. — Prisimeni 
mūsų vestuves? Dainavai solo po to, kai mes davėm moterystės 
įžadus? 

— „Gimusi būti su tavim“, — tarė Cukrinė ir nusijuokė. — Jūs 
išėjote dainai skambant; man taip ir stovite akyse. Eiti teko il- 
giau, negu truko daina, ir pabaigoje buvo girdėti tik tavo aukšti 
kulniukai. 

— Matai, — pradėjo Sirina, — norėčiau, kad tu šiandien ją vėl 
padainuotum. 

Cukrinė iš nuostabos išlindo iš po šydo. Buvo senesnė, negu 
Megei iš pradžių pasirodė. 

— Ką padaryčiau? — paklausė ji. 

— Padainuotum. 

Cukrinė kilstelėjo antakius ir pažvelgė į Megę. Megė nusuko 
akis, atsisakydama dalyvauti sąmoksle. Pianistė tikrai skambino 
„Mano maldą“. Bet juk toji moteriškė putnia nugara, su duobu- 
tėmis alkūnėse, panašiose į apverstas širdeles, negali būti Sisė Par- 
ton! Ji panaši į paprasčiausią bažnyčios patarnautoją. 

— Aš nedainavau dvidešimt ar daugiau metų, — pakraupo Cuk- 
rinė. — Aš ir seniau nemokėjau dainuoti! Tik vaizdavau. 

— Cukrine, daugiau niekad jokios paslaugos iš tavęs neprašy- 
siu, — tarė Sirina. 

— Elizabeta. 

— Elizabeta, vieną dainą! Tarp draugų! Ir Megė su Aira dainuos. 

— Ne, palauk... — pradėjo Megė. 

Cukrinė kalbėjo toliau: 

— Ir dar „Gimusi būti su tavim“... 

— O kas čia blogo, norėčiau žinoti? — paklausė Sirina. 

— Ar tu pagalvojai apie žodžius? „Patenkinta prie tavo šono“? 
Norėtum išgirsti per laidotuves? 

— Atminimo pamaldas, — pataisė Sirina, nors iki tol pati sakė 
„laidotuvės“. 

— Koks skirtumas? — paklausė Cukrinė. 

— Karsto juk nėra. 

— Koks skirtumas, Sirina? 

— Juk tai nereiškia, kad aš guliu karste prie jo šono! Juk tai 
nereiškia, kad mane traukia numirėliai! Aš tik noriu pasakyti, kad 
dvasiškai esu greta jo. 

Cukrinė pažvelgė į Megę. Megė bandė prisiminti „Mano mal- 
dos“ žodžius. Pamanė, kad laidotuvių (ar net atminimo pamaldų) 
kontekste nekalčiausios eilutės gali įgauti kitą prasmę. 

— Visa parapija iš tavęs juoksis, — tiesiai drėbė Cukrinė. 

— Kas man rūpi? 

Megė paliko jas ir nuėjo. Atidžiai žiūrėjo į sėdinčius žmones: 
galbūt senų laikų draugai. Tačiau visi atrodė nepažįstami. Ji susto- 
jo prie Airos klaupto ir niuktelėjo jam. 

— Aš grįžau, — pasakė. Jis pasislinko. Skaitinėjo savo kišeninį 

kalendorių — tą dalį, kur rašoma apie Zodiako ženklus ir su jais 
susietus brangakmenius. 

— Ar man vaidenasi, — paklausė, kai ji įsitaisė greta, — ar tikrai 
girdžiu „Mano maldą“? 

— Tai iš tiesų „Mano malda“, — atsakė Megė. — Ir skambina ne 
kokia sena pianistė, o Sisė Parton. 

— Kokia Sisė Parton? 

— Gėdytumeis, Aira! Juk prisimeni Sisę, ji skambino per Siri- 
nos vestuves. 

— O, taip. 

— Kur mudu dainavom „Meilė — nuostabiausias dalykas“, — 
pridūrė Megė. 

— Kaip galėčiau užmiršti, — atsakė jis. 

— Sirina norėtų, kad mudu ją šiandien vėl sudainuotume. 

Aira nė nemirktelėjo. Tik pasakė: 

— Labai gaila, kad negalėsim jai padaryti šios paslaugos. 

— Cukrinė Tilman taip pat nenori dainuoti, ir Sirina remia ją 
prie sienos. Man regis, kad ji mūsų taip lengvai nepaleis, Aira. 

— Čia yra Cukrinė Tilman? — tarė Aira. Jis apsisuko ir pažvelgė 
per petį. 

Vaikinus Cukrinė visuomet žavėjo. 

— Ji sėdi užpakalyje, su skrybėlaite, — pasakė jam Megė. 

— Ar Cukrinė dainavo per jų vestuves? 

— Ji dainavo: „Gimusi būti su tavim“. 

Aira įbedė akis į tolį ir valandėlę galvojo. Matyt, kartojo žo- 
džius. Galų gale prunkštelėjo. 

— Ar prisimeni „Meilė — nuostabiausias dalykas“ žodžius? — 
paklausė Megė. 

— Ne, ir neketinu prisiminti, — atšovė Aira. 

Greta Megės sustojo vyriškis ir paklausė: 

— Kaip sekasi, Moranai? 

— O, Dervudas, — nudžiugo Megė ir liepė Airai pasislinkti, kad 
Dervudas galėtų atsisėsti. 

— Sveikas, Dervudai, — tarė Aira ir per pėdą pasislinko. 

— Jei būčiau žinojęs, kad jūs atvykstate, būčiau įsipiršęs į kom- 

paniją, — pasakė Dervudas, įsitaisydamas greta Megės. — Pegei 
teko į darbą važiuoti autobusu. 

— Oi, atleisk, turėjom susiprasti, — tarė Megė. — Sirina veikiau- 
siai apskambino visus, kurie gyvena Baltimorėje. 

— Taip, gale pastebėjau Cukrinę, — pasakė Dervudas. Jis išsi- 
traukė iš viršutinės švarko kišenės šratinuką. Tai buvo susitaršęs 
tykus žmogelis kiek per ilgais banguotais žilais plaukais. Jie skys- 
tomis sruogomis driekėsi virš ausų ir kuokštais krito ant apy- 
kaklės, užtat atrodė tikras nevykėlis. Mokykloje Megei jis ne per 
labiausiai patiko, bet daugelį metų gyveno kaimynystėje, vedė 
Gleno Bernio dukrą, prasimanė šeimos, ir dabar jinai matydavo 
jį dažniau negu kitus, su kuriais kartu užaugo. Keista, kad taip 
atsitiko, pamanė ji. Neprisiminė, kodėl jie nesusidraugavo iš 
pradžių. 

Dervudas tapšnojo per visas kišenes, kažko ieškodamas. 

— Ar neturėtum lapelio popieriaus? — paklausė. 

Ji sugraibė tik šampūno kuponą. Padavė jam, o jis uždėjo jį ant 
maldaknygės. Spustelėjo šratinuką, kad išlįstų šerdelė, ir susirau- 
kė žiūrėdamas į erdvę. 

— Ką rašai? — paklausė Megė. 

— Bandau prisiminti „Aš noriu tavęs, man reikia tavęs, aš myliu 
tave“ Žodžius. 

Aira sunkiai atsiduso. 

Bažnyčia pamažu pilnėjo. Klaupte kaip tik prieš juos susėdo 
šeima, vaikai buvo išrikiuoti pagal ūgį, ir apvalių šviesiaplaukių 
galvelių eilė nuožulniai kilo į viršų kaip klausimas. Sirina skrajojo 
nuo vieno svečio prie kito, aiškiai maldaudama ir meilikaudama. 
Jos šalio spurgai apsivėlė neaiškios kilmės pūkais. „Mano malda“ 
skambėjo be paliovos ir pradėjo įgristi. 

Dabar, sužinojusi, kiek žmonių iš praeities čia sėdi, Megė gai- 
lėjosi neskyrusi daugiau dėmesio savo išvaizdai. Pavyzdžiui, galėjo 
pasipudruoti ar pasitepti kokiu kremu, kad veidas neatrodytų toks 
rausvas. Gal reikėjo pamėginti nusipiešti ant skruostų rudas dė- 
mes, kaip nuolat rekomenduoja žurnalai. Galėjo pasirinkti ir jau- 


ninančią, krintančią į akis suknelę kaip Sirinos. Tiktai kad tokios 

suknelės ji neturi. Sirina visada buvo ryškesnė — vienintelė mer- 
gaitė mokykloje, prasidūrusi ausis. Ji balansavo ant neskoningu- 
mo ribos, tačiau kažkaip gebėdavo jos neperžengti. 

Kaip šauniai Sirina nepaisė nykių jaunystės laikų! Trečioje kla- 
sėje ji avėjo plonus kaip popierius baletinius batelius žvyneliais 
išsiuvinėtomis šakelėmis virš kiekvieno piršto, ir kitos mergai- 
tės (avinčios rudais praktiškais odiniais suvarstomais batais ir 
mūvinčios storas vilnones kojines iki kelių) juodai pavydėjo leng- 
vos jos eigasties ir nuogų grakščių šokėjos kojų, kurios per kiek- 
vieną pertrauką pašiurpdavo ir pamėlynuodavo. Į troškiniais at- 
siduodančią užkandinę ji atsinešdavo neįprastų pietų: kartą ma- 
žyčių sidabrinių sardinių plokščioje sidabrinėje skardinėlėje. (Ji 
suvalgė uodegas. Ji suvalgė kauliukus. „Mmmm! Triaukšt tri- 
aukšt“, — kalbėjo laižydama pirštus.) Kasmet per Tėvų dieną ji 
išdidžiai ir ceremoningai atlydėdavo savo begėdišką mamytę Ani- 
tą, kuri mūvėjo skaisčiai raudonomis aptemptomis toreadoro 
kelnėmis ir dirbo bare. Jai nieko nereiškė prisipažinti, kad ne- 
turi tėvo. Na, teisėto tėvo, nes jei jis ir buvo vedęs, tai tik ne jos 
motiną. 

Mokykloje ji susikūrė savo madą — dirbtinį šilką, mašininius 
siuvinėjimus ir prigludusias filipinietiškas palaidinukes, nors ki- 
tos mergaitės nešiojo standintus sijonus. Reikėjo pamatyti, kaip 
kitos pūstais it raukti lempos gaubtai sijonais sklando koridoriais 
ir kaip tarp jų atrodo Sirinos gundanti tamsiai violetinė prigludu- 
si suknelė, paveldėta iš Anitos. 

Keista, bet nė vienas iš jos kavalierių nebuvo karštas. Toli gražu 
ne juodbruvi ištvirkėliai, kaip galima tikėtis, bet auksaplaukiai ne- 
kalti berneliai kaip Maksas. Vaikinai languotais marškiniais, vaiki- 
nai sportiniais batukais: tokie ją traukdavo. Galbūt ji troško kas- 
dienybės labiau, negu drįso prisipažinti. Ar taip gali būti? Žino- 
ma, gali, bet anuo metu Megė to dar nesuprato. Sirina taip stengėsi 
pabrėžti esanti kitokia. Ji buvo labai dygi, tikras erškėtis, labai 
greitai pasišiaušdavo ir įsakydavo amžiams dingti jai iš akių. (Kiek 
kartu ji nustodavo kalbėtis su Mege ir praplaukdavo pro šalį di- 
dingai kaip kunigaikštienė?) Net dabar, apglėbdama kažkokį lai- 

dotuvininką savo teatrališku šaliu, ji spinduliuoja sodria paslap- 
tinga šviesa, o visi aplinkiniai greta jos atrodo blankiai. 

Megė žvilgtelėjo į savo rankas. Neseniai pastebėjo, kad kai su- 
gnybusi paleidžia plaštakos odą, raukšlė valandėlę išlieka. 

Dervudas kažką murmėjo po nosim ir rašinėjo frazes ant jos 
kupono. Paskui jis sumurmėjo kažką kita, žiūrėdamas į giesmių sto- 
velį priešais. Megė sunerimo. Ji sunėrė pirštų galiukus ir sukuždėjo: 
„Meilė — nuostabiausias dalykas, rožė balandžio, išaugus...“ 

— Sakiau, kad aš šitos dainos nedainuosiu, — pareiškė Aira. 

Megė irgi nesiruošė dainuoti, bet juto, kad plaukia pasroviui. 
Įsivaizdavo, kaip visoje bažnyčioje vidutinio amžiaus žmonės bamba 
sentimentalias šeštojo dešimtmečio frazes: „Meilės akla neva- 
dink...“ ir „Daugiau nei pumpurų ant obelies...“ 

Kodėl populiarios dainos visada būna apie romantišką meilę? 
Kodėl visiems rūpi vien pirmieji pasimatymai, liūdni išsiskyri- 
mai, saldūs kaip medus bučiniai, sudužusios širdys, kai gyvenimas 
pilnas vaikų gimimų, kelionių prie jūros ir nuolatinio pokštavimo 
su draugais? Kartą Megė per televizorių matė, kaip archeologai 
atkasė dainos fragmentą — Dievas žino, kurio amžiaus prieš mūsų 
erą, ir ta daina buvo vaikino skundas, kad mergaitė jo nemyli. O 
kur dar žurnalų straipsniai, romanai, filmai, net plaukų lako ir 
pėdkelnių reklama... Megei tai atrodė perdėta. Tiesą sakant, ap- 
gaulinga. 

Prie Dervudo alkūnės priklaupė juoda grakšti figūra. Cukrinė 
Tilman, pučianti į savo tinklinį šydą, kad jis atliptų nuo dažytų 
lūpų. 

— Jei būčiau žinojusi, kad turėsiu čia visus linksminti, nebūčiau 
važiavusi, — pasiskundė ji. — O, Aira. Ten tavęs nemačiau. 

— Kaip sekasi, Cukrine? 

— Elizabeta. 

— Atleiskite, nesupratau? 

— Dvynės Barli nusprendė teisingai, — tarė Cukrinė. — Jos griežtai 
atsisakė pritarti šitai nesąmonei. 

— Joms tai būdinga, — atsakė Megė. Dvynės Barli visada elgėsi 


kaip snobės ir viena kitą vertino labiau už visus. 

— O Nikas Bernas net neatvažiavo į laidotuves. 

— Nikas Bernas? 

— Pasakė, kad jam per toli. 

— Neprisimenu, kad Nikas būtų dalyvavęs vestuvėse, — tarė Megė. 

— Jis, regis, dainavo chore? 

— A, taip, rodos, dainavo. 

— O choras dainavo „Ištikimą meilę“, prisimeni? Bet jei dvy- 
nės Barli neprisidės, o Nikas Bernas neatvažiuos, mūsų bus tik 
ketvertas, todėl chorą ji praleisianti. 

— Žinai, — įsiterpė Dervudas, — niekad nesupratau, kodėl „Iš- 
tikima meilė“ tokia populiari. Kai pagalvoji, melodija labai nyki. 

— O „Gimusi būti su tavim“? — paklausė Cukrinė. — Sirina 
turėjo keistybių, ar ne? Kartais persūdydavo. Įsikąs, būdavo, ko- 
kią vidutinišką dainelę, kad ir „Gimusi būti su tavim“, kuri vi- 
sierms mums atrodė nebloga, ir ims taip kelti ją į padanges, kad 
dainelė pasidarys nesuprantama. Pasirodys keista. Sirina visada 
buvo linkusi perdėti. 

— Kad ir jos vestuvės, — tarė Dervudas. 

— O, jos vestuvės! Šitiek giminaičių: motina, storulė dvylikos 
metų pusseserė ir Makso tėvai. 

— Makso tėvai atrodė nelaimingi. 

— Ji jiems niekad nebuvo prie širdies. 

— Jie vis klausinėjo, kas jos šeima. 

— Geriau apsieiti be jokių priėmimų, — tarė Dervudas. — Vel- 
nias, geriau pabėgti ir susituokti. Nesuprantu, kodėl ji užsikrovė 
tokius rūpesčius. 

— Šiaip ar taip, — toliau kalbėjo Cukrinė, — aš pasakiau Sirinai, 
kad jei ji primygtinai reikalauja, šiandien padainuosiu, bet jai teks 
pasitenkinti kokia nors kita daina. Tinkamesne. Žinoma, mes tu- 
rime taikstytis su žmonių, kurie neteko artimųjų, užgaidomis, bet 
viskam yra ribos. Sirina sutiko, tik daina turinti būti to laikotar- 
pio, kai jie pradėjo susitikinėti. Ji pasakė: „Tūkstantis devyni šim- 
tai penkiasdešimt penktieji, penkiasdešimt šeštieji, ne vėliau“. 

— „Didysis apsimetėlis“, — staiga pasiūlė Dervudas. — Puiki 


buvo daina. Prisimeni, Aira? Prisimeni „Didįjį apsimetėlį“? 

Aira nutaisė jausmingą veidą ir nutęsė: 

— Ooo, 0000, taip... 

— Kodėl nepadainavus šios? — paklausė Dervudas Cukrinę. 

— Nejuokauk, gerai? — atšovė ši. 

— Padainuok „Deivį Kroketą“, — pasiūlė Aira. 

Jis ėmė varžytis su Dervudu: 

— Padainuok „Geltonąją Teksaso rožę“. 

— „Skaliką“. 

— „Tėtis mėgsta šokti mambą“. 

— Ar nesurimtėtumėt bent valandėlę? — supyko Cukrinė. — At- 
sistosiu, išsižiosiu ir neišspausiu nė garso. 

— O kaip „Sudužusių širdžių viešbutis“? — paklausė Aira. 

— Šš, tyliau. Prasideda, — nutildė visus Megė. Ji pamatė iš baž- 
nyčios galo besiartinant Sirinos šeimą. Cukrinė skubiai atsistojo 
ir grįžo į savo vietą, o Sirina, palinkusi prie dviejų moteriškių, 
kurios negalėjo būti niekas kitas, tik dvynės Barli, įsitaisė anaiptol 
ne priekiniame klaupte greta jų ir kažką kuždėjo toliau. Be abejo, 
dar nebuvo praradusi vilties prikalbinti jas, kad padainuotų. Me- 
gė pamatė, kad jos tebesikerpa kaip mokykloje: geltoni garbanoti 
dvynių plaukai tebebuvo trumpi ir dengė galvą it kepuraitė, ta- 
čiau jų kaklai buvo liesi kaip viščiukų, o perkrauti rausvais rauki- 
nukais rūbai darė jas panašias į pelytę Minę. 

Bažnyčios tvarkdarys palydėjo nava Sirinos šeimą: storą šla- 
kuotą Sirinos dukterį Lindą, barzdotą Lindos vyrą ir suaugusiųjų 
stiliaus kostiumais vilkinčius du berniūkščius, kurių veido išraiš- 
ka buvo droviai iškilminga. Už jų ėjo šviesiaplaukis vyriškis, vei- 
kiausiai brolis, ir įvairūs kiti griežtais tamsiais rūbais apsivilkę žmo- 
nės. Kai kurių veidai buvo platūs kaip Makso, Megė net krūptelė- 
jo. Regis, ji buvo visiškai pamiršusi, kam skirta ši ceremonija, o 
dabar staiga prisiminė: juk Maksas Džilas ėmė ir numirė. Mirtis 
labiausiai stebina tuo, kad yra tokia reikšminga, pamanė ji. No- 
rom nenorom pamatai gyvenąs tikrą gyvenimą. Pagaliau tikras gy- 
venimas! — galėtum pasakyti. Kažin, ar dėl to ji kas rytą skaito 
užuojautas, ieškodama pažįstamų pavardžių? Ar dėl to tylom, 
apimta pagarbaus siaubo, kalbasi su bendradarbėmis, kai vienas 
iš senukų išboginamas katafalku? 

Šeima įsitaisė pirmoje eilėje. Linda dirstelėjo į užpakalyje sė- 
dinčią Siriną, bet Sirina buvo per daug įnikusi į ginčą su dvynėmis 
Barli ir nepastebėjo. Paskui staiga nutilo fortepijonas, prie alto- 
riaus atsidarė durys ir pasirodė liesas plikagalvis dvasininkas ilgu 
juodu rūbu. Jis nudrožė už sakyklos. Atsisėdo tamsiame medinia- 
me krėsle ir kruopščiai išlygino ant kelnių savo rūbą. 

— Juk čia ne tėvas Konoras, ką? — sušnibždėjo Aira. 

— Tėvas Konoras miręs, — pasakė Megė. 

Pasakė garsiau, negu ketino. Šviesių galvelių eilė priekyje atsi- 
suko. 

Fortepijonas vargo stengdamasis išgauti „Ištikimą meilę“. Ma- 
tyt, Sisei teko pakeisti chorą. Sirina įdėmiai, smerkiamai nužvel- 
gė dvynes Barli, tačiau šios žiūrėjo į tolį ir apsimetė nieko nepa- 
stebinčios. 

Megė prisiminė Greisę Keli ir Bingą Krosbį, dainuojančius „Iš- 
tikimą meilę“ filme. Jie sėdėjo jachtoje, burinėje valtyje ar dar 
kažkur. Kai pagalvoji, jie abu irgi mirę. 

Jei dvasininką ir nustebino muzika, jis neišsidavė. Palaukė, kol 
nutilo paskutinis akordas, tada atsistojo ir tarė: „Šventojo Rašto 
žodžiais tariant...“ Balsas buvo šaižus ir plonas. Megė panoro, kad 
vietoj jo būtų tėvas Konoras. Nuo tėvo Konoro balso sienos kil- 
nodavosi. Be to, jai atrodė, kad per Sirinos vestuves jis neskaitė 
Šventojo Rašto, bent jau ji neprisiminė. 

Šitas perskaitė psalmę, kažką apie gražią buveinę, Megei net 
palengvėjo, nes iš patirties žinojo, kad dauguma Psamių knygos 
giesmių įkyriai primena priešus ir blogio sąmokslus. Ji įsivaiz- 
davo, kaip Maksas pusiau gulomis sėdi žavioje buveinėje su Greise 
Keli ir Bingu Krosbiu, o jo ežiukas spindi saulės nušviestų burių 
fone. Jis pasakoja jiems kurį nors iš savo anekdotų. Anekdotus 
jis galėdavo pasakoti valandų valandas, vieną po kito. Sirina sa- 
kydavo: „Gerai, Džilai, jau pakaks“. Jie dažnai vadindavo vienas 
kitą pavardėmis — Maksas net po vestuvių kreipdavosi į Siriną 
mergautine pavarde. „Būk atsargi, Palermo“. Megei ausyse skam- 
bėjo jo balsas. Dėl to juodu atrodė patrauklesni už kitas vedu- 


sias poras. Kaip nerūpestingi bičiuliai, nepažįstantys to niūraus, 

beviltiško, pikto, riboto jausmo, kuris kartais užguldavo Megės 
santuoką. 

Tiesą sakant, jei Sirina ir manė, kad vedybos — ne filmas su 
Doris Dei, ji niekad to nepripažino viešai, nes jos gyvenimas su- 
augus iš šalies atrodė kaip linksmiausia buitinė komedija: Sirina 
ironiška ir atlaidi, Maksas — linksmas vaikinas, su kuriuo malonu 
leisti laiką. Net tapę tėvais, jie, regis, ir toliau domėjosi tik vienas 
kitu; Linda buvo it koks svetimkūnis. Megė to pavydėjo. Tai kas, 
jei Maksas iš šalies galėjo atrodyti nevykėlis? „Bėda, kad kartais 
jaučiuosi dar ir jį užsivertusi ant kupros; šeimoje turiu viena vilkti 
visą naštą“, — kartą prisipažino Sirina. Bet tuoj pat pagyvėjo ir 
sumosavo ranka, žvangindama apyrankėmis. „Ką gi! Užtat koks 
mielas, tiesa?“ — paklausė, ir Megė pritarė. Mielesnio negalima 
nė įsivaizduoti. 

(Ir ji prisiminė, nors Sirina gal ir ne, kaip visą vasarą po penk- 
tos klasės jiedvi šnipinėjo Gilforde prašmatnius namus, priklau- 
sančius vyrui, kuris buvo Sirinos tėvas, kaip jos gudriai sekė jo 
paauglius sūnus ir gražių manierų žmoną. „Galėčiau į šipulius su- 
daužyti tos moters pasaulį, — pasakė Sirina. — Galėčiau pasibelsti 
į duris, o kai ji imtų suokti: „Sveika, mažyte, kieno tu dukrelė?“, 
galėčiau jai pasakyti“. Tačiau tai ji kalbėjo slėpdamasi už vieno iš 
didelių ramių akmens liūtų, saugančių taką prieš namus, ir nesi- 
stengdama, kad ją pamatytų. O paskui sušnibždėjo: „Žinok, aš 
niekad nebūsiu tokia kaip ji“. Nepažįstamas žmogus būtų pama- 
nęs, kad ji kalba apie žmoną, tačiau Megė geriau žinojo, apie ką 
šneka Sirina: apie savo motiną. „Ponią“ Palermo — meilės auką. 
Moterį, kurios kiekvienas bruožas — net juodų garbanų kupeta, 
perskirta iš šono, — liudijo apie nuolatines skriaudas.) 

Dvasininkas, susiklostęs drabužį, atsisėdo. Keletu grėsmingu 
garsų įsiveržė Sisė Parton. Ji dirstelėjo į parapijiečius, ir Dervu- 
das garsiai paklausė: „Man?“ Šviesiaplaukės galvelės vėl atsisuko. 
Dervudas pakilo ir pasuko nava. Matyt, tikimasi, kad kiekvienas 
prisimins, jog jau atėjo jo dainos eilė. Nesvarbu, kad mintimis 
tenka grįžti dvidešimt devynerius metus atgal. 

Dervudas greta fortepijono nutaisė pozą, viena ranka atsirem- 

damas į dangtį. Linktelėjo Sisei. Paskui pradėjo virpančiu bosu: 
„Prisiglausk arčiau, apkabink tvirtai...“ 

Daugelis tėvų namie drausdavo šią dainą. Sakydavo, kad visas 
šitas norėjimas ir reikėjimas skamba nelabai padoriai. Todėl Me- 
gei su bendraklasiais tekdavo eiti pas Siriną arba į „Oriolio ste- 
reoteką“, į klausymosi kabiną, kur tais laikais galima buvo visą 
popietę groti plokšteles ir nė vienos nenusipirkti. 

Ji prisiminė, kodėl nemėgo Dervudo: priminė jo operinis tre- 
molo. Kadaise dėl savo banguotų tamsių plaukų, gilių rudų akių ir 
įpročio maldaujamai raukti kaktą buvo laikomas pavydėtinu jauni- 
kiu. Mokyklos aktų salėje kiekviena pasitaikiusia proga dainuodavo 
„Tikėk, jei šis jaunystės žavesys“. Visuomet tą pačią dainą, taip pat 
teatrališkai mostaguodamas, tuo pačiu graudulingu šeštojo dešimt- 
mečio stiliumi, kai balsas nutrūksta iš susijaudinimo. Kartais Der- 
vudo balsas nutrūkdavo ilgam, pirmas eilutės skiemuo likdavo ne- 
ištartas ir net antrąjį jis užtraukdavo kiek pavėlavęs; apkūni aki- 
niuota muzikos mokytoja apsimiglojusiomis akimis žiūrėdavo į jį 
nuo fortepijono. Metraštyje straipsnis apie jį vadinosi „Saldainiu- 
kas“. Mokyklos laikraštis jį išrinko „žmogumi, su kuriuo labiausiai 
norėčiau atsidurti negyvenamoje saloje“. Jis pakvietė Megę į pasi- 
matymą, Megė atsisakė, ir visos draugės pareiškė, kad ji išprotėjusi. 
„Tu pavarei Dervudą? Dervudą Klegą?“ 

— Jis per skystas, — atsakė ji; jos pakartojo, persakė viena kitai 
ir ėmė aptarinėti. „Skystas“, — kuždėjosi ir svarstė. 

Ji norėjo pasakyti, kad jis per daug nuolaidus, per daug nusiže- 
minęs. Ji neįžvelgė jokio žavesio. Nes ne tik Sirina, bet ir Megė 
pasiryžo, kuo nebus; ir nenorėdama būti panaši į motiną, ji keti- 
no vengti vyrų, bent iš tolo primenančių tėvą, - žmogų, kurį my- 
lėjo labiau už viską pasaulyje. Dėkui, švelnaus gremėzdo Megei 
nereikia, nereikia apykvailio geranoriško skystimo, nes tuomet 
jai tektų elgtis kietai. Jau ji tai niekad nesėdės prie vakarienės 
stalo kaip sušalus, kai jos vyras, įkaitęs iš linksmybės, traukia kaž- 
kokias talalines. 

Taigi Megė atstūmė Dervudą Klegą ir be jokio gailesčio žiūrė- 
jo, kaip jis vietoj jos skiria pasimatymą Lu Betai Parsons. Šią aki- 

mirką aiškiai kaip dieną išvydo Lu Betą, aiškiau negu Pegę, kurią 
jis galų gale vedė. Išvydo Dervudo chaki spalvos kelnes su užsegta 
Aivi Lygos sagtimi (tai reiškė: „nelaisvas, turiu sužadėtinę“), atse- 
giotus marškinius ir tvarkingus rudus mokasinus, papuoštus šo- 
kinėjančiomis odinėmis gilėmis. Tačiau šį rytą jis, žinoma, vilkėjo 
kostiumą — sudribusį kaip maišas, nemadingą, pigų, šeimynišką. 
Valandėlę mindžikavo kaip tie apgaulingi portretai, keičiantys iš- 
raišką priklausomai nuo to, kur padėti: senasis širdžių ėdikas Der- 
vudas, pakėlęs antakius, įtaigiai tęsiantis „Mieloji, gyvenu tik dėl 
tavęs“, paskui dabartinis, nuskuręs Dervudas, skaitantis kitą pos- 
mą iš Megės šampūno kupono, kurį laikė ištiesęs priekin ranką, 
suraukęs kaktą, nes stengėsi įžiūrėti žodžius. 

Šviesiaplaukiai vaikėzai priekyje kikeno. Šis renginys jiems vei- 
kiausiai pasirodė labai smagus. Megė staiga užsimanė žiebti mal- 
daknyge per artimiausią galvą. 

Dervudui baigus dainuoti, kažkas apsirikęs ėmė ploti — porą 
kartų garsiai supliaukšėjo, — o Dervudas su atšiauriu palengvėji- 
mu linktelėjo ir grįžo į savo vietą. Atsidusdamas įsitaisė greta Me- 
gės. Jo veidą buvo išpylęs prakaitas, jis vėdavosi kuponu. Ar labai 
gobši pasirodys, jei paprašys atiduoti? Dvidešimt penkių centų 
nuolaida, pristačius du kuponus... 

Prie sakyklos priėjo Džo Ana Dermot, nešina knyga odiniu vir- 
šeliu, kuriame buvo įspaustos raidės. Jauna buvo nerangi, tačiau 
sulaukus vidutinio amžiaus, jos formos suapvalėjo. Dabar buvo 
liauna ir lanksti, laisva švelnių spalvų suknelė ir subtilus makiažas 
pabrėžė jos patrauklumą. 

— Per Makso ir Sirinos vestuves, — paskelbė ji, — skaičiau Kalilo 
Džibrano mintis apie santuoką. Šiandien, liūdnesne proga, pa- 
skaitysiu, ką jis sako apie mirtį. 

Per vestuves „dž“ ji ištarė kietai. Dabar „dž“ buvo minkšta. 
Megė neturėjo supratimo, katras tarimas teisingas. 

Džo Ana pradėjo skaityti lygiu mokytojos balsu, ir Megė iškart 
sunerimo. Tik po valandėlės suvokė, kodėl: kitas programos nu- 
meris — jųdviejų su Aira. „Pranašo“ ritmas jai tat priminė. 

Per vestuves jie sėdėjo sudedamose kėdėse už altoriaus, o Džo 

Ana su tėvu Konoru — priešais altorių. Kai Džo Ana pradėjo skai- 
tyti, Megė pajuto plazdesį po širdim — scenos baimės pranašą. 
Virpėdama giliai įkvėpė, o Aira santūriai uždėjo ranką jai ant juos- 
mens. Tai ją nuramino. Kai atėjo metas dainuoti, jie pradėjo tą 
pačią akimirką, lygiai tokiu pat garsumu, lyg būtų skirti vienas 
kitam. Bent jau Megei anuo metu taip atrodė. 

Džo Ana užvertė knygą ir grįžo į klauptą. Sisė pervertė gaidų 
lapus, lašiniai ant jos panašių į širdeles alkūnių suliulėjo. Ji kiek 
pasimuistė ant suolo, paskui suskambo pirmieji „Meilė — nuosta- 
biausias dalykas“ akordai. 

Jei Megė su Aira tebesėdės, galbūt Sisė toliau skambins lyg nie- 
kur nieko. Ji atgros jų numerį, kaip jau pavadavo chorą. 

Tačiau fortepijono garsai nutilo, ir Sisė dirstelėjo į parapijie- 
čius už nugaros. Jos rankos vis dar buvo uždėtos ant klavišų. Siri- 
na taip pat atsisuko ir, gerai žinodama, kur rasti Megę, pasižiūrėjo 
į ją meiliu, viltingu žvilgsniu, kuriame nebuvo nė šešėlio įtarimo, 
kad Megė ją apvils. 

Megė atsistojo. Aira tebesėdėjo. Elgėsi kaip visiškai nepažįsta- 
mas žmogus, atsitiktinai atsisėdęs į tą patį klauptą. 

Todėl Megė, kuri kaip gyva nebuvo dainavusi solo, įsikibo į 
klauptą priešais ją ir ištarė: „Meilė...“ 

Truputį spigiai. 

Prisijungė fortepijonas. Šviesiaplaukiai vaikiūkščiai atsisuko ir 
įsispoksojo jai į veidą. 

—... nuostabiausias dalykas, — virpančiu balsu traukė ji. 

Stovėjo labai tiesiai, ryžtingai suglaudusi bukanosius batelius, 
bet jautėsi kaip apleista našlaitė. 

Jai prie šono, ne dešinio, kur sėdėjo Aira, bet kairio, kur sėdė- 
jo Dervudas, kažkas sukrutėjo. Dervudas skubiai stojosi, lyg būtų 
staiga kažką prisiminęs. 

— Rožė balandžio, išaugus... — uždainavo jis. 

Iš arti jo balsas skambėjo puikiai ir priminė jai vibruojančio 
metalo lakštus. 

— Meile gamta atiduoda... — dainavo abu kartu. 


Staiga jie prisiminė visus žodžius, ir tai nustebino Megę, nes 

pirmiau buvo užmiršusi, kas žmogų padaro karaliumi. „Aukso 
karūna“, — pasitikėdama dainavo. Nusprendė, kad reikia dainuo- 
ti manant, jog žodžiai savaime plauks. Dervudas vedė, o Megė 
pritarė, dabar jau ne tokiu drebančiu balsu, nors galėjo ir garsiau. 
Jos balsą draugai kadaise tikrai lygindavo su sidabro varpeliu. II- 
gus metus dainavo chore, tol, kol atsirado vaikų ir viskas pasidarė 
sudėtinga; teisingai sudainuota nata, lyg rasos lašas ar vaisius ant 
medžio, akimirką prieš krytį pakibęs ore, jai teikė nuoširdaus 
džiaugsmo. Nors amžius, žinoma, jaučiasi. Kažin, ar dar kas nors 
išgirdo, jog jos aukštosios natos ne visai grynos? Sunku pasakyti; 
tikintieji kaip pridera žiūrėjo į priekį, išskyrus tuos nenaudėlius 
baltapūkius. 

Ji pamanė, kad laikas ėmė slinkti lėtai ir klampiai kaip tąsiu- 
kas. Aiškiai suvokė kiekvieną ją supančią smulkmeną. Juto Der- 
vudo rankovės prisilietimą prie savo rankos, girdėjo, kaip Aira 
išsiblaškęs pliaukši gumele. Matė, kokie nereiklūs ir nesidomin- 
tys jos klausytojai, neabejojantys, kad ši daina turėjo būti ir bus 
sudainuota, o po jos bus sudainuota dar kokia nors. „Iylinčią 
mano širdį palietė tavo pirštai“, — dainavo ji ir prisiminė, kaip ji 
su Sirina juokėsi iš šios eilutės, dainuodamos šią dainą — o, ge- 
rokai prieš tą lemtingą Derliaus šventės pobūvį, — nes kur, po 
galais, dar gali būti širdis, jei ne krūtinėje? Ar šie žodžiai nereiš- 
kia, jog mylimasis palietė krūtis? Sirina sėdėjo veidu į sakyklą, 
bet jos galva nejudėjo, kaip būna klausantis. Plaukų uodega bu- 
vo suveržta gumele su dviem raudonais plastmasiniais burbu- 
liukais, tokius nešioja jaunutės mergytės. It jaunutė mergytė, ji 
subūrė apie save visus mokyklos draugus — nė vieno iš vėlesnių 
laikų, nė vieno iš tuzino mažų miestukų, po kuriuos Maksas ją 
tampė vedybiniais metais, nes nė vienoje iš tų vietų jie ilgam 
neapsistodavo. Megė nusprendė, kad tai liūdniausias dalykas per 
visas laidotuves. 

Daina baigėsi. Megė ir Dervudas atsisėdo. 

Sisė Parton iškart pradėjo skambinti „Draugišką įkalbinėjimą“, 
bet dvynės Barli, kurios dainuodavo jį neką blogiau už seseris Le- 


non, tebesėdėjo. Sirina atrodė jau praradusi viltį; ji net nepažvel- 

gė į jas. Sisė paskambino tik vieną posmelį, paskui pakilo dvasi- 
ninkas ir pasakė: 

— Mes šiandien visi čia susirinkome apraudoti sielvartingos ne- 
tekties. 

Megė pajuto, kad visu kūnu žliaugia prakaitas. Buvo tokia išse- 
kusi, jog net keliai drebėjo. 

Dvasininkas daug kalbėjo apie Makso darbą Krosnių fonde. 
Tačiau atrodė asmeniškai jo nepažinojęs. O gal Maksas viso labo 
ir buvo tik vaikščiojantis dalykinis kostiumas, tvirtas rankos pa- 
spaudimas. Megė nukreipė dėmesį į Airą. Ją domino, kaip jis 
gali sėdėti toks abejingas. Žinojo, kad būtų leidęs jai vienai arti 
visą dainą. Ji galėjo užsikirsti, pradėti mikčioti, nutilti; jis būtų 
žiūrėjęs taip pat ramiai, lyg neturėtų su ja nieko bendro. Kodėl 
ne? — pasakytų. Kas įpareigojo jį dainuoti kažkokią nuvalkiotą 
šeštojo dešimtmečio dainą per beveik nepažįstamo žmogaus lai- 
dotuves? Kaip paprastai, jis būtų teisus. Kaip paprastai, Megė 
turėtų nusileisti. 

Ji nusprendė, kad po laidotuvių nueis savo keliu. Jau kartu su 
juo į Baltimorę tikrai negrįš. Galbūt Dervudas ją pavežės. Ją už- 
plūdo dėkingumas pamanius, kaip gražiai pasielgė Dervudas. Ne- 
daugelis žmonių būtų taip padarę. Koks švelnus, užjaučiantis, jaut- 
rus vyriškis, ji turėjo suvokti iš pat pradžių. 

Jeigu būtų nuėjusi į tą pasimatymą su Dervudu, dabar būtų 
visiškai kitoks žmogus. Viską lemia lyginimas. Palyginti su Aira, ji 
kvaila ir jausminga; bet kas atrodytų toks. Palyginti su Aira, ji per 
daug plepa, per daug juokiasi ir per daug verkia. Net per daug 
valgo! Per daug geria! Elgiasi nevalyvai ir sentimentaliai! 

Ji taip atkakliai stengėsi nebūti panaši į motiną, kad tapo pana- 
ši į tėvą. 

Dvasininkas, garsiai sudejavęs, atsisėdo. Už kelių klauptų su- 
šnarėjo drabužis, ir pasirodė Cukrinė Tilman, tiesiai kaip kupiną 
padėklą laikanti ant galvos juodą šiaudinę skrybėlę. Ji ant pirštų 
galų priėjo prie Sisės ir pasilenkė pasitarti. Jos kažką šnibždėjosi. 
Paskui Cukrinė atsitiesė ir nutaisė prie fortepijono pozą, laikyda- 
ma rankas taip, kaip reikalaudavo jų choro vadovė, — laisvai su- 

nertas ties juosmeniu, ne aukščiau, — o Sisė išgavo akordą, kurio 
Megė iškart nesugebėjo atpažinti. Prie Sirinos priėjo bažnyčios 
patarnautojas, ji pakilo, atsirėmė į jo ranką ir nudūrusi akis lei- 
dosi palydima. 

Cukrinė uždainavo: 

— Kai aš buvau maža mergaitė... 

Kitas bažnyčios patarnautojas pasiūlė atsiremti į jo ranką Siri- 
nos dukrai, ir vienas po kito šeimos nariai išėjo iš bažnyčios. Prie- 


kyje Cukrinė, sukaupusi jėgas, griebėsi choro partijos: 


Oi, palauk, palauk, 
Sakydavo man mama, 
O visa, kas bus, kas bus, 


Pamatysi tada. 

| iš bažnyčios, visi pasijuto kaip išėję iš kino teatro po dieni- 
nio seanso: žmones sukrėtė, kad saulės šviesa, paukščių giesmės 
ir įprastas gyvenimas egzistuoja ir be jų. Sirina glaudė prie krū- 
tinės Lindą. Lindos vyras sutrikęs stovėjo šalia su vaikais, atro- 
dydamas kaip lankytojas, kuris tikisi, kad jį pakvies į vidų. O po 
visą šventorių 1956 metų laida bandė atpažinti vienas kitą. „Ar 
čia tu?“ — klausinėjo jie. Ir: „Prieš kiek laiko tai buvo?“ Ir: „Ar 
gali patikėti?“ Dvynės Barli pasakė Megei, kad ji nė kiek nepa- 
sikeitusi. Džo Ana Dermot pareiškė, kad pasikeitę visi, bet į 
gerąją pusę. Ar ne keista, kalbėjo ji, jog jie atrodo daug jaunesni 
už savo tėvus, kai šie buvo tokio pat amžiaus. Paskui tarpdury 
pasirodė Cukrinė Tilman ir minią paklausė, kokią kitą dainą ji 
dar galėjusi pasirinkti. 

— Noriu pasakyti, žinau, jog ši ne pati geriausia, — tarė ji, — bet 
pagalvokite, iš ko turėjau rinktis! Ar ir ši buvo visiškai netinkama? 

Visi prisiekė, kad ne. 

— Dervudai, be galo tau dėkui, kad atėjai į pagalbą, — prašneko 
Megė. 

— Nėr už ką, — pasakė jis. — Beje, štai tavo kuponas. Nė kiek 
nenukentėjo, nors ir buvo panaudotas. 

Nevisiškai taip: krašteliai apšiurę, o pats sudrėkęs. Megė įsiki- 
šo jį į piniginę. 

Aira stypsojo prie automobilių stovėjimo aikštelės su Netu Ab- 
ramsu. Su Netu buvo dviem klasėm aukščiau už kitus, taigi paša- 
liečiai. Bet neatrodė, kad Aira imtų į galvą. Tiesą sakant, jautėsi 


visiškai laisvai. Aptarinėjo automobilių kelius. Megė nugirdo kaž- 

ką apie Amerikos automobilininkų asociaciją ir dešimtą plentą. 
Galima pamanyti, kad ta mintis jį apsėdo. 

— Keista vieta, tiesa? — paklausė Dervudas, dairydamasis 
aplink. 

— Keista? 

— Net miesteliu nepavadintum. 

— Nedidelė, — sutiko Megė. 

— Kažin, ar Sirina ir toliau čia gyvens. 

Abudu pažvelgė į Siriną: ji, regis, stengėsi atvesti į protą dukte- 
rį. Lindos veidu riedėjo ašaros, ir Sirina, pasivedėjusi ją į šalį, 
tapšnojo per įvairias dukters drabužių dalis. 

— Negi ji nebeturi giminių Baltimorėje? — paklausė Dervudas. 

— Tokių, kurie ją pripažintų, ne, — atsakė Megė. 

— Man regis, turėjo motiną. 

— Ji mirė prieš kelerius metus. 

— O, iš tiesų? — tarė Dervudas. 

— Susirgo kažkokia raumenų liga. 

— Kadaise, dar paaugliai, mes galvas buvom dėl jos pametę, — 
prisipažino Dervudas. 

Megė apstulbo, bet dar nespėjusi nieko atsakyti, pamatė atei- 
nant Siriną. Ji buvo standžiai susisupusi į šalį. 

— Noriu padėkoti jums abiem už dainavimą, — tarė ji, — man 
tai labai daug reiškė. 

— Aira užsispyręs kaip ožys, — tarė Megė, o Dervudas pridūrė: 

— Gražios pamaldos, Sirina. 

— Garbingai prisipažink, jog manei, kad tai beprotybė, — pasa- 
kė Sirina. — Bet buvai toks mielas ir išpildei mano norą. Visi buvo 
tokie mieli! — Jos lūpų dažai išsitepliojo. Sirina išsitraukė iš iš- 
kirptės sumaigytą vienkartinę nosinę ir prispaudė prie vienos akies, 
paskui prie kitos. — Atleiskit, — tarė ji. — Mano nuotaika nuolat 
keičiasi. Jaučiuosi kaip televizoriaus ekranas per audrą. Esu bai- 
siai permaininga. 

— Visiškai suprantama, — patikino ją Dervudas. 

Sirina nusišnypštė nosį ir vėl užkišo nosinę už liemenėlės. 


— Šiaip ar taip, — pasakė ji, — kaimynė namie ruošia šiokią 

tokią užkandą. Ar galite ateiti? Reikia, kad mane dabar suptų 
žmonės. 

— Na, žinoma, — atsakė Megė, o Dervudas tarė: 

— Jokiu būdu nepraleisiu progos. — Abu sušneko iškart. 

— Tik pasiimsiu automobilį, — pridūrė Dervudas. 

— O, nesvarbu, visi einame pėsti. Netoli, už tų medžių, be to, 
nėra vietos automobiliams pastatyti. 

Ji paėmė Megei už alkūnės ir prisikišo arčiau. 

— Pavyko, ar ne? — tarė. Nusivedė ją kelio pusėn, paskui juos 
pasuko Dervudas su Cukrine Tilman. — Labai džiaugiuosi, kad man 
atėjo į galvą ši mintis. Tėvas Orbisonas pašėlo, bet aš pasakiau: „Ar 
tai ne dėl manęs? Ar gedulingų pamaldų paskirtis nėra guosti gy- 
vuosius?“ Tada jis sutiko, jam atrodo, kad taip ir yra. Ir dar ne 
viskas! Palauk, kol pamatysi, kokią staigmeną esu paruošusi namie. 

— Staigmeną? Kas per staigmena? — paklausė Megė. 

— Nesakysiu, — atšovė Sirina. 

Jie pasuko į siauresnę gatvelę, laikydamiesi kelkraščio, nes šali- 
gatvio nebuvo. Namai atrodo tipiškai pensilvaniški, pamanė Me- 
gė. Dauguma aukšti akmens stačiakampiai lygiais fasadais, vienu 
kitu siauru langeliu, stovintys netoli kelio. Ji įsivaizdavo, kad vi- 
duje tik būtiniausi baldai, jokių pagalvėlių, raukinukų ar patogu- 
mų, nors tai, žinoma, kvaila, nes palei kiekvieną kaminą kyšojo 
televizijos antena. 

Kiti svečiai ėjo iš paskos kaip nelabai griežtai surikiuotame pa- 
rade — moterys ant pirštų galų stypčiojo per žvyrą aukštakulniais 
bateliais, vyrai žingsniavo susikišę rankas į kišenes. Aira su Netu ir 
Džo Ana sliūkino paskutinis. Neatrodė, kad pasikeitę planai su- 
gadino jam ūpą; o jei iš pradžių taip buvo, Megei pavyko to nepa- 
stebėti. 

— Dervudas svarstė, ar tu čia pasiliksi, — pasakė ji Sirinai. — 
Neketini vėl persikelti į Baltimorę? 

— O, — atsakė Sirina, — dabar Baltimorė atrodo labai toli. Ką aš 
ten bepažinsiu? 

— Na, kad ir mane su Aira, — tarė Megė. — Dervudą Klegą. 
Dvynes Barli. 

Dvynės Barli, susikibusios rankomis, ėjo kaip tik už jų. Abi ant 
įprastinių akinių buvo prisitaisiusios akinius nuo saulės. | 

— Linda spiria mane keltis į Niu Džersį, — tarė Sirina. — Įsigyti 
butą netoli jos ir Džefo. 

— Būtų puiku. 

— Kažin, — atsakė Sirina. — Rodos, kai tik kartu praleidžiame 
keletą dienų, imu suvokti, kad neturime nieko bendra. 

— Bet jei gyventum netoliese, nepraleistum drauge ištisų die- 
nų, — aiškino Megė. — Užsuktum kartais, ir tiek. Kai nebeturėtu- 
mėte apie ką šnekėtis, išeitum. Be to, dažniau matytum anūkus. 

— O, anūkus. Niekad nejutau, kad esu jiems itin reikalinga. 

— Nekalbėtum taip, jei kas nors neleistų tau su jais susitikti, — 
pasakė Megė. 

— Kaip tavo anūkė, Mege? 

— Neįsivaizduoju, — atsakė Megė. — Niekas man nieko nesako. 
O Fiona išteka antrą kartą; sužinojau visiškai atsitiktinai. 

— Tikrai? Ką gi, neblogai, kad greta Leru bus vyriškis. 

— Leroi, — pataisė Megė. — Bet matai, Fiona vis dar myli Džesį. 
Ji taip ir pasakė, tokiais žodžiais. Tiesiog kažkoks laikinas nesusi- 
pratimas. Ji padarytų baisią klaidą ištekėdama už kito! O vargšė 
mažylė Leroi... o, nenoriu nė pagalvoti, ką iškentė tas vaikas. Gy- 
vena kažkokiame apgriuvusiame name, pasyviai rūko... 

— Rūko! Šešerių metų? 

— Septynerių. Rūko jos senelė. 

— K34 gi, — nutęsė Sirina. 

— Bet dervos nusėda Leroi plaučiuose. 

— Oi, Mege, duok jai ramybę, — tarė Sirina. — Nusispjauk į 
viską! Aš tau patariu. Šį rytą žiūrėjau, kaip Lindos berniokai kars- 
tosi mūsų tvora, ir iš pradžių ketinau juos pakviesti vidun; jie vei- 
kiausiai suplėšys tuos debiliškus kostiumėlius, o paskui pamaniau, 
kad nesikišiu. Ne mano reikalas, pamaniau. Duok jiems ramybę. 

— Bet aš nenoriu į viską nusispjaut, — pasišiaušė Megė. — Ko- 
kios čia dabar kalbos? 

— Neturi pasirinkimo, — paaiškino Sirina. Ji peržengė šaką, gu- 
linčią skersai kelio. — Galų gale viskas taip baigiasi, nori ar nenori: 

tenka nugenėti ir išmesti. Tiesą sakant, visą laiką taip, ar ne? Pra- 
dedi tolti nuo vaiko tą akimirką, kai jį pagimdai. Tai ir yra esmė. 
Labai svarbi valanda, kai gali pažvelgusi į vaikus pasakyti: „Jei da- 
bar numirčiau, jie pragyventų be manęs. Galiu ramiai numirti. 
Koks palengvėjimas!“ Pasiųsk juos po velnių! Išmesk žaislus į rū- 
sį. Persikelk į mažesnį namą. Klimaksas man buvo malonus. 

— Klimaksas! — pakartojo Megė. — Tau jau pasibaigė klimaksas? 

— Ir džiaugiuosi, — atsakė Sirina. 

— Oi, Sirina! — Megė staiga sustojo, ir dvynės Barli vos neatsi- 
trenkė į ją. 

— Dieve mano, — tarė Sirina, — ko tu jaudinies? 

— Matai, prisiminiau, kaip mums prasidėjo mėnesinės, — pra- 
bilo Megė. — Prisimeni, kaip visos laukėme? Prisimenat, — atsisu- 
kusi paklausė dvynes Barli, — kad kadaise tik apie tai ir kalbėjom? 
Kam jau prasidėjo ir kam dar ne? Koks tai jausmas? Kaip, po 
galais, po vestuvių nuslėpsime tai nuo savo vyrų? 

Dvynės Barli šypsodamosi linktelėjo. Jų akių po tamsiais stik- 
lais nesimatė. 

— Ojai jau baigėsi, — pranešė joms Megė. 

— Mums ne, — sučiulbo Džina Barli. 

— Jos gyvenimas pasikeitė! — sušuko Megė. 

— Nuostabu, paskelbk visam pasauliui, — įsiterpė Sirina. Ji pa- 
ėmė Megei už parankės, ir jos žingsniavo toliau. — Patikėk ma- 
nim, aš beveik apie tai negalvojau. „Ką gi, — tariau sau, — atsižadu 
dar vieno dalyko“. 

Megė pasakė: 

— Aš nesijaučiu atsižadanti; aš jaučiuosi, lyg iš manęs viską at- 
iminėtų. Sūnus suaugęs, duktė išvažiuoja mokytis, senelių pen- 
sione kalbama, kad kai kurie darbuotojai bus atleisti. Rodos, tai 
susiję su naujais valstybiniais įstatymais — bus samdoma daugiau 
specialistų ir atleidžiami tokie kaip aš. 

— Tai kas? Tas darbas tau visada buvo per prastas, — tarė Siri- 
na. — Mokeisi dešimtukais. Na, beveik dešimtukais. 

— Ne per prastas, Sirina; aš jį labai mėgstu. Kalbi kaip mano 
motina. Aš dievinu tą darbą! 

— Tai eik mokytis ir pati tapk specialiste, — pasakė Sirina. 

Megė pasidavė. Staiga pasijuto per daug pavargusi ginčytis. 

Įėjusios pro vartelius, jos pasuko plytelėmis išklotu taku. Siri- 
nos namas buvo naujesnis už kitus — nedegtų plytų, vienaaukštis, 
šiuolaikiškas ir kompaktiškas. Kažkokia moteriškė spoksojo pro 
langą, atitraukusi užuolaidą, bet prisiartinus svečiams, paleido ją 
ir dingo. Ji pasirodė tarpdury — susiveržusi korsetu, standžia tam- 
siai mėlyna suknele. 

— Ak tu vargšele! — šūktelėjo ji Sirinai. — Eik tiesiai į vidų. Visi 
eikit vidun! Valgių ir gėrimų gausybė. Kas nors nori atsigaivinti? 

Megė norėjo. Moteriškei parodžius, perėjo svetainę, prigrūstą 
sunkių baldų, aptrauktų audeklu, išmargintu furgono ratais, ir pa- 
suko koridoriuku į miegamąjį. Matyt, dekoravo vienas Maksas: 
lovos užtiesalą puošė įvairiaspalviai automobilių numerių ženklai, 
ant knygų lentynos rikiavosi alaus puodelių kolekcija. Ant rašo- 
mojo stalo greta bronzinio kaubojaus bato, prikimšto pieštukų ir 
apgraužtų plastmasinių šiaudelių, stovėjo Lindos studentiška ke- 
puraite ir apsiaustu nuotrauka. Tačiau vonios kambaryje kažkas 
buvo pakabinęs rankšluosčių svečiams ir padėjęs muilinę su rožės 
formos muilo gabaliukais. Megė nusiprausė ir nusiplovė rankas 
„Dramblio kaulo“ muilu, kurį rado spintelėje po kriaukle. Nusi- 
šluostė rankas į pilkšvą maudymosi rankšluostį, kabantį už dušo 
užuolaidos, tada įsižiūrėjo į veidrodį. Pasivaikščiojimas niekaip 
nepaveikė jos išvaizdos. Pabandė priploti kirpčius. Atsistojo prieš 
veidrodį šonu ir įtraukė pilvą. Tuo tarpu dvynės Barli aptarinėjo 
Lindos nuotrauką: „Gaila, kad ji panaši į Maksą, o ne į Siriną“. 
Netas Abramsas paklausė: „Ar čia eilė į tualetą?“, o Megė atsišau- 
kė: „Jau einu“. 

Išėjusi rado su Netu laukiantį Airą; dabar abu aptarinėjo, kiek 
benzino suryja jų automobiliai. Ji grįžo į svetainę. Svečiai susibū- 
rė valgomojo nišoje prie valgiais — sumuštiniais ir pyragėliais — 
bei gėrimais nukrauto stalo. Sisės Parton vyras padavinėjo gėri- 
mus. Megė atpažino jį iš ryškiai rusvų, ką tik nupjauto kedro spal- 
vos plaukų. Jie nė kiek neišbluko. Ji priėjo ir pasisveikino: 

— Sveikas, Maiklai. 

— Megė Deili! Gražiai dainavai, — tarė jis. — O kas atsitiko Airai? 

— Et... — numykė ji. — Gal įpiltum džino su toniku? 

Jis sumaišė jai gėrimą, plačiu mostu kliūstelėdamas džino. 

— Nepakenčiu tokių progų, — pasakė jai. — Šią savaitę man jau 
antros laidotuvės. 

— Kas dar mirė? — paklausė Megė. 

— A, su juo kartu lošdavom pokerį. O praeitą mėnesį — mano 
teta Linetė, užpraeitą... Iš pradžių vaikščiojau į visus savo vaikų 
mokyklinius spektaklius, nespėjo jie pasibaigti, prasidėjo šitai. 

Priėjo kažkoks nepažįstamas vyras ir paprašė viskio. Megė ėmė 
sukinėtis po svetainę. Negirdėjo dažnai minint Makso. Žmonės 
aptarinėjo JAV beisbolo pirmenybes, plintantį nusikalstamumą, 
tulpių svogūnėlių sodinimo gylį. Dvi niekad anksčiau Megei ne- 
matytos moterys, papildydamos viena kitą, apkalbinėjo kažkokią 
porą, kurią abi pažinojo. 

— Jis buvo tikras girtuoklis, — tarė viena. 

— Taip, bet ją dievino. 

— Eik, be jos būtų prapuolęs. 

— Buvai jų velykiniame pobūvyje? 

— Dar klausi! Su šokolado gabalu stalo vidury? 

— Ji pasakė, kad tai jo dovana. Velykų ryto staigmena. 

— Tuščiaviduris šokoladinis kiškis. Jis jį pripylė romo. 

— Ji nežinojo, kad jis jį pripylė romo. 

— Jis sakė norėjęs padaryti kažką panašaus į švediškus saldai- 
nius su likeriu. 

— Romas prasisunkė pro apačią. 

— Šokolade atsirado aptirpusių skylučių. 

— Labiau išterliotos staltiesės kaip gyva nebuvau mačiusi. 

— Laimei, tai buvo „Holmarko“ šventinė popierinė staltiesė. 

Valgomojo nišoje su Maiklu kalbėjosi dvynės Barli. Jos stumte- 
lėjo prisegamus akinius nuo saulės aukštyn, ir jie kyšojo kaip 
šmaikščios mielo smailiagalvio ateivio iš kosmoso antenos; dvy- 
nės vieningai ir uoliai linkčiojo. Džo Ana su Cukrine aptarinėjo 
mišrias santuokas — įdomiausią temą Džo Anos gyvenime iki ve- 


dybų su Netu ir, matyt, po vedybų. 

— Klausyk, — kalbėjo Cukrinė, — ar tau kartais neatrodo, kad 
visos santuokos mišrios? 

Du Sirinos anūkai vogčiom mėtėsi pyrago gabalėliais. Atrodė, 
kad pyragas skanus — šviesus biskvitas. Megė ketino suvalgyti rie- 
kelę, bet prisiminė savo dietą. Po krūtine buvo justi dorybinga 
tuštuma. Apsuko stalą žiūrinėdama, kas patiekta, atsispyrė net 
kukurūzų traškučiams. 

— Ana sintetinė mišrainė — mano darbas, — pasakė šalia atsidū- 
rusi Sirinos kaimynė. 

— Sintetinė? 

— Paimi paketą apelsinų drebučių miltelių, skardinę trintų ana- 
nasų, dėžutę plaktos... 

— Sveika, — ištarė kažkokia moteriškė pašiauštu kuodu, kaimy- 
nė nusisuko pasisveikinti su ja, o Megei pasirodė, kad tarp dantų 
kaip žvyras grikši vaisių drebučių milteliai. 

Sirina stovėjo prie užkandžių stalo, po aliejumi tapytu paveiks- 
lu su negyvu paukščiu ir pintine gelsvai žalių vaisių. Greta buvo 
Linda su vyru. 

— Kai visi išeis, mama, — kalbėjo Linda, — vesimės tave vakarie- 
niauti, kur tik širdis geis. — Ji kalbėjo truputį garsiau negu papras- 
tai, lyg Sirina neprigirdėtų. — Mes tau užsakysim žmonišką vaka- 
rienę, — pridūrė. 

— Et, namie šitiek maisto, — pasakė Sirina. — Be to, garbės 
žodis, esu ne tokia jau alkana. 

— Motuše Džil, — tarė žentas, — tik pasakyk, koks tavo mėgsta- 
miausias restoranas. 

Džefas, ir tiek. Jo pavardės prisiminti Megė neįstengė. 

— Mm... — lyg tikėdamasi, kad kas nors patars, apsidairė Sirina. 
Žvilgsniu užkliudė Megę, bet dairėsi toliau. Pagaliau pasakė: 

— Na, tai gal „Auksinės lazdelės“. Gera vieta. 

— Kinų restoranas? 

— Na, taip, bet ten gaminami ir... 

— Oi ne, tik ne kiniškas maistas, — pareiškė Linda. — Apgailes- 
tauju, bet nei kiniško, nei japoniško negaliu pakęsti. 

— Nepakenti jokios Rytų virtuvės, — priminė Džefas. — Tajų 
maistas tau irgi nepatinka. 

— Tikrai ne. Nei Filipinų, nei Mjanmos... 

— Bet... — bandė įsiterpti Sirina. 

— Indiško maisto tu irgi negali valgyti - neužmiršk indiško, — 
tarė Džefas. 

— Ne indiškame maiste per daug prieskonių. 

— Prieskoniai kenkia jos virškinimui, — ramiai paaiškino Džefas 
Sirinai. 

— Turbūt esu alergiška, — tarė Linda. 

— Tas pats ir meksikiečių. 

— Bet čia nėra meksikietiškų restoranų, — pasakė Sirina. — Čia 
nėra nė vieno iš tokių restoranų. 

— Įdomu, kaip meksikiečiai gali valgyti tokius aštrius pada- 
žus, — nusistebėjo Linda. 

— Negali, — paaiškino Džefas. — Jie perserga liga, po kurios 
burnos gleivinė pasidaro kaip šarvuota. 

Sirina sumirksėjo. 

— Ką gi, — tarė, — tai apie kokį restoraną judu galvojat? 

— Gal kepsninė prie pirmojo plento, — tarė Džefas. 

— Makmeno? Oi... 

— Žinoma, jei tau tinka. 

— Bet Makmeno restoranas... gana triukšmingas, tiesa? — pa- 
klausė Sirina. 

— Man nė į galvą neateitų, kad jis triukšmingas, — atšovė Linda. 

— Sakau, kad jis visada triukšmingas ir perpildytas. 

— Arba eini, mama, arba ne, — kilstelėjo smakrą Linda. — Dėl 
Dievo, mes tik stengėmės būti malonūs. 

Megė, stovinti prie pat jų būrelio, laukė, kada Sirina įprastai 
perkreips veidą ir išvers akis. Tačiau Sirina nė nedirstelėjo į ją. Ji 
atrodė susitraukusi, praradusi ryžtą. Pakėlė prie lūpų gėrimą ir 
susimąsčiusi gurkšnojo. 

Tada Makso brolis šūktelėjo: 

— Sirina? Iu pasiruošusi? 

Jis rodė į apmusijusią juodos dirbtinės odos dėžę, padėtą ant 

kavos staliuko. Ji atrodė pažįstama; Megė niekaip nesuprato, ko- 
dėl. Sirina pagyvėjo. Ji atsisuko į Megę ir tarė: 

— Čia mano staigmena. 

— Kas tai? — paklausė Megė. 

— Mes ketiname parodyti filmą apie mano vestuves. 

Žinoma — kino projektorius. Megė šimtą metų tokių nebuvo 
mačiusi. Stebėjo, kaip Makso brolis atsega sidabrines sagtis. Tuo 
tarpu Sirina nuėjo nuleisti užuolaidų. 

— Didžiausią panaudosime ekranui, — sušuko ji. — Tikiuosi, 
kad filmas nesuiro, neišbluko, na, kad jam neatsitiko nieko, kas 
gali atsitikti senam filmui. 

— Nori pasakyti, tavo ir Makso vestuvės? — paklausė Megė, ei- 
dama iš paskos. 

— Filmavo jo dėdė Osvaldas. 

— Neprisimenu kino kameros vestuvėse. 

— Praėjusią naktį galvojau apie dainas ir staiga prisiminiau. 
„Jei jis dar nesubyrėjęs, — tariau sau, — argi nebūtų smagu pasi- 
žiūrėti?“ 

Smagu? Megė nebuvo tuo įsitikinusi. Bet vis tiek nebūtų pra- 
leidusi peržiūros, todėl įsitaisė ant kilimėlio. Padėjo taurę ir pa- 
rietė kojas. Kėdėje greta jos sėdėjo labai sena ponia, bet Megė iš 
apačios matė tik jos storų medvilninių kūno spalvos kojinių juos- 
telę, susiliejančią su batų viršumi. 

Svečiai jau suuodė, kas bus. Sirinos bendraklasiai susėdo ap- 
link projektorių, o kiti sutrikę ėmė lakstyti į visas puses nelygi- 
nant padarėliai, matomi pro mikroskopą. Kai kurie šonu slinko 
prie durų, vapėdami apie vaikus, paliktus su svetimais, ar kitus 
renginius, kuriuose turį būti, ir žadėdami Sirinai nenutraukti su 
ja ryšių. Keletas grįžo prie baro, o kadangi Maiklas buvo dingęs, 
patys susimaišė gėrimų. Maiklas dabar buvo svetainėje, kaip ir 
Netas. Airos Megei niekur nepavyko pastebėti. Netas paklausė 
Cukrinę: 

— Kaip manai, ar mane filmavo? 

— Jei dainavai vestuvėse, taip. 


— Nedainavau, — niūriai tarė jis. 

Megė pamanė, jog tereikia trupučio vaizduotės, ir gali pama- 
nyti, kad čia pono Oldeno civilinės teisės pamoka. (Senajai po- 
niai, kuri patenkinta tebesėdi su tirtančiu puoduku arbatos, ne- 
verta skirti dėmesio.) Ji apsižvalgė, išvydo pusratį žilstančių vyrų 
ir moterų, tokių išvargusių, tokių mielų, tokių kuklių, kad valan- 
dėlę pajuto mylinti juos kaip savo šeimą. Susimąstė, kodėl nesu- 
vokė, jog per tuos metus ir jie seno drauge su ja, išgyveno maž- 
daug tą patį — augino vaikus ir išleido juos į gyvenimą, stebėjosi 
raukšlėmis, išvystomis veidrodyje, matė, kaip menkėja tėvų svei- 
kata ir silpsta protas. Mintyse vis dar matė juos tebesijaudinan- 
čius dėl mokyklos vakarėlio. 

Net projektorius, kai pradėjo suktis juosta ir ant užuolaidos 
atsirado spragsinčios neryškios šviesos keturkampis, traškėjo ly- 
giai taip pat kaip pono Oldeno pamokoje. Ką pasakytų ponas Ol- 
denas, vėl pamatęs juos kartu? Dabar jis jau veikiausiai miręs. Be 
to, šis filmas ne apie demokratijos mechanizmą ar įstatymų atsi- 
radimą, bet... 

Žiū, Sisė! Sisė Parton! Jauna, liekna ir tvarkinga, lygiu šinionu 
su dirbtinių saulučių vainikėliu kaip kambarinės kyko apsiuvai. Ji 
skambino fortepijonu taip grakščiai išlenkusi riešus, kad galėjai 
patikėti, jog tik dėl prisilietimo lengvumo filmas nebylus. Virš 
baltos choristės suknelės matėsi ruoželis gelsvai rausvos apykak- 
laitės apvaliais kampučiais (Megė prisiminė, kad iš tiesų ji buvo 
ryškiai rožinė). Ji pakėlė galvą ir tyčia įsižiūrėjo į vieną tašką, o 
kamera sekė jos žvilgsnį ir ekranas staiga prisipildė dviem eilėm 
sustatyto juokingai rimto jaunimo klostytais drabužiais. Jie be garso 
dainavo tobulai apskritomis burnomis. Buvo panašūs į giesmi- 
ninkus Kalėdų atviruke. Melodiją atpažino Sirina. „Ištikima mei- 
lė, — užtraukė ji, — ištikima meilė...“ Tada nutilo ir tarė: 

— Oi! Tik pažiūrėkit! Merė Džina Benet! Net nepagalvojau jos 
pakviesti. Visiškai užmiršau. Ar kas nors žino, kur dabar gyvena 
Merė Džina? 

Niekas neatsakė, nors keletas tyliu svajingu šnabždesiu dainavo 
toliau: 

—... nes mudu turime angelą sargą... 

— Va, tas pašlemėkas Nikas Bernas, — tarė Sirina. — Pareiškė, 
kad jam per toli važiuoti į laidotuves. 

Ji sėdėjo ant krėslo ranktūrio ir ištempusi kaklą žiūrėjo filmą. 
Megė pamanė, kad iš profilio atrodo valdinga, beveik didinga, kai 
sidabrinė iš ekrano sklindanti juosta slysta jos didele tiesia nosimi 
ir lūpų linkiu. 

Pati Megė stovėjo pirmoje choro eilėje greta Cukrinės Tilman. 
Šios plaukai buvo suraityti mažutytėmis garbanėlėmis, užtat vei- 
das atrodė per didelis. Baisiai žeminantis vaizdas. Kitiems, be jo- 
kios abejonės, irgi taip atrodė. Ji aiškiai išgirdo, kaip Cukrinė su- 
dejavo. O kai kamera nuslinko prie Dervudo šlapiu, juodu ir aukštu 
kaip bokštas kuodu it skiauterė ant „Pieno karalienės“ ledų inde- 
lio, jis šaižiai nusikvatojo. Šis, jaunesnis, Dervudas nužirgliojo prie 
fortepijono plevėsuodamas skvernais. Nutaisė pozą ir reikšmin- 
gai patylėjo. Po to, dažniau užsimerkdamas negu atsimerkdamas, 
nebyliai užtraukė: „Aš noriu tavęs, man reikia tavęs, aš myliu ta- 
ve“, taip aistringai mostaguodamas kaire ranka, kad užvažiavo le- 
lijai papjė mašė vazoje. Megė norėjo nusijuokti, bet susitvardė. 
Visi kiti irgi, nors senoji ponia tarstelėjo: „O Viešpatie“ ir sutarš- 
kino arbatos puodeliu. Vienas ar du niūniavo ir šią dainą, ir Megė 
pamanė, kad jie elgiasi labai gražiai. 

Paskui kamera svaiginamu greičiu nuskriejo prie Džo Anos Der- 
mot bažnyčios priekyje. Įsikibusi į sakyklos kraštus, ji skaitė iš 
žiūrovams nematomos knygos. Kadangi nebuvo choristė, jos suk- 
nelė matėsi visa: standi, su petukais, plačiu sijonu, tokios matro- 
niškos ji daugiau niekad nedėvės. Atrodė, kad nuleistos akys ne- 
padažytos. Niekas negalėjo niūniavimu pritarti „Pranašui“, todėl 
skaitoma buvo visiškoje tyloje. Valgomojo nišoje plepėjo, juokėsi 
ir džingsėjo ledukais kiti svečiai. „Gerasis Dieve, kas nors pasuki- 
te pirmyn“, — paprašė Džo Ana, bet Makso brolis akivaizdžiai 
nežinojo, kaip (jei apskritai įmanoma pasukti pirmyn senus fil- 
mus), todėl teko atsėdėti. 

Kamera vėl krito žemyn prie fortepijonu skambinančios Sisės; 
jai prie kaktos buvo prilipusi šlapia garbana. Megė su Aira stovėjo 
vienas šalia kito ir niūriai stebėjo Sisę. (Aira buvo berniūkštis, 

tiesiog vaikas.) Jie įkvėpė. Uždainavo. Suknelė Megei truputį ver- 
žė — ji jau tada kovojo su savo dešimčia svarų, — o Airos veido 
išraiška buvo kaip apipešioto paukščiuko. Negi jis iš tiesų taip 
trumpai kirpdavosi plaukus? Anomis dienomis atrodė visiškai ne- 
įžvelgiamas. Tai ir buvo jo patrauklumo paslaptis. Jis jai priminė 
matematikos genijus, kuriems nėra reikalo be galo spręsti, jie iš- 
kart žino atsakymą. 

Airai buvo dvidešimt vieneri, kai jį filmavo. Megei — devynioli- 
ka. Kur jie susipažino, ji neturėjo supratimo, nes tuo metu tai 
buvo nesvarbu. Veikiausiai praeidavo pro vienas kitą mokyklos 
koridoriais, gal net tada, kai buvo pradinukai. Galbūt jis apsilankė 
jos namuose susitikti su jos broliais. (Jis ir jos brolis Džošas buvo 
beveik to paties amžiaus.) Bažnyčioje jis tikrai giedojo su ja, tai ji 
žinojo. Jo šeima priklausė šiai parapijai, ir ponas Nikolsas, ku- 
riam nuolat trūkdavo vyrų balsų, kažkaip įkalbėjo Airą dainuoti 
chore. Bet jis neilgai ištvėrė. Maždaug tuo pačiu laiku, kai baigė 
mokyklą, nustojo lankyti ir chorą. O gal tai atsitiko po metų. Me- 
gė tiksliai nepastebėjo, kada jis nustojo rodytis. 

Mokykloje ji draugavo su bendraklasiu, vardu Borisas Dramas. 
Jis buvo nedidukas, tamsiaveidis, šiurkščios odos, trumpai pa- 
kirptomis juodomis garbanomis — net tokio amžiaus atrodė vy- 
riškai ir įkūnijo viską, ko ji ieškojo. Borisas išmokė Megę vairuoti 
ir tikrindavo jos gebėjimą stabdyti staigiai išnirdamas prieš jos 
automobilį, kai ji viena išlėkdavo iš „Stirnino“ automobilių sto- 
vėjimo aikštelės Iyrlaukyje. Iki šios dienos jai akyse stovi ryžtinga 
jo poza ant kelio: ištiestos rankos, plačiai išskėstos kojos, dantys 
sukąsti. Jis atrodė tvirtas kaip uola. Nesunaikinamas. Ji juto, kad 
net jei jį pervažiuotų, jis atsitiestų sveikutėlis, lyg plastmasiniai 
stovukai. | 

Baigęs mokyklą, jis ketino mokytis koledže Vidurio Vakaruose, 
tačiau buvo nuspręsta, kad baigęs mokslus iškart ves Megę. Tuo 
tarpu Megė gyvens su motina ir studijuos Gaučerio koledže. Ji 
nelabai to troško, tai buvo motinos užmačia. Motina, prieš vedy- 
bas mokiusi anglų kalbos, užpildė visas anketas ir net parašė už 


Megę rašinį. Jai buvo labai svarbu, kad vaikas užimtų deramą pa- 

dėtį pasaulyje. (Megės tėvas įstatinėdavo garažams duris ir išvis 
nebuvo ragavęs koledžo.) Taigi Megė nusileido ir ryžosi ketverius 
metus mokytis Gaučeryje. Vasarą, kad mokslas pigiau kainuotų, 
parsisamdė plauti langų „Sidabrinių gijų“ senelių pensione, kuris 
oficialiai dar nebuvo atidarytas. Tai buvo naujutėlis šiuolaikiškas 
pastatas Erdmano aveniu su trim ilgais priestatais ir šimtu aštuo- 
niasdešimt dviem langais. Didesniuosiuose languose buvo po dvy- 
lika stiklų, mažesniuosiuose po šešis. O kiekvieno stiklo kairiame 
kamputyje buvo prilipinta balta popierinė snaigė su užrašu: „Fir- 
ma „Krištolo skaidruma“. Kad kas būtų taip stipriai prikibęs prie 
stiklo kaip tos snaigės, Megei nei iki to, nei po to neteko matyti. 
Paskui pamanė, kad medžiaga, kuria jos prilipdytos, turėtų susi- 
domėti Nacionalinės aeronautikos ir kosminės erdvės tyrimų val- 
dybos administracija. Nulupus viršutinį sluoksnį, likdavo apati- 
nis, pūkuotas, karštu vandeniu atmirkius ir skutimosi peiliuku 
nudraskius tą, likdavo pilki gumos klijų skuteliai, o nuvalius ir 
tuos, visas langas, žinoma, būdavo išterliotas, nučiupinėtas ir ap- 
varvėjęs, taigi jį tekdavo purkšti stiklų valikliu ir blizginti zomša. 
Visą vasarą nuo devynių ryto iki keturių popiet Megė grandė, mirkė 
ir vėl grandė. Jai nuolat skaudėdavo pirštų galiukus. Jautėsi, lyg 
nagai būtų sugrūsti atgal į savo šaknis. Dirbdama neturėjo su kuo 
šnekėtis, nes pensionas pasamdė tik vieną langų valytoją. Jos vie- 
nintelis draugas buvo radijas, grojantis „Mėnesienos spindesį“ arba 
„Aš vos nepamečiau galvos“. 

Rugpjūčio mėnesį pensionas pradėjo priiminėti pirmuosius glo- 
botinius, nors dar ne visas darbas buvo baigtas. Žinoma, juos ap- 
gyvendino tuose kambariuose, kurių langai buvo švariai nugran- 
dyti, tačiau Megė įprato kartais padaryti pertrauką ir eiti jų ap- 
lankyti. Ji sustodavo prie vienos kitos lovos pasižiūrėti, kaip 
žmonėms einasi. „Ar negalėtum arčiau patraukti vandens ąsočio, 
mergyte?“ arba: „Ar negalėtum užtraukti užuolaidų?“ — paprašy- 
davo kokia moteriškė. Tai darydama Megė pasijusdavo reikalinga 
ir sumani. Susidarė galinčių judėti jos gerbėjų ratas. Koks nors 
seniokas, sėdintis invalido vežimėlyje, suieškodavo, kuriame kam- 


baryje ji dirba, ir staiga aplink ją susiburdavo paplepėti trys ar 

keturi globotiniai. Iš pažiūros atrodydavo, kad jie nepaiso jos ir 
karštai ginčijasi tarpusavy. („Tai 1988-ųjų ar 1989-ųjų pūga? Kat- 
ras kraujospūdžio skaičius svarbesnis?“) Tačiau jie puikiai suvokė 
turį klausytoją; ji žinojo, kad viskas daroma dėl jos. Kur reikia, ji 
nusijuokdavo arba užjausdama suaičiodavo, ir senukų veidai nu- 
švisdavo dėkingumu. 

Niekas šeimoje jos nesuprato, kai pranešė nenorinti nieko gir- 
dėti apie koledžą ir užuot mokiusis eisianti dirbti slauge į pensio- 
ną. Bet slaugė neką geriau už tarnaitę, priminė motina; neką ge- 
riau už kambarinę. O Megė tokia protinga ir baigė mokyklą ge- 
riausiais pažymiais klasėje. Negi ji nori būti vidutinybė? Broliai, 
kurie irgi buvo pasirinkę panašų darbą (trys dirbo statybose, ket- 
virtasis Mauntklero geležinkelio depe suvirindavo garvežius), pa- 
reiškė, kad iš jos tikėjosi daugiau. Net tėvas pusbalsiu nusistebė- 
jo, ar ji žino, ką daranti. Bet Megė atsilaikė. Kam jai tas koledžas? 
Kam jai tos beprasmiškos, pompastiškos žinių nuotrupos, kurių 
jau prisigraibė mokykloje: „Ontogenezė trumpai pakartoja filo- 
genezę“ ir „Sinekdocha yra visumos reiškimas dalimi“? Ji užsira- 
šė į „Raudonojo Kryžiaus“ kursus, tuomet nieko daugiau nerei- 
kėjo, ir pradėjo dirbti „Sidabrinėse gijose“. 

Taigi jai buvo aštuoniolika su puse metų, dirbo ji tarp senukų, 
gyveno su dviem nebejaunais tėvais ir vieninteliu nevedusiu bro- 
liu, kurį iš dalies irgi galima buvo vadinti pagyvenusiu. Borisas 
Dramas turėjo dirbti, kad susimokėtų už mokslą, todėl į Balti- 
morę parvažiuodavo tik Kalėdoms, o per kitas šventes pardavinė- 
davo vyriškus rūbus parduotuvėje netoli studentų miestelio. Jis 
rašė ilgus laiškus apie tai, kaip studijos keičia pasaulio suvokimą. 
Pasaulis kupinas baisios neteisybės! — rašė jis. Jam nė į galvą ne- 
buvo atėję. Atsakinėti į laiškus atrodė sunku, nes Megė neturėjo 
ko pasakyti. Daugelio jų draugų nebesusitikdavo. Kai kurie išva- 
žiavo mokytis ir grįždavo pasikeitę. Kai kurie vesdavo ar ištekėda- 
vo — tai sukeldavo dar didesnę permainą. Gana greit beliko vos 
kelios draugės, su kuriomis ji susitikinėdavo reguliariai, — Cukri- 
nė ir dvynės Barli, nes visos tebedainavo chore, ir, žinoma, Sirina, 
jos geriausia draugė. Bet Borisas niekad nesižavėjo Sirina, todėl 


Megė laiškuose retai apie ją užsimindavo. 

Sirina dirbo pardavėja moteriškų baltinių krautuvėje. Parsineš- 
davo namo perregimų, nėriniuotų, nepraktiškų spalvų apatinių 
rūbų. (Negi skaisčiai raudona liemenėlė nepersišvies per beveik 
kiekvieną drabužį?) Demonstruodama juodus naktinius marški- 
nius permatomu kikliku, ji pranešė, kad birželio mėnesį, kai Mak- 
sas baigs pirmą kursą Kalifornijos universitete, juodu susituoksią. 
Dėl Kalifornijos universiteto jis su tėvais sudaręs sandėrį. Paža- 
dėjęs jiems metus pasimokyti, bet jei mokslas jam iš tiesų bus 
nepakenčiamas, jie leisią jam mesti universitetą. Žinoma, jie vy- 
lėsi, kad jis susitiks šaunią pietietę ir jo akla meilė Sirinai išga- 
ruos. Tik jie to neprisipažindavo. 

Maksas pasakė, kad po vestuvių ji galėsianti mesti darbą par- 
duotuvėje ir daugiau niekad nebedirbti, kalbėjo Sirina; be to, pri- 
dūrė ji, tingiai nusmaukdama juodą nėrinių petnešėlę ir grožėda- 
masi savo baltu kaip puta petuku, jis maldavęs, kad kai kitą kartą 
parvyks, ji važiuotų kartu su juo į „Mėlynosios vištos“ motelį. Jis 
kalbėjo, kad jie nieko nedarysią, tik būsią kartu. Megė žavėjosi ir 
pavydėjo. Tai skambėjo labai romantiškai. 

— Važiuosi, tiesa? — paklausė ji, bet Sirina atsakė: 

— Ką tu, manai, aš beprotė? Turėčiau būti visiškai pakvaišusi. 

— Bet, Sirina... — pradėjo Megė. Ji ketino pasakyti, kad Sirinos 
padėtis visiškai kitokia negu Anitos, visiškai nieko panašaus, bet 
išvydusi įtūžį Sirinos veide, nutilo. 

— Aš ne pirštu penima, — atšovė Sirina. 

Megė susimąstė, ką darytų, jei Borisas ją kada nors pakviestų į 
„Mėlynosios vištos“ motelį. Tačiau nemanė, kad jam tai šautų į 
galvą. Galbūt dėl to, kad bendravo su juo tik per jo ilgus nykius 
laiškus, pastaruoju metu pradėjo atrodyti, kad Borisas nebe toks... 
gyvas, nebe tokių aštrių kampų. Dabar laiškuose jis rašė, kad po 
koledžo studijuosiąs teisę, o paskui tapsiąs politiku. Sakė, kad tik 
politikai pajėgūs atitaisyti pasaulio neteisybes. Tai buvo juokinga: 
Megei politikai niekad neatrodė galingi. Jai jie buvo panašūs į 
elgetas: visada kaulija balsų, verčia kailį, kad patiktų visuomenei, 
vaikydamiesi populiarumo, elgiasi silpnavališkai, melagingai ir ap- 
gailėtinai. Jai buvo bjauru pagalvoti, kad ir Borisas toks. 

Ji susimąstė, ar Sirina niekad neabejoja dėl Makso. Ne, turbūt 
ne. Sirina ir Maksas, rodos, puikiai tinka vienas kitam. Sirinai 
sekasi. 

Devynioliktas Megės gimtadienis — 1957 metų Valentino die- 
na — pasitaikė ketvirtadienį, kaip tik choro repeticijos dieną. Siri- 
na atnešė tortą ir pasibaigus repeticijai išdalijo po gabaliuką kartu 
su popierine stikline limonado, ir visi sudainavo: „Ilgiausių me- 
tų“. Senoji ponia Brit, kuriai kadai buvo metas mesti dainuoti, 
tačiau niekam neužteko drąsos apie tai užsiminti, apsidairė ir at- 
siduso. 

— Ar ne liūdna, — pasakė ji, — kad jaunimas skirstosi? Sisė po 
vestuvių beveik nebesirodo, Luiza išsikelia į Montgomerio apy- 
gardą, o Moranų sūnus, girdėjau, žuvo. 

— Žuvo? — paklausė Sirina. — Kaip tai atsitiko? 

— A, kažkoks keistas atsitikimas per pratybas, — paaiškino po- 
nia Brit. — Smulkmenų nežinau. 

Cukrinė, kurios sužadėtinis tarnavo Ležene, aiktelėjo: „Dieve 
Dieve, nieko daugiau nenoriu, tik kad Robertas sugrįžtų gyvas ir 
sveikas“, — lyg jis grumtųsi durtuvų kautynėse, nors taip, žinoma, 
nebuvo. (Buvo vienas iš tų retų trumpučių istorinių atokvėpių, 
kai šalis nedalyvauja jokiuose karo veiksmuose.) Paskui Sirina pa- 
siūlė po antrą gabalėlį torto, bet visiems jau buvo metas namo. 

Tą naktį lovoje Megė nei iš šio, nei iš to pradėjo galvoti apie 
Moranų sūnų. Nors gerai jo nepažinojo, tačiau pasirodė, kad aiš- 
kiai prisimena: gunktelėjęs, aukštas, išsišovusiais skruostikauliais, 
tiesiais riebaluotais juodais plaukais. Panašu, kad tokie miršta jauni. 
Jis buvo vienintelis vaikinas chore, nekvailiodavęs, kai su jais kal- 
bėdavosi ponas Nikolsas. Atrodė šaltakraujiškas. Ji prisiminė, kad 
jis turėjo automobilį, kuris važiuodavo tik sumanumo, šiukšlyne 
sukrapštytų detalių ir lipnios juostelės dėka. Prisiminus jį, jai pa- 
sirodė, kad gali įsivaizduoti jo rankas ant vairo. Jos buvo įdegusios 
ir sudiržusios, neįprastai plačia nykščio apačia, giliai prisigėrusio- 
mis tepalo krumplių raukšlelėmis. Įsivaizdavo jį kario uniforma 
aštriais kaip peiliai kelnių įsiuvais — vyriškį, kuris, net nepakeitęs 


veido išraiškos, stačia galva leidosi į mirtį. 

Tai buvo pirmoji užuomina, kad jos karta irgi pavaldi laiko tėk- 
mei. Kaip prieš juos gyvenę Žmonės, augs, sens, mirs ir jie. Jiems 
ant kulnų jau lipa jaunesnė karta. 

Borisas parašė pasistengsiąs parvažiuoti per pavasario atosto- 
gas. Megei nepatiko, kad jis taip pabrėžia savo pastangas. Nepasi- 
žymėjo ramiu Airos Morano pasitikėjimu. 

Sirina gavo sužadėtuvių žiedą su širdies formos deimantu. Jis 
buvo akinamo grožio. Ji pradėjo planuoti, paskui perplanuoti 
didžiąją vestuvių ceremoniją, numatytą birželio aštuntąją, die- 
ną, kurios pasitikti plaukė didingai kaip laivas, o visos draugės 
lėkė jai įkandin. Megės motina pasakė, kad kvaila taip sukti gal- 
vą dėl vestuvių. Ji kalbėjo, kad žmonės, kurie gyvena dėl vestu- 
vių, vėliau labai nusivilia, nors staiga pakeitė balso toną ir pri- 
dūrė: „Vargšas liūdnas vaikelis, šitaip neriasi iš kailio! Turėčiau 
ją užjausti“. Megė buvo sukrėsta. (Užjausti! Jai atrodė, kad Siri- 
na jau pradėjo gyventi, o ji, Megė, tebestypso šalikelėje.) Sirina 
išsirinko dramblio kaulo spalvos vestuvinę nėrinių suknelę, ta- 
čiau paskui apsigalvojo ir nutarė, kad baltas atlasas bus geriau; ji 
parinko iš pradžių bažnytinę, paskui pasaulietišką muziką, o vi- 
soms draugėms pranešė, kad jos virtuvė bus papuošta braškių 
motyvais. 

Megė bandė prisiminti, ką žinanti apie Airos Morano šeimą. 
Turbūt juos sugniuždė šitokia netektis. Atsiminė, kad motina, ro- 
dos, mirusi. Tėvas — kažkoks ligotas žmogelis, sulinkęs kaip Aira, 
ir dar esama seserų — gal dvi ar trys. Galėjo tiksliai nurodyti, kurį 
klauptą jie visada užima bažnyčioje, tačiau kai sumanė žvilgtelėti, 
jų nebematė. Dairėsi visą vasarį ir beveik visą kovą, bet jie taip ir 
nepasirodė. 

Borisas Dramas parvažiavo pavasario atostogų ir sekmadienį 
palydėjo ją į bažnyčią. Megė stovėjo ant chorui skirto paaukštini- 
mo ir žiūrėjo žemyn, kur tarp jos tėvo ir brolio Elmerio sėdėjo 
jis, ir jai toptelėjo, kad jis ten labai tinka. Net per daug. Kaip visi 
jos šeimos vyrai, giedodamas atrodydavo susigėdęs, o žodžius ne 
dainuodavo, bet murmėdavo ar gal tik judindavo lūpas, nukrei- 


pęs žvilgsnį į vieną pusę, lyg tikėtųsi, kad niekas nepastebės. Iš 

tiesų giedodavo tik Megės motina, atkišusi smakrą ir aiškiai tar- 
dama žodžius. 

Po sekmadieninės vakarienės Megės šeimoje ji su Borisu išėjo 
į verandą. Megė tingiai spardė sūpuokles, o Borisas dėstė savo 
politinius siekius. Jis kalbėjo, kad ketinąs pradėti nuo smulkme- 
nų, pavyzdžiui, patekti į studentų tarybą. Paskui prasimušiąs į se- 
natorius. „Mm“, — atitarinėjo Megė, tramdydama žiovulį. 

Tada Borisas kostelėjo ir paklausė, ar ji neketinanti stoti į sese- 
rų mokyklą. Tai galėtų būti puikus planas, aiškino jis, jei ji taip 
užsidegusi rūpintis seniais. Galbūt jo karjerai tai irgi turėtų įta- 
kos: senatorių žmonos nenešioja naktipuodžių. Ji atšovė: 

— Bet aš nenoriu būti sesele. 

— Tačiau visada puikiai mokeisi, — neatstojo jis. 

— Aš nenoriu pildyti anketų registratūroje, aš noriu dirbti su 
žmonėmis! — pareiškė Megė. 

Ji kalbėjo griežčiau, negu ketino. Jis atsitraukė. 

— Atleisk, — tarė ji. 

Jautėsi per stambi. Buvo aukštesnė už jį, kai jie susėsdavo, ypač 
kai jis pritūpdavo kaip dabar. 

Jis paklausė: 

— Tave kas nors kankina, Mege? Visas pavasario atostogas atro- 
dei kaip nesava. 

— Ką gi, atleisk, — pasakė ji. — Aš kai ko... netekau. Mirė labai 
artimas mano draugas. 

Nemanė perdedanti. Dabar atrodė, kad ji ir Aira buvo draugai. 
Tiesiog jie to nesuvokė. 

— Tai ko nesakei? — paklausė Borisas. — Kas jis toks? 

— Tu jo nepažinojai. 

— Iš kur tu žinai! Kas jis toks? 

— Gerai, — nusileido ji, — jo vardas buvo Aira. 

— Aira, — pakartojo Borisas. — Turi omeny Airą Moraną? 

Ji linktelėjo nuleidusi akis. 

— Toks kaulėtas vaikis? Dviem klasėm vyresnis už mus? 

Ji linktelėjo. 

— Regis, jis turėjo indėniško kraujo? 

To ji nežinojo, bet skambėjo įtikinamai. Skambėjo puikiai. 

— Žinoma, aš jį pažinojau, — tarė Borisas. — Žinoma, nearti- 
mai, tik sveikindavausi. Tai yra, jis nebuvo mano draugas. Nė ne- 
nutuokiau, kad jis — tavo draugas. 

Iš kur ji ir ištraukia tokių tipų, sakė jo susiraukęs veidas. Iš 
pradžių Sirina Palermo, dabar raudonodis. 

— Jis buvo vienas iš labiausiai man patinkančių žmonių, — tarė ji. 

— Buvo? Oi. Tikrai. Ką gi, užjaučiu tave, Mege, — pasakė Bori- 
sas, — bet galėjai man anksčiau pasakyti. — Valandėlę jis svarstė. — 
O kaip tai atsitiko? 

— Nelaimingas atsitikimas per pratybas, — tarė Megė. 

— Pratybas? 

— Naujokų apmokymo stovykloje. 

— Net nežinojau, kad jis išėjo į kariuomenę, — tarė Borisas. — 
Maniau, kad dirba tėvo rėmų parduotuvėje. Ar ne ten įrėminau 
tavo išleistuvių nuotrauką? „Semo rėmų parduotuvėje“? Regis, 
Aira mane ir aptarnavo. 

— Tikrai? — tarstelėjo Megė ir įsivaizdavo Airą už prekystalio: 
dar vienas paveikslas jos nedidelei kolekcijai. — Išėjo, — toliau 
kalbėjo ji. - Turiu omeny, į kariuomenę. O paskui įvyko tas nelai- 
mingas atsitikimas. 

— Labai užjaučiu, — tarė Borisas. 

Po kelių minučių ji pasakė norinti pabūti viena, o Borisas tarė, 
kad, aišku, suprantąs ją. 

Naktį lovoje ji pradėjo verkti. Suvokė Airos mirtį tik prabilusi 
apie ją. Anksčiau niekam apie tai neužsiminė, net Sirinai, nes ši 
būtų pasakiusi: „Ką čia šneki? Tu beveik nepažinojai to vaikino“. 

Megė suprato, kad jos su Sirina tolsta viena nuo kitos. Pravirko 
dar graudžiau, paklodės kraštu šluostydamasi ašaras. 

Kitą dieną Borisas išvažiavo. Megė tą rytą nedirbo, todėl nuve- 
žė jį į autobusų stotį. Atsisveikinusi su juo, pasijuto vieniša. Staiga 
labai susigraudino, kad jis atvažiavo tokį kelią jos pamatyti. Gailė- 
josi, kad buvo jam nelabai švelni. 

Namie motina, kaip paprastai pavasarį, tvarkė kambarius. Jau 
buvo suvyniojusi kilimus ir ištiesusi vasarinius sizalio demblius, o 

dabar plėšė nuo langų užuolaidas, net laikikliai paukšėjo. Namus 
pamažu pripildė blausi balta šviesa. Megė užkopė laiptais į kam- 
barį ir krito ant lovos. Veikiausiai ji pasmerkta likusį gyvenimą 
nugyventi netekėjusi šioje nuobodžioje, staigmenų niekad nepa- 
teiksiančioje šeimoje. 

Po valandėlės atsikėlė ir nuėjo į tėvų kambarį. Ištraukė iš po 
telefono įmonių katalogą. „Rėmai“ — ne. „Paveikslų rėmai“ — 
taip. „Semo rėmų parduotuvė“. Ji manė, kad nori tik pasižiūrėti į 
atspausdintą adresą, tačiau galų gale pakeverzojo jį bloknote ir 
nusinešė į kambarį. 

Ji neturėjo laiškinio popieriaus juodais pakraščiais, todėl išsi- 
rinko kukliausią iš dovanotų jai mokyklos baigimo proga — baltą 
su vienišu žaliu paparčiu kampe. „Gerbiamas pone Moranai, — 
parašė ji. — Aš dainuodavau chore su Jūsų sūnumi ir negaliu ne- 
parašyti, kaip mane nuliūdino jo mirtis. Rašau ne vien iš manda- 
gumo. Mano manymu, Aira — nuostabiausias iš visų žmonių, ku- 
riuos esu kada nors sutikusi. Jis išsiskyrė iš kitų, ir aš švelniai 
prisiminsiu jį visą gyvenimą. Su nuoširdžiausia užuojauta, Marga- 
reta M. Deili“. 

Ji užklijavo voką, užrašė adresą ir, kol neapsigalvojo, nuėjo iki 
kampo ir įmetė laišką į pašto dėžutę. 

Iš pradžių nemanė, kad ponas Moranas jai atsakys, bet vėliau 
darbe jai toptelėjo, kad gali. Žinoma: žmonės turėtų atsakyti į 
užuojautos laiškus. Galbūt jis parašys kokį asmenišką dalyką apie 
Airą, kurį ji galėtų prisiminti ir branginti. Galbūt parašys, kad 
Aira ją minėjęs. Tai nebuvo visiškai neįmanoma. Arba pamatęs, 
kad ji viena iš nedaugelio, kurie deramai įvertino jo sūnų, atsiųs 
jai kokį atminimo ženklą — galbūt seną fotografiją. Labai norėtų 
fotografijos. Gailėjosi, kad jai neatėjo į galvą paprašyti. 

Laišką išsiuntė pirmadienį, taigi Airos tėvą jis veikiausiai pa- 
sieks antradienį. Todėl atsakymo galima tikėtis ketvirtadienį. Ket- 
virtadienio rytą ji dirbo atžagariom rankom, nes degė nekantru- 
mu. Per pietų pertrauką paskambino namo, tačiau motina atsa- 
kė, kad pašto dar nebuvo. (Dar ji pridūrė: „Kodėl klausi? Iš ko 
tikiesi laiško?“, o Megė būtent dėl tokių klausimų užsimanydavo 

ištekėti ir išsikraustyti.) Antrą valandą paskambino vėl, tačiau mo- 
tina atsakė, kad jai nieko nesą. 

Vakare, eidama į choro repeticiją, dar kartą perskaičiavo die- 
nas ir suvokė, kad ponas Moranas antradienį laiško galėjo ir ne- 
gauti. Prisiminė jį išsiuntusi beveik vidurdienį. Po to pasijuto ge- 
riau. Pagreitino žingsnį ir, pastebėjusi ant bažnyčios laiptų Siriną, 
pamojavo jai. 

Ponas Nikolsas vėlavo, jo laukdami choristai pokštavo ir liežu- 
vavo. Atėjus pavasariui, visi — net senoji ponia Brit — kiek įsismar- 
kavo. Bažnyčios langai buvo atviri, girdėjosi, kaip vaikai iš gretimų 
namų žaidžia ant šaligatvio. Nakties oras kvepėjo šviežiai nupjau- 
ta žole. Pagaliau pasirodęs ponas Nikolsas švarko kilpelėje segėjo 
levandos šakelę. Matyt, nusipirko ją iš gatvės gėlininko, kuris šį 
rytą pirmą kartą šiais metais pasirodė su savo vežimėliu. „Atleis- 
kite, ponios ir ponai“, — atsiprašė ponas Nikolsas. Jis pasidėjo ant 
klaupto portfelį ir pradėjo jame raustis ieškodamas natų. 

Atsidarė bažnyčios durys ir įėjo Aira Moranas. 

Baltais marškiniais atraitotomis rankovėmis, plonomis juodo- 
mis kelnėmis, atrodė labai aukštas ir niūrus. Veido išraiška buvo 
griežta, dėl to smakras atrodė ilgesnis, lyg burnoje būtų įstrigęs 
kąsnis. Megė pajuto stingstant širdį. Iš pradžių jai pasidarė šalta, 
paskui karšta, bet ji bukai spoksojo pro jį sausomis išplėstomis 
akimis, prispaudusi nykščiu maldaknygės puslapį su giesme. Be- 
regint suprato, kad čia ne šmėkla ir ne miražas. Jis buvo toks pat 
tikroviškas kaip lipnūs lakuoti klauptai, ne taip tobulai sudėtas, 
kaip ji įsivaizdavo, bet tvirtesnis — kūniškesnis, sudėtingesnis. 

Ponas Nikolsas pasakė: 

— O, Aira. Malonu tave matyti. 

— Dėkui, — atsakė Aira. Paskui pro sulankstomas kėdes prasi- 
brovė į galą, kur sėdėjo vyrai, ir atsisėdo. Tačiau Megė pastebėjo, 
kad iš pradžių jo žvilgsnis perbėgo per moteris priekyje ir galų 
gale apsistojo ties ja. Matė, kad jis žino apie laišką. Pajuto, kaip 
veidą išpylė raudonis. Paprastai būdavo taktiška jau vien iš apdai- 
rumo, iš drovumo, o čia suklydo taip negražiai, kad nemanė kada 


nors galėsianti pažvelgti žmonėms į akis. 

Apkvaitusi giedojo, kaip liepiama stodamasi ir sėsdamasi. Gie- 
dojo „Kartą visiems žmonėms ir tautoms“ bei „Ar susirinksime 
prie upės“. Paskui ponas Nikolsas liepė vyrams vieniems giedoti 
„Ar susirinksime prie upės“, o akompaniatorę paprašė kai ką pa- 
kartoti. Kol dėjosi tokie dalykai, Megė pasilenkė prie ponios Brit 
ir sušnibždėjo: 

— Ar tai ne Moranų sūnus? Tas, kuris atėjo pavėlavęs? 

— Na, taip, regis, jis, — maloniai atsakė ponia Brit. 

— Ar ne jūs sakėte, kad jis žuvo? 

— Aš? — paklausė ponia Brit. Atrodė nustebusi ir atsilošė. Po 
valandėlės atsitiesė ir tarė: — Taigi žuvo Rendų sūnus. Montis 
Rendas. 

— Aa, — tarstelėjo Megė. 

Montis Rendas buvo išblyškęs menkysta, kalbantis netikėtai sod- 
riu bosu. Megei jis niekad nepatiko. 

Po repeticijos ji kuo greičiau susirinko daiktus, pirmoji išsmu- 
ko pro duris ir nuskuodė šaligatviu, spausdama prie krūtinės ran- 
kinę, tačiau nespėjo nueiti net iki kampo, kai išgirdo užpakaly 
Airos balsą. 

— Mege? — pašaukė jis. 

Ji sulėtino žingsnį už šviesoforo, paskui neapsidairiusi sustojo. 
Jis priėjo prie jos. Jo kojos ant šaligatvio metė šešėlį, panašų į 
žirkles. 

— Ar neprieštarausi, jei palydėsiu? — paklausė. 

— Daryk, kaip nori, — nukirto ji. Jis prisitaikė prie jos žingsnio. 

— Tai kaip tau sekėsi? — paklausė jis. 

— Gerai. 

— Baigei mokyklą, tiesa? 

Ji linktelėjo. Jie perėjo gatvę. 

— Turi darbą? — paklausė jis. 

— Dirbu „Sidabrinių gijų“ senelių pensione. 

— Hm. Ką gi, gerai. 

Jis pradėjo švilpauti paskutinę giesmę, kurios jie mokėsi: „Ei- 
nu artyn prie tavęs“. Drožė greta jos susikišęs rankas į kišenes. Jie 
praėjo pro autobusų stotelėje besibučiuojančią porelę. Megė 
krenkštelėjo ir tarė: 

— Na, aš ir kvaila! Sumaišiau tave su Rendu. 

— Rendu? 

— Mončiu Rendu, jis žuvo naujokų apmokymo stovykloje, o aš 
maniau, kad kalbama apie tave. 

Ji vis dar nežiūrėjo į jį, nors jis buvo taip arti, kad užuodė jo 
šviežiai išlygintus marškinius. Susimąstė, kas juos lygino. Veikiau- 
siai viena iš seserų. Negi svarbu? Dar tvirčiau suspaudė rankinę ir 
pagreitino žingsnį, bet Aira neatsiliko. Juto šalia jo tamsų kump- 
telėjusį pavidalą. 

— Tai ar dabar rašysi Mončio tėvui? — paklausė jis. 

Ji išdrįso šnairai dirstelėti į jį ir pamatė jo lūpų kamputyje juo- 
ko raukšlelę. 

— Ką gi, juokis, — pasakė jam. 

— Aš nesijuokiu. 

— Juokis! Pasakyk, kad aš apsikvailinau. 

— Tu girdi mano juoką? 

Jie jau priėjo jos rajoną. Toliau priekyje ji pamatė savo namą, 
vieną iš keleto sublokuotų, prieangis švytėjo oranžine šviesa, nu- 
tviekstas lempos vabzdžių nepraleidžiančiu gaubtu. Sustojusi šį 
kartą, ji pažiūrėjo jam į veidą; jis irgi pasižiūrėjo į ją, tebelaikyda- 
mas rankas kišenėse, veide nebuvo nė užuominos į šypseną. Ji 
nesitikėjo, kad jis toks siauraakis. Buvo panašesnis į azijietį, o ne 
į indėną. 

— Tavo tėvas turbūt kvatojo net susiriesdamas, — pasakė ji. 

— Ne, jis tik... jis tik paklausė, ką tai galėtų reikšti. 

Ji bandė prisiminti laiško žodžius. Parašė: „Išsiskyrė iš kitų“. O 
Viešpatie. Dar blogiau: „Nuostabiausias“. Norėjo prasmegti skra- 
džiai žemę. 

— Prisimenu tave iš choro repeticijų, — tarė Aira. — Tu — Džošo 
sesuo, tiesa? Bet, man regis, mes nelabai pažinojom vienas kitą. 

— Žinoma, ne, — sutiko ji. —- Dieve! Mes visiškai nepažįstami. — 
Stengėsi kalbėti šiurkščiai ir protingai. 

Valandėlę jis apžiūrinėjo ją. Paskui tarė: 

— Kaip manai, gal dabar galėtume susipažinti artimiau? 

— Matai, — pasakė ji, — aš turiu jaunikį. 

— Tikrai? Ką? 

— Borisą Dramą, — atsakė ji. 

— A, taip. 

Ji nukreipė žvilgsnį į namą. Pasakė: 

— Mes veikiausiai susituoksim. 

— Suprantu, — tarė jis. 

— Tai sudiev, — atsisveikino ji. 

Jis tylėdamas kilstelėjo ranką, valandėlę pagalvojo, tada apsisu- 
ko ir nuėjo. 

Tačiau tą sekmadienį atėjo giedoti per rytmetines pamaldas. 
Megei palengvėjo, jautėsi kaip plunksnelė, lyg jai būtų suteikta 
dar viena proga, tačiau kai po pamaldų jis įsimaišė į minią, jai 
sugėlė širdį. Tačiau ketvirtadienio vakare jis vėl atėjo į choro re- 
peticiją, o kai ši baigėsi, palydėjo ją namo. Jie kalbėjo apie ne- 
reikšmingus dalykus, pavyzdžiui, ponios Brit šaižų balsą. Megė 
pasijuto jaukiau. Kai jie priėjo jos namus, ji pamatė, kad kaimy- 
nės šuo šlapinasi ant vienintelio Megės motinos rožių krūmo, o 
kaimynė stovi ir žiūri, todėl ji šūktelėjo: „Ponia, išsiveskite savo 
šunį iš mūsų kiemo, ar girdit?“ Ji juokavo; šio šiurkštoko humoro 
išmoko iš brolių. Bet Aira nežinojo to ir, regis, nustebo. Ponia 
Rait nusijuokė ir tarė: „Iu ir kas dar privers mane, vaike?“, ir Aira 
lengviau atsikvėpė. Bet Megė pasijuto vėl kvailai pasakiusi, sku- 
biai atsisveikino ir nėrė į vidų. 

Netrukus ketvirtadienio vakarai ir sekmadienio rytai tapo tra- 
dicija. Žmonės pradėjo pastebėti. Megės motina paklausė: „Me- 
ge? Ar Borisas žino apie tavo šitą naują draugystę?“, o Megė atšo- 
vė: „Aišku, žino“. Tai buvo melas, geriausiu atveju pusiau tiesa. 
(Megės motina manė, kad Borisas — Dievo dovana moteriai.) Bet 
Sirina pasakė: 

— Gerai! Seniai metas Šventesnį Už Popiežių Poną pasiųsti po 
velnių! 

— Aš nepasiunčiau jo po velnių! 

— Kodėl ne? — paklausė Sirina. — Tik palygink jį su Aira! Aira 
toks paslaptingas. 


— Juk jis pusiau indėnas, — tarė Megė. 

— Turi pripažinti, kad patrauklus. 

O, ne tik Džesį išvedė iš kelio vienintelis draugas! Be jokios 
abejonės, prie visko, kas atsitiko paskui, nemažai prisidėjo ir 
Sirina. 

Pavyzdžiui, ji paprašė, kad Megė su Aira padainuotų duetą per 
jos vestuves. Nei iš šio, nei iš to (nes Aira anaiptol negarsėjo itin 
puikiu balsu) ji įsikalė į galvą, kad prieš jauniesiems duodant san- 
tuokos įžadus, jie dainuos „Meilė — nuostabiausias dalykas“. Taigi 
jie, žinoma, turėjo repetuoti; taigi, žinoma, jis turėjo ateiti pas ją 
į namus. Jie užjautė vienas kitą, juokėsi iš Sirinos muzikinio sko- 
nio, bet jiems nė į galvą neatėjo atsisakyti. Megės motina be pa- 
liovos lakstė į svetainę ir iš svetainės, nešina sulankstytais skalbi- 
niais, kuriems ten tikrai buvo ne vieta. „Vienąkart, — dainavo jie, — 
ant aukštos ir vėjuotos kalvos“, — ir Megė prapliupdavo juokais, 
tačiau Aira likdavo rimtas. Tomis dienomis atrodė, kad Megė vir- 
to kitu žmogumi, — lengvabūdišku, nepastoviu, linkusiu į nelai- 
mingus atsitikimus. Kartais jai atrodydavo, kad tas užuojautos laiš- 
kelis visam laikui išmušė ją iš vėžių. 

Tada ji jau žinojo, kad Aira niekieno nepadedamas darbuojasi 
tėvo rėmų parduotuvėje, — Semo „silpna širdis“ partiesė jį kitą 
dieną po to, kai Aira baigė mokyklą, — ir kad jis gyvena virš par- 
duotuvės su tėvu ir dviem daug vyresnėmis seserimis, kurių viena 
šiek tiek protiškai atsilikusi, o antroji tiktai baikšti ir mėgstanti 
vienumą. Tačiau jis norėtų mokytis koledže, tik negalįs sukrapšty- 
ti pinigų. Nuo vaikystės vylėsi tapti gydytoju. Jis jai pasakojo visiš- 
kai abejingai; neatrodė, kad jį liūdina kitaip pakrypęs gyvenimas. 
Paskui jis paklausė, ar ji nenorėtų kada nors užsukti pas jį ir susi- 
pažinti su seserimis, mat jos nelabai turinčios su kuo pasikalbėti. 
Tačiau Megė pareiškė:“Ne!“, paskui išraudo, pridūrė: „Oi, gal ge- 
riau ne“ ir apsimetė nepastebėjusi, kad jį prajuokino. Ji bijojo, 
kad gali susidurti su jo tėvu. Svarstė, ar seserys irgi žino apie laiš- 
ką, bet nenorėjo klausti. 

Visą tą laiką jis elgėsi tik draugiškai. Prireikus paimdavo jai už 
parankės — tarkim, kad padėtų prasibrauti per minią, — ir nuoga 
oda ji jusdavo jo tvirtą ir šiltą delną; tačiau kai tik jie pereidavo 


98 ANNE TYLER 


minią, jis ją paleisdavo. Ji nelabai žinojo, netgi ką jis apie ją mano. 
Be to, reikėjo atsižvelgti ir į Borisą. Ji tvarkingai teberašė Bori- 
sui — gal net dažniau negu paprastai. 

Sirinos vestuvių repeticija įvyko penktadienio vakare. Ji nebu- 
vo labai oficiali. Pavyzdžiui, Makso tėvai apskritai nesivargino ir 
nepasirodė, nors Sirinos motina, susisukusi plaukus daugybe raus- 
vų suktukų, dalyvavo. Atsitiko visokių nenumatytų dalykų, mat 
Megei (ji pavadavo nuotaką, kad neprišauktų nelaimės) teko pra- 
žingsniuoti nava pirmiau, negu prasidėjo koncertas, nes po pus- 
valandžio Maksas geležinkelio stotyje turėjo pasitikti krūvą gimi- 
naičių. Ji ėjo greta Anitos, tai buvo viena iš keistesnių Sirinos nau- 
jovių. „Kas dar gali mane atiduoti jaunikiui? — paklausė Sirina. — 
Negi įsivaizduoji, kad tai padarys mano tėvas“. Tačiau neatrodė, 
kad Anita labai patenkinta šiuo sumanymu. Ji avėjo bateliais smai- 
liais aukštais kulniukais, todėl svyravo ir svirduliavo įsikirtusi il- 
gais raudonais nagais Megei į riešą, kad išlaikytų pusiausvyrą. Prie 
altoriaus Maksas apkabino Megę ir tarė: „Velnias, gal man geriau 
apsistoti ties šita“, o Sirina, sėdinti centriniame klaupte, sušuko: 
„Užteks kvailioti, Maksai Džilai!“ Maksas tebebuvo toks pats straz- 
danotas, draugiškas, peraugęs vaikėzas, kaip visada. Megė sunkiai 
įsivaizdavo jį vedusį. 

Davęs įžadus, Maksas išvyko į Peno geležinkelio stotį, o liku- 
sieji repetavo muzikinius numerius. Viskas buvo atliekama labai 
mėgėjiškai, manė Megė, tačiau tai ją paguodė, nes tą vakarą jie su 
Aira sudainavo nekaip. Pradėjo nelygiai, ir Megė užmiršo, kad 
vidurinį posmą jie ketino dainuoti po vieną. Pirmas dvi eilutes ji 
ramiausiai traukė drauge su Aira, paskui sutrikusi nutilo, pražiop- 
sojo savo eilutes ir ėmė prunkšti. Dar tebesijuokdama pirmame 
klaupte išvydo Borisą Dramą. Šis sutrikęs raukėsi, lyg būtų ką tik 
pažadintas. 

Ji, aišku, žinojo, kad vasarai jis parvyks namo, tik nepranešė, 
kurią dieną. Apsimetė jo nepažinusi. Su Aira baigė dainuoti, tada 
ji vėl suvaidino Siriną ir be Makso nužygiavo nava, kad Cukrinė 
galėtų parepetuoti „Gimusi būti su tavim“. Po to Sirina suplojo 


rankomis ir riktelėjo: „Šauniai, kipšai!“, ir visi susiruošė eiti tarš- 

kėdami vienas per kitą. Ketino drožti valgyti picų. Visi puolė prie 
Megės, laukiančios bažnyčios gale, bet Borisas tebesėdėjo žiūrė- 
damas į tolį. Jis vylėsi, kad Megė galbūt prieis prie jo. Ji tyrinėjo 
jo pakaušį, panašų į rąstgalį ir nejudrų. Sirina padavė jai rankinę 
ir tarė: 

— "Iu, regis, turi palydovą. 

Paskui Siriną ėjo Aira. Jis sustojo priešais Megę ir pažvelgė į ją 
iš viršaus. 

— Eisi picos? 

— Turbūt ne, — atsakė Megė. 

Jis abejingai linktelėjo ir išėjo. Bet pasuko į kitą pusę negu visi, 
lyg jausdamas, kad, be Megės, jo niekam nereikėtų. Tai, žinoma, 
buvo nesąmonė. 

Megė grįžo prie Boriso ir atsisėdo greta. Juodu pasibučiavo. Ji 
paklausė: „Kaip kelionė?“, o jis lygiai tuo pačiu metu: „Su kuo tu 
dainavai?“ Ji apsimetė neišgirdusi. „Kaip kelionė?“ — vėl paklau- 
sė ji, o jis: „Ar tai ne Aira Moranas?“ 

— Kas, tas, kuris dainavo? — perklausė ji. 

— Tikrai Aira Moranas! Tu man sakei, kad jis miręs! 

— Nesusipratimas, — tarė ji. 

— Girdėjau, kaip tu sakei, Mege. 

— Matai, aš ne taip supratau ir maniau, kad jis Žuvo. Jį tik... 
mm... sužeidė. 

— Aa, — nutęsė Borisas. Jis bandė tai suvokti. 

— Žaizda buvo paviršinė, — aiškino Megė. — Nudrėskė galvos 
odą. — Susimąstė, ar pati sau neprieštarauja. Greit prisiminė įvai- 
rius matytus filmus. 

— Ir kas tada? Vieną gražią dieną jis atėjo lyg niekur nieko? — 
paklausė Borisas. — Norėjau pasakyti, pasirodė kaip šmėkla? Kaip 
iš tikrųjų buvo? 

— Borisai, — pareiškė Megė, — negaliu suprasti, kodėl taip įky- 
riai prikibai dėl tokių niekų. 

— O... Ką gi, atleisk, — tarė Borisas. 

(Ar jos balsas tikrai skambėjo taip valdingai? Dabar jai sunku 


įsivaizduoti.) 


100 ANNE TYLER 


Vestuvių rytą Megė atsikėlė anksti ir nuėjo pas Siriną — į tašytų 
akmenų namo bendra galine siena butą antrame aukšte — padėti 
šiai apsirengti. Atrodė, kad Sirina nė kiek neima į galvą, bet jos 
motina buvo visiškai sutrikusi. Susinervinusi Anita tarškėdavo kaip 
užsukta ir beveik be pauzių, kaip karingame reklaminiame filme. 

— Kam ji nesusisuko plaukų kaip visos kadai liepiau aną savaitę 
pasakiau vaikeli niekas nebenešioja ilgų plaukų reikėtų nueiti į 
grožio saloną ir susisukti dailų kuodelį kyšantį iš po šydo... 

Ji lakstė po skurdžią, vargingai apstatytą virtuvę, užsimetusi ne- 
švarų rausvo atlaso chalatą, su nukarusia nuo lūpos cigarete. Bil- 
desio buvo daug, o naudos maža. Tingiai rami Sirina didžiausiais 
Makso marškiniais tarė: 

— Nesinervink, mama, gerai? — Ji paaiškino Megei: — Mama 
mano, kad turėtume keisti visą ceremoniją. 

— Kaip keisti? — paklausė Megė. 

— Ji neturi nė vienos pamergės! — piktinosi Anita. — Neturi net 
pirmosios pamergės dar blogiau nėra nė vieno vyriškio kuris ją 
nulydėtų per bažnyčią! 

— Ji nusiminusi, kad turės mane lydėti per bažnyčią, — paaiški- 
no Megei Sirina. 

— O kad taip dėdė Meinardas atvažiuotų ir padarytų tai vietoj 
manęs! — sušuko Anita. — Gal savaitei nukelti vestuves ir suteikti 
jam dar vieną progą nes dabar viskas nei šiaip nei taip per daug 
keistenybių galiu įsivaizduoti kaip tie pasipūtėliai Džilai ris mane 
akimis ir vaipysis be to kai paskutinį kartą dariau cheminį plaukų 
šukavimą galiukai nudegė aš negaliu tavęs lydėti per bažnyčią. 

— Einam, padėsi apsirengti, — tarė Megei Sirina ir išsivedė ją. 

Savo kambary, kuris iš tiesų buvo pusė Anitos kambario, per- 
tverto nukarusiu žalsvai melsvu lovos užtiesalu, Sirina atsisėdo 
prie tualetinio staliuko. 

— Svarsčiau, ar nesugirdžius jai pusbutelio viskio, bet pabijo- 
jau, kad bus dar blogiau, — tarė ji. 

Megė paklausė: 

— Sirina, ar esi įsitikinusi, jog turi tekėti už Makso? 


Sirina suspigo ir atsisuko į ją veidu. 

— Mege Deili, nors tu nesikabinėk! Mano vestuvinis pyragas 
jau aplietas glajumi. 

— Bet aš tik norėjau paklausti, iš kur žinai. Kaip gali neabejoti, 
kad išsirinkai tą, kurį reikia? 

— Aš neabejoju, nes jau priėjau liepto galą, — atsakė Sirina, 
nusisukdama į veidrodį. Jos balsas vėl tapo toks kaip visada. Ji 
užsitepė skystos pudros, įgudusiai nužymėdama taškučiais smak- 
rą, kaktą ir skruostus. — Atėjo metas ištekėti, ir tiek, — paaiškino 
ji. — Man baisiai nusibodo vaikščioti į pasimatymus! Man baisiai 
nusibodo nuolat būti gražiai! Noriu sėdėti ant sofos su teisėtu 
paprastu vyru ir tūkstantį metų žiūrėti televizorių. Toks jausmas, 
lyg išsinerčiau iš korseto. 

— Ką tu šneki? — paklausė Megė. Ji beveik bijojo atsakymo. — 
Tai tu iš tikrųjų nemyli Makso? 

— Žinoma, myliu, — atšovė Sirina. Ji tapšnojo pudrą į odą. — 
Bet ir kitus mylėjau ne mažiau. Antroje gimnazijos klasėje mylė- 
jau Terį Simpsoną — prisimeni jį? Bet tada dar nebuvo atėjęs me- 
tas ištekėti, todėl ir teku ne už Terio Simpsono. 

Megė nežinojo, ką manyti. Ar visos šitaip jaučiasi? Negi suau- 
gusieji seka pasakas? 

— Kai tik išvydau Eleanorą, — kartą pasakė jai vyriausias bro- 
lis, — tariau sau: “Ši mergina kada nors taps mano žmona“. — 
Megei nė į galvą neatėjo, kad jis buvo jau pasiruošęs vedyboms ir 
dėl to dairėsi tinkamiausios kandidatės. 

Taigi Sirinai vėl pavyko iškreipti Megės požiūrį. „Šiaip ar taip, 
mes nesame priklausomi nuo likimo, — rodos, sakė ji, — o jei ir 
esame, galime išsprūsti iš jo nagų, kada tik norime“. 

Megė atsisėdo ant lovos ir žiūrėjo, kaip Sirina rausvinasi skruos- 
tus. Apsivilkusi Makso marškiniais, Sirina atrodė nerūpestinga ir 
šauni kaip bet kuri įsimylėjėlė. 

Taigi Sirinai vėl pavyko iškreipti Megės požiūrį. „Šiaip ar taip, 
mes nesame priklausomi nuo likimo, — rodos, sakė ji, — o jei ir 
esame, galime išsprūsti iš jo nagų, kada tik norime“. 

Megė atsisėdo ant lovos ir žiūrėjo, kaip Sirina rausvinasi skruos- 
tus. Apsivilkusi Makso marškiniais, Sirina atrodė nerūpestinga ir 


šauni kaip bet kuri įsimylėjėlė. 

— Po visko, — pranešė ji Megei, — nudažysiu vestuvinę suknelę 
violetine spalva. Gal tada kur nors pravers. 

Megė susimąsčiusi spoksojo į ją. 

Vestuvės turėjo prasidėti vienuoliktą valandą, tačiau Anita no- 
rėjo nuvykti į bažnyčią daug anksčiau: anot jos, maža kas gali atsi- 
tikti. Megė važiavo drauge prieštvaniniu Anitos „Ševroletu“. Vai- 
ravo Sirina, nes Anita pasakė esanti per daug susijaudinusi, o ka- 
dangi Sirinos sijonas užėmė beveik visą sėdynę, Megė su Anita 
sėdėjo užpakaly. Anita be paliovos tauškė ir barstė cigaretės pele- 
nus į žvilgančios prašmatnios — kaip ir dera nuotakos motinai — 
suknelės sterblę. 

— Man galva neišneša Sirina kodėl priėmimas turi vykti „Gai- 
lestingumo angelų“ salėje juk velniškai toli kai bandydavau ją su- 
rasti visiškai susipainiodavau ir turėdavau klausinėti praeivius į 
kurią pusę eiti... 

Jos atvažiavo į „Gundančių baltinių“ parduotuvę, Sirina pasta- 
tė automobilį šalikelėje greta kažkokio, kuris jau tenai stovėjo, ir 
išnešė savo atlaso jūras iš mašinos, nes norėjo parodyti suknelę 
šeimininkei, poniai Noulton. Joms laukiant Anita tarė: 

— Po galais galima išsinuomoti vyriškį vynui pilstyti tualetui tai- 
syti ar patikrinti kodėl neužsirakina durys tai kodėl turėtų kilti 
problemų dėl penkių minučių nuomos palydėti dukteriai per baž- 
nyčią ar ne? 

— Taip, ponia, — tarė Megė, išsiblaškiusi įkišo pirštą į skylę vini- 
lo sėdynėje ir ištraukė kuokštelį vatino. 

— Kartais man atrodo, kad ji stengiasi išmušti mane iš vėžių, — 
pareiškė Anita. 

Megė nežinojo, ką atsakyti. 

Pagaliau Sirina grįžo nešina suvyniota dovana. 

— Ponia Noulton liepė išvynioti tik pirmąją naktį, — tarė ji. 

Megė išraudo ir dirstelėjo į Anitą. Anita lyg niekur nieko žiū- 
rėjo pro langą, o iš šnervių jai raitėsi dvi ilgos, siauros dūmų 
srovelės. 

Bažnyčioje tėvas Konoras nusivedė Siriną su motina į šoninį 
kambarėlį. Megė nuėjo laukti kitų dainininkų. Jau buvo atėjusi 


DVIDEŠIMTO AMŽIAUS AUKSO FONDAS 103 


Merė Džina, netrukus pasirodė ir Sisė su vyru ir anyta. Tačiau 
Airos nebuvo. Ką gi, laiko pakankamai. Megė nuėmė nuo paka- 
bos ilgą baltą choristės rūbą ir užsitraukė per galvą, susipainioda- 
ma klostėse; be abejo, išlindo visa susitaršiusi ir teko eiti šukuo- 
tis. Bet ir kai grįžo, Airos dar nebuvo. 

Atvyko pirmieji svečiai. Viename klaupte nejaukiai arti sėdėjo 
Borisas. Jis klausėsi, ką kalba ponia taškuotu šydu, ir supratingai, 
pagarbiai linkčiojo, bet Megė pajuto, koks jis įsitempęs, pama- 
čiusi, kaip laiko galvą. Ji žvilgtelėjo durų pusėn. Žmonės pamažu 
rinkosi, atėjo jos tėvai, kaimynai Raitai ir senoji Sirinos choro 
vadovė. Ilgos tamsios Airos Morano figūros nesimatė. 

Vakar vakare ji leido jam nueiti vienam, ir jis turbūt apskritai 
nusprendė dingti. 

— Atsiprašau, — tarė ji, su trenksmu prasibrovė pro sulanksto- 
mas kėdes ir nuskubėjo prieangiu. Viena pūsta jos rankovė užsi- 
kabino už atdarų durų rankenos ir truktelėdama staigiai ir kvailai 
ją sulaikė, tačiau jai pasirodė, kad išsilaisvino niekieno nepaste- 
bėta. Stabtelėjo ant laiptų. 

— Ei, sveika! — šūktelėjo buvęs bendraklasis. 

— A... - sumurmėjo Megė, prisidengė nuo saulės akis ir apžvel- 
gė gatvę. Pamatė tik daugiau svečių. Valandėlę neapkentė jų: atro- 
dė baisūs lengvabūdžiai. Šypsojosi, maloniai, kaip paprastai baž- 
nyčioje, sveikino vieni kitus, moterys eidamos stropiai kreipė ko- 
jų pirštus į išorę, o baltos jų pirštinaitės spindėjo saulėje. 

Tarpduryje Borisas pašaukė: 

— Mege? 

Ji neatsisuko. Nulėkė laiptais plazdėdama suknele. Pakopos bu- 
vo plačios ir itin Žemos, nepritaikytos paprasto Žmogaus Žings- 
niui; ji buvo priversta nelygiai šlubčioti. 

— Mege! — sušuko Borisas, todėl, pasiekusi šaligatvį, ji leidosi 
bėgti. Pečiu praskyrė svečius ir, palikusi juos už nugaros, nusklen- 
dė gatve, o balti baltiniai išsipūtė vėjuje kaip burės. 

„Semo rėmų parduotuvė“ buvo vos už dviejų kvartalų nuo baž- 
nyčios, tačiau kvartalai buvo ilgi, o birželio rytas šiltas. Ji atlėkė 


suprakaitavusi ir gaudydama kvapą. Stumtelėjo veidrodinio stiklo 

duris ir įžengė į ankštą niūrią patalpą nutrinto linoleumo grindi- 
mis. Ant kablių gelstančioje sienoje su skylutėmis kabėjo „L“ for- 
mos liejinių pavyzdžiai, o prekystalis buvo nudažytas šalta sodriai 
pilka spalva. Už prekystalio stovėjo sulinkęs senukas, užsidėjęs 
kepurę su snapeliu, iš po kurio į visas puses draikėsi plaukų sruo- 
gos. Airos tėvas. 

Ji nustebo jį čia radusi. Girdėjo, kad jis kojos nebekeliąs į par- 
duotuvę. Ji dvejojo, ir jis tarė: 

— Kuo galiu padėti, panele? 

Ji manė, kad tamsesnių už Airos akių kaip gyva nebuvo mačiu- 
si, tačiau šio vyro akys buvo dar tamsesnės. Negalėjo suprasti, kur 
jis žiūri; jai net toptelėjo mintis, kad jis galbūt aklas. 

— Ieškau Airos, — pasakė jam. 

— Aira šiandien nedirba. Dalyvauja kažkokiam renginy. 

— Taip, vestuvėse, jis dainuoja vestuvėse, — tarė ji. — Bet dar 
nepasirodė, tai ir atėjau jo pasiimti. 

— A? — tarstelėjo Semas. Jis prikišo galvą arčiau, nosis atsidūrė 
prie pat jos, tačiau įspūdis, kad yra aklas, neišnyko. — Ar tik tu ne 
Margareta, ką? — paklausė. 

— Taip, pone, — tarė ji. 

Jis pagalvojo. Staiga dusulingai sukikeno. 

— Margareta M. Deili, — pasakė. 

Ji neatsitraukė. 

— Tai manei, kad Aira nebegyvas, — tarė jis. 

— Jis čia? — paklausė ji. 

— Viršuje, rengiasi. Iš kur ištraukei, kad jis nebegyvas? — pa- 
klausė jis. 

— Supainiojau jį su kitu vaikinu. Mončiu Rendu, —- sumurmėjo 
ji. - Montis žuvo naujokų apmokymo stovykloje. 

— Naujokų apmokymo stovykloje! 

— Gal galėtumėt pakviesti Airą? 

— Jau kur kur, bet naujokų apmokymo stovykloje Airos tikrai 
nebuvo, — pareiškė Semas. — Aira turi išlaikytinių, tai tas pat, 
lyg būtų vedęs. Beje, vesti jis nieku gyvu negali, turint galvoje 


mūsų padėtį. Mano širdis klebetuoja jau daug metų, o vienai iš 

jo seserų ne visi namie. Netikiu, kad jį paimtų į kariuomenę, 
net jei jis panorėtų! Tada mane su mergaitėmis turėtų išlaikyti 
valstybė, taptume jai našta. „Drožk iš čia, — pasakytų jam ka- 
riuomenėje, — grįžk pas tuos, kuriems tavęs reikia. Mums iš 
tavęs jokios naudos“. 

Megė išgirdo duslų dunksėjimą — kažkur kažkas bėgo laiptais. 
Už prekystalio sienoje su skylutėmis pakaboms atsidarė durys ir 
Aira tarė: 

— Tė... 

Jis nutilo ir pažvelgė į ją. Vilkėjo tamsų blogai gulintį kostiumą 
ir standžius baltus marškinius, o nuo apykaklės karojo nesurištas 
tamsiai mėlynas kaklaraištis. 

— Mes pavėluosim į vestuves, — pasakė ji jam. 

Jis nusmaukė rankogalį ir pasižiūrėjo į laikrodį. 

— Einam)! — tarė ji. Galvojo ne tik apie vestuves. Juto, kad kaž- 
kodėl pavojinga būti su Airos tėvu. 

Ir Semas iš tikrųjų pareiškė: 

— Mudu su tavo drauguže aptarinėjom kariuomenės klausimus. 

— Kariuomenės? 

— Pasakiau jai, kad Aira negali eiti į kariuomenę. Jis turi mus. 

— Bet, tėti, aš turėčiau grįžti po poros valandų, — tarė Aira. 

— Būtinai turi būti taip ilgai? Beveik visą rytą! — Semas atsisuko 
į Megę ir paaiškino: — Šeštadienį turime daugiausia darbo. 

Megė nusistebėjo, kodėl tada parduotuvė tuščia. Ji prabilo: 

— Taip, na, mes turėtume... 

— Tiesą sakant, jei Aira išeitų į kariuomenę, parduotuvę tektų 
uždaryti, — tarė Semas. — Pusdykiai viską išparduoti, nors šitam 
šeimyniniam verslui jau keturiasdešimt dveji metai — spalio mė- 
nesį sukaks. 

— Apie ką tu kalbi? — paklausė Aira. — Kuriam galui man eiti į 
kariuomenę? 

— Tavo draugužė manė, kad išėjai į kariuomenę ir žuvai, — pa- 
aiškino Semas. 

— A, - tarstelėjo Aira. Dabar ir jis veikiausiai pajuto pavojų, nes 
šį kartą pasakė: — Metas eiti. 

— Ji manė, kad tave susprogdino naujokų apmokymo stovyklo- 
je, - paaiškino Semas ir vėl dusulingai sukikeno. Megei pasirodė, 
kad jis be paliovos kraipo nosį it kurmis. — Ėmė ir parašė man 
užuojautos laišką, — kalbėjo senis toliau. — Cha! Buvau gerokai 
priblokštas, — prisipažino Megei. — Kokią pusę sekundės svars- 
čiau, ar tik Aira iš tikrųjų nenumirė. Jei taip, išgirdau apie tai 
pirmą kartą. Ir apie tave išgirdau pirmą kartą. Tiesą sakant, esi 
pirma mergina, apie kurią išgirdau per daugybę metų. Matai, at- 
rodo, kad jis nebeturi draugų. Bendramoksliai buvo šviesaus pro- 
to ir išvyko mokytis į koledžus, o dabar ryšiai su jais nutrūkę ir jis 
nesusitikinėja nė su vienu bendraamžiu. „Žiūrėk tu man! — tariau 
jam, kai atsikvošėjau. — Pagaliau mergina! Griebk ją, jei pasitaikė 
proga“. 

— Einam, — tarė Aira Megei. 

Jis atkėlė ant vyrių pritvirtintą prekystalio lentą ir išėjo, bet 
Semas nė nemanė nutilti. 

— Visa bėda, kad dabar žinai, jog ji puikiausiai gali išsiversti be 
tavęs, — tarė jis. 

Aira stabtelėjo tebelaikydamas prekystalio lentą. 

— Parašė užuojautos laiškutį ir lyg niekur nieko gyvena toliau, 
linksma kaip paukštelis, — paaiškino jam Semas. 

— O tu tikėjaisi, kad ji gyva lįs į žemę? 

— Vis tiek turi pripažinti, kad sielvartas jos nepalaužė. Parašo 
man mielą laiškelį, viename kampe priklijuoja pašto ženklą ir ima 
ruoštis draugės vestuvėms. 

— Teisingai, — tarė Aira. Jis nuleido prekystalį ir priėjo prie 
Megės. Negi jis nesutrikdlomas? Akyse nieko neatsispindėjo, o 
ranka, kai paėmė jai už parankės, nė kiek nevirpėjo. 

— Jūs klystate, — pareiškė Megė Semui. 

— Najjau? 

— Aš negalėjau puikiausiai be jo išsiversti! Buvau leisgyvė. 

— Būta ko jaudintis, — tarė Semas. 

— Ir turėtumėt žinoti, kad ne viena mergina mano, jog jis tie- 
siog nuostabus, aš ne vienintelė, ir juokinga kalbėti, kad jis negali 
vesti. Jūs neturite teisės drausti, bet kas gali vesti, jei nori. 

— Jis neišdrįs! — atšovė Semas. — Turi rūpintis manimi ir sese- 
rimis. Nori, kad mes visi atsidurtume prieglaudoje? Aira? Aira, 
nedrįsk vesti! 

— Kodėl ne? — ramiai paklausė Aira. 

— Turi rūpintis manim ir seserimis! 

— Aš vis tiek ją vesiu, — pareiškė Aira. 

Tada atidarė duris ir atsitraukė, kad Megė galėtų praeiti. 

Prieangyje jie sustojo, ir jis apkabinęs prisitraukė ją. Ji juto 
siauros jo krūtinės kaulus prie skruosto ir girdėjo, kaip prie jos 
ausies plaka jo širdis. Jo tėvas veikiausiai viską matė pro veidrodi- 
nio stiklo duris, tačiau Aira vis tiek pasilenkė ir pabučiavo jai į 
lūpas ilgu, karštu, godžiu bučiniu, nuo kurio jai sulinko keliai. 

Paskui jie nudrožė į bažnyčią, nors prieš tai dar kiek sugaišo, 
mat ji prisivėrė choro suknelės apačią. Airai teko dar kartą atida- 
ryti duris (jis nė nedirstelėjo į tėvą) ir išlaisvinti ją. 

Tačiau žiūrėdamas Sirinos filmą niekaip nebūtum atspėjęs, kas 
ką tik įvyko. Jie atrodė niekuo neišsiskirianti pora, į akis krito ne- 
bent ūgio neatitikimas. Jis buvo per aukštas ir per liesas, o ji per 
žema ir per stora. Veidai buvo rimti, tačiau neatrodė, kad juodu 
neseniai patyrė tokį sukrėtimą. Jie be garso žiojosi ir čiaupėsi, o 
žiūrovai už juos dainavo, švelniai šaipydamiesi, jausmingai pabrėž- 
dami žodžius. „Meilė — gamtos dovana, tik dėl meilės verta gyven- 
ti...“ Vien Megė žinojo, kaip Airos ranka glėbė jos liemenį. 

Paskui viena prie kitos palinko ir, pakėlusios galvas kaip paukš- 
čiukai, procesijos giesmę sudainavo dvynės Barli; kamera nuo jų 
peršoko prie baltai kaip sniegas apsitaisiusios Sirinos. Sirina plaukė 
per bažnyčią, greta, įsikibusi į ją, tipeno motina. Keista: šiomis 
aplinkybėmis nė viena neatrodė itin savitai. Sirina įdėmiai ir tie- 
siai žiūrėjo į tolį. Anita buvo kiek per ryškiai išsidažiusi, tačiau 
šiaip niekuo nesiskyrė nuo bet kurios kitos susirūpinusios ir pa- 
senusios motinos aptempta suknele. 

— Pažvelk į save! - kažkas juokdamasis tarė Sirinai, o kiti daina- 
vo: „Nors ir nemoku žodžių daug gražių...“ 

Bet kamera staigiai trūktelėjo žemyn ir štai pasirodė Maksas, 


su tėvu Konoru laukiantis prie altoriaus. Vienas po kito daininin- 

kai nutilo. Mielasis Maksas, tvirtai sučiaupęs išdžiūvusias, net su- 
trūkinėjusias lūpas, nuo pastangų atrodyti oriai kaip pridera net 
žvairuojantis mėlynomis akimis, žiūrėjo, kaip Sirina artinasi. Jis 
buvo visiškai išblukęs, išskyrus strazdanas, kurios žibėjo ant pla- 
čių skruostų lyg metaliniai blizgučiai. 

Megė pajuto kaupiantis ašaras. Keletas kitų irgi šnypštėsi 
nosis. 

Tada niekas, pamanė ji, netikėjo, kad viskas susiklostys taip 
rimtai. 

Tačiau nuotaika, aišku, vėl pragiedrėjo, nes daina truko per 
ilgai, porai teko stovėti, nutaisius atitinkamą pozą, prieš besišyp- 
santį tėvą Konorą, kol dvynės Barli baigė. O kai buvo duoti mote- 
rystės įžadai ir Cukrinė atsistojo dainuoti baigiamosios dainos, 
dauguma žiūrovų ėmė nekantriai kumšėti vienas kitam. Argi gali- 
ma pamiršti, kas buvo paskui? 

Maksas vedė Siriną per lėtai, vienoda šlubio eisena, kuri, jo 
nuomone, dera tokiu atveju. Cukrinė kadai pabaigė dainuoti, o 
jie dar tebežingsniavo. Sirina trūktelėjo Maksui už alkūnės, kažką 
karštai sušnibždėjo jam į ausį ir paskutines keletą pėdų nudrožė 
beveik atbulom, vilkdama jį į prieangį. O kai jie dingo iš akių, 
koks pasigirdo triukšmas! Šnibždesys virto šnypštimu, šnypšti- 
mas riksmu! 

— Jei būtum pasilikęs repetuoti, po velnių, — rėkė Sirina, — 
užuot lėkęs į Peno geležinkelio stotį pasitikti nesibaigiančių gimi- 
naičių ir palikęs mane vargti vieną, būtum turėjęs supratimą, ko- 
kiu greičiu mane vestis... 

Parapija tebesėdėjo nežinodama, kur dėti akis. Žmonės droviai 
šypsojosi nudūrę žvilgsnį į sterblę, kol pagaliau prapliupo juoktis. 

— Sirina, mylimoji, — maldė ją Maksas, — tyliau. Dėl Dievo, 
Sirina, visi tave girdi, Sirina, brangute... 

Be abejo, filme šito nebuvo matyti, jis jau pasibaigė, tik švys- 
čiojo kažkokie subraižyti skaičiai. Tačiau visame kambaryje žmo- 
nės gaivino vieni kitų prisiminimus, iš naujo atkūrė tą vaizdą. 

— Ir ji išdrožė... 

— Trenkusi durimis... 

— Visa bažnyčia sudrebėjo, atsimeni? 

— Mes tik spoksojom į prieangį ir svarstėm, kaip elgtis... 

Kažkas pakėlė žaliuzę: pati Sirina. Kambarį užplūdo šviesa. Si- 
rina šypsojosi, bet jos skruostai buvo šlapi. Žmonės kalbėjo: „O 
paskui, Sirina...“ ir: „Prisimeni, Sirina?“, o ji linkčiojo, šypsojosi 
ir verkė. Senoji ponia, kuri sėdėjo greta Megės, tarė: 

— Mielas, mielas Maksvelas... — Ir atsiduso veikiausiai nė nepa- 
jutusi, kaip kitiems linksma. 

Megė pakilo ir pasiėmė rankinę. Jai reikėjo Airos; be Airos 
jautėsi sutrikusi. Apsidairė aplink, bet matė tik kitus, bereikš- 
mius ir vangius. Prasibrovė prie valgomojo nišos, tačiau tarp sve- 
čių, kurie stovėjo ir užkandžiavo, jo nebuvo. Nuėjo koridorium ir 
dirstelėjo į Sirinos miegamąjį. 

Ten jis ir sėdėjo prie rašomojo stalo. Buvo prisitraukęs kėdę ir 
nustūmęs Lindos nuotrauką, kad ji nekliudytų ant poliruoto pa- 
viršiaus išdėstyti pasianso. Viena liesa ruda ranka buvo uždėta ant 
valeto, kurį ruošėsi perkelti. Megė įėjo vidun ir uždarė duris. Pa- 
sidėjo rankinę ir iš užpakalio jį apkabino. 

— Pražiopsojai gerą filmą, — pasakė įsikniaubusi jam į plau- 
kus. — Sirina rodė filmą apie savo vestuves. 

— Iš jos to galima tikėtis, — tarė Aira. Jis uždėjo valetą ant da- 
mos. Jo plaukai kvepėjo kokoso riešutu — šis prigimtinis kvapas 
vis tiek prasimušdavo pro bet kokį šampūną. 

— Mudu dainavom duetą, — tarė ji. 

— O tu, žinoma, apsiašarojai ir pasiilgai anų laikų. 

— Taip, — prisipažino ji. 

— Iš tavęs to galima tikėtis, — tarė jis, ir ji nusišypsojo veidro- 
džiui, kabančiam priešais. Pajuto, kad beveik didžiuojasi, jaučiasi 
lyg padariusi pareiškimą. Pamanė, kad ją nesunku sujaudinti, ta- 
čiau pati pasirinkusi, kas ją jaudina. Gal ji ir šabloniškai elgiasi, 
tačiau šabloną pasirinkusi pati. Pasijuto stipri, laisva ir ryžtinga. 
Stebėjo, kaip Aira susemia visą krūvą būgnų, nuo tūzo iki dešim- 
tukės, ir uždeda ant valeto. 

— Mes atrodėm kaip vaikai, — pasakė jam. — Kaip kūdikiai. 


Buvom nedaug vyresni už Deizę, tik įsivaizduok. Ir manėm, kad 


110 ANNE TYLER 


vieni juokai nuspręsti, su kuo praleisime artimiausius šešiasde- 
šimt metų. 

— Mmm, — atsakė Aira. 

Jis svarstė laikydamas karalių, o Megė prisiglaudė skruostu jam 
prie viršugalvio. Regis, ji vėl įsimylėjo. Įsimylėjo savo vyrą! Labai 
malonu ir patogu — lyg radus sandėliuke visų produktų, kurių 
reikia naujam receptui. 

— Prisimeni pirmuosius mūsų vedybinio gyvenimo metus? — 
paklausė ji. — Jie buvo baisūs. Mes pliekėmės be paliovos. 

— Blogiausi mano gyvenimo metai, — sutiko jis, o kai ji apėjo jį 
iš priekio, kiek atsilošė, kad ji galėtų įsitaisyti jam ant kelių. Jo 
šlaunys buvo ilgos ir kaulėtos — du šakaliai. 

— Nesumaišyk kortų, — tarė jis, bet ji pajuto, kad darosi neabe- 
jingas. Padėjo galvą jam ant peties ir pirštu apčiuopė marškinių 
kišenės dygsnius. 

— Prisimeni šeštadienį, kai Maksą su Sirina pasikvietėme vaka- 
rienės? Pirmieji mūsų svečiai. Prieš jiems ateinant penkis kartus 
perstatėme baldus, — kalbėjo ji. — Aš išėjau į virtuvę, o kai grįžau, 
tu buvai sustatęs visas kėdes kampuose, aš paklausiau:“Ką pada- 
rei?“ ir perstačiau jas kitaip, o kai atvyko Džilai, kavos staliukas 
apverstas gulėjo ant sofos, o mudu įnirtingai riejomės. 

— Mums širdis buvo kulnuose atsidūrusi, štai kas, — tarė Aira. 
Jis apkabino ją; ji juto, kaip jo krūtinėje virpa ramus, pralinks- 
mėjęs balsas. — Mes stengėmės elgtis kaip suaugę, bet nežino- 
jom, ar išdegs. 

— O pirmoji vedybų sukaktis! — tarė Megė. — Viskas žlugo! Mo- 
tinos gražaus elgesio knygoje parašyta, kad tai popierinės, arba 
laikrodinės vestuvės, destis katras pavadinimas labiau patinka. To- 
dėl man šovė išganinga mintis padaryti tau dovaną iš žurnale re- 
klamuojamo detalių rinkinio: einantį popierinį laikrodį. 

— Neprisimenu tokio. 

— Dėl to, kad aš jo tau neatidaviau, — prisipažino Megė. 

— O kas atsitiko? 

— Matyt, neteisingai sulanksčiau, — svarstė Megė. — Žinok, lai- 
kiausi visų nurodymų, bet jis nepavyko toks, koks turėjo būti. Jis 


stabčiojo, nustodavo eiti ir vėl pradėdavo, vienas kampas užsirie- 

tė, po skaitmeniu „dvylika“, kur užtepiau per daug klijų, susime- 
tė raukšlė. Jis buvo... nepatikimas, mėgėjiškas. Aš taip gėdijausi 
jo, kad išmečiau su šiukšlėmis. 

— Kodėl, mieloji? — paklausė jis. 

— Bijojau, kad jis... mūsų santuokos simbolis. Kad mes patys 
nepatikimi, štai ko bijojau. 

— Po galais, tada mes tik mokėmės, — tarė jis. — Mes nežinojo- 
me, ką daryti vienam su kitu. 

— Dabar žinome, — sukuždėjo ji. Ir prisispaudė lūpomis prie 
mylimiausios vietelės, mielos šiltos duobutės, kur jo žandikaulis 
pereina į kaklą. 

O jos pirštai jau slinko prie diržo sagtis. 

— Mege? — tarstelėjo Aira, bet nemėgino jai sukliudyti. Ji atsi- 
tiesė atsegti diržo ir atitraukti užtrauktuko. 

— Galime ir kėdėje, — sušnibždėjo. — Niekam nė į galvą neateis. 

Aira sudejavo ir prisitraukęs pabučiavo ją švelniomis kietomis 
lūpomis. Ji pamanė, kad girdi, kaip kraujas teka jos gyslomis; jis 
ošė kaip kriauklė. 

— Mege Deili! — šūktelėjo Sirina. 

Aira krūptelėjo, o Megė nušoko jam nuo kelių. Sirina stovėjo 
kaip įbesta, viena ranka laikydamasi durų rankenos. Ji spoksojo į 
Airą atsegtu praskiepu ir išsipešusiais marškiniais. 

Megė sumetė, kad gali būti ir taip, ir taip. Sirina nenuspėjama. 
Sirina galėjo tik pasijuokti. Bet, matyt, laidotuvės, o gal filmas pas- 
kui, o gal apskritai našlystė ją pribaigė. Šiaip ar taip, ji pareiškė: 

— Netikiu. Negaliu patikėti. 

— Sirina... — prabilo Megė. 

— Mano namuose! Mano miegamajame! 

— Atleisk, mes abu iš tiesų labai apgailestaujam... — pradėjo 
Megė, o Aira, skubiai tvarkydamasis drabužius, pridūrė: 

— Taip, mes tikrai ne... 

— Tu visada buvai nepakenčiama, — pareiškė Sirina Megei. — 
Spėju, kad taip pasielgei tyčia. Atsitiktinai neįmanoma taip pa- 
kvaišusiai elgtis. Aš neužmiršau, kas atsitiko mano motinai sene- 
lių namuose. O dabar šitai! Per šermenis! Miegamajame, kuria- 


me gulėdavau su savo vyru! 

— Tai įvyko atsitiktinai, Sirina. Mes neketinom... 

— Atsitiktinai! — pakartojo Sirina. — Išeik, gerai? 

— Ką? 

— Išvažiuok, — tarė ji, apsisuko ir išėjo. 

Megė, nežiūrėdama į Airą, pasiėmė rankinę. Aira susirinko kor- 
tas. Ji pirma jo pasuko prie durų, ir jie nuėjo koridoriumi į sve- 
tainę. Žmonės kiek atsitraukė praleisdami juos. Ji neturėjo su- 
pratimo, ką jie nugirdo. Veikiausiai viską: buvo pritilę ir susijau- 
dinę. Ji atidarė lauko duris, atsisuko ir atsisveikino: 

— Tai sudiev! 

— Sudiev, —- sumurmėjo jie. — Sudiev, Mege, sudiev, Aira... 

Lauke plieskė akinanti saulė. Ji gailėjosi, kad jie neatsivarė au- 
tomobilio nuo bažnyčios. Įsikibo Airai į parankę, kai jis pasiūlė 
atsiremti, ir per žvyrą nustypčiojo iki kelio, žiūrėdama į batukus, 
apsinešusius plonu dulkių sluoksniu. 

— Ką gi, — galų gale tarė Aira, — mes iš tiesų pagyvinome tą 
susibūrimą. 

— Aš jaučiuosi tiesiog bjauriai, — tarė Megė. 

— A, praeis, — paguodė Aira. — Juk žinai, kokia ji. — Paskui 
prunkštelėjo. — Nebuvo viskas taip blogai. Bendraklasių susiti- 
kimas... 

— Bet čia ne bendraklasių susitikimas, o laidotuvės, — atšovė 
Megė. — Atminimo pamaldos. Ėmiau ir sužlugdžiau atminimo pa- 
maldas! Ji veikiausiai mano, kad mes įsivaizdinome, šaipėmės iš 
jos našlystės. Jaučiuosi siaubingai. 

— Ji mums atleis, — paguodė Aira. 

Pro šalį prašvilpė automobilis, ir jis apsikeitė su ja vietomis, 
kad ji būtų toliau nuo transporto priemonių. Dabar tarp jųdviejų 
buvo nedidelis tarpas, jie nebesilietė. Vėl tapo tokie kaip visada. 
Arba beveik tokie pat. Nevisiškai. Gal šviesa, o gal karštis aptem- 
dė Megei akis, ir senas akmeninis namas, pro kurį jie ėjo, ėmė 
plaukti. Jis praskydo švelnioje spindinčioje migloje, bet paskui 
vėl suėjo į daiktą. 


ANTROJI DALIS 

au keletą mėnesių Aira stebėjosi, kad žmonės tokie švaistūnai. 
Jam atrodė, kad jie vėjais leidžia savo gyvenimą. Energiją eikvoja 
smulkmeniškam pavyduliavimui, tuščioms ambicijoms ar ilgalai- 
kei piktai pagiežai. Kur bepasisukęs su tuo susidurdavo, lyg kas 
būtų stengęsis jam kažką pasakyti. Tiktai sakyti jam nieko nerei- 
kėjo. Jis puikiai žinojo, ką pats paleidęs vėjais. 

Jam penkiasdešimt, o nepadaryta nė vieno reikšmingo darbo. 
Kadaise ketino atrasti vaistus nuo kokios nors baisios ligos, o da- 
bar rėmina niekučius. 

Sūnus, nesugebantis teisingai padainuoti nė vienos dainos, metė 
mokyklą vildamasis tapti roko žvaigžde. Duktė iš tų, kurie dau- 
giau nieko neveikia, tik be reikalo nervinasi; prieš egzaminus jos 
nagai nugraužti iki gyvuonies, galvą skelia, o dėl pažymių mergaitė 
kankinasi taip, kad gydytojas įspėjo, jog gali atsiverti opa. 

O žmona! Jis ją myli, tačiau jį siutina, kad ji atsisako rimtai 
žiūrėti į gyvenimą. Regis, ji tiki, kad gyvenimas — savotiškos pra- 
tybos, kad juo galima žaisti, nes turėsi antrą ir trečią galimybę 
nugyventi jį kaip pridera. Ji nuolat nerangiai ir veržliai puola į 
niekur — pasuka į šalikelę, nei iš šio, nei iš to padaro lankstą. 

Na, kad ir šiandien: šita istorija su Fiona. Airos nuomone, 
Fiona jau nebe giminė, ne marti, net ne pažįstama. Tačiau Me- 
gė, sėdėjusi ir kaišiojusi ranką pro langą, juodviem švilpiant pir- 
muoju plentu namo, ėmė ir prisiminė (kaip tik tada, kai jis jau 
manė, kad bus pamiršusi) savo užgaidą aplankyti Fioną. Nega- 
na, kad per tas Makso Džilo laidotuves — dar viena šalikelė — 


šeštadienis niekais nuėjo, dabar ji nori pasukti visiškai nauja 

kryptimi. Nori trenktis į Kartvilą Pensilvanijos valstijoje pasi- 
siūlyti prižiūrėti vaiko, kai Fiona išvyks medaus mėnesio. Visiš- 
kai beprasmiškas pasiūlymas; juk Fiona turi motiną, ar ne, kuri 
visą laiką rūpinosi Leroi ir kuria tikrai galima pasikliauti ir šiuo 
atveju. Aira taip ir pasakė. Paklausė: 

— O kas atsitiko tai kaip ją? Poniai Staki? 

— O, ponia Staki, — tarė Megė, lyg tokio atsakymo pakaktų. Ji 
įtraukė ranką vidun ir uždarė langą. Veidas, apvalus, dailus ir jaus- 
mingas, švytėjo saulėje. Vėjelis išdraikė jos plaukus, ir visa galva 
pasišiaušė. Vėjelis buvo karštas, trenkė benzinu, ir Aira nesigailė- 
jo, kad jis nebepučia. Tačiau nuolatinis lango darinėjimas erzino. 
Ji gyvena šia akimirka, pamanė jis. Niekad nežiūri, kas bus toliau. 
Iš pykčio net smilkiniuose sutvinkčiojo. 

Štai moteriškė, kartą dėl neteisingai surinkto telefono nume- 
rio pragaišinusi visą vakarą. „Alio?“ — tarė ji į ragelį, o kažkoks 
vyriškis atsiliepė: „Leverna, nekelk kojos iš namų, ten saugu. Aš 
ką tik kalbėjausi su Deniu, jis atvažiuoja tavęs pasiimti“. Ir padėjo 
ragelį. Megė suriko į tylintį ragelį: „Palaukit!“ Tai jai būdinga. Tas 
žmogus, pasakė jai Aira, gavo, ko nusipelnė. Jei Denis nesugebės 
prisiskambinti Levernai, tegu jie dėl to suka galvą, o ne Megė. 
Tačiau Megė negalėjo nurimti. „Saugu, — aimanavo ji. — Nekelk 
kojos iš namų, ten saugu“, — pasakė jis man. Vienas Dievas žino, 
ką dabar jaučia vargšė Leverna“. Ir visą vakarą ji rinko įvairiausius 
jų numerio variantus, kaitaliodama kiekvieną skaitmenį ir vilda- 
masi prisiskambinti Levernai. Žinoma, taip ir neprisiskambino. 

Pasiklausius jos atrodo, kad Kartvilas Pensilvanijos valstijoje ran- 
ka pasiekiamas. 

— Jis prie to trumpesnio keliuko tik perkirtus valstijos sieną. 
Neatsimenu, kaip vadinasi, — kalbėjo ji. —- Bet tame žemėlapyje, 
kurį nusipirkai degalinėje, jo neradau. 

Nieko nuostabaus, kad ji buvo tokia menka pagalbininkė va- 
žiuojant į Derliką: ji ieškojo Kartvilo. 

Kaip šeštadienį, eismas buvo stebėtinai negausus: daugiausia 
maži surūdiję sunkvežimiai su rąstais ar naudotomis padangomis, 


ne blizgančios pabaisos, kurias pamatytum I-95 greitkelyje. Da- 

bar jie važiavo pro dirbamus laukus, ir kiekvienam sunkvežimiui 
pravažiavus, ant nykių, išdžiūvusių, gelstančių laukų šalikelėje nu- 
sėsdavo dar vienas dulkių sluoksnis. 

— Žinai, ką darysim? — prabilo Megė. — Stabtelėsim pas Fioną, 
ir tiek. Trumputytę valandėlę. Net arbatos su ledu atsisakysim. 
Pateiksim jai savo pasiūlymą ir išvažiuosim. 

— Galėtum tai padaryti ir telefonu, — tarė Aira. 

— Ne, negalėčiau! 

— Paskambink, kai grįšim į Baltimorę, jei taip trokšti prižiūrėti 
vaikus. 

— Tam vaikui tik septyneri metai, — paaiškino jam Megė, - ir ji 
mus vargiai beprisimena. Negalime neparuošę pasiimti jos visai 
savaitei! Iš pradžių ji turėtų vėl priprasti prie mūsų. 

— Iš kur žinai, kad savaitei? — paklausė Aira. 

Dabar ji rausėsi rankinėje. Tik sumykė: 

— Mm? 

— Iš kur žinai, kad medaus mėnuo truks savaitę, Mege? 

— Na, nežinau. Gal dvi savaites. Gal net mėnesį, nežinau. 

Staiga jam toptelėjo, ar nebus šitos vedybos — mitas, prasima- 
nytas dėl jai vienai žinomų priežasčių. Neguldytų galvos, kad ji 
šitaip nepasielgs. 

— Be to, — tarė jis, - mes negalėtume taip ilgai svečiuotis. Turi- 
me darbą. 

— Ne svečiuotis — Baltimorėje. Parsivežtume ją į Baltimorę. 

— Bet tada ji praleidinės pamokas, — pasakė jis. 

— O, ne bėda. Leisime į mokyklą netoliese, — pareiškė Megė. — 
Antros klasės kursas visur daugmaž vienodas. 

Aira galėjo pateikti tiek daug priešingų teiginių, kad neteko 
žado. 

Ji iškratė rankinę į sterblę. 

— Dieve mano, — pasakė apžiūrinėdama sulankstytą sąskaitą, 
lūpų dažus, šukas ir pakutį popierinių nosinių. — Kad taip būčiau 
pasiėmus iš namų tą žemėlapį. 

Dar vienas būdas beprasmiškai švaistyti laiką, pamanė Aira: iš 


naujo išknisti rankinę, kurios turinį jau žinai atmintinai. Net Aira 

jos turinį žino atmintinai. Kaip beprasmiška ir toliau rūpintis Fiona, 
kai Fiona jiems akivaizdžiai nieko nejaučia, kai aiškiai pasakė, kad 
nori gyventi savo gyvenimą. Regis, ji taip ir pasakė? „Aš tik noriu 
gyventi savo gyvenimą“. Kažkur girdėta. Gal išrėkė per tą vaidą, 
po kurio išėjo, o gal vėliau, per kurį nors iš apgailėtinų jų apsilan- 
kymų po skyrybų, kai Leroi elgdavosi droviai ir keistai, o ponia 
Staki viena kaltinančia akimi dirsčiodavo iš už svetainės durų. Ai- 
ra krūptelėjo. Tuščiai iššvaistytas laikas, viskas beprasmiška, ir nieko 
gero iš to nebus. Ilgas kelias, nenuoširdus pokalbis ir vėl ilgas 
kelias namo — ir viskas tuščiai. 

Ir beprasmiška aukotis žmonėms, kurie užmiršta tave tą pačią 
akimirką, kai nueini nuo jų lovos, nuolat pabrėždavo Aira. Na, 
taip, jis sutinka, kad tai žavu ir nesavanaudiška. Tačiau nesupran- 
ta, kaip Megė gali pakęsti nepastovumą, apčiuopiamų rezultatų 
stoką — silpni, nukaršę globotiniai neatskiria jos nuo seniai miru- 
sios motinos ar 1928 metais juos įžeidusios sesers. 

Beprasmiška ir šitaip eiti iš galvos dėl vaikų. (Kurie jau seniai 
nebe vaikai, net Deizė.) Kad ir istorija su tuo papirosiniu popie- 
rium, kurį praėjusį pavasarį Megė rado ant Deizės stalo. Aptiko 
valydama dulkes ir atskuodė pas Airą. „Ką daryti? Ką darysime? — 
dejavo ji. — Mūsų duktė rūko marihuaną; čia vienas iš įrodymų, 
minimų brošiūroje, kurią platina mokykla“. Ji įpainiojo į šitą rei- 
kalą Airą, nuliūdindama jį; tai atsitikdavo dažniau, negu jis norėtų 
prisipažinti. Abu drauge sėdėjo iki paryčių ir svarstė, kaip įveikti 
šitą bėdą. „Ką mes negerai padarėm?“ — raudojo Megė, o Aira 
glaudė ją ir kalbėjo: „Nurimk, mieloji. Pažadu, kad pasirūpinsi- 
me šiuo reikalu“. Ir vėl paaiškėjo, kad buvo daug triukšmo dėl 
nieko. Papirosinis popierius buvo skirtas Deizės fleitai. Pakiši jo 
po klavišais, kai šie pradeda sulipti, nerūpestingai paaiškino Dei- 
zė. Ji net įsižeisti nebandė. 

Aira pasijuto juokingas. Lyg būtų iššvaistęs kažkokį retą ir tikrą 
dalyką — tvirtą valiutą. 

Paskui prisiminė, kaip kartą vagis nudžiovė Megės rankinę; įžy- 
giavo tiesiai į virtuvę, kur ši dėliojo į lentynas bakalėjos prekes, ir 
šaltu veidu pačiupo nuo stalo; ši leidosi iš paskos. Ją galėjo už- 

mušti! (Naudingiau ir sveikiau būtų buvę gūžtelėti pečiais ir nu- 
spręsti, kad ta rankinė — menkas nuostolis; ji vis tiek jos niekad 
nemėgo, o dėl kelių sumaigytų dolerių kišenėlėje badu nemirsi.) 
Buvo vasario mėnuo, šaligatviai slidūs kaip stiklas, bėgti neįma- 
noma. Grįžtantis iš darbo Aira apstulbo išvydęs priešais vėžlio 
žingsniu besistumiantį vaikėzą su raudona Megės rankine, kada- 
ruojančia ant peties, ir iš paskos lėtai risnojančią Megę iškištu 
liežuviu, įdėmiai žiūrinčią, kur statyti koją. Abudu buvo panašūs į 
mimus, kurie moka suvaidinti greitą ėjimą nepajudėdami iš vie- 
tos. Tiesą sakant, vaizdas komiškas, nusprendė Aira. Jo lūpos virp- 
telėjo. Nusišypsojo. 

— Ko juokies? — prisikabino Megė. 

— "Tau galvoj buvo pasimaišę, kai pasileidai tam vagišiui iš pas- 
kos, — paaiškino jis. 

— Viešpatie, Aira, kokios mintys sukasi tau galvoje? 

Lygiai to paties ir jis būtų galėjęs paklausti. 

— Bet aš ją atgavau, — pareiškė ji. 

— Atsitiktinai. O jei būtų buvęs ginkluotas? Arba stambesnis? 
Jei nebūtų sutrikęs, kai pamatė mane? 

— Žinai, kai pagalvoju, regis, sapnavau tą bernioką vos prieš 
porą dienų, — tarė Megė. — Jis sėdėjo lyg ir mūsų, lyg ir ne mūsų 
virtuvėje, jei supranti, ką noriu pasakyti... 

Airai nepatiko, kad ji nuolat pasakoja sapnus. Tai jį erzino ir 
kėlė nerimą. 

Gal jam nevertėjo vesti. Ar bent nereikėjo turėti vaikų. Nors 
tai būtų per didelė kaina; jis tai suvokdavo net niūriausiai nusitei- 
kęs. Na, jei būtų išvežęs seserį Dorę į prieglaudą — valdišką, kuri 
nedaug kainuotų, — tada... Ir būtų pasakęs tėvui: „Aš tavęs dau- 
giau neberemsiu. Širdininkas tu ar ne, perimk šitą prakeiktą par- 
duotuvę ir leisk man įgyvendinti savo pradinį sumanymą, jei tik 
galėsiu prisiminti, koks jis“. O kitą seserį būtų privertęs išeiti į 
žmones ir susirasti darbą. „Nesupranti, kad mums visiems bai- 
su? — būt paklausęs. — Bet mes einam ir užsidirbam duoną, tau 
irgi teks užsidirbti“. 

Tačiau ji mirtų iš siaubo. 

Vaikystėje naktį gulėdamas lovoje, jis mėgdavo įsivaizduoti, kaip 
priiminėja ligonius. Pariesdavo kelius — tai jo rašomasis stalas — ir 
žiūrėdamas virš stalo maloniai klausdavo: „Kuo skundžiatės, po- 
nia Braun?“ Buvo metas, kai svarstė, ar netapus ortopedu, nes 
atstatyti kaulus galima tuojau pat. Panašiai, kaip taisyti baldus, 
manė jis. Vaizdavosi, kaip spragteli kaulas, grįždamas į tikrąją vie- 
tą, o skausmą tą pačią akimirką lyg ranka nuima. 

— Husgouvas, — tarė Megė. 

„ — Ką? 

Ji susirinko savo turtą ir sukišo atgal į rankinę. Pasidėjo ją po 
kojom. 

— Trumpiausias kelias į Kartvilą, — paaiškino jam. — Regis, va- 
dinasi Husgouvas? 

— Neturiu nė menkiausio supratimo. 

— Muskouvas. Muslampas. 

— Neketinu ten važiuoti, kad ir kaip vadintųsi, — pasakė Aira. 

— Gusbampas. 

— Norėčiau tau priminti ankstesnes viešnages, — tarė jis. — Pri- 
simeni, kas iš to išeidavo? Prisimeni antrąjį Leroi gimtadienį, kai 
iš anksto paskambinai, kad jos pasiruoštų, paskambinai, o Fiona 
vis tiek sugebėjo pamiršti, kad atvažiuoji. Jos išsiruošė į Heršio 
parką, o mums teko šimtą metų laukti ant laiptų ir pagaliau apsi- 
sukus važiuoti namo. 

Jis nepasakė: ir vežtis atgal Leroi dovaną, milžinišką blankiai be- 
sišypsančią skudurinę lėlę, dėl kurios jam labiausiai sopėjo širdį. 

— O trečiasis gimtadienis, kai nepranešusi nuvežei jai kačiuką, 
nors įspėjau iš anksto atsiklausti Fionos, o Leroi ėmė čiaudėti ir 
Fiona pareiškė negalinti jo laikyti? Prisimeni, Leroi visą popietę 
verkė? Mes išvažiavom palikę ją tebeverkiančią. 

— Ją galima buvo paskiepyti, — pareiškė Megė, atkakliai neno- 
rėdama įžvelgti esmės. — Šimtai vaikų paskiepijami nuo alergijos 
ir gali laikyti pilnus namus gyvuliukų. 

— Taip, bet Fiona nenorėjo. Ji nenorėjo, kad mes kištumės, 
nelabai norėjo, ir kad lankytumės, todėl ir pasakiau, jog nėra ko 


ten važinėti. 

Megė greit nužvelgė jį spėliodama, ar jis kartais nenumano apie 
kitas keliones, kai ji važiuodavo viena. Bet jei ji būtų jas rūpestin- 
gai slėpusi, galų gale būtų sprogusi. 

— Norėjau pasakyti, kad... — prabilo jis. 

— Žinau, ką tu nori pasakyti! — suriko ji. - Nebūtina to nuolat 
kalti man į galvą! 

Valandėlę jis važiavo tylėdamas. Greitkelį priekyje kirto taškų 
linijos. Tūkstančiai mažų paukščiukų siūbtelėjo iš giraitės, net mė- 
lynas dangus papilko, ir jis žiūrėjo į juos, kol šie išnyko. 

— Senelės Deili svetainėje kabėjo paveiksliukas, — prašneko Me- 
gė, — išraižytas kažkokioje gelsvoje medžiagoje, gal dramblio kau- 
le, gal celiulioide. Jis vaizdavo seną porą, supamosiose kėdėse sė- 
dinčią prie židinio, o rėmų apačioje buvo išgraviruota: „Senukai 
namie“. Moteriškė mezgė, o vyras skaitė milžinišką knygą, ką gi 
daugiau, jei ne Bibliją. Buvo aišku, kad kažkur gyvena jų suaugę 
vaikai; na, užsiminta, jog senukai lieka namie, o jaunimas išeina. 
Tačiau jie buvo baisiai seni, raukšlėtais kaip džiovintas obuolys 
veidais ir sudribusiais kaip bulvių maišas kūnais; atrodė tokie nu- 
karšę, kad pasistengdavai juos tuoj pat išmesti iš galvos. Aš nė 
įsivaizduoti negalėjau, kad irgi būsiu „senutė namie“. 

— Tujau rezgi, kaip padaryti, kad vaikas apsigyventų pas mus, — 
tarė Aira. Tai jam toptelėjo staiga ir taip aiškiai, lyg žmona būtų 
balsu ištarusi. — Štai ko tu nori. Kadangi netekai Deizės, laužai 
galvą, kaip padaryti, kad atvažiuotų Leroi ir užimtų jos vietą. 

— Man nė netoptelėjo! — atšovė Megė — jam pasirodė, kad per 
greitai. 

— Nemanyk, kad tavęs nepermatau, — pasakė jis. — Visą laiką 
įtariau, jog šita vaiko priežiūra — tik akių dūmimas. Tu tikiesi, kad 
Fiona sutiks, nes jai užteks rūpesčių su naujuoju vyru. 

— Tai tik rodo, kad tu nieko neišmanai, nes aš kaip gyva neke- 
tinau amžinai pasilikti Leroi. Viskas, ko noriu — šiandien užsukti 
pas jas ir pateikti siūlymą, kuris, beje, galbūt paskatins Fioną dar 
kartą pasvarstyti, ar Džesis ne geriau. 

— Džesis? 


— Džesis, mūsų sūnus, Aira. 

— Taip, Mege, žinau, kad Džesis — mūsų sūnus, tačiau man 
galvoj netelpa, kodėl ji turėtų apsigalvoti. Tarp jų viskas baigta. Ji 
paliko jį. Jos advokatas atsiuntė jam pasirašyti skyrybų dokumen- 
tus, o jis pasirašė visus aliai vieno ir nusiuntė atgal. 

— Ir nuo to laiko pasidarė kaip nesavas, — pareiškė Megė. — Ir 
jis, ir Fiona. Tačiau kai tik jis bando taikytis, ji nenori su juo nė 
kalbėtis, o kai ji ko nors imasi, jis sėdi kur nors užsidaręs, įsižei- 
dęs ir net nežino, kad ji taikytųsi. Tai tarsi kažkoks klaikus nesu- 
derintas šokis, kurio kiekvienas žingsniukas — klaida. 

— Na, tai kas? — paklausė Aira. — Man rodos, tai turėtų tau kai 
ką paaiškinti. 

— Ką paaiškinti? 

— Kad iš jųdviejų nieko gero nebebus, Mege. 

— Oi, Aira, tu tiesiog netiki sėkme, — tarė Megė. — Sėkme ar, 
tiek to, nesėkme. Saugokis to raudono automobilio priekyje. 

Ji turėjo omeny raudoną „Ševį“— pasenusio modelio, didelį 
kaip laivas, išblukusia raudono trintuko spalvos apdaila. Aira jau 
stebėjo jį. Jam nepatiko, kad mašina slysčioja iš vienos kelio pu- 
sės į kitą ir kaitalioja greitį. 

— Signalizuok, — pamokė Megė. 

— A, aš tik... — tarė Aira. 

Ketino pasakyti, kad tik aplenks aną. Kažkoks neišmanėlis, to- 
kius geriausia palikti užpakaly. Jis paspaudė akceleratorių ir dirs- 
telėjo į užpakalinio vaizdo veidrodėlį, tačiau tuo pačiu metu Me- 
gė paspaudė signalą. Jį išgąsdino ilgas, stiprus trimito garsas. Griebė 
Megės ranką ir vėl padėjo jai į sterblę. Tik tada suvokė, kad „Še- 
vio“ vairuotojas, be jokios abejonės, ne mažiau išgąsdintas, staiga 
sulėtino greitį būdamas vos už kokios pėdos. Megė įsikibo prie- 
taisų skydo. Airai nebuvo ko darą; jis staiga suktelėjo į dešinę ir 
įsirausė į šalikelę. 

Juos apsiautė dulkių kamuoliai. „Ševis“ padidino greitį ir din- 
go už posūkio. 

— Jėzau, — tarstelėjo Aira. 

Jų automobilis sustojo, nors Aira neprisiminė paspaudęs stab- 
džio. Variklis nebeburzgė. Aira vis dar gniaužė vairą, raktai tebe- 


kadaravo degimo spynelėje, švelniai dzingsėdami vienas į kitą. 

— Būtinai turėjai prikišti nagus, ar ne, Mege? — tarė jis. 

— Aš? Tu mane kaltini? Ką aš padariau? 

— Et, nieko. Tik ėmei signalizuoti, nors vairavau aš. Tik taip 
išgąsdinai tą tipą, kad jis visiškai pametė protą, nors jo nekiek ir 
turėjo. Mege, nors kartą gyvenime pasistenk nekišti nosies kur 
nereikia. 

— Jei aš nesikišiu, tai kas kišis? — paklausė ji. — Ir kaip tu gali 
sakyti, kad man tai neturėtų rūpėti, jei aš tik per plauką išven- 
giau mirties? Be to, bėda vos neatsitiko ne dėl to, kad signaliza- 
vau; tiesiog tas apkiautęs vairuotojas nei iš šio, nei iš to sumaži- 
no greitį. 

Aira atsiduso. 

— Tiek to, — pasakė, — tau nieko blogo neatsitiko? 

— Galėčiau jį pasmaugti! — atsakė ji. 

Jo nuomone, tai reiškė, kad jai nieko neatsitiko. 

Jis vėl paleido variklį. Šis porą kartų sučiaudėjo ir suūžė. Aira 
apsidairė, ar kas neatvažiuoja, ir vėl įsuko į greitkelį. Po žvyruotos 
šalikelės atrodė, kad kelio trintis per maža, kad važiuoti įtartinai 
lengva. Pastebėjo, kaip dreba rankos ant vairo. 

— Tas vyras beprotis, — pareiškė Megė. 

— Visa laimė, kad buvom prisisegę diržus. 

— Turėtume apie jį pranešti kur reikia. 

— Neverta. Juk niekas nesusižeidė. 

— Važiuok greičiau, Aira, gerai? 

Jis dirstelėjo į ją. 

— Noriu sužinoti jo automobilio numerį, — paaiškino ji. Jos 
garbanos taip susivėlė, kad atrodė kaip laukinė. 

— Kam, Mege? — prabilo Aira. — Kai pagalvoji, kaltas ne tik jis, 
bet ir mes. 

— Kaip tu gali taip kalbėti? Juk jis tai stabčiojo, tai pasiusdavo 
lėkti ir niekaip negalėjo apsispręsti, kur važiuoti, negi užmiršai ? 

Iš kur ji turi tiek energijos, nusistebėjo jis. Kaip jai nepritrūks- 
ta jėgų? Jam buvo karšta, kairį petį, į kurį įsirėžė diržas, skaudėjo. 
Pasimuistė, kad diržas taip nespaustų krūtinės. 

— Juk nenori, kad jis padarytų avariją? — paklausė Megė. 

— Na, ne. 

— Veikiausiai girtas. Prisimeni vyriausybės kreipimąsi per te- 
leviziją? Mūsų pilietinė pareiga pranešti apie jį. Padidink greitį, 
Aira. 

Jis pakluso, matyt, dėl to, kad buvo nuvargęs. 

Jie pravažiavo pro elektriko furgonėlį, kuris pirmiau buvo juos 
aplenkęs, ir užlėkę ant kalvos keteros, pastebėjo priekyje „Ševį“. 
Šis it niekur nieko riedėjo toliau. Aira nustebo pajutęs, kad pyks- 
ta. Prakeiktas kvailys. Kas sakė, kad vairuoja vyras? Veikiausiai 
moteris, tos, daug nesukdamos galvos, visur kelia suirutę. Jis smar- 
kiau spustelėjo akceleratorių. Megė tarė: „Gerai“ ir nuleido savo 
lango stiklą. 

— Ką darai? — paklausė jis. 

— Važiuok greičiau. 

— Kuriam galui atidarei langą? 

— Aira, pasiskubink! Jis baigia nuo mūsų pasprukti. 

— Bus smagu, jei mus sustabdys policija, — tarė Aira. 

Tačiau jis leido spidometrui pakilti iki 65, paskui 68. Jie visiš- 
kai priartėjo prie „Ševio“. Šio užpakalinis langas buvo toks dulkė- 
tas, kad Airai sunkiai sekėsi įžiūrėti, kas viduje. Tegalėjo pasakyti, 
kad vairuotojas užsidėjęs skrybėlę ir sėdynėje sėdi susmukęs. Ke- 
leivių nesimatė. Valstybinis numeris irgi buvo apdulkėjęs — Pen- 
silvanijos valstijos numeris, tamsiai mėlynas su geltonu, geltonas 
ruožas išmargintas pilkom dėmėm, lyg būtų apipelijęs. 

— Y du aštuoni, — balsu perskaitė Aira. 

— Taip, taip, įsiminiau, — atsiliepė Megė. (Ji buvo iš tų, kurie nė 
nemirktelėję išpyškina vaikystės telefono numerį.) — Dabar ap- 
lenkim jį, — liepė Airai. 

— Gal nereikia... 

— Juk matai, koks vairuotojas. Manau, kad turėtume aplenkti. 

Ką gi, pasakyta protingai. Aira pasuko į kairę. 

Kai jie susilygino su „Ševiu“, Megė išsilenkė pro langą ir baks- 
telėjo smiliumi žemyn. 

— Jūsų ratas! — suriko ji. — Jūsų ratas! Priekinis ratas baigia 
nukristi! 

— Ar pasiutai? — tarė Aira. 

Jis dirstelėjo į veidrodį. „Ševis“ iš tiesų sulėtino greitį ir pasu- 
ko šalikelėn. 

— Jis patikėjo, — pasakė jis. 

Turėjo pripažinti, kad buvo patenkintas. 

Megė apsisuko ir sužiuro pro užpakalinį langą. Paskui atsisuko 
į Airą. Jos veidas buvo sutrikęs, ir jis nesuprato, kodėl. 

— Oi, Aira, — prabilo ji. 

— Na, kas? 

— Jis senas, Aira. 

Aira tarė: 

— Prakeikti nusenę vairuotojai... 

— Ne tik senas, — toliau kalbėjo ji. — Juodaodis. 

— Tai kas? 

— Negalėjau jo aiškiai įžiūrėti, kol neleptelėjau apie ratą, — tarė 
ji. — Jis nė nemanė su mumis lenktyniauti. Galvą guldau, net ne- 
suvokė, kas atsitiko. Jo raukšlėtas veidas buvo labai orus, ir kai aš 
pasakiau apie ratą, jo žandikaulis atvėpo, tačiau jis vis tiek neuž- 
miršo kilstelėti skrybėlės. Skrybėlės! Pilkos fetrinės skrybėlės, 
tokią nešiojo ir mano senelis! 

Aira sudejavo. 

Megė kalbėjo toliau: 

— Jis mano, kad mes iš jo pasijuokėm. Kad mes rasistai ar pa- 
našiai ir primelavom apie jo ratą iš žiaurumo. 

— Nieko panašaus nemano, — paguodė Aira. — Iš tiesų jis ne- 
gali žinoti, kad jo ratas nekleba. Kaip patikrins? Turi jį stebėti 
važiuojant. 

— Nori pasakyti, kad jis ten tebestovi? 

— Ne, ne, — skubiai paneigė Aira. — Veikiausiai važiuoja toliau, 
bet lėčiau, kad ko neatsitiktų. 

— Aš taip nedaryčiau, — pareiškė Megė. 

— Tu —ne jis. 

— Jis irgi taip nedarytų. Jis senas, sutrikęs, vienišas ir sėdi ma- 
šinoje bijodamas pavažiuoti bent pėdą. 

— O Dieve, — tarė Aira. 

— "Teks grįžti ir jam pasakyti. 

Nujautė, kad taip bus. 

— Mes nesakysim, kad tyčia pamelavom, — toliau kalbėjo Me- 
gė. — Pasakysim, kad nebuvom įsitikinę. Paprašysim, kad jis pa- 
bandytų važiuoti, tada pasakysim, kad suklydom, kad jo ratas tvar- 
kingas, o mes apsirikom. 

— Iš kur ištraukei „mes“? — paklausė Aira. — Ne aš jam pasa- 
kiau, kad ratas kleba. 

— Aira, atsiklaupusi maldauju, apsigręžk ir važiuok gelbėti to 
žmogelio. 

— Dabar pusė dviejų, — tarė Aira. — Jei pasisektų, būtume na- 
mie apie trečią. Gal net pusę trijų. Galėčiau porai valandų atida- 
ryti parduotuvę, ne kažin kas, bet vis dėlto geriau negu nieko. 

— "Tas vargšas senukas sėdi mašinoje žiūrėdamas į tolį ir nežino, 
ko griebtis, — neatstojo Megė. — Vis dar įsikibęs vairo. Matau jį 
aiškiai kaip dieną. 

Aira irgi jį įsivaizdavo. 

Kai jie privažiavo didžiulę, iš pažiūros klestinčią fermą, jis su- 
lėtino greitį. Į klojimą vedė užžėlęs takas, jis pasuko juo nesigna- 
lizavęs, kad posūkis atrodytų staigesnis ir nervingesnis. Megės aki- 
niai nuo saulės nuskriejo per prietaisų skydą. Aira atsitraukė, pa- 
laukė, kol pravažiuos staiga iš kažkur išdygusių mašinų srautas, ir 
vėl išlėkė į pirmąjį plentą, šį kartą pasukęs į šiaurę. 

— Žinojau, kad tu ne beširdis, — tarė Megė. 

— Tik pagalvok, — pasakė Aira, — jog šiuo greitkeliu savaitgalį 
išvyko pasivažinėti ir kitos poros. Jos keliauja iš taško A į tašką B. 
Kultūringai šnekučiuojasi apie, na, dabarties įvykius. Nusiginkla- 
vimą. Apartheidą. 

— Jis veikiausiai mano, kad mes priklausome Kukluksklanui, — 
pasakė Megė. Ji pradėjo kandžioti lūpą — sunerimusi visada taip 
darydavo. 

— Nestoviniuoja, nedaro lankstų, — toliau kalbėjo Aira. — Jei 
kada ir sustoja, tai tik papietauti kokioje stilingoje senoje užeigo- 
je, apie kurią susižino iš anksto, net vietas užsisako. 

Prisiminė, kad miršta badu. Pas Siriną nė kąsnelio neprarijo. 

— Maždaug apie šitą vietą, — staiga pakėlė galvą Megė. — Atpa- 
žinau tas siloso duobes. Tai buvo kaip tik prieš tas į tinklo akis 
panašiąs siloso duobes. Štai ir jis. 

Taip, tikrai, tik jis ne sėdėjo automobilyje, o svyruodamas vaikš- 
čiojo aplink — rašomojo stalo spalvos žmogelis pakumpusiais pe- 
čiais, vilkintis nebenauju tos rūšies kostiumu, kurie iš priekio at- 
rodo ilgesni negu iš užpakalio. Jis apžiūrinėjo „Ševio“ padangas, 
kurias jau prieš daugelį metų buvo galima išmesti; dabar mašina 
atrodė nebegalinti pasikeisti ir susitaikiusi su likimu. Aira pasi- 
gnalizavo ir apvažiavo automobilį, tvarkingai sustodamas už jo, 
net buferiai bemaž susilietė. Jis atidarė dureles ir išlipo. 

— Gal galime padėti? — suriko. 

Megė irgi išlipo, bet šį kartą, regis, buvo linkusi leisti kalbėti 
Airai. 

— Tai dėl rato, — paaiškino senukas. — Viena ponia pravažiuo- 
dama parodė, kad mano ratas baigia nukristi. 

— Tai mes buvome, — pasakė jam Aira. — Na, mano žmona. Bet 
žinote, manau, kad ji galėjo suklysti. Man tas ratas atrodo visiškai 
tvarkingas. 

Senukas pažvelgė tiesiai į jį. Jo veidas buvo panašus į kaukolę, 
giliai išvagotas raukšlių, o akių baltymai pageltę beveik iki rudumo. 

— Na, taip, iš tiesų atrodo tvarkingas, — atsakė jis. — Kai auto- 
mobilis stovi it įbestas kaip dabar. 

— Aš noriu pasakyti, kad ir anksčiau jis taip atrodė, — aiškino 
Aira, — kai jūs tebevažiavote keliu. 

Neatrodė, kad senukas būtų įtikintas. Jis bakstelėjo padangą 
bato galu. 

— Vis tiek, — tarė jis, — labai gražu, kad jūs sustojot. 

— Gražu! — įsiterpė Megė. — Nors tiek turėjom padaryti. — Ji 
žengė į priekį. — Megė Moran, — žvaliai prisistatė. — Čia mano 
vyras Aira. 

— Aš vadinuosi ponas Denielas Outis, — kilstelėjo skrybėlę se- 
nukas. 

— Pone Outi, man kažkas pasivaideno, kai važiavom pro jūsų 
automobilį, — tarė Megė. — Maniau pastebėjusi, kad jūsų ratas 

kleba. Bet paskui pasakiau: „Ne, matyt, man tik pasirodė“. Juk 
pasakiau, Aira? Paklauskit Airą. „Man regis, priverčiau tą žmogų 
be jokio reikalo sustoti“, — pasakiau jam. 

— Galima visaip paaiškinti, kodėl jums pasirodė, kad jis kle- 
ba, — tarė ponas Outis. 

— Na, žinoma! — sušuko Megė. — Galbūt dėl karščio bangų virš 
kelio dangos. O gal, nežinau... 

— Galėjo būti ženklas, — tarė ponas Outis. 

— Ženklas? 

— Galbūt Viešpats bandė mane įspėti. 

— Įspėti dėl ko? 

— Kad mano kairys priekinis ratas ketina nukristi. 

— Na taip, bet... — suvapėjo Megė. 

— Pone Outi, — įsiterpė Aira, — manau, kad mano žmona vei- 
kiausiai apsiriko. 

— Na, negalite tikrai žinoti. 

— Visiškai suprantamas apsirikimas, — toliau kalbėjo Aira, — 
bet vis tiek apsirikimas. Todėl dabar turėtume elgtis taip: jūs sė- 
date į automobilį ir pavažiuojate šalikele. Megė ir aš stebime. Jei 
ratas nepalaidas, jūs galite ramiai važiuoti toliau. Jei atsipalaida- 
vęs, nutempsime jus į remonto dirbtuves. 

— O, esu labai dėkingas, — pasakė ponas Outis. — Tada gal į 
Batordą, jei jums nebūtų per sunku. 

— Atleiskite, kur? 

— Į Bafordo „Texaco“ degalinę. Dar galelį reikėtų pavažiuoti, 
ten dirba mano sūnėnas. 

— Žinoma, kur tik jūs panorėsit, — atsakė Aira, — tačiau galvą 
guldau... 

— Tiesą sakant, jei jums nebūtų per sunku, galite tučtuojau 
mane tenai vežti, — pareiškė ponas Outis. 

— Iučtuojau? 

— Ne per daug trokštu vairuoti automobilį, kurio ratas tuoj 
tuoj nukris. 

— Pone Outi, — tarė Aira, — mes išbandysime ratą. Tai aš jums 


ir mėginu išaiškinti. 

— Aš išbandysiu, — pasisiūlė Megė. 

— Taip, Megė išbandys. Mege? Mieloji, gal geriau aš. 

— Taip, po velnių, moteriai per daug pavojinga, — pasakė ponas 
Outis. 

Airai buvo toptelėjusi mintis apie pavojų, iškilusį „Ševiui“, ta- 
čiau jis tepasakė: 

— Puiku: tu su ponu Oučiu stebite, aš važiuoju. 

— Ne, pone, negaliu šito leisti, — pareiškė ponas Outis. — Esu 
labai dėkingas, bet negaliu. Per daug pavojinga. Jūs tik nuvežkit 
mane į „Iexaco“, o mašinos pasiimti sūnėnas atvažiuos vilkiku. 

Aira dirstelėjo į Megę. Megė pasižiūrėjo į jį nevilties kupinu 
žvilgsniu. Pro šalį švilpiantys automobiliai priminė jam televizijos 
nuotykių filmus, kuriuose šnipai susitikinėja šiuolaikinėse paplen- 
čių dykvietėse ar greta triukšmingų pramonės kompleksų. 

— Klausykite, — prabilo Aira, — aš tik pabandysiu... 

— Arba nevežkite manęs! Nereikia, - sušuko ponas Outis. — Ir 
taip jums sutrukdžiau, pats žinau. 

— Matote, mes jaučiamės nusikaltę, — paaiškino jam Aira. — 
Dėl rato ne tiek suklydome, kiek — pasakysiu tiesiai — perdėjome. 

— Taip, mes išsigalvojome, — pritarė Megė. 

— One, - papurtė galvą ponas Outis, — jūs tik bandote mane 
nuraminti. 

— Neseniai jūs per staigiai sulėtinot greitį mums prieš pat no- 
sį, — pasakė Megė, — ir mums teko pasukti į šalikelę. Suprantu, 
kad nenorėjot, bet... 

— Aš taip padariau? 

— Nenorom, - patikino jį Megė. 

— Be to, — pridūrė Aira, — jūs veikiausiai sulėtinot greitį, nes 
mes netyčia pasignalizavom. Taigi iš tiesų ra... 

— A, suprantu. Florensė, mano dukterėčia, nuolat graužia ma- 
ne, kad atiduočiau vairuotojo pažymėjimą, bet aš tikrai nesiti- 
kėjau... 

— Bet aš vis tiek baisiai neapgalvotai pasielgiau, — graužėsi Me- 
gė. — Pasakiau, kad jūsų ratas baigia nukristi, kai iš tiesų jis kuo 

— Na, visiškai pateisinama, — atsakė ponas Outis. — Juk jums 
per mane teko atsidurti šalikelėje. Jūs dar labai gražiai elgiatės. 

— Matote, iš tiesų ratas... 

— Daugelis būtų ramiai leidę man užsimušti, — toliau kalbėjo 
ponas Outis. 

— Ratas tvarkingas! — įrodinėjo jam Megė. — Jis nė kiek nekle- 
bėjo. 

Ponas Outis atmetė galvą ir įsižiūrėjo į ją. Kadangi jo vokai 
buvo nuleisti, veidas atrodė toks pasipūtęs ir galvažudiškas, lyg 
galų gale jis būtų suvokęs, kas jam norėta pasakyti. Tačiau jis vėl 
prabilo: 

— Ne, tai negali būti tiesa. Niekaip negali. Tikrai. Matot, prisi- 
miniau, kad visą rytą mašina važiavo kažkaip keistai. Žinojau ir vis 
dėlto nežinojau, suprantate? Manau, kad ir jums taip pasirodė, — 
veikiausiai akies kampučiu kažką pastebėjot ir pasakėt apie ratą 
nelabai suprasdami, kodėl. 

Jo žodžių paakintas, Aira ėmėsi veikti. 

— Na, ką gi, — pasakė jis, — belieka išbandyti. Rakteliai vidu- 
je? — Jis gyvai nužingsniavo prie „Ševio“, atidarė dureles ir įlindo 
į vidų. 

— Oi ne! — sušuko ponas Outis. — Nekiškit dėl manęs galvos į 
pavojų, pone! 

— Nieko jam neatsitiks, — pasakė Megė. 

Aira raminamai pamojavo ponui Oučiui. 

Nors langelis buvo praviras, „Ševyje“ buvo karšta kaip krosny- 
je. Atrodė, kad permatoma plastmasinė sėdynių danga iš dalies 
ištirpo, buvo justi stiprus pernokusio banano kvapas. Nieko nuo- 
stabaus — ant keleivio sėdynės buvo numesti pietų likučiai: su- 
glamžytas maišelis, banano žievė, celofano apvalkalas. 

Aira pasuko degimo raktelį. Kai variklis krioktelėjo, jis palinko 
Megės ir pono Oučio pusėn ir tarė: 

— Įdėmiai stebėkite. 

Jie tylėjo. Buvo keista, kad tokių nepanašių žmonių tokia pa- 
naši veido išraiška: atsargi ir budri, lyg abudu kauptų jėgas bai- 


siausiam atvejui. 

Aira įjungė pavarą ir nudardėjo šalikele. Jautėsi, lyg vairuotų 
dvigulę lovą, mat automobilis iš visų pusių užėmė per daug vietos. 
Be to, barškėjo dujų išmetamasis vamzdis. 

Po kelių jardų jis sustabdė mašiną ir iškišo galvą pro langelį. 
Anie du nepajudėjo iš vietos, tik pasisuko jo pusėn. 

— Na? — sušuko jis. 

Stojo tyla. Paskui ponas Outis pasakė: 

— Taip, pone, regis, pastebėjau, kad kleba. 

— Tikrai? — paklausė Aira. 

Jis kryptelėjo antakį Megės pusėn. 

— Bet tu nepastebėjai, — tarė. 

— Žinai, nesu labai tikra, — atsakė Megė. 

— Ką? 

— Gal man tik pasirodė, — pasakė ji, — bet pamaniau, kad kaž- 
kas, nežinau... 

Aira perjungė pavarą ir nudardėjo atbulas. Vėl atsidūręs greta 
jų, pasakė: 

— Dabar prašau abu stebėti labai labai atidžiai. 

Šį kartą jis pavažiavo toliau, kokį pustuzinį jardų. Jie buvo pri- 
versti sekti jam iš paskos. Jis dirstelėjo į šoninį užpakalinio vaizdo 
veidrodėlį ir pamatė atskuodžiant Megę, susidėjusią rankas po 
krūtine. Jis sustabdė ir išlipo jų pasitikti. 

— Na, ratas visai palaidas, — pareiškė priėjęs ponas Outis. 

— Mege? — tarė Aira. 

— Jis man priminė vilkelį, kuris baigia suktis ir tuoj parvirs, — 
atsakė Megė. 

— Klausyk, Mege... 

— Žinau! Žinau! — atšovė ji. — Tačiau nieko negaliu padaryti, 
Aira: iš tiesų mačiau, kaip jis kleba. Be to, kažkoks supliuškęs. 

— Bet tai visai kas kita, — tarė Aira. — Galbūt padanga blogai 
pripūsta. Tačiau ratas laikosi kuo tvirčiausiai, galvą guldau. Pats 
jutau. Netikiu, kad tu šitaip gali, Mege. 

— Ką gi, atleisk, — užsispyrė ji, — bet negaliu neigti, ką mačiau 
savo akimis. Manau, kad teks jį vežti į „Texaco“. 


Aira pažvelgė į poną Outį. 

— Ar turit veržlėraktį? — paklausė. 

— Verž... ką, pone? 

— Jei turėtumėt veržlėraktį, pats galėčiau priveržti ratą. 

— Oi, kam... Kas tas veržlėraktis? 

— Turbūt laikote bagažinėje, — pasakė Aira, — ten pat, kur kė- 
liklis. 

— O! Bala žino, kur aš laikau kėliklį, — tarė ponas Outis. 

— Bagažinėje, — atkakliai pakartojo Aira, išėmė iš automobilio 
raktelius ir padavė jam. Jo veidas tebebuvo neįžvelgiamas, tačiau 
širdies gilumoje jautėsi apimtas didžiausios nevilties, kaip ir tais 
kartais, kai užsukdavo į Megės pensioną. Neįsivaizdavo, kaip šitas 
apspangęs ponas Outis apskritai gyvena. 

— Veržlėraktis, veržlėraktis, - murmėjo ponas Outis. Jis atraki- 
no bagažinę ir pakėlė dangtį. — Aš tik... 

Iš pirmo žvilgsnio atrodė, kad bagažinės vidus iš presuoto au- 
deklo. Antklodės, rūbai ir pagalvės viduje buvo taip kietai sugrūs- 
ti, kad suaugo krūvon. 

— Dieve mano, — tarė ponas Outis ir peštelėjo papilkėjusios 
vatinės antklodės kampą, bet ta nė nekrustelėjo. 

— Nesvarbu, — tarė Aira, — paimsiu savo. 

Jis grįžo prie „Dodžo“, kuris staiga pasirodė labai puikiai pri- 
žiūrėtas, jei nekreipsi dėmesio į Megės suniokotą kairįjį priekinį 
purvasaugį. Paėmė raktelius, atrakino bagažinę ir atidarė. 

Nieko. 

Kur kadaise būta atsarginės padangos, įspraustos į įdubą po 
kilimėliu, dabar žiojėjo tuščia erdvė. Ir nė kvapo pilko vinilo mai- 
šelio, kuriame jis laikė įrankius. 

— Mege? — pašaukė jis. 

Ji tingiai atsisuko nuo „Sevio“ ir pakreipė galvą jo pusėn. 

— Kas atsitiko mano atsarginei padangai? — paklausė jis. 

— Ji uždėta. 

— Uždėta? 

Megi gyvai linktelėjo. 

— Nori pasakyti, su ja važiuojam? 


— Teisingai. 

— O kur senoji? 

— Lopoma „Ekskone“, namie. 

— O kaip... — Et, tiek to, neverta smulkintis. — O kur visi įran- 
kiai? — suriko jis. 

— Kokie įrankiai? 

Jis užtrenkė bagažinės dangtį ir grįžo prie „Ševio“. Nėra pras- 
mės rėkti; suvokė, kad jo veržlėraktis nepasiekiamas. 

— Įrankiai, kuriais keitei padangą, — paaiškino jai. 

— A, padangos aš nekeičiau. Kažkoks vyriškis sustojo ir man 
padėjo. 

— Ar jis naudojosi įrankiais iš bagažinės? 

— Regis, taip. 

— Ar įdėjo juos atgal? 

— Turėjo įdėti, — tarė Megė. Ji suraukė kaktą, veikiausiai steng- 
damasi prisiminti. 

— Jų ten nėra, Mege. 

— Na, jis tikrai jų nepavogė, nemanyk. Labai malonus vyriškis. 
Ir pinigų neėmė, pasakė, kad pats turi žmoną ir... 

— Nesakau, kad jis juos pavogė, klausiu, kur jie yra. 

— Galbūt ant... — pradėjo Megė ir kažką sumurmėjo. 

— Ką sakei? 

— Sakiau, kad galbūt ant Čarlzo gatvės ir Šiaurinio kelio kam- 
po! — suriko ji. 

Aira atsisuko į poną Outį. Senis stebėjo jį pusiau užsimerkęs ir, 
regis, stovėdamas baigė užmigti. 

— Man rodos, teks iškraustyti jūsų bagažinę, — pasakė jam Aira. 

Ponas Outis kelis kartus linktelėjo, bet neketino pradėti. 

— Ar kraustysime? — paklausė Aira. 

— Galėtume, — dvejodamas ištarė ponas Outis. 

Stojo tyla. 

— Na, tai pradedam? — pasiūlė Aira. 

— Galėtume pradėti, jei norite, — atsakė jam ponas Outis, — bet 
aš labai nustebčiau, jei rastume veržlėraktį. 

— Visi turi veržlėraktį, — tarė Aira. — Jis pridedamas prie auto- 

— Niekad jo nemačiau. 

— Oi, Aira, — įsiterpė Megė, — gal nuvežkim jį į „Texaco“ ir 
palikim sūnėnui sutvarkyti mašiną? 

— O kaip jis tai padarys, Mege, kaip manai? Paims veržlėraktį ir 
priverš ratą, nors to ir nereikia. 

Tuo tarpu ponui Oučiui pavyko išlupti iš bagažinės vieną daik- 
telį: flanelines pižamos kelnes. Jis iškėlė jas ir susimąstė. 

Galbūt dėl abejojančios senuko veido išraiškos, o gal dėl tų 
kelnių — suglamžytų, perdžiūvusių, su nukarusia aptriušusia vir- 
vele susijuosti — Aira iškart pasidavė. 

— Et, velniai griebtų, — tarė jis, — geriau važiuojam į „Iexaco“. 

— Dėkui, Aira, — meiliai padėkojo Megė. 

O ponas Outis pridūrė: 

— Na, jei manote, kad jums labai nesutrukdysiu... 

— Ne, ne... — Aira perbraukė ranka per kaktą. — Manau, kad 
„Ševį“ geriau užrakinti, — pasakė jis. 

— Kokį „Ševį“? — paklausė Megė. 

— Tai šitas automobilis, Mege. 

— Kažin, ar verta rakinti mašiną, kurios ratas kaipmat nulėks, — 
tarė ponas Outis. 

Airai akimirką toptelėjo, kad šitas atsitikimas — savotiškas pa- 
syvus, velniškas pono Oučio būdas atsiskaityti su jais. 

Jis apsisuko ir nuėjo prie savo automobilio. Už nugaros išgirdo 
dunkstelint uždaromą „Ševio“ bagažinę ir anų žingsnius per Žvy- 
rą, tačiau nelaukė, kol jie jį pasivys. 

Dabar „Dodžas“ buvo įkaitęs ne mažiau už „Ševį“, ir chro- 
muota pavarų perjungimo svirtis nudegino jam pirštus. Sėdėjo 
įjungęs variklį, kol Megė padėjo ponui Oučiui įsitaisyti užpakali- 
nėje sėdynėje. Regis, ji instinktyviai juto, kad pagalbos reikės: su- 
silenkti jam buvo gana sudėtinga. Paskutinės viduje atsidūrė ko- 
jos, jas jis prisitraukė pakėlęs abu kelius. Tada atsiduso ir nusiėmė 
skrybėlę. Veidrodyje Aira išvydo kaulėtą, it lentutėmis apkaltą galvą 
su dviem suveltais baltų plaukų debesėliais virš ausų. 

— Esu tikrai be galo dėkingas, — tarė ponas Outis. 

— O, nėr už ką, — atsakė jam Megė, šleptelėdama ant priekinės 

Kalbėk už save, suirzo Aira. 

Jis palaukė, kol prašvilpė virtinė motociklininkų (visi vyrai, be 
šalmų, lekiantys ištęstos „S“ raidės formos vingiais, laisvi kaip 
paukščiai), ir išvažiavo į plentą. 

— Tai kur dabar važiuoti? — paklausė. 

— O, tereikia pravažiuoti pienininkystės ūkį ir pasukti į deši- 
nę, — paaiškino jam ponas Outis. — Nebus toliau, kaip trys ketu- 
rios mylios. 

Megė persikreipė sėdynėje ir tarė: 

— Jūs, matyt, Čia gyvenate. 

— Šiek tiek pavažiavus Padvėsusios Varnos keliu, — atsakė ponas 
Outis. — Taigi gyvenau ten iki praėjusios savaitės. Dabar glaudžiuosi 
pas seserį Liureną. 

Paskui jis pradėjo pasakoti apie savo seserį Liureną, kuri priešo- 
kiais dirbo vienoje iš „K Marto“ universalinių parduotuvių, kol ją 
įveikė artritas; žinoma, tai baigėsi paties pono Oučio artrito aptari- 
mu: kaip iš lėto ir pasalūniškai šis suraitė senąjį poną, kuo jis iš 
pradžių jį laikė ir kaip stebėjosi daktaras, kuris paaiškino ponui Ou- 
čiui jo padėtį, kai šis pagaliau nusprendė su juo pasitarti. 

— O, jei būtumėt matęs, ką mačiau aš, — tarė Megė. — Pensio- 
no, kuriame dirbu, gyventojai visai suriesti, man nereikia ir saky- 
ti. — Šnekėdamasi su kitais žmonėmis, ji buvo linkusi perimti jų 
kalbėjimo manierą. Užsimerk, ir beveik gali įsivaizduoti, kad ji 
juodukė, pamanė Aira. 

— Tai bloga, šlykšti liga, čia jau nei pridėsi, nei atimsi, — pasakė 
ponas Outis. — Va, pienininkystės ūkis, pone. Dabar reikėtų į de- 
šinę. 

Aira sumažino greitį. Jie pravažiavo ilgesingai dėbsančių atra- 
jojančių karvių bandą ir pasuko į siaurą asfaltuotą kelią. Jis buvo 
duobėtas, o iš žolės šalikelėje kyšojo užrašai: „Atsargiai, palaidi 
galvijai“, „Važiuok lėčiau“ ir „Skalikų bei arklių perėja“. 

Dabar ponas Outis pasakojo, kaip artritas prispyręs jį išeiti į 
pensiją. Pasakė, kad namie, Šiaurės Karolinoje, jis dengdavęs sto- 
gus. Karstydavosi kraigo išilginėmis sijomis mikliai kaip voverė, o 


dabar nebejstengia užlipti ant žemiausio kopėčių skersinio. 

Megė pritardama aičiojo. 

Aira svarstė, kodėl Megė amžinai skatina žmones kištis į jų gy- 
venimą. Įtarė, jog ji nemano, kad pakaktų vien vyro. Jai du nėra 
pakankamas skaičius. Prisiminė priklydėlius, kuriuos ji per šiuos 
metus išskėstomis rankomis priglaudė: brolį, kuris prasivoliojo 
ant jų sofos visą žiemą, kai jo žmona įsimylėjo dantistą, Siriną, kai 
Maksas Virdžinijoje ieškojo darbo, ir, žinoma, Fioną su kūdikiu ir 
kalnais kūdikio daiktelių — vežimėliu, maniežu, prisukamomis vai- 
kiškomis sūpynėmis. Šiuo metu Airai atrodė, kad jų vaikai irgi tos 
pačios rūšies, nes negi Džesis su Deize ne pašaliniai — pertrauk- 
davo juos intymiausiomis akimirkomis, atskirdavo juos? (Sunku 
patikėti, kad kai kam vaikai išgelbsti santuoką.) Ir nė vienas nebu- 
vo planuotas, bent jau ne taip greitai. Prieš Džesiui gimstant, Aira 
dar turėjo vilčių studijuoti. Pagal svarbą tai buvo trečias punktas — 
pirmiau reikėjo sumokėti už sesers gydymą ir naują krosnį tėvui. 
Megė ketino dirbti visą darbo dieną. Tačiau paaiškėjo, kad ji nėš- 
čia, ir teko eiti dekretinių atostogų. Paskui Airos seseriai pasireiš- 
kė kažkokios naujos ligos požymiai, priepuoliai, kuriuos teko gy- 
dyti ligoninėje; o per Kūčias į parduotuvę trenkėsi furgonas ir 
apgadino pastatą. Vėliau Megė ėmė lauktis Deizės, dar viena staig- 
mena. (Veikiausiai nebuvo išmintinga patikėti kontracepcija rū- 
pintis tokiai į nelaimingus atsitikimus linkusiai žmogystai?) Ta- 
Čiau tai atsitiko praėjus aštuoneriems metams po Džesio gimimo, 
kai Aira jau buvo peržegnojęs savo planus. 

Kartais — tarkim, tokią dieną kaip šiandien, ilgą karštą dieną 
dulkiname automobilyje, — jis jausdavosi nepakeliamai pavargęs. 
Galvą kažkas lenkdavo žemyn, lyg būtų nukritusios lubos. Tačiau 
jis manė, kad kartkartėm visi taip jaučiasi. 

Megė pasakojo ponui Oučiui apie kelionės tikslą. 

— Mano seniausia, artimiausia draugė ką tik neteko vyro, — kal- 
bėjo ji, — ir teko važiuoti į jo laidotuves. Baisiai liūdna proga. 

— O Viešpatie. Priimkite mano nuoširdžiausią užuojautą, — pa- 
sakė ponas Outis. 

Aira sulėtino greitį, nes priekyje menku aptakių formų auto- 


mobiliu važiavo sena ponia su tokia kupra, kad jos galvos virš vai- 

ro beveik nebuvo matyti. Pirmasis plentas, motelis. Paskui jis pri- 
siminė, kad čia jau ne pirmasis plentas, kad jie pasuko į šoną, o 
gal net atgal, ir pajuto plaukiąs kažkokioje migloje. Šitaip kartais 
būdavo keičiantis metų laikams, kai valandėlę susipainiodavai: pa- 
vasaris dabar ar ruduo, vasaros pradžia ar pabaiga? 

Jie pravažiavo šiuolaikišką namą, kurio keletas kambarių buvo 
išsikišę kiek aukščiau, o kieme stovėjo dvi gipsinės statulos: ber- 
niukas su mergyte olandiškais kostiumais grakščiame šokio tūps- 
nyje beveik lietėsi lūpomis. Paskui buvo vilkikų parkas, rodyklės į 
visokiausias bažnyčias, visuomenines organizacijas, „Elo vejų ir 
vidinių kiemelių įranga“. Ponas Outis krenkštelėjęs palinko į priekį, 
stverdamas už sėdynės atlošo. 

— Tiesiai priešais „Iexaco“, — tarė jis. — Matote? 

Aira pamatė mažą baltą stačiakampį prie pat kelio. Aukštai virš 
siurblių — po tris prie kiekvieno — sklandė raudoni, sidabriniai ir 
mėlyni polietileno teriftalato balionai, tingiai sukdamiesi vienas 
apie kitą. 

Jis pasuko prie betonuotos aikštelės, rūpestingai apvažiuoda- 
mas skersai ištemptą signalinę virvutę, sustabdė mašiną ir pažvel- 
gė į poną Outį. Tačiau ponas Outis tebesėdėjo; išlipo Megė. Ji 
atidarė užpakalines dureles ir laikė senukui už alkūnės, kol šis 
rangėsi lauk. 

— Na, tai kur jūsų sūnėnas? — paklausė ji. 

— Kažkur čia, — atsakė ponas Outis. 

— Jūs tikrai žinote? O jei jis šiandien nedirba? 

— Turi dirbti. Juk taip? 

O Viešpatie, šita istorija gali užtrukti amžių amžius. Aira išjun- 
gė variklį ir žiūrėjo, kaip tie žingsniuoja aikštele. 

Prie vejos, kur aptarnaujami klientai, baltaodis vaikinukas ru- 
da sulipusia plaukų uodega išklausė juos ir papurtė galvą. Jis kaž- 
ką pasakė mostelėdamas rytų pusėn. Aira sudejavo ir susmuko 
sėdynėje. 

Paskui prisiartino Megė, kaukšėdama kulniukais, ir Airai atlė- 
go širdis, tačiau priėjusi prie mašinos, ji viso labo pasilenkė prie 


langelio. 

— Teks valandėlę luktelėti, — pasakė ji. 

— O kam? 

— Jo sūnėnas iškviestas kažko paremontuoti, tačiau tikimasi, 
kad netrukus grįš. 

— Tai ko nevažiuojam? — paklausė Aira. 

— Aš negalėčiau taip padaryti! Negalėčiau nurimti nežinoda- 
ma, kaip viskas baigėsi. 

— Ką reiškia — kaip viskas baigėsi? Jo ratas visiškai tvarkingas, ar 
užmiršai? 

— Jis klebėjo, Aira. Pati mačiau. 

Jis atsiduso. 

— O gal jo sūnėnas ims ir nepasirodys, — tarė ji, — ir ponas 
Outis įstrigs čia be mašinos. Arba pritrūks pinigų. Noriu įsitikin- 
ti, kad jis jų turi. 

— Klausyk, Mege... 

— Kodėl tau neprisipilus bako? Neabejoju, kad benzinas pra- 
verstų. 

— Neturime „Iexaco“ kreditinės kortelės, — paaiškino jis. 

— Mokėk grynaisiais. Galvą guldau, kad kol prisipilsi baką, La- 
montas atsiras. 

Jau „Lamontas“. Jei viskas ir toliau vyks taip spėriai, ji gali įsi- 
sūnyti tą vaikėzą. 

Niurzgėdamas jis vėl paleido variklį, privažiavo prie savitarnos 
zonos ir išlipo. Čia buvo senesnio modelio siurblys, Baltimorėje 
tokių jau nebepasitaiko — spausdinti besivartaliojantys skaičiukai 
vietoj šviesą skleidžiančio diodo ir paprastas ašinis įrenginys me- 
chanizmui paleisti. Aira turėjo prisiminti, mintimis grįžti porą 
metų. Kol benzinas bėgo į baką, jis stebėjo, kaip Megė sodina 
poną Outį ant žemos baltintos sienos, kuri skyrė „Texaco“ nuo 
kažkieno daržo. Ponas Outis vėl su skrybėle ir gūžėsi po ja kaip 
katinas po stalu, mąsliai dirsčiodamas į tolį ir krutindamas žandi- 
kaulius, kaip dažnai daro seniai. Jis atrodė senas kaip pasaulis, 
nors veikiausiai buvo nedaug vyresnis už Airą. Verta susimąstyti. 
Aira pajuto krestelėjimą, kai benzinas nustojo bėgti, ir vėl atsisu- 


ko į automobilį. Balionai virš galvos šiugždėjo kaip lietpalčiai. 

Mokėdamas pinigus degalinėje, jis pastebėjo užkandžių auto- 
matą, taigi nuėjo paklausti, ar anie nenorėtų užkąsti. Anie buvo 
įsijautę į pokalbį, ponas Outis be paliovos šnekėjo apie kažkokią 
Dalatą. 

— Mege, čia galima nusipirkti bulvių traškučių, — tarė Aira. — 
Keptos mėsos skonio, kokius tu mėgsti. 

Megė mostelėjo jam, kad pasitrauktų. 

— Manau, jūs visiškai teisus, — pasakė ji ponui Oučiui. 

— Ir lašinukų su odele, — gundė Aira. — Kur dabar berasi laši- 
nukų su odele. 

Ji išsiblaškiusi dirstelėjo į jį ir tarė: 

— Užmiršai, kad aš laikausi dietos? 

— O jūs, pone Outi? 

— A, ne, dėkui, pone, labai dėkui, pone, — atsakė ponas Outis. 
Jis atsisuko į Megę ir kalbėjo toliau: — Taigi klausiu: „Moteriške, 
kaip gali mane dėl to kaltinti?“ 

— Pono Oučio žmona pyksta ant jo dėl to, ką jis padarė sap- 
ne, — paaiškino Airai Megė. 

Ponas Outis tarė: 

— Štai aš, nekaltas kaip kūdikis, įeinu į virtuvę, klausiu, kur 
mano pusryčiai, o ji atšauna: „Gaminkis pats“. Aš teišspaudžiau: 
„Ką?“ 

— Baisiai negražu, — pritarė Megė. 

— Na, tai aš eisiu užkąsti, — tarė Aira ir nudrožė į degalinę susi- 
kišęs rankas į kišenes ir jausdamasis trečias nereikalingas. 

Dietos laikosi, vyptelėjo jis; dieta — dar vienas įrodymas, kad 
Megės gyvenimas eina perniek. Vandens dieta, baltymų dieta, greipf- 
rutų dieta. Nuolat atsisako valgyti, nors, Airos nuomone, atrodo 
kuo puikiausiai, net apkūnia negali pavadinti; viso labo meiliai ap- 
skrita, švelniomis kaip šilkas krūtimis ir baltu kaip pienas pilvuku. 
Bet kada ji klausė Airos? Jis niūriai įmetė monetas į užkandžių au- 
tomatą ir paspaudė mygtuką po sūrių sausainėlių maišeliu. 

Kai jis grįžo, Megė kalbėjo: 

— Kas būtų, jei mes visi taip darytume — manytume, kad sap- 


nas yra tikrovė. Štai aš kokius du tris kartus per metus sapnuoju, 

kad bučiuojamės su kaimynu. Tas ponas Simonsas — mielas žmo- 
gelis, panašus į pardavėją, na, gal draudimo ar nekilnojamojo tur- 
to agentą. Dieną aš jo nė neprisimenu, tačiau naktį sapnuoju, kad 
bučiuojamės, kad aš noriu, jog jis atsegtų man palaidinukę, o rytą 
autobusų stotelėje būnu taip sutrikusi, kad negaliu jam į akis pa- 
žiūrėti, kol pastebiu, kad jis toks pat kaip visada, malonaus veido 
vyriškis dalykiniu kostiumu. 

— Dėl Dievo, Mege, — neištvėrė Aira. Jis bandė įsivaizduoti tą 
Simonsą, bet neturėjo supratimo, apie ką ji kalba. 

— Tai negi mane reikia dėl to kaltinti? — paklausė Megė. — Dėl 
kažkokio trisdešimtmečio... piemens, kuris manęs nė trupučio 
nedomina! Ne aš sumaniau tokį sapną! 

— Žinoma, ne, — pritarė ponas Outis. — Be to, sapnas buvo 
Dalatos. Jį net ne aš sapnavau. Ji pareiškė, kad aš stovėjau ant 
kėdės, kurioje sėdėdama ji visada siūdavo, todėl ji liepusi man 
nulipti, bet nulipdamas aš užmynęs ant jos nertinio šalio ir siuvi- 
nėto apatinio sijono ir nudrėskęs nėrinius, klostes ir kaspinėlius. 
„Tu visada taip“, — sako ji man rytą, o aš klausiu, ką padaręs: 
„Parodyk man, ką padariau. Parodyk, kur ką sumindžiojau“. Ji 
sako: „Tu viską nušluoji, Denielai Outi, toks jau tu žmogus, ir jei 
būčiau žinojusi, kad taip ilgai teks su tavim taikstytis, būčiau rū- 
pestingiau rinkusis, už ko tekėti“. Tada aš ir sakau: „Na, jei tu 
taip, aš išvažiuoju“, o ji sako: „Neužmiršk savo daiktų“, ir aš išva- 
žiavau. 

— Ponas Outis pastarąsias kelias dienas gyveno automobilyje ir 
lankė giminaičius, — paaiškino Airai Megė. 

— Mat kaip, — tarstelėjo Aira. 

— Taigi man baisiausiai svarbu, kad ratas nenulėktų, — pridūrė 
ponas Outis. 

Aira atsiduso ir atsisėdo ant sienos greta Megės. Sausainiai bu- 
vo glaistyti-ir lindo tarp dantų, tačiau buvo toks alkanas, kad valgė 
toliau. 

Prie jų, kaukšėdamas odinių batų kulnais, taip tiesiai ir ryž- 
tingai artinosi vaikis su plaukų uodega, kad Aira vėl atsistojo 
manydamas, jog dar nesutvarkė kažkokių reikalų. Tačiau vaikis 

tik suvyniojo siurblio žarną, kuri visą laiką šnypštė ant betono, 
o jie net nepastebėjo. Nenorėdamas pasirodyti nedrąsus, Aira 
priėjo prie jo. 

— Taigi, — tarė jis, — kaip ten tas Lamontas? 

— Jo nėra, — atsakė vaikis. 

— Veikiausiai jūsų niekaip neįkalbėtume nuvažiuoti iki plento 
mūsų mašina, kad pasižiūrėtumėt, kas atsitikę šio pono ratui. 

— Niekaip, — pasakė vaikinas, kabindamas žarną ant kablio. 

— Suprantu, — burbtelėjo Aira. 

Jis vėl atsisėdo ant sienos, o vaikis nuėjo atgal į degalinę. 

— Manau, kad galbūt Musranas, — kalbėjo Megė ponui Ou- 
čiui. — Ar jis taip vadinasi? Tas keliukas į Kartvilą. 

— Nieko negirdėjau apie jokį Musraną, — pasakė ponas Ou- 
tis, — bet Kartvilas girdėtas. Tik negaliu tiksliai pasakyti, kaip ten 
nusigauti. Mat aplink tiek vietelių, kurių pavadinimai skamba kaip 
miestų, kurios mano esančios miestai, bet jose rasi tik bakalėjos 
parduotuvę ir benzino siurblį. 

— Toks ir Kartvilas, — tarė Megė. — Viena pagrindinė gatvė. Be 
šviesoforų. Fiona gyvena tokioje siauroje gatvikėje, kad ten net 
šaligatvių nėra. Fiona — mūsų marti. Gal reikėtų sakyti, buvusi 
marti. Ji buvo mūsų Džesio žmona, tačiau jie išsiskyrė. 

— Taigi va kaip jie dabar daro, — pritarė ponas Outis. - Lamon- 
tas irgi išsiskyręs, išsiskyrusi ir mano sesers Florensės dukra Selė. 
Nesuprantu, kam jaunimas apskritai tuokiasi. 

Lyg jo paties santuoka būtų nepriekaištinga. 

— Prašom sausainių, — tarė Aira. Ponas Outis išsiblaškęs papur- 
tė galvą, bet Megė giliai įkišo ranką į maišelį ir ištraukė bent pus- 
tuzinį. 

— Iš tiesų įvyko nesusipratimas, — paaiškino ji ponui Oučiui ir 
atsikando sausainio. — Jie buvo skirti vienas kitam. Jie ir atrodė 
nuostabiai: Džesis toks tamsus, o Fiona baltutė. Visa bėda, kad 
Džesio darbo valandos buvo kaip kiekvieno muzikanto, o gyveni- 
mas, nežinau nė kaip pasakyti, nepatikimas. O Fiona buvo labai 
jauna ir greit pašėldavo. O, man skaudėdavo širdį dėl abiejų. Dže- 
siui buvo labai skaudu, kai jinai jį paliko; ji pasiėmė dukrelę ir 

grįžo namo pas motiną. Žinau, kad ir Fionai širdis plyšo, bet negi 
ji pasakys? O dabar abu taip dailiai išsiskyrę, jog nė nepamany- 
tum, kad kažkada buvo vedę. 

Kol kas viskas tiesa, mąstė Aira, tačiau kiek ji nutylėjo. Gal ne 
tiek nutylėjo, kiek sumaniai pateikė, kad ir tą įvaizdį sūnaus „mu- 
zikanto“, taip daug dirbusio, kad apleido „žmoną“ ir „dukterį“. 
Aira niekad nemanė, kad Džesis muzikantas; jam jis buvo iš mo- 
kyklos išmestas vaikis, kuriam būtina susirasti nuolatinį darbą. O 
Fiona jam niekad neatrodė žmona, greičiau jaunutė Džesio drau- 
gužė žvilgančių šviesių plaukų šydu, nederančiu prie striukų spor- 
tinių marškinėlių ir aptemptų džinsų; vargšė Leroi buvo jų nami- 
nis gyvulėlis, cirke laimėta žvėriuko iškamša. 

Jis puikiai prisiminė, kaip Džesis atrodė tą naktį, kai jį areštavo, 
tada teturėjo šešiolika. Jį suėmė už girtavimą su draugais viešoje 
vietoje — tai buvo pirmas ir paskutinis kartas, tačiau Aira norėjo tuo 
įsitikinti ir dėl to, ketindamas su juo elgtis griežtai, liepė Megei 
pasilikti namie ir vienas išdrožė sumokėti užstato. Jis sėdėjo ant 
suolo laukiamajame, kol pagaliau susirietęs dvilinkas atslinko Dže- 
sis, lydimas dviejų policininkų. Matyt, antrankiais surakinus rankas 
už nugaros, jis bandė jas peržengti, kad rankos atsidurtų priekyje. 
Tačiau arba jam nepavyko, arba nespėjo to padaryti, todėl atšluba- 
vo persikreipęs kaip koks cirko išsigimėlis tarp kojų įstrigusiais rie- 
šais. Išvydęs tokį reginį, Aira patyrė labai keistų jausmų sumaištį: jis 
pyko ant sūnaus ir kartu ant valdžios, kam rodo Džesio pažemini- 
mą; beprotiškai troško nusijuokti ir skausmingai gailėjosi. Džesio 
švarko rankovės buvo madingai atraitotos kone iki alkūnių (kai Aira 
buvo jaunas, vaikinai taip nenešiodavo), todėl atrodė dar gležnes- 
nis, taip pat iš veido, kai jam nuėmė antrankius ir jis atsitiesė, nors 
žiūrėjo be galo įžūliai, apsimesdamas, kad Airos nemato. Kai paskui 
Aira galvodavo apie Džesį, visada įsivaizduodavo jį tokį kaip aną 
naktį, keliantį pasipiktinimą ir apgailėtiną. Susimąstė, kokį jį mato 
Megė. Galbūt ji pasirausė dar tolesnėje praeityje. Galbūt jį įsivaiz- 
duoja ketverių ar šešerių metų, gražų, nepaprastai žavų vaikelį, ku- 
rio rūpesčiai ne didesni, kaip bet kurio kito vaiko. Na, tokio, koks 
jis iš tikrųjų yra, tikrai nemato. 

Kaip ir dukters, pamanė jis. Deizė, Megės akimis žiūrint, yra 
Megės motinos kopija — apsišvietusi, veikli, — ir ji šokinėja aplink 
dukrą atrodydama nei šiaip, nei taip. Ji šokinėja aplink Deizę nuo 
tada, kai ši tebebuvo maža mergytė, turinti klaikiai tvarkingą kam- 
barį ir šūsnį pagal spalvas surūšiuotų namų darbų sąsiuvinių. Bet 
Deizė irgi savaip verta užuojautos. Aira tai aiškiai matė, nors ji 
jam ir buvo artimesnė. Ji nesinaudoja savo jaunyste, Airai atrodė, 
kad net draugo niekad neturėjo. Kai tik Džesis vaikystėje ką nors 
iškrėsdavo, Deizė nepritardama raukydavosi, nors Airai veikiau- 
siai būtų labiau patikę, jei ir ji būtų kartu išdykavusi. Argi ne taip 
turėtų būti? Argi ne taip esti kitose šeimose, linksmose, triukš- 
mingose šeimose, kurias Aira susimąstęs stebėdavo, kai buvo ma- 
žas. Dabar ji viską susipakavusi koledžui — susipakavo senų se- 
niausiai — ir pasilikusi tik skarmalus, kurių neims; vaikšto po na- 
mus blanki ir nelinksma it vienuolė, apsmukusiomis nunešiotomis 
palaidinėmis ir išblukusiais sijonais. Tačiau Megė mano, kad ji 
nuostabi. „Jos metų aš net nepradėjau svarstyti, kuo noriu bū- 
ti“, — pasakė ji. Deizė nori studijuoti kvantinę fiziką. „Kokį tai 
daro įspūdį“, — džiūgavo Megė, kol Aira, nuoširdžiai norėdamas 
sužinoti, paklausė: „Mege, o kas yra kvantinė fizika? Ar turi nors 
kokį supratimą?“ Megė pamanė, kad jis ją menkina, ir pareiškė: 
„O, prisipažįstu, nesu labai mokyta! Aš moku tik slaugyti senu- 
kus, prisipažįstu!“ Ir Aira tarė: „Aš tik norėjau pasakyti... Jėzau! 
Aš tik norėjau...“, bet Deizė iškišo galvą pro duris ir pasakė: „La- 
bai labai prašyčiau nors kartą nesusirieti — aš bandau skaityti“. 

„Rietis! — suriko Megė. — Aš tik pasakiau...“ 

O Aira Deizei pareiškė: „Klausyk, panele, jei tau taip sunku 
susikaupti, drožk skaityti į biblioteką“. 

Susiraukusi Deizė dingo, o Megė užsidengė veidą rankomis. 

„Ta pati sena daina“, — taip kartą santuoką apibūdino Džesis. 
Tai atsitiko vieną rytą, kai Fiona verkdama pakilo nuo pusryčių 
stalo, o Aira paklausė Džesį, kas atsitiko. „Žinai, kaip būna, — 
atsakė Džesis, — ta pati sena daina kaip visuomet“. Tada Aira (pa- 
klausęs ne iš tuščio smalsumo, bet lyg primindamas: „Tai svarbu, 


sūnau; būk jai atidesnis“) susimąstė, ką reiškia „žinai“. Negi Dže- 

sis norėjo pasakyti, kad Airos ir jo santuokos panašios? Mat jei 
taip, jis smarkiai apsiriko. Jų santuokos visiškai skirtingos. Airos 
santuoka tvirta kaip medis: net jis negali pasakyti, kokios storos ir 
gilios jo šaknys. 

Tačiau Džesio posakis įstrigo į atmintį — „ta pati sena dai- 
na“. Tie patys seni ginčai, tie patys kaltinimai. Tie patys pokš- 
tai ir meilūs Žodžiai, taip, ir nuolatinė ištikimybė bei parama 
ir paguoda, kurių niekas kitas nemoka taip pasiūlyti; tačiau ir 
tie patys seni įžeidimai, besivelkantys metų metus, niekad iki 
galo neužmiršti: Aira neapsidžiaugė išgirdęs, kad Megė nėščia; 
Megė neapgynė Airos nuo savo motinos; Aira atsisakė aplan- 
kyti Megę ligoninėje; Megė užmiršo pakviesti Airos šeimą Ka- 
lėdų vakarienės. 

O vienodumas — Viešpatie, kas gali kaltinti Džesį, jeigu jį tai 
erzina? Veikiausiai vaikinas visą vaikystę stebėjo tėvus iš šalies, 
prisiekinėdamas, kad jis su tokiu gyvenimu nesitaikstys: dienų die- 
nas aria, Aira kiekvieną rytą žygiuoja į parduotuvę, Megė į pen- 
sioną. Veikiausiai tos popietės, kuriomis Džesis padėdavo dar- 
buotis parduotuvėje, buvo savotiškos protesto pamokos. Matyt, 
jis pasibaisėjo Aira, nuolat sėdinčiu ant aukštos medinės tabure- 
tės ir švilpaujančiu pagal iš radijo sklindančias lengvo turinio dai- 
neles, matuojančiu ar įstrižai pjaustančiu rėmus. Ateidavo mote- 
rų, kurios jį prašydavo įrėminti jų pačių kryžiuku išsiuvinėtas sen- 
tencijas, mėgėjiškai nutapytus jūros vaizdus ir vestuvines 
nuotraukas (du rimti žmonės iš profilio, įdėmiai žiūrintys vienas į 
kitą). Jos atnešdavo iš žurnalų išplėštų iliustracijų — šuniukų vadą 
ar ančiuką pintinėje. Kaip siuvėjas, matuojantis pusnuogį klientą, 
Aira apdairiai nieko nematydavo, sakytum neturėdavo jokios nuo- 
monės apie liūdno kačiuko, susipainiojusio tarp siūlų, paveikslė- 
lį. „Jis norėtų kokios nors švelnios spalvos rėmelių, ar ne?“ — 
kartais paklausdavo moterys. (Jos dažnai kalbėdavo apie paveiks- 
lėlius taip, lyg šie būtų gyvi.) 

— Taip, ponia, — atsakydavo Aira. 

— Galbūt blyškiai mėlynos, kuri atspindėtų jo mėlyną kaspiną. 

— Taip, galima padaryti. 

Ir jis iškart išvysdavo save Džesio akimis: krautuvininko tipą, 
nykų ir vergiškai nuolankų nenusakomo amžiaus vyriškį. 

Paprastai jis girdėdavo trūkčiojantį tėvo supamosios kėdės girgž- 
desį ir neryžtingus vienos iš seserų, einančių per svetainę, žings- 
nius virš parduotuvės. Žinoma, jų balsų nesigirdėjo, ir dėl to Aira 
pradėjo vaizduotis, kad jo šeima dieną nesikalba, — kad jie laikosi 
labai tyliai, kol ateina Aira. Jis žinojo, kad yra jų gyvenimo esmė. 
Jie visiškai priklauso nuo jo. 

Vaikystėje Aira jautėsi pašalinis — savaip pavėlavęs, puse kartos 
jaunesnis už seseris. Buvo mažiausias, užtat visus šeimos narius 
vadino „mažiuk“, nes taip visi suaugusieji ar beveik suaugusieji 
kreipdavosi į jį ir jis manė, kad tai visuotinai priimtas kreipinys. 
„Užrišk man batus, mažiuk“, — sakydavo jis tėvui. Tačiau išimti- 
nių teisių, įprastų mažiausiam, jam niekas nesuteikė; jis niekad 
nebuvo dėmesio centre. Iš jų visų tokią padėtį užėmė nebent Do- 
rė — psichiškai atsilikusi ir trapi, krūpčiojanti, atsikišusiais prieki- 
niais dantimis, nerangi, — tačiau ir Dorė atrodė apleista ir papras- 
tai viena sėdėdavo kambario pakrašty. Motina sirgo chroniška li- 
ga, kuri ją pribaigė, kai Airai buvo keturiolika, dėl to bet kokia 
liga jį paskui visą laiką erzindavo ir gąsdindavo; beje, ypatingu 
motiniškumu ji nepasižymėjo. Visą gyvenimą buvo pašventusi re- 
ligijai, radijo pamokslininkams ir įkvepiančioms brošiūroms, pa- 
liekamoms per žmones einančių misionierių. Jos supratimu, vi- 
siems tinkamiausias maistas — sūrūs krekeriai ir arbata. Ji niekad 
neišalkdavo kaip paprasti mirtingieji, tiesiog maitindavosi, kai jai 
apie tai primindavo laikrodis. Jei jie norėdavo žmoniškai pavalgy- 
ti, tekdavo pasikliauti tėvu, nes Dorė nemokėjo jokio sudėtinges- 
nio darbelio, o Džunės baimė metams bėgant vis augo, galų gale ji 
nebeišeidavo iš namų nė pieno nupirkti. Tuo, baigęs darbą par- 
duotuvėje, turėdavo pasirūpinti tėvas. Jis nukėblindavo į viršų pa- 
siimti reikalingų maisto produktų sąrašo, vėl išsivilkdavo, grįžda- 
vo nešinas keliomis skardinėmis ir krapštydavosi virtuvėje su duk- 
terimis. Net kai Aira paaugo, jo pagalbos niekas neprašė. Jis buvo 
pašalinis, vienintelė akį rėžianti spalvota dėmė rusvoje nuotrau- 


koje. Seima vengė jo, kreipdavosi maloniai ir iš tolo. „Padarei 

namų darbus, mažiuk?“ — klausdavo jie, klausdavo net per vasa- 
ros ir Kalėdų atostogas. 

Paskui Aira baigė mokyklą — jau ir užstatą Merilendo universi- 
tetui sumokėjo, svajodamas studijuoti mediciną, — ir staiga tėvas 
viską metė. Airos nuomone, jis sugniužo. Pareiškė, kad jo širdis 
silpna ir kad jis daugiau nebegali. Atsisėdo į supamąją kėdę ir 
nebesikėlė. Aira perėmė verslą, o tai nebuvo lengva, nes iki tol jis 
niekur nesikišo. Staiga tapo svarbiausias šeimoje. Buvo tikimasi, 
kad jis duos pinigų, darbo ir patarimų, nuveš pas gydytoją ir pra- 
neš, kas naujo plačiajame pasaulyje. Jį apipildavo tokiais klausi- 
mais: „Mažiuk, ar ši suknelė išėjo iš mados?“ ir: „Mažiuk, ar liktų 
pinigų naujam kilimėliui?“ Aira jautėsi savaip patenkintas, ypač iš 
pradžių, kol atrodė, kad tokia padėtis laikina kaip vasaros atosto- 
gos. Jis jau ne nuošaly — buvo centre. Jis rausdavosi po Dorės 
komodos stalčius, ieškodamas antros raudonos kojinės: tai buvo 
jos mėgstamiausia pora; jis kirpdavo Džunei žilstančius plaukus, 
jis paklodavo mėnesio uždarbį tėvui ant kelių, žinodamas, kad jis, 
Aira, vienintelis, kuriuo jie gali pasikliauti. 

Tačiau vasara virto rudeniu; iš pradžių universitetas sutiko ati- 
dėti jo studijas mėnesiui, paskui metams, o po kurio laiko niekas 
šia tema nebekalbėjo. 

Tiesą sakant, būna ir prastesnių darbų negu pjaustyti keturias- 
dešimt penkių laipsnių kampu bronza nudažytas profiliuotas juos- 
teles. Be to, jis turi Megę, nuostabiausią dovaną, kuri kaip iš dan- 
gaus nukrito jam į glėbį. Turi du paprastus, sveikus vaikus. Galbūt 
jo gyvenimas ne toks, kokį įsivaizdavo būdamas aštuoniolikos, ta- 
čiau kieno svajonės išsipildo? Dažniausiai atsitinka taip kaip jam. 

Nors jis žino, kad Džesiui taip neatrodo. 

Džesis Moranas nepripažįsta kompromisų, dėkui, ne. Nei su- 
švelninimo, nei nuleistų akių. „Aš atsisakau patikėti, kad mirsiu 
nežinomas“, — kartą pareiškė jis Airai, o Aira, užuot atlaidžiai šyp- 
telėjęs, kaip priderėjo, pasijuto it gavęs antausį. 

Nežinomas. 

— Aira, ar kartais degalinėje nepastebėjai gaiviųjų gėrimų auto- 
mato? — paklausė Megė. 

Jis pažvelgė į ją. 

— Aira? 

Jis atsikvošėjo ir atsakė: 

— Na, taip, rodos, pastebėjau. 

— Ir dietinių? 

— Mm... 

— Eisiu patikrinti, - nusprendė Megė. — Nuo tų sūrių sausainių 
norisi gerti. Pone Outi? Gal norite ko nors išgerti? 

— Oi ne, man visko pakanka, — atsakė jai ponas Outis. 

Ji greit nužingsniavo pastato pusėn, siūbuodama sijonu. Abu- 
du vyrai žiūrėjo, kaip ji eina. 

— Puiki, puiki ponia, — tarė ponas Outis. 

Aira valandėlę užsimerkė ir pasitrynė skaudančią kaktą. 

— Tikras gailestingumo angelas, — pasakė ponas Outis. 

Kartais parduotuvėje Megė atnešdavo išsirinktas prekes kasi- 
ninkui ir apsimestinai chuliganišku savo pokštaujančių brolių to- 
nu tardavo: „Man regis, jūs tikitės, kad aš už jas sumokėsiu“. Aira 
visuomet sunerimdavo, ar ji neperžengė ribų, tačiau kasininkas 
nusijuokdavo ir paprastai atsakydavo: „Įsivaizduokit, man topte- 
lėjo tokia mintis“. Taigi pasaulis aiškiai ne toks, kaip jį suvokė 
Aira. Jis panašesnis į Megės suvokiamą. Jai geriau jame sekėsi, 
prie jos kaip vantos lapas lipo visokie paklydėliai, o atverti širdį 
'nepažįstamiems žmonėms jai nebuvo sudėtinga. Kad ir šitas po- 
nas Outis: veidas švyti entuziazmu, akys virtusios trikampėliais su 
raukšlėtais kampučiais. 

— Ji man primena ponią su kaminu, — pasakė jis Airai. — Žino- 
jau, kad į kažką panaši, tik nežinojau, į ką. | 

— Kaminu? 

— Baltoji ponia, kurios kaip gyvas nebuvau anksčiau sutikęs, — 
paaiškino ponas Outis. — Pasakė, kad jos kaminas prakiuręs, ir 
pasikvietė mane apžiūrėti. Tačiau vaikštinėdamas ant stogo, aš ne- 
vykusiai pastačiau koją ir nudardėjau žemyn. Viso labo tik persi- 
gandau, bet, Viešpatie, valandėlę maniau, kad esu jau numirėlis: 
drybsau ant žemės gaudydamas kvapą, o šita ponia užsispyrė vežti 


mane į ligoninę. Tačiau pamažu atsigaivelėjau ir pasakiau: „Ponia, 

nereikia važiuoti, jie tik atims mano viso gyvenimo santaupas, nors 
pasakys, kad man nieko blogo neatsitiko“, todėl ji nusileido, bet 
užsimanė pavaišinti puodeliu kavos ir keliais mėsainiais „Makdo- 
nalde“ netoli žaislų parduotuvės, todėl paklausė, ar aš nesutik- 
čiau paskui su ja ten užbėgti ir nupirkti raudoną vežimėlį anūkui, 
kurio rytoj gimimo diena. Aš atsakiau, kad sutinku, ir jinai nupir- 
ko du vežimėlius, vieną mano dukterėčios sūnui Elbertui, o greta 
tos parduotuvės buvo sodas... 

— Taip, tikrai panašu į Megę, — pripažino Aira. 

— Ne tokia kaip dauguma. 

— Tikrai ne, — pritarė Aira. 

Atrodo, kad visos pokalbio temos buvo išsemtos. Jie nutilo ir 
įsižiūrėjo į Megę, ji drožė atgal atkišusi į priekį butelį. 

— Prakeiktasis mane visą aplaistė, — linksmai šūktelėjo. — Aira? 
Nori gurkšnelio? 

— Ačiū, ne. 

— Pone Outi? 

— Oi ne, regis, nenoriu, bet vis tiek dėkui. 

Ji įsitaisė tarp jų ir atmetusi galvą ilgai ir triukšmingai sriaubė. 

Aira užsimanė dėlioti pasiansą. Dykinėjimas pradėjo jį erzinti. 
Tačiau pasižiūrėjęs, kaip plaikstosi balionai, sumetė, kad kortos 
gali būti nupūstos, taigi susikišo rankas po pažastimis ir išsidrėbė 
ant sienos. 

Tokius balionus pardavinėjo „Harborpleise“ ar kažkur netoli 
jo. Niūrūs vienišiai stoviniuodavo sankryžose su debesimis virš 
galvos plevėsuojančių sintetinių balionėlių. Prisiminė, kaip nu- 
džiugo Džunė, pirmą kartą juos pamačiusi. Vargšė Džunė: vos ne 
labiau suluošinta už Dorę, nes jaučiasi kaip kalėjime. Jos baimių 
nė vienas namiškis nesuprato, nes plačiajame pasaulyje jai nebu- 
vo nutikę nieko labai baisaus, bent jau niekas nieko nežinojo. Iš 
pradžių šeima bandė jai tat aiškinti tuščiai kartodama: „Kas jau 
tokio baisaus gali nutikti?“ ir: „Aš būsiu greta tavęs“. Tačiau pa- 
mažu liovėsi, numojo ranka ir paliko ją ramybėje. 

Išskyrus Megę. Megė per daug užsispyrusi, kad nusileistų. Po 
ilgų bergždžių pastangų metų kartą jai šovė į galvą, kad persiren- 

gusią Džunę pavyks išsivesti į miestą. Ji nupirko Džunei ryškiai 
rudą peruką, prigludusią aguonom nusėtą suknelę ir porą odinių 
aukštakulnių batelių, surišamų ties kulkšnimis. Džunės veidą ji 
storai nugrimavo. Visų nuostabai, jai pavyko. Baikščiai, graudžiai 
kikendama, Džunė leidosi Megei ir Airai išvedama į prieangį. Ki- 
tą dieną kiek toliau. Pagaliau iki kvartalo galo. Tačiau visada su 
Aira. Vien su Mege neidavo: Megė nebuvo kraujo giminė. (Tiesą 
sakant, Airos tėvas net kreipdavosi į Megę ne vardu, o „ponia“. 
„Ar ponia irgi ateis, Aira?“ — toks titulavimas tiksliai atspindėjo 
jo pašaipų, skeptišką požiūrį į ją, susiformavusį iš pat pradžių.) 

— Supranti, kaip yra, — aiškino Džunės elgesį Megė. — Kai ji 
išeina į miestą persirengusi, išeina ne ji, o kažkas kitas. Jos tikroji 
savastis saugiai sėdi namie. 

Veikiausiai ji buvo teisi. Abiem rankom įsikibusi į Airą, Džunė 
žengė vaistinėn ir paprašė žurnalo „Muilo operų santraukos“. Ji 
nuėjo į bakalėją ir valdingai, akiplėšiškai pareikalavo vištų kepe- 
nėlių, lyg būtų visiškai kita moteris, — mėgstanti pasirodyti, gal 
net pasileidusi, tokiai nei galvoj, nei uodegoj, ką žmonės apie ją 
kalba. Paskui ji vėl prapliupo juokais ir paklausė Airą, kaip jai 
sekasi. Airai, žinoma, patiko, kad ji taip sparčiai taisosi, tačiau po 
kurio laiko viskas pradėjo įkyrėti. Ji norėjo apsilankyti ir šen, ir 
ten, visada reikėdavo įdėti baisybę darbo jai išruošti, aprengti, 
išdažyti ir įteigti pasitikėjimo. O tie juokingi kulniukai jai baisiai 
kliudė. Stypčiodavo, lyg eitų ką tik išplautomis grindimis. Būtų 
kur kas paprasčiau, mąstė jis, jei ji tebesėdėtų namie. Tačiau šios 
minties jam buvo gėda. 

"Paskui ji užsidegė noru pamatyti „Harborpleisą“. Buvo mačiu- 
si per televizorių „Harborpleiso“ atidarymą ir nusprendė, kad tai 
vienas iš pasaulio stebuklų. Nėra ko stebėtis, kad įgijusi šiek tiek 
pasitikėjimo, ji tik ir svajojo jį pamatyti savo akimis. Tačiau Aira 
nenorėjo jos vestis. Švelniai tariant, jis nemėgo „Harborpleiso“. 
Juto, kad nebaltimoriškas, — tiesą sakant, kad tai garsi prekybinė 
gatvė. O pastatyti automobilį kainavo pasakiškus pinigus. Ar ji 
negalėtų pasirinkti ko nors kito? Ne, negalėtų, atsakė ji. Tai gal 
sutiktų važiuoti su Mege? Ne, jai reikalingas Aira. Jis žino, kad 

reikalingas jai, — kaip drįso net užsiminti apie kitą žmogų? Paskui 
kartu panoro vykti tėvas, vėliau Dorė: ji taip susijaudino, kad to- 
kia proga netgi susipakavo daiktelius į „lagaminą“ („Hutzler“ fir- 
mos palto dėžę). Airai teko sukąsti dantis ir sutikti. 

Kelionę jie numatė sekmadienį, vienintelę Airos poilsio dieną. 
Deja, rytas išaušo ūkanotas ir vėsus, o po pietų buvo prognozuoja- 
mos liūtys. Aira pasiūlė atidėti iškylą, tačiau niekas apie tai nė gir- 
dėti nenorėjo, net Megė, užsidegusi ne mažiau už kitus. Taigi jis 
nuvežė visus į miesto centrą, kur per stebuklą gatvėje surado vietą 
pastatyti automobiliui, jie išlipo ir pradėjo eiti. Buvo toks rūkas, 
kad pastatų už kelių metrų nebesimatė. Kai jie priėjo Preto ir Švie- 
siosios gatvių sankryžą ir pažvelgė į „Harborpleisą“, nepamatė jo- 
kių paviljonų, tik kažkokius tirštus pilkus lopus. Vienintelis spalvo- 
tas taškelis buvo žaliai mirksintis šviesoforas. Niekur nesimatė nė 
gyvos dvasios, išskyrus vienintelį balionų pardavėją kitoje gatvės pu- 
sėje, kuris jiems artinantis pamažu ir klaikiai niro iš rūko. 

Džunės dėmesį patraukė balionai. Atrodė, kad jie padaryti iš 
skysto metalo: buvo sidabro spalvos, gurgždantys, galuose raukš- 
lėti kaip pagalvėlių raukiniai. Džunė riktelėjo: „O!“ Išplėtusi akis, 
priėjo prie šaligatvio krašto. 

— Kas tai? — sušuko ji. 

— Aišku, balionai, — atsakė Aira. Bet kai pabandė ją vestis to- 
liau, ji vis dairėsi atgal, ištempusi kaklą Dorė, įsikibusi į kitą jo 
ranką, irgi. 

Jis suprato, koks reikalas. Televizija suteikdavo Džunei žinių 
apie svarbiausius pasaulio įvykius, tačiau ne apie tokius niekus 
kaip sintetiniai balionai; užtat ji ir sustojo kaip įbesta. Visiškai 
suprantamas dalykas. Tačiau tą akimirką Aira nebuvo linkęs jai 
gerintis. Jis apskritai nenorėjo čia būti, todėl tempė jas pirmyn ir 
apsuko pirmą paviljoną. Džunė įsikibo jam į parankę kaip žvėriu- 
kas. Dorei kairė koja po paskutinio priepuolio buvo iš dalies pa- 
ralyžiuota, tad ji juokingai ir baisiai šlubčiojo, atsirėmusi į antrą 
jo ranką, o „Hutzler“ dėžė paltui sulig kiekvienu žingsniu dunks- 
telėdavo jai į klubą. Už nugaros Megė ragino tėvą, kvėpuojantį vis 


garsiau ir sunkiau. 

— Bet čia ne tokie balionai, kokių aš turėjau! — tarė Džunė. — Iš 
ko jie padaryti? Kaip vadinasi ta medžiaga? 

Tuo metu jie jau buvo priėję promenadą prie vandens, ir Aira, 
užuot atsakęs, atkakliai žiūrėjo į atsivėrusį vaizdą. 

— Ar ne tai neapsakomai troškai pamatyti? — priminė jai. 

Tačiau vaizdas buvo nekoks: nepermatomos baltos paklodės ir 
iš debesies išnirusi aptirpusių kontūrų JAV vėliava, o visas „Har- 
borpleisas“ atrodė kaip griozdiška nebyli garų tirštynė. 

Be abejo, kelionė baigėsi liūdnai. Džunė pareiškė, kad per te- 
levizorių viskas gražiau atrodo, Airos tėvas nusiskundė, kad jam 
širdis daužosi, paskui Dorė kažkodėl įsižeidė ir pravirko, ir teko 
ją vežtis namo, nė kojos neįkėlus į paviljoną. Aira jau neprisimi- 
nė, kas ją užgavo, tačiau taip gyvai prisiminė jį ten apėmusį jaus- 
mą, kad net akinančios saulės šviesos užlietas „Texaco“ apniuko. 
Stovėdamas tarp abiejų seserų, pajuto, kad dūsta. Rūkas siautė 
juos beoriu garo sluoksniu, panašiu į kylantį virš pastatų iš viduje 
esančių plaukyklų. Jis slopino visus garsus, išskyrus čia pat aidin- 
čius, slegiamai pažįstamus šeimos narių balsus. Jis apgaubė juos, 
sujungė, o seserų rankos, kaip skęstančiųjų, kurie nutraukia pas- 
kui save kiekvieną, kas tik bando juos gelbėti, nuvilko jį keliu. Ir 
Aira pamanė: „O Dieve, šie žmonės visam gyvenimui sugavo ma- 
ne į spąstus, ir aš niekad neišsilaisvinsiu“. Suprato, koks jis nevy- 
kėlis nuo tos dienos, kai perėmė tėvo verslą. 

Tai ko stebėtis, kad jį erzina švaistymas? Jis išsižadėjo vienintelės 
iš tiesų didelės svajonės. Nebegalima būti didesniam švaistūnui. 

— Lamontas! — sušuko Megė. 

Ji žiūrėjo besisukančio geltono žibinto prie benzino siurblių 
pusėn — ten slinko nieko nevelkantis vilkikas. Graudžiai žviegte- 
lėjęs, jis sustojo, ir variklis nutilo. Iš kabinos iššoko juodukas džin- 
siniu švarku. 

— Tikrai jis, — tarė ponas Outis, kilstelėdamas nuo sienos. 

Lamontas, nuėjęs prie vilkiko galo, kažką apžiūrinėjo. Spyrė į 
padangą ir pasuko kabinos pusėn. Buvo ne jaunuolis, kaip tikėjosi 
Aira, o tvirtai sudėtas, rūsčiai susiraukęs vyras, juoda kaip slyva 


oda ir sunkiai žengiantis. 

— Na, sveikas gyvas! — pašaukė ponas Outis. 

Lamontas stabtelėjo ir pasižiūrėjo į juos. 

— Dėdė Denielas? — tarė jis. 

— Kaip sekasi, sūnau? 

— Ką čia veiki? — eidamas artyn, paklausė Lamontas. 

Kai jis priėjo prie sienos, Megė su Aira atsistojo, tačiau La- 
montas nė nedirstelėjo jų pusėn. 

— Dar negrįžai pas tetą Dalatą? — paklausė jis poną Outį. 

— Lamontai, man reikės tavo vilkiko, — pareiškė ponas Outis. 

— Kam? 

— Patikėk, mano kairysis priekinis ratas kleba. 

— Ką? Kur? 

— Pirmame plente. Va, šitas vyrukas maloniai sutiko mane pa- 
vėžėti. 

Lamontas užmetė akį į Airą. 

— Mes tuo metu važiavom pro šalį, — paaiškino jam Aira. 

— Mm, — nedraugiškai numykė Lamontas ir atsisuko į dė- 
dę. — Paklausysim, ką tu mums pagiedosi. Tavo automobilis kaž- 
kur plente... 

— Tai šita ponia pastebėjo, — tarė ponas Outis, mostelėdamas 
Megės pusėn, o ši patikliai nusišypsojo Lamontui. Nuo jos viršu- 
tinės lūpos dar nenudžiūvo ruoželis vaisvandenių putų, ir jos pa- 
žadino Airai globėjiškus instinktus. 

— Rankos nepaduosiu, — tarė ji Lamontui. — Ką tik visa apsipy- 
liau „Pepsi“. 

Lamontas įdėmiai žiūrėjo į ją, jo burnos kampučiai tebebuvo 
nuleisti. 

— Ji išsilenkė pro langą ir sušuko: „Jūsų ratas! — kalbėjo ponas 
Outis. — Jūsų priekinis ratas baigia nukristi!“ 

— Iš tiesų tai prasimanymas, — prisipažino Lamontui Megė. — 
Aš išgalvojau. 

Saldžiausias Jėzau. 

— Ką jūs pasakėt? — tarė Lamontas. 

— Aš pamelavau, — džiugiai pranešė Megė. — Mes prisipažino- 


me jūsų dėdei, tačiau jo įtikinti, man regis, nepavyko. 

— Sakot, jam pamelavot? — pasitikslino Lamontas. 

— Taip. 

Ponas Outis droviai šypsojosi savo batams. 

— Na, iš tiesų... — prabilo Aira. 

— Taip padarėm po to, kai jis sustojo prieš mus kaip įbestas, — 
paaiškino Megė. — Mums teko pasukti iš kelio, ir aš taip įsiutau, 
kad kai jį pasivijom, leptelėjau jam apie ratą. Bet aš nežinojau, 
kad jis senas! Nežinojau, kad bejėgis! 

— Bejėgis? — pakartojo ponas Outis, ir jo šypsena ėmė blėsti. 

— Be to, paskui pasirodė, kad ratas iš tiesų netvarkingas, — aiš- 
kino Megė Lamontui. — Todėl mes atvežėm jį čia, į „Texaco“. 

Airai palengvėjo pamačius, kad Lamontas neatrodo grėsmin- 
gesnis negu paprastai. Tiesą sakant, į juodu jis nebekreipė jokio 
dėmesio. Užtat atsisuko į dėdę. 

— Girdi? — paklausė. — Matai? Jau pradėjai žmones iš kelio 
stumdyti. 

— Lamontai, pasakysiu tau tiesą, — tarė ponas Outis. — Kai pa- 
galvoju, tas ratas jau kelios dienos elgėsi nei šiaip, nei taip. 

— Ar nesakiau, kad mestum vairuoti? Ar mes visi to nesakėm? 
Ar Florensė neprašė tavęs atiduoti vairuotojo pažymėjimą? Kitą 
kartą gali taip nepasisekti. Kitą kartą koks nors pašėlęs baltasis 
šūviu nuneš tau galvą. 

Ponas Outis traukėsi tiesiog bežiūrint; stovėjo tyliai, o veidą 
slėpė skrybėlės kraštas. 

— Jei būtum pasilikęs namie su teta Dalata, kur tavo vieta, nie- 
ko panašaus nebūtų atsitikę, — barėsi Lamontas. — Važinėja sau 
po visą kraštą! Miega kur pakliuvo kaip koks hipis! 

— Matai, aš maniau, kad vairuoju labai atsargiai ir rūpestin- 
gai, — pasiteisino ponas Outis. 

Aira krenkštelėjo. 

— Dėl rato... 

— Drožk namo ir susitaikyk, — paliepė Lamontas ponui Ou- 
čiui. — Nevilkink šito reikalo, atsiprašyk tetą Dalatą ir nutempk tą 
surūdijusį laužą nuo kelio. 

— Negaliu atsiprašyti! Nepadariau nieko, dėl ko turėčiau atgai- 


lauti, — pasakė ponas Outis. 

— Ar svarbu, žmogau? Atsiprašyk, ir tiek. 

— Matai, aš negalėjau taip pasielgti; ji tik susapnavo. Matai, Da- 
lata ėmė ir susapnavo... 

— Tu vedęs tą moterį jau penkiasdešimt su viršum metų, — tarė 
Lamontas, — ir pusę to laiko judu dėl ko nors prasiriejot. Ji nesi- 
kalba su tavim arba tu su ja, ji išsikrausto arba tu išsikraustai. 
Velnias, žmogau, galų gale imat ir abu išsikraustot, ir paliekat tuš- 
čius namus. Daugelis kažin ką atiduotų už tokį dailų namuką kaip 
jūsiškis, o jūs ką darot? Paliekat stovėti tuščią, tu lakstai „Ševiu“, 
o teta Dalata miega ant Florensės sofos, pridarydama jos šeimai 
nepatogumų. 

Ponas Outis prisiminęs šyptelėjo. 

— Teisybė, — tarė jis. — Tuo metu aš maniau, kad ją palieku, o ji 
manė, kad palieka mane. 

— Judu elgiatės kaip pikčiurnos vaikai, — pasakė jam Lamontas. 

— Neužmiršk, kad aš, šiaip ar taip, vedęs! — pasipūtė ponas 
Outis. — Aš bent jau vedęs, ne taip, kaip kai kurie mano pažįstami 
žmonės! 

— Na, šiaip ar taip... — įsiterpė Aira. 

— Blogiau negu vaikai, — lyg būtų neišgirdęs, toliau kalbėjo La- 
montas. — Vaikams viskas prieš akis, o judu seni, jūsų gyvenimas 
nugyventas. Gan greitai katras nors iš judviejų mirs, o likęs gyvas 
graušis: „Kodėl aš taip bjauriai elgiausi? Buvo žmogus, kartu gy- 
venau, ir mudu iš pagiežos viską paleidom vėjais“. 

— Matai, veikiausiai pirmas mirsiu aš, — pareiškė ponas Ou- 
tis, — todėl neketinu jaudintis. 

— Aš rimtai, dėde. 

— Ir aš. O gal tik tai, ką vėjais paleidai, šio to verta? O jei paaiš- 
kėtų, kad tai ir yra svarbiausia, argi nebūtų smagu? Šveisk viską po 
velnių! Šveisk viską po velnių, sakau! Ar šiaip, ar taip, viskas nueis 
po velnių. Žiūrėk, kaip smagiai pagyvenom. Galbūt ateis metas, 
kai imsiu galvoti: „Dievuliau, kaip mes šauniai gyvenom. Buvom 
tiesiog nepaprasta pora, tiesiog du balandėliai“, — sakysiu. Bus 
apie ką galvoti senelių namuose. 


Lamontas pakėlė akis į dangų. 

— Nenorėčiau keisti temos, bet ar rato klausimą galime laikyti 
išspręstą? — tarė Aira. 

Abu vyrai pažvelgė į jį. 

— A, — pagaliau prisiminė ponas Outis, — jūs turbūt norite va- 
žiuoti toliau. | 

— Tik jeigu jūs manote, kad viskas gerai, — pasakė Megė. 

— Nieko jam neatsitiks, — pareiškė Lamontas. — Kelkitės ir va- 
žiuokite. 

— Taip, išmeskite mane iš galvos, — tarė ponas Outis. — Leiskite 
man palydėti jus iki mašinos. — Ir jis nužingsniavo su jais. Lamon- 
tas pasiliko ir atrodė pasipiktinęs. 

— Vaikis baisiai pagiežingas, — paaiškino Airai ponas Outis. — 
Nežinau, į ką ir atsigimė. 

— Manote, kad jis noriai jums padės? 

— O, žinoma. Tik iš pradžių jis linkęs išrėžti pamokslą ir susi- 
nervinti. 

Jie priėjo prie „Dodžo“, ir ponas Outis užsimojo atidaryti Me- 
gei dureles. Ji pati tai būtų padariusi greičiau; jam teko atsistoti 
tiesiai ir pasistengti išlaikyti pusiausvyrą. Tuo pačiu metu jis dėstė 
Airai: 

— Turi mat teisę prikaišioti! Išsiskyrėlis! Švaistosi patarimais it 
žinovas! 

Jis nevykusiai tik pravėrė dureles, taigi Megei teko jas atidaryti 
iš naujo ir gerai užtrenkti. 

— Vyrukas, kuris pakelia uodegą ir dingsta susidūręs su pirma 
kliūtimi, — pasakojo jis Airai. — Gyvena vienišas, niekieno nemy- 
limas, piktas ir susiraukęs kaip razina. Vakarais sėdi prie televizo- 
riaus ir bijo suktis apie kitas moteris, mat naujoji žmona gali iš- 
krėsti jam tą patį, ką buvusioji. 

— Ajajai! — tarstelėjo Megė, žiūrėdama į jį pro langelį. — Koks 
liūdnas vaizdas. 

— Negi manot, kad jis tai supranta? — paklausė ponas Outis. — 
Nieko panašaus. — Jis nusekė paskui Airą į kitą mašinos pusę, kur 
buvo vairuotojo vieta. — Mano, kad toks ir turi būti gyvenimas, — 


paaiškino Airai. 

— Klausykite, — tarė Aira, sėsdamasis prie vairo. — Jei dėl vilki- 
ko turėsite kokių išlaidų, norėčiau, kad apie tai praneštumėt man, 
sutarta? — Jis užtrenkė dureles ir išsilenkė pro langą. — Gal geriau 
duoti jums adresą. 

— Neturėsiu jokių išlaidų, — pareiškė ponas Outis, — bet dėkui 
už dėmesį. — Jis kilstelėjo skrybėlę ir pasikrapštė galvą. — Žinot, 
turėjau šunį, — tarė jis. — Gudriausią iš visų mano laikytų šunų. 
Besę. Jai baisiai patikdavo vaikytis guminį sviedinuką. Aš mėtyda- 
vau, O ji gaudydavo. Tačiau kai sviedinukas nukrisdavo ant virtu- 
vės kėdės, Besė kaišiodavo nosį pro atkaltės lentutes, inkšdavo, 
skųsdavosi, zyzdavo, tačiau jai nė į galvą neateidavo apeiti kėdę ir 
čiupti žaislą iš priekio. 

— Na, tai... — prabilo Aira. 

— Primena man Lamontą, — kalbėjo ponas Outis. 

— Lamontą. 

— Kartais irgi būna aklas. 

— A! Taip, Lamontas! — tarė Aira. Jam palengvėjo suvokus ryšį. 

— Na, nebenoriu jūsų gaišinti, — pasakė jam ponas Outis ir 
padavė Airai ranką. Ji buvo lengvutė ir trapi kaip paukščio kaule- 
liai. — Atsargiai važiuokite, girdit? — Jis pasilenkė į priekį ir pasakė 
Megei: — Saugokitės! 

— Jūs irgi, — atsakė ji. — Tikiuosi, kad su Dalata susitarsite. 

— O, žinoma, žinoma. Vis kada nors. — Jis sukikeno ir atsitrau- 
kė, kai Aira paleido variklį. Kaip šeimininkas, išlydintis svečius, 
stovėjo ir žiūrėjo iš paskos, kol jie įsuko į kelią, tada jis dingo iš 
Airos užpakalinio vaizdo veidrodėlio. 

— Nal — prabilo Megė, patogiau įsitaisydama sėdynėje. — Šiaip 
ar taip... 

Lyg visa ši iškyla būtų buvusi tik žagtelėjimas vidury ilgos isto- 
rijos, kurią ji pasakojo. 

Aira įjungė radiją, tačiau buvo girdėti tik vietinės naujienos: 
žemės ūkio kultūrų kainos, gaisras „Kolumbo riterių“ pastate. Jis 
išjungė radiją. Megė rausėsi rankinėje. 

— Kur, po galais, galėjau juos nukišti? — tarė ji. 


— Ko ieškai? 

— Akinių nuo saulės. 

— Ant prietaisų skydo. 

— Oi, tikrai. 

Ji užsidėjo juos ant nosies galo. Paskui pasukiojo galvą dairyda- 
masi į visas puses, lyg tikrintų jų poveikį. 

— Ar saulė tau nespigina į akis? — pagaliau paklausė jį. 

— Ne, nekliudo. 

— Gal man geriau vairuoti. 

— Ne, ne... 

— Visą dieną nė galiuko nepavažiavau, — tarė ji. 

— Tai kas. Vis tiek dėkui, mieloji. 

— Ką gi, pasakyk, jei apsigalvosi, — pasakė ji, vėl atsilošė sėdy- 
nėje ir įsižiūrėjo į laukus. 

Aira iškišo alkūnę pro langą. Pradėjo švilpauti. 

Megė pastiro ir nužvelgė jį. 

— Tiesiog manai, kad aš iš tų kvėšų, kurios nesugeba vairuoti, — 
pasakė jam. 

— Ka? — tarė jis. 

— Jau pamanei, kad būtum siaubingas kvailys, jei nors pagalvo- 
tum, ar neužleidus man vietos prie vairo. 

Jis sumirksėjo. Manė, kad šia tema jau viskas pasakyta. 

— Viešpatie, Mege, — tarė jis, — kodėl tu visada viską taip imi 
į širdį? 

— Imu, ir tiek, štai kodėl, — atšovė ji, bet be įkarščio, lyg jos 
pačios nedomintų tai, ką sako, ir vėl ėmė tyrinėti laukus. 

Kai jie vėl atsidūrė pirmajame plente, Aira padidino greitį. Au- 
tomobilių atsirado daugiau, bet jie važiavo greitai. Sodybas pakei- 
tė pramoniniai vaizdai: nudilusių padangų kalnas, pamažu kylanti 
kampuota šlakbetonio uola, laukas, nusėtas būdų su langais, ku- 
rios, užmautos ant pikapų, staiga paverčia juos stovyklauti tinka- 
mais būstais. Aira nebuvo įsitikinęs, kad žino jų pavadinimą. Tai jį 
erzino: jam patiko žinoti daiktų pavadinimus, ypatingą, tikslų ter- 
miną, trumpai apibūdinantį objektą. 

— Sprusgamas, — tarė Megė. 


— Ką sakei? 

Išsirietusi sėdynėje, ji žiūrėjo atgal. Pakartojo: 

— Sprusgamas! Trumpiausias kelias pas Fioną! Mes jį ką tik 
pravažiavom. 

— O taip, Sprusgamas, — sutiko jis. Tikrai tas žodis kažką pri- 
minė. 

— Aira, — prabilo Megė. 

— Mm? 

— Ne tiek jau daug reikėtų pasukti į šalį. 

Jis dirstelėjo į ją. Rankos sugniaužtos, veidas atkreiptas į jį, 
kiek atkištos lūpos, lyg trokštų, kad jis ištartų reikiamus žodžius 
(ji taip melsdavo Džesį teisingų atsakymų, kai mokė jį daugybos 
lentelės). 

— Teisybė? 

— Ne, — atsakė jis. 

Ji nesuprato; giliai įkvėpė ketindama pradėti netrumpą ginčą. 
Bet jis pridūrė: 

— Ne, manau, kad ne tiek jau daug. 

— Ką? Nori pasakyti, kad mane ten nuveši? 

— Ką gi, — tarstelėjo jis ir pridūrė: — Et, diena, ar šiaip, ar taip, 
jau nuėjo perniek, teisybė? — Jis mirktelėjo posūkio lempute ir 
ėmė dairytis, kur apgręžus automobilį. 

— Dėkui, Aira, — pasakė ji, pasilenkė, kiek leido saugos diržas, 
ir švelniai brūkštelėjo lūpomis jam po ausim. 

Aira tarė: „Fu“, bet toli gražu nejautė tokio nepasitenkinimo, 
kaip išreiškė. 

Lentpjūvės kieme apgręžęs mašiną, jis nudūmė pirmuoju 
plentu atgal ir pasuko į kairę, į Sprusgamo kelią. Dabar saulė 
švietė tiesiai į akis. Dulkėti šviesos pluoštai plonai nuklojo prie- 
kinį stiklą. Megė aukščiau stumtelėjo akinius, o Aira nuleido 
skydelį nuo saulės. 

Ar ne migla ant priekinio stiklo vėl priminė jam kelionę į „Har- 
borpleisą“? Ir jis nei iš šio, nei iš to prisiminė, kodėl tą dieną 
Dorė verkė. 

Stovėdama prie vandens, apkraštuoto migla, ji sumanė atida- 


ryti lagaminą ir parodyti jam, ką ten turi. Atsinešti daikteliai be- 

veik nesiskyrė nuo paprastai jos atsinešamų. Jis prisiminė, kad 
paprastai ji įsideda dvi tris komiksų knygeles, kokį skanėstą pa- 
smaližiauti — gal apvalų pyragėlį sutrupintu po celofanu glajumi — 
ir, žinoma, skrybėlaitės kaspiną iš netikrų deimantų, kadaise pri- 
klausiusį motinai. Ir pagaliau didžiausią savo turtą: fanų žurnalą 
su Elviu Presliu viršelyje. Jis vadinosi „King of Rock“. Dorė dievi- 
no Elvį Preslį. Paprastai Aira pataikaudavo jai, net nupirkdavo, 
kur užtikęs, plakatų, bet tą rytą jautėsi velkąs tokią naštą, kad 
nebeturėjo kantrybės. „Elvis“, — džiugiai tarė Dorė, o Aira burb- 
telėjo: „Dėl Dievo, Dore, negi nežinai, kad šis vyrukas numiręs ir 
palaidotas?“ 

Tada ji liovėsi šypsotis, akys prisipildė ašarų, ir Airai nusmelkė 
širdį. Staiga ji visa ėmė kelti jam graudulį: ir trumpai kirpti plau- 
kai, ir sutrūkinėjusios lūpos, ir liesas veidelis — niekas nemato, 
koks jis paprastas ir švelnus. Jis apkabino ją. Tvirtai priglaudė kau- 
lėtą kūnelį ir per jos galvą žiūrėjo į vėliavą, plazdančią rūke. Stie- 
bų viršūnės išnyko, lynai ir grandinės ištirpo, ir senasis laivas, ap- 
siaustas miglos debesimis it laiko nublukintas, nors kartą atrodė 
toks senas, koks iš tiesų ir buvo. Prie jo kito šono prisiglaudė 
Džunė, o Megė su Semu atkakliai stebėjo jį laukdami, kol jis pa- 
sakys, ką daryti toliau. Tada jis suvokė, ką iš tiesų reiškia vėjais 
paleistas gyvenimas; dievaži, taip. Nuėjęs niekais ne dėl to, kad jis 
turi išlaikyti tuos žmones, bet kad nesupranta, kaip juos myli. Jis 
myli net savo suvargusį, sutrikusį tėvą, net atminimą vargšės mo- 
tinos, kuri buvo tokia graži ir niekad to nesuprato, nes kai tik 
prieidavo prie veidrodžio, jai iš drovumo persikreipdavo veidas. 

Tačiau paskui tas jausmas išblėso (gal net kitą akimirką, kai 
Džunė pradėjo maldauti važiuoti namo) ir jis užmiršo, ką buvo 
suvokęs. Be abejo, užmirš ir vėl, kaip Dorė, kol jie parvažiavo 


namo, užmiršo, kad Elvis Preslis jau nebe roko karalius. 


TREČIOJI DALIS 

K.cliaudama su Aira, Megė mėgdavo dainuoti vieną dainą. Ji va- 
dinosi „Vėl kelyje“ — ne nuvalkiotas Vilio Nelsono gabalas, o į 
bliuzą panašus numeris iš Džesio senojo „Canned Heat“ albumo, 
gyvas ir veržlus. Aira mušdavo taktą: „Bum da da, bum da da, 
bum da da, bum bum!“ Megė dainuodavo melodiją: „Elkis, ma- 
ma, kaip aš, neverk“. Atrodydavo, kad net telefono stulpai pro 
šalį skrieja tuo ritmu. Megė jausdavosi liekna ir lengva kaip plunks- 
nelė. Ji atmesdavo galvą ant sėdynės ir į taktą sukiodavo kulkšnį. 

Seniau, kai ji viena važiuodavo šiuo keliu, kaimo vietovė atro- 
dydavo nesvetinga — priešo teritorija. Tarp šių miškų ir akmenuo- 
tų ganyklų augo paimta įkaite jos vienintelė anūkė, ir Megė (dus- 
dama po šalikais, susisiautusi į nenusakomą puspaltį ar pusiau 
pradingusi po vešliu rudu Džunės peruku) važiuodavo lyg slaps- 
tydamasi. Jausdavosi nejaukiai, lyg ko vengtų. Galvodavo tik apie 
vaiką ir aiškiai matydavo jos veidą: linksmą apskritą kaip mėnulis 
kūdikio veidelį, akytes, išsiplečiančias iš džiaugsmo, kai tik Megė 
įeina į kambarį, iškeltus kumščiukus su duobutėmis, išvydus ją. 
Aš atvykstu, Leroi! Neužmiršk manęs! Tačiau kelionės nė karto 
taip ir nesuteikė laukto malonumo ir baigėsi tą baisią dieną, kai 
Leroi apsisuko vežimėlyje ir pašaukė: „Mam mam“, ieškodama 
kitos senelės, ne tikrosios senelės, senelės apsimetėlės; pagaliau 
Megė pasidavė ir po to apsiribojo retais oficialiais apsilankymais 
su Aira. Ir net tie netrukus liovėsi. Leroi pradėjo blukti ir trauk- 
tis, kol vieną dieną pasidarė mažutė ir, žiūrint pro kitą teleskopo 
galą, — vis dar brangi, bet labai labai tolima. 

Megė prisiminė savo seną katiną Moliūgą, pastipusį praėjusią 

vasarą. Jai taip baisiai jo trūko, kad nebuvimas tapo apčiuopia- 
mas, — trūko jo švelniakailio kūno, besiglaustančio apie kulkšnis, 
kai ji atidarydavo šaldytuvo dureles, trūko jo murkimo, panašaus 
į motorinės valties burzgimą, kai naktį pabusdavo. Kaip kokiai 
bukaprotei, jai tat priminė metą, kai išėjo Fiona su Leroi, nors, 
žinoma, koks gali būti lyginimas. Tačiau atsitiko dar kvailesnis da- 
lykas: po kokio mėnesio, kai atšalo oras, Megė, kaip kasmet, iš- 
jungė rūsio džiovintuvą ir pasigedo netgi jo. Kuo nuoširdžiausiai 
gedėjo nutilusio lygaus ištikimo dūzgimo, drebinusio grindų len- 
tas. Kas, po galais, jai darosi? — svarstė. Negi iki gyvenimo galo 
vienodai gedės kiekvienos netekties — marčios, kūdikio, katino, 
prietaiso, kuris džiovina orą? 

Ar šitaip ir jautiesi sendamas? 

Dabar laukai buvo bronziniai, gražūs kaip kalendoriaus paveiks- 
liukas. Jokios ypatingos prasmės jie nebeturėjo. Gal kad Aira — 
sąjungininkas — buvo su ja. Gal kad kada nors net aštriausias skaus- 
mas atbunka. 

— Bet aš neisiu viena tuo ilgu senuoju keliu, — automatiškai 
uždainavo, ir Aira pritarė: 

— Bum da da, bum da da... 

Jei Fiona dar kartą ištekės, tikriausiai turės naują anytą. To Megė 
nebuvo svarsčiusi. Susimąstė, ar Fiona ir toji moteris sutars. Ar 
jos visą laisvalaikį leis kartu, kaip dvi nuoširdžios draugės? 

— Ojei ji susilauks dar vieno vaiko? — tarė Megė. 

Aira nustojo bumbsėti ir paklausė: 

— Ką? 

— Aš rūpinausi ja visus devynis mėnesius! Ką ji be manęs 
darys? 

— Apie ką čia kalbi? 

— Aišku, apie Fioną. O ką tu pamanei? 

— Matai, aš neabejoju, kad ji kaip nors susitvarkys, — tarė Aira. 

— Gal susitvarkys, o gal ir ne, — atšovė Megė, nusisuko ir vėl 
pažvelgė į laukus. Šie pasirodė neįprastai beformiai. — Aš vežiojau 
ją į būsimųjų mamų kursus, — tarė ji. — Aš mokiau ją pratimų. Aš 


buvau oficiali jos gimdymo instruktorė. 

— Taigi dabar ji viską žino, — ramino Aira. 

— Tačiau per kiekvieną nėštumą tai reikia pakartoti, — nenuri- 
mo Megė. — Nuolat kartoti. 

Ji prisiminė, kaip niukino Fjoną, nes pastojusi pasidarė tokia 
svajinga ir apspangusi, kad jei ne Megė, paskutinius tris mėnesius 
būtų pratūnojusi ant sofos priešais televizorių. Megė gyvai pliaukš- 
telėdavo rankomis: „Nal“, išjungdavo pakartotinai rodomą „Meilės 
valtelę“ ir atitraukdavo užuolaidas; saulės šviesa užplūsdavo blau- 
sią svetainę ir roko žurnalų bei „Freskos“ butelių sąvartyną. „Lai- 
kas daryti pritūpimus!“ sušukdavo ji, o Fiona susigūždavo ir ran- 
ka prisidengdavo akis nuo saulės. 

— Pritūpimai, o varge, — sakydavo ji. — Išpampęs pilvas. Taip 
bjauriai skamba. — Bet dūsaudama atsistodavo. Jos kūnas net nėš- 
čios buvo kaip paauglės — lieknas, kažkoks guminis, panašus į tų 
menkai teprisidengusių mergaičių, kurias Megė buvo pastebėjusi 
paplūdimiuose ir pamaniusi, kad tai visiškai kita moterų veislė. 
Pilvas su kūdikiu buvo atskiras daiktas, savotiškas priekyje atsiki- 
šęs ryšulys. - Kvėpavimo pamokos, kurgi ne, — tarė ji, bumbtelė- 
dama ant grindų. — Negi neaišku, kad turėčiau mokėti kvėpuoti, 
jei jau iki šiol išgyvenau? 

— Oi, vaikeli, tau pasisekė, kad yra tokie kursai, — pasakė jai 
Megė. — Kai aš laukiausi pirmojo vaiko, apie jokius kursus niekas 
nieko negirdėjo, ir aš mirtinai bijojau. Būčiau su džiaugsmu lan- 
kiusi kursus! Ir vėliau: prisimenu, kaip ėjau iš ligoninės nešina 
Džesiu ir galvojau: „Pala pala, tai aš galiu lyg niekur nieko išeiti su 
juo? Juk neturiu apie kūdikius žalio supratimo! Nesu pakankamai 
kvalifikuota tokiam darbui. Mudu su Aira tik mėgėjai“. Noriu 
pasakyti, kad mokeisi visokių nereikšmingų dalykų — skambinti 
pianinu, rašyti mašinėle. Metų metus mokeisi spręsti lygtis, nors 
Dievas liudytojas — normaliai gyvenant tau jų neprireiks. O moti- 
nystė? Santuoka irgi, kai pagalvoji. Prieš gaudamas vairuotojo pa- 
žymėjimą, turi lankyti valstybės patvirtintus kursus, tačiau vai- 
ruoti automobilį — menkas niekas, palyginti su šeimyniniu gyve- 
nimu ir naujo žmogaus auginimu. 

Galbūt tai nebuvo itin guodžianti mintis, nes Fiona ištarė: „Die- 


vuliau“ ir įsikniaubė į delnus. 

— Žinoma, neabejoju, kad tau puikiai seksis, — skubiai pridūrė 
Megė. — Be to, greta esu aš, kad tau padėčiau. 

— O Viešpatie, — atsiliepė Fiona. 

Aira pasuko šoniniu keliuku, vadinamu Guobų alėja, iš abiejų 
pusių apstatytu neskoningais vienaaukščiais kotedžais su turisti- 
niais automobiliais prie daugumos ir kartais nuožulniai už jų ky- 
lančia alavuota priekaba. Megė paklausė: 

— Kas dabar pabus naktį ir atneš jai žindyti kūdikį? 

— Tikiuosi, kad jos vyras, — tarė Aira. — O gal šį kartą ji laikys 
kūdikį savo kambary, kaip turėjai ir aną kartą prispirti ją daryti. — 
Jis gūžtelėjo pečiais lyg ką nusipurtydamas. — Kokį kūdikį? Fiona 
nesilaukia kūdikio; ji tik išteka, ar bent tu taip sakai. Reikia laiky- 
tis eilės. 

Bet juk anksčiau taip nebuvo: tekėdama už Džesio, Fiona jau 
du mėnesius buvo nėščia. Tačiau Megė nenorėjo jam to priminti. 
Be to, jos mintys dabar klaidžiojo kitur. Netikėtai ir skaudžiai 
kūniškai pajuto nešanti naujagimę Leroi pas Fioną naktiniam mai- 
tinimui — pūkuota švelni galvelė nusvirusi Megei ant peties, bur- 
nytė kaip paukščiuko, šniukštinėjanti Megės kaklo įlinkiu po cha- 
lato apykakle, paskui tvanki, mieguista Džesio ir Fionos miega- 
mojo šiluma. 

— Oi, — nesąmoningai šūktelėjo ji, paskui vėl: — Oi! 

Ponios Staki kieme (tiesą sakant, koks čia kiemas, tik suplūkta 
žemė) stovėjo liesa mergiūkštė šviesiais, beveik baltais plaukais, 
siekiančiais žandikaulį. Ji kaip tik švystelėjo geltoną svaidomąją 
lėkštę, ta virpėdama nusklendė jų mašinos link ir bumbtelėjo ant 
kapoto, kai Aira įsuko į kiemą. 

— Negi tai... — prabilo Megė. — Ar tai?.. 

— Turėtų būti Leroi, — paaiškino Aira. 

— Ne! 

Tačiau, žinoma, tai turėjo būti ji. Megė buvo priversta per dvi 
sekundes peršokti šitiek laiko — nuo kūdikio ant peties prie šios 
nerangios mergiotės. Tai pasirodė nelengva. Vaikas nuleido ran- 
kas ir įsispoksojo į juos. Žiūrėjo padilbomis, net kakta susiraukš- 
lėjo. Vilkėjo rausvą palaidinę be rankovių su raudona neaiškios 

kilmės dėme iš priekio — uogų sulčių ar kokio tirpaus gėrimo — ir 
mūvėjo apsmukusius akinamai ryškių spalvų havajiško kartūno 
šortus. Veidelis buvo toks liesas, kad atrodė trikampis kaip katės, 
o rankos ir kojos panėšėjo į plonus baltus šakaliukus. 

— Gal čia kaimynų mergaitė, — pasakė Megė Airai, griebdamasi 
kaip skęstantysis už šiaudo. 

Jis tuščiai neaušino burnos. 

Kai tik jis išjungė variklį, Megė atidarė dureles ir išlipo. Ji pa- 
šaukė: 

— Leroi? 

— Ko? 

— Tu Leroi? 

Vaikas valandėlę luktelėjo, lyg abejodamas, paskui linktelėjo. 

— Mat kaip, — tarė Megė. — Ką gi, sveika! — šūktelėjo. 

Leroi tebespoksojo. Jos įtarumas nė per plauką nesumažėjo. 

Tiesą sakant, mąstė Megė (taikydamasi prie naujų aplinkybių), 
tai bene įdomiausias amžius. Septyneri su puse — jau pakankamai 
didelė, kad galėtum su ja pasikalbėti, tačiau vis dar linkusi žavėtis 
suaugusiu žmogumi, jei šis moka elgtis. Megė atsargiai apėjo au- 
tomobilį ir prisiartino prie vaiko, abiem rankom gniauždama ran- 
kinę ir tvardydamasi, kad nepultų jos apkabinti. 

— Matyt, tu manęs neprisimeni, — tarė apdairiai sustodama 
atokiau. 

Leroi papurtė galvą. 

— Bet, mažyte, aš — tavo senelė! 

— Tikrai? — tarė Leroi. Atrodė, lyg bandytų kažką įžvelgti per 
šydą, — taip atrodė Megei. 

— Kita tavo senelė. Senelė Moran. 

Tiesiog beprotybė prisistatyti savo kūnui ir kraujui. Dar be- 
protiškiau, pamanė Megė, kad Džesiui irgi būtų tekę daryti tą 
patį. Jis dukters nematė nuo... nuo kada? Nuo to laiko, kai jie su 
Fiona išsiskyrė, — Leroi dar neturėjo nė metų. Kokį liūdną, pada- 
lytą gyvenimą jie visi gyvena! 

— Aš giminė iš tėvo pusės, — paaiškino ji Leroi, o Leroi tarė: 


— A... 

Bent jau žino, kad turi tėvą. 

— O čia tavo senelis, — pasakė Megė. 

Leroi žvilgsnis nukrypo į Airą. Jos nosytė iš profilio buvo ma- 
žutė ir smaili. Megė galėjo ją pamilti vien dėl nosytės. 

Aira jau irgi buvo išlipęs, tačiau ne iš karto puolė prie Leroi. 
Pirmiau nuėmė nuo kapoto plastmasinę lėkštę. Tada pasuko per 
kiemą prie jų, apžiūrinėdamas lėkštę ir sukinėdamas ją rankose, 
lyg kaip gyvas nebūtų tokios matęs. (Tipiškas elgesys! Leidžia Megei 
pulti pirmyn, pats santūriai laikosi nuošaly, nors ir velkasi iš pas- 
kos, ir pasinaudos visais jos laimėjimų vaisiais.) Atsidūręs prieš 
Leroi, jis lengvai švystelėjo jos pusėn lėkštę, ir ji abiem liesom 
kaip voro rankelėm sugriebė ją. 

— Dėkui, — tarė. 

Megė pasigailėjo nepagalvojusi apie lėkštę. 

— Mes tau visiškai nepažįstami? — paklausė ji Leroi. 

Leroi papurtė galvą. 

— Vaje! Žinok, aš stovėjau šalia, kai tu gimei. Laukiau ligoninė- 
je, kol gimsi. Pirmuosius aštuonis ar devynis savo gyvenimo mė- 
nesius tu gyvenai pas mus. 

— Tikrai? 

— Neprisimeni, kaip gyvenai pas mus? 

— Kaip ji gali prisiminti, Mege? — paklausė Aira. 

— Visaip būna, — atsakė Megė, nes pati labai aiškiai prisiminė 
neapkenčiamą suknytę šiurkščia apykakle, kuria ją vilkdavo, kai 
buvo kūdikis. Be to, galima tikėtis, kad meilus rūpestis paliko 
kažkokių žymių, ar ne? Ji pridūrė: — O gal Fiona jai pasakojo. 

— Ji man sakė, kad gyvenau Baltimorėje, — įsiterpė Leroi. 

— Pas mus, — paaiškino Megė. — Tavo tėvai gyveno pas mus 
buvusiame tavo tėčio kambaryje Baltimorėje. 

— Aa... 

— Paskui jūs su mama išsikraustėt. 

Leroi pasikasė blauzdą basos kojos keltimi. Ji stovėjo labai tie- 
siai, kaip kareivis, galėjo atrodyti, kad nepabėgo tik iš pareigos. 

— Mes apsilankydavom per tavo gimtadienius, prisimeni? 

— Ne. 

— Ji buvo visai maža, Mege, — tarė Aira. 

— Mes atvažiavom per jos pirmuosius tris gimtadienius, — spY- 
rėsi Megė. (Kartais galima užkabinti prisiminimą ir ištraukti jį 
nežinia iš kur, jei randi tinkamą kabliuką.) — Bet per antrąjį gim- 
tadienį tu buvai išvežta į Heršio parką, ir mes tavęs nepamatėm. 

— Buvau Heršio parke šešis kartus, — pasigyrė Leroi. — Mindė 
Brant — tik du. 

— Per tavo trečią gimtadienį mes tau atvežėm kačiuką. 

Leroi pakreipė galvą. Jos plaukai, šilkiniai kaip kukurūzų bur- 
buolių kasos, lengvesni už orą, išsidraikė ant peties. 

— Dryžuotą kaip tigras, — tarė ji. 

— Teisingai. 

— Visas buvo dryžuotas, net pilviukas. 

— Na, tavo ir atmintis! 

— Tai jūs man atvežėt tą kačiuką? 

— Mes, — atsakė Megė. 

Leroi vedžiojo akimis nuo vieno prie kito. Jos oda buvo neryš- 
kiai strazdanota, lyg apibarstyta skrudinto cukraus kruopelėmis, 
kokiomis žmonės puošia pyragus. Tai veikiausiai paveldėta iš Sta- 
kių. Megės šeimoje — tuo labiau Airos, kurio protėviai indėnai, — 
šlakuotų nebuvo. 

— O kas atsitiko paskui? — paklausė ji. 

— Kada paskui? 

— Kur pasidėjo kačiukas? Tikriausiai jūs jį pasiėmėt. 

— Oi ne, vaikeli, nepasiėmėm. Tikriau, pasiėmėm, bet tik dėl 
to, kad tu, pasirodo, alergiška. Pradėjai čiaudėti ir ašaroti. 

— O kas paskui? — neatstojo Leroi. 

— Na, aš dar norėjau atvažiuoti, — tarė Megė, — bet tavo senelis 
pasakė, kad nėra reikalo. Troškau iš visos širdies, bet tavo senelis 
pasakė... 

— Norėjau paklausti, kur jūs dėjot kačiuką, — pertraukė Leroi. 

— A, kačiuką. Na, mes jį atidavėm dviem tavo senelio seserims, 
tavo... tėčio tetoms. Dieve, regis, taip išeina. 

— Tai jos jį tebeturi? 


— Ne, matai, jį suvažinėjo, — paaiškino Megė. 


170 ANNE TYLER 


— Oi! 

— Jis nebuvo pratęs prie mašinų ir išspruko iš namų, kai kažkas 
paliko praviras duris. 

Leroi įdėmiai žiūrėjo į tolį. Megė vylėsi, kad jos nenuliūdi- 
no. Tarė: 

— Pasakyk, ar tavo mama namie? 

— Mano mama? Aišku. 

— Gal mes galėtume su ja pasimatyti? 

— Gal ji užsiėmusi, — įsikišo Aira. 

— Ne, neužsiėmusi, — tarė Leroi, apsisuko ir nuėjo namų link. 
Megė nežinojo, eiti jiems iš paskos ar ne. Pasižiūrėjo į Airą. Šis 
stovėjo susikūprinęs, susikišęs rankas į kišenes, taigi ji suprato 
užuominą ir nepajudėjo iš vietos. 

— Mama! — pašaukė Leroi, užlipusi dviem priekiniais laipte- 
liais. Jos balsas buvo plonas kaip moskito zyzimas ir tiko prie 
lieso veidelio. — Mama! Tu viduj? — Ji atidarė pinučių duris. — 
Ei, mama! 

Ir staiga tarpduryje pasirodė Fiona, ištiesusi ranką, kad pinu- 
čių durys neužsitrenktų. Ji dėvėjo džinsinius šortus neatsiūlėta 
apačia ir sportinius marškinėlius su kažkokiu užrašu. 

— Nėr ko čia rėkauti, — pasakė ji. Tą akimirką išvydo Megę su 
Aira ir atsitiesė. 

Megė žengė į priekį gniaužydama rankinę. Paklausė: 

— Kaip tau sekasi, Fiona? 

— Na... neblogai, — tarė Fiona. 

Ir nužvelgė kiemą už jų. Oi, ne, Megei nepasivaideno. Ji vog- 
čiom permetė kiemą akimis ir trumpą valandėlę apsistojo ties 
automobiliu. Ji svarstė, ar ir Džesis atvažiavo. Jis vis dar rūpėjo jai 
tiek, kad svarstė. 

Jos žvilgsnis grįžo prie Megės. 

— Tikiuosi, mes tau netrukdom, — tarė Megė. 

— Oi, ne... 

— Važiavom pro šalį, tai nusprendėm užsukti ir pasisveikinti. 

Fiona pakėlė ranką ir atgaliu delnu nusibraukė nuo kaktos plau- 


kus, parodydama baltą kaip atlasas riešą, iš pažiūros suglumusi ir 

sutrikusi. Jos plaukai tebebuvo ilgi, tačiau ji kažką jiems padarė, 
kad labiau pasišiauštų; dabar jie nebesidraikė kuokštais. Be to, ji 
kiek pasitaisė. Veidas ties skruostikauliais paplatėjo, raktikaulio 
duobutė nebe taip krito į akį, ir nors ji tebebuvo perregimai blyš- 
ki, kaip visada, matyt, pradėjo dažytis, nes Megė pastebėjo roži- 
nius šešėlių pusmėnulius ant vokų — tos labai paplitusios pasta- 
ruoju metu spalvos, kuria pasidažiusios moterys atrodo stiprokai 
peršalusios. 

Megė užlipo laiptais ir atsistojo greta Leroi, tebegniauždama 
rankinę taip, kad buvo aišku, jog tikisi nebent paspausti ranką. 
Pagaliau perskaitė užrašą ant Fionos marškinėlių: „Liepų vorai“, 
nors ir nesuprato, kas tuo norima pasakyti. 

— Šiandien išgirdau tave per radiją, — tarė ji. 

— Radiją, — pakartojo Fiona, vis dar suglumusi. 

— Per „Baltimorės rytą“. 

— Baltimorės, — pakartojo Fiona. 

Tuo tarpu Leroi palindo po motinos ranka ir apsisuko; dabar ji 
stovėjo priešais Megę greta Fionos, spoksodama tomis pačiomis 
nežemiškai vaiskiomis, melsvai žaliomis akimis. Vaikas niekuo ne- 
priminė Džesio, nors, atrodo, galėjo bent oda būti tamsi. 

— Pasakiau Airai: „O kodėl nestabtelėjus ir neužsukus?“ — kal- 
bėjo Megė. — Vis tiek važiavom pro čia į Makso Džilo laidotuves. 
Prisimeni Maksą Džilą? Mano draugės Sirinos vyrą? Jis mirė nuo 
vėžio. Taigi aš ir sakau: „Kodėl nesustojus ir neaplankius Fionos? 
Ilgai neužsibūsim“. 

— Kaip keista jus matyti, — tarė Fiona. 

— Keista? 

— Noriu pasakyti... Einam į vidų, kodėl neinat? 

— Oi, kad tu veikiausiai užsiėmusi, — tarė Megė. 

— Ne, neužsiėmusi. Užeikit. 

Fiona apsisuko ir nusivedė juos į trobą. Leroi nuėjo iš paskos, 
jai ant kulnų lipo Megė. Aira kiek užtruko. Dirstelėjusi per petį, 
Megė pamatė, kad jis, užkritusiais ant kaktos plaukais, klūpo kie- 
me rišdamasis bato raištelį. 


— Na, einam, Aira, — pašaukė ji. 

Jis tylėdamas atsistojo ir pasuko prie jos. Jos pyktis atlėgo. Pa- 
manė, kad kartais Aira nerangus kaip drovus berniūkštis, vis dar 
nejaukiai besijaučiantis tarp žmonių. 

Lauko durys atsidarė tiesiai į svetainę, kur saulės spinduliai, 
krentantys pro pakeliamas žaliuzes, dryžiais išmargino žalio milo 
kilimėlį. Ant sofos, aptrauktos blunkančiu atogrąžų motyvais iš- 
margintu kartūnu, buvo suverstos krūvos nertų pagalvėlių. Kavos 
staliukas glaudė vos besilaikančias žurnalų ir komiksų šūsnis bei 
žalią keraminę valties formos peleninę. Megė prisiminė peleninę 
iš ankstesnių viešnagių. Prisiminė, kaip žiūrėdavo į ją, stojus ne- 
jaukiai tylai, ir svarstydavo, ar ji gali plaukti, — tada būtų puikus 
vonios žaisliukas Leroi. Dabar tos mintys, tiek metų slypėjusios 
kažkuriame smegenų užkaboryje, vėl ją užplūdo. 

— Sėskitės, — tarė Fiona, purtydama pagalvėlę. Kai Airos pa- 
lenkta galva išniro tarpdury, ji paklausė jį: — O jums kaip sekasi? 

— Et, pakenčiamai, — atsakė jis. 

Megė pasirinko sofą tikėdamasi, kad Leroi irgi ten atsisės. Tačiau 
Leroi šlumštelėjo ant kilimėlio ir ištiesė priešais savo šakaliukus. 
Fiona įsitaisė krėsle, o Aira liko stovėti. Jis ratu apėjo kambarį, stab- 
telėdamas ties dviejų basetų šuniukų, susiglaudusių skrybėlių dėžu- 
tėje, nuotrauka. Piršto galu apčiupinėjo bronza dažytą rėmą. 

— Ar nenorėtumėt atsigaivinti? — paklausė Fiona. 

— Dėkui, ne, — atsakė Megė. 

— Gal sodos vandens? 

— Garbės žodis, mes neištroškę. 

— O aš sodos vandens neatsisakyčiau, — pareiškė Leroi. 

Megė pasigailėjo nenupirkusi Leroi kokios nors dovanėlės. Laiko 
užmegzti santykiams jie turėjo nedaug; ji juto, kad turi skubėti, ir 
nerimavo. 

— Leroi, — perdėtai gyvai paklausė, — ar tau įdomu žaisti svai- 
domąja lėkšte? 

— Nelabai, — atsakė Leroi savo basoms kojoms. 

— Aha... 

— Aš vis dar mokausi, — paaiškino Leroi. — Dar negaliu nu- 


sviesti jos ten, kur noriu. 

— Taip, iš tiesų sudėtinga, — pritarė Megė. 

Deja, ji nieko neišmanė apie svaidomąsias lėkštes. Viltingai pa- 
žvelgė į Airą, tačiau šis jau buvo apsistojęs prie kažkokio rudo 
metalinio prietaiso kampe — gal ventiliatoriaus, o gal šildytuvo. Ji 
vėl atsisuko į Leroi. 

— Ar ji tamsoje švyti? — patylėjusi paklausė. 

— Ką? — burbtelėjo Leroi. 

— Atleiskite, neišgirdau, — priminė jai Fiona. 

— Atleiskite, neišgirdau. 

— Ar tavo svaidomoji lėkštė švyti tamsoje? Man regis, kai ku- 
rios švyti. 

— Šita ne, — atšovė Leroi. 

— Aha! — sušuko Megė. — Tai gal tau nupirkti tokią, kuri švyti? 

Leroi susimąstė. Galų gale paklausė: 

— O kuriam galui man mėtyti lėkštes tamsoje? 

— Protingas klausimas, — pagyrė Megė. 

Ji išvargusi atsilošė ir svarstė, ko dabar griebtis. Vėl pažvelgė į 
Airą. Jis tupėjo prie įrenginio ir didžiai susikaupęs apžiūrinėjo 
reguliatorius. 

Ką gi, nėra prasmės be galo sukti uodegą. Megė prisivertė nu- 
sišypsoti. Ji pakreipė galvą, kad geriau girdėtų, ir tarė: 

— Fiona, mes labai nustebom išgirdę, kad tu ketini ištekėti. 

— Aš? 

— Ketini ištekėti. 

— Čia ką, pokštas? 

— Pokštas? — pakartojo Megė. Ji užsikirto. — Tai tu neišteki? 

— Nieko apie tai nežinau. 

— Bet aš girdėjau per radiją! 

— Kuo čia dėtas radijas? — paklausė Fiona. — Nesuprantu, apie 
ką jūs kalbat. 

— Per WNTK, — paaiškino Megė. — Tu juk paskambinai ir 
pasakei... 

— Aš klausausi kitos stoties — WXLR, — atsakė Fiona. 

— Ne, tai buvo... 


— „Šaunus rokas visą parą“. Britstauno stotis. 

— Tai buvo WNTK, — spyrėsi Megė. 

— Ir toji stotis pranešė, kad aš išteku? 

— Tu pranešei. Tu paskambinai ir pranešei, kad kitą šeštadienį 
tavo vestuvės. 

— Tik ne aš, — pareiškė Fiona. 

Nuotaika kambaryje pasikeitė. 

Megę užplūdo palengvėjimas, paskui ji baisiai sutriko. Ir kodėl 
buvo taip įsitikinusi? Kas ją, po galais, apsėdo, kad net nesuabe- 
jojo girdinti Fionos balsą? Ir dar per tokį varganą, niekam netiku- 
sį radiją; puikiai žinojo, koks jis netikęs ir ko verti jo menki gar- 
siakalbiai, kuriais nė iš tolo negalima pasitikėti. 

Sukaupusi drąsą, pasiruošė išgirsti Airos: „Ar aš tau nesakiau“. 
Tačiau jis, rodos, vis dar domėjosi įrenginiu, ir tai buvo labai miela. 

— Atrodo, aš apsirikau, — pagaliau pasakė. 

— Atrodo, taip, — patvirtino Fiona. 

Leroi pakartojo: „Išteka!“, sušnarpštė iš juoko ir pakrutino kojų 
pirštus. Megė pamatė, kad ant visų nagų likę po mažutytį nenusi- 
trynusio raudono lako taškelį. 

— Tai kas tas laimingasis? — paklausė Fiona. 

— Tu nepasakei, — atsakė Megė. 

— Ką, paprasčiausiai išėjau į eterį ir paskelbiau savo sužadė- 
tuves? 

— "Tai buvo pokalbių laida, — paaiškino Megė. Ji kalbėjo iš lėto; 
bandė pertvarkyti savo mintis. Staiga paaiškėjo, kad Fiona neište- 
ka. Taigi dar yra galimybė! Dar galima viską sutvarkyti! Vis dėlto 
Megė kažkodėl ir toliau kvailai tikėjo, kad vestuvės tikrai buvo 
numatytos, ir stebėjosi moters nepastovumu. — Žmonės skambi- 
no laidos vedėjui ir kalbėjo apie santuoką. 

Fiona suraukė šviesius antakius lyg svarstydama, ar galėtų taip 
padaryti. 

Ji buvo labai daili, o Leroi meiliai dygi ir neįprasta, Megė juto, 
kaip pasiilgusiomis akimis gerte geria abidvi. Taip kadaise, kai jos 
vaikai tebebuvo maži, užsisvajodavo dėl jų kiekvienos raukšlelės 
ant kaklo, kiekvienos duobutės virš krumplio. Tik pasižiūrėkite, 
kaip žvilga Fionos plaukai, — tikri kaspinai, traškantys kaspinėliai 

dovanoms surišti! Tik pasižiūrėkite į mielus auksinius burbuliu- 
kus Leroi ausų speneliuose! 

Aira pasakė įrenginio grotelėms: 

— Ar iš šito daikto yra kokios naudos? — Jo balsas suskambo 
kaip metalas. 

— Regis, taip, — atsakė Fiona. 

— Energijos naudingumo koeficientas didelis? 

Ji kilstelėjo rankas delnais į viršų. 

— Neturiu supratimo. 

— Kiek šiluminių vienetų išspinduliuoja? 

— Tą griozdą motina įjungia žiemą kojoms pasišildyti, — tarė 
Fiona. — Tiesą sakant, niekad juo labai nesidomėjau. 

Aira dar labiau palinko į priekį, stengdamasis perskaityti plokš- 
telę kitoje įrenginio pusėje. 

Pasinaudojusi proga, Megė pakeitė temą. Paklausė: 

— Kaip sekasi tavo motinai, Fiona? 

— O, puikiai. Dabar išėjusi į bakalėją. 

— Nuostabu, — tarė Megė. Turėjo omeny, kad nuostabu, jog 
anai puikiai sekasi. Bet nuostabu, ir kad išėjusi. Pridūrė: — Tu irgi 
gerai atrodai. Plaukai labiau pasipūtę, ar ne? 

— Sugarbanojau, — paaiškino Fiona. — Specialiomis žnyplėmis; 
mat kai daugiau plaukų, atrodau lieknesnė. 

— Lieknesnė! Tau nėra prasmės atrodyti lieknesnei. 

— Kurgi ne! Praėjusią vasarą priaugau septynis svarus. 

— Nieko tu nepriaugai. Negali būti! Tu tikra... 

Ji ketino pasakyti: „šakalys“, bet liežuvis susipynė ir išsprūdo: 
„baslys“. 

Fiona piktai dėbtelėjo į ją, ir nėra ko stebėtis — nuskambėjo 
kiek įžeidžiamai. 

— Norėjau pasakyti, oda ir kaulai, — paaiškino Megė, tramdy- 
dama juoką. Prisiminė, kokie nepastovūs buvo jų santykiai, kokia 
irzli ir opi dažnai atrodydavo Fiona. Ji sunėrė rankas ir rūpestin- 
gai suglaudė kojas, padėtas ant žalio milo kilimėlio. 

Taigi Fiona vis dėlto neišteka. 

— Kaip gyvena Deizė? — paklausė Fiona. 

— Jai sekasi neblogai. 

— Kokia Deizė? — paklausė Leroi. 

— Deizė Moran, — atsakė Fiona. Daugiau nieko neaiškindama, 
ji vėl atsisuko į Megę. — Kertu lažybų, jau visai suaugusi. 

— Deizė tavo teta. Tėčio jaunesnioji sesuo, — paaiškino Leroi 
Megė. — Taip, rytoj ji išvažiuoja į koledžą, — atsakė Fionai. 

— Koledžą! Ką gi, ji visada buvo su galva. 

— Oi, ne... bet stipendiją iš tiesų gaus. 

— Mažoji Deizė, — tarė Fiona. — Tik pamanykit. 

Pagaliau Aira ištyrinėjo įrenginį. Jis perėjo prie kavos staliuko. 
Ant komiksų krūvelės gulėjo svaidomoji lėkštė, jis paėmė ją ir 
visą vėl apžiūrėjo. Megė vogčiom žvilgtelėjo į jį. Jis vis dar neišta- 
rė: „Ar aš tau nesakiau“, tačiau jai pasirodė, kad pastebėjo, kaip 
kilniai ir santūriai išlinkusi jo nugara. 

— Žinot, galima sakyti, kad aš irgi mokausi, — tarė Fiona. 

— O? Kur? 

— Mokausi elektrolize naikinti plaukų svogūnėlius. 

— Tiesiog žavu, Fiona, — nudžiugo Megė. 

Ji troško nusikratyti šito nenuoširdaus balso, regis, priklausančio 
kažkam visiškai svetimam — kažkokiai pagyvenusiai, motiniškai, sal- 
džiai kaip medus moteriškei, kuri be paliovos žavisi ir šūkčioja. 

— Grožio salonas, kuriame aš trenku galvas, moka už kursus, — 
tarė Fiona. — Jiems reikia savo operatoriaus, turinčio licenziją. 
Tvirtina, kad uždirbsiu krūvą pinigų. 

— Kaip nuostabu! — tarė Megė. — Paskui galėsi išsikraustyti ir 
susirasti nuosavą kampą. 

Ir palikti senelę apsišaukėlę, štai ką ji manė. Tačiau Fiona dėb- 
telėjo į ją bereikšmiu žvilgsniu. 

Leroi tarė: 

— Parodyk jiems savo mokomųjų įrankių komplektą, mama. 

— Taip, parodyk, — pritarė Megė. 

— Et, jums bus neįdomu, — gynėsi Fiona. 

— Įdomu. Ar ne, Aira? 

— Mm? — atsiliepė Aira. — O, žinoma. — Jis laikė iškėlęs lėkštę 
kaip arbatos padėklą ir mąsliai suko. 

— Tada luktelėkit, — tarė Fiona ir atsikėlusi išėjo iš kambario. 
Jos basutės grakščiai nukaukšėjo medinėmis koridoriaus grin- 
dimis. 

— Grožio salono vitrinoje bus įtaisyta iškaba, — pasakė Leroi 
Megei, — nutapyta profesionalo, su mamos pavarde. 

— Iš tiesų nepaprasta! 

— Mama sako, kad tai tikras mokslas. Kaip daryti, turi mokyti 
patyrę specialistai. 

Leroi veido išraiška buvo įžūli ir džiūgaujanti. Megė atsispyrė 
norui pasilenkti ir apkabinti kaulėtus jos keliukus. 

Nešdamasi stačiakampę geltoną virtuvinę kempinę ir trumpą 
metalinį šratinuko dydžio strypelį, sugrįžo Fiona. 

— Iš pradžių mes dirbame mokomaisiais instrumentais, — tarė 
ji. Šlumštelėjo ant sofos greta Megės. — Turime dirbti tiksliai, ide- 
aliai teisingu kampu. 

Ji pasidėjo kempinę ant kelių ir suspaudė pirštais strypelį. Me- 
gė pamatė, kad jo galiukas baigiasi adata. Kažkodėl elektrolizė jai 
visada atrodė, na, viešai nelabai minėtinas dalykas, tačiau Fiona, 
nusitaikiusi į vieną iš kempinės akučių ir smeigdama į ją adatą 
tiksliai nutaikytu kampu, dirbo labai sumaniai, įgudusiai ir Megei 
iš tiesų padarė įspūdį. Ji suprato, kad tai be galo techniška sritis, 
gal kiek panaši į dantų higieną. Fiona kalbėjo: 

— Įsismelkiame į folikulą, matote, palengva, palengva... — Pas- 
kui aiktelėjo ir kilstelėjo riešą. 

— Jei čia būtų gyvas žmogus, remčiausi į jo akies obuolį, — tarė ji.— 
Atleiskite, ponia, — kreipėsi į kempinę. — Nenorėjau išdurti jums 
akies. — Ant kempinės margavo juodų raidžių įspaudas: „Tamsusis 
„Steiblerio“ alus. Daromas naudojant kalnų šaltinių vandenį“. 

Dabar Aira stovėjo greta jų su lėkšte. Jis paklausė: 

— Ar mokykla parūpina kempinių? 

— Taip, jos įeina į programą, — atsakė Fiona. 

— Matyt, mokykla gauna nemokamai, — svarstė jis. — „Steible- 
rio“ dovana. Įdomu. 

— „Steiblerio“? Na, iš pradžių mes pratinamės dirbti su mane- 


kenais, paskui su gyvais žmonėmis. Mes, kursų lankytojos, prakti- 

kuojamės tarpusavy: antakiai, ūsiukai ir panašiai. Mano bendra- 
kursė Hilarė nori, kad jai sutvarkyčiau bikinio liniją. 

Aira valandėlę svarstė, o paskui skubiai pasitraukė. 

— Žinote, kokie dabar atviri maudymosi kostiumėliai, viską pa- 
rodo, — paaiškino Megei Fiona. 

— O, tiesiog nepakenčiami! — šūktelėjo Megė. — Aš tebedėviu 
senąjį ir laukiu, kol mados pasikeis. 

Aira krenkštelėjo ir tarė: 

— Leroi, ar nenorėtum pažaisti lėkšte? 

Leroi pakėlė į jį akis. 

— Galėčiau parodyti, kaip ją mesti, kad skrietų ten, kur nori, — 
pridūrė jis. 

Ji taip ilgai negalėjo apsispręsti, kad Megei Airos net pagailo, 
tačiau galų gale pasakė: „Na, gerai“, ištiesė kojas ir atsistojo. 

— Papasakok apie profesionalo nutapytą iškabą, — liepė Fionai 
ir paskui Airą išėjo iš kambario. Pinučių durys prieš užsitrenkda- 
mos cyptelėjo kaip lūpinė armonikėlė. 

Taigi. 

Megė pirmą kartą po ano baisaus ryto atsidūrė akis į akį su 
Fiona. Nors kartą joms netrukdė Aira ir priešiškai nusiteikusi, 
įtari ponia Staki. Megė pasislinko į priekį ant sofos. Stipriai su- 
gniaužė rankas; keliai pakrypo Fionos pusėn. 

— Iškaboje bus parašyta: „Fiona Moran“, — kalbėjo Fiona. — 
„Patentuota elektrolizininkė. Be skausmo šalina nereikalingus 
plaukus“. 

— Nekantrauju pamatyti, — tarė Megė. 

Ji galvojo apie pavardę: Moran. Jei Fiona iš tiesų neapkęstų 
Džesio, negi tiek metų vadintųsi jo pavarde? 

— Per radiją, — prabilo ji, — sakei, kad išteki norėdama jaustis 
saugi. 

— Mege, duodu žodį, aš klausausi kitos stoties... 

— WXLR, — užbaigė Megė. — Taip, žinau. Tačiau man šovė į 
galvą, kad tai tu, ir aš... 

Ji žiūrėjo, kaip Fiona deda kempinę ir adatą į valtelės formos 


peleninę. 

— Nesvarbu, — pasakė, — kas ten skambino, ji pasakė, kad pir- 
mą kartą tekėjo iš meilės ir nieko neišėjo. Todėl šį kartą teka tik 
norėdama jaustis saugi. 

— Na, ir mulkė, — tarė Fiona. — Jei santuoka buvo nyki, kai ji 
mylėjo vyrą, tai kokia bus, kai nemyli? 

— Taigi, — pritarė Megė. — Oi, Fiona, aš taip džiaugiuosi, kad tai 
buvai ne tu! 

— Velnias, aš net tikro draugo neturiu, — prisipažino Fiona. 

— Neturi? 

Vis dėlto Megei šie žodžiai kėlė šiokį tokį susirūpinimą. Ji pa- 
klausė: 

— Ar tai reiškia... kad turi netikrą? 

— Aš beveik su niekuo nesusitikinėju, — tarė Fiona. 

— Labai gaila, — tarė Megė. Nutaisė užuojautos kupiną išraišką. 

— Buvo toks Markas Derbis. Kokius tris mėnesius draugavom, 
paskui susivaidijom. Mat pasiskolinau jo mašiną ir sudaužiau. Bet 
aš tikrai niekuo nedėta. Sukau į kairę, kai iš užpakalio atkūrę vai- 
kėzai prašvilpė pro mane iš kairės, ir aš, žinoma, juos kliudžiau. 
Paskui jiems užteko įžūlumo pareikšti, kad aš viena dėl visko kal- 
ta; jie pareiškė, kad degė mano dešiniojo, o ne kairiojo posūkio 
žibintas. 

— Ką gi, tas, kas užsiuto ant tavęs dėl tokio dalyko, paprasčiau- 
siai nebenorėjo susitikinėti, — pasakė jai Megė. 

— Aš aiškinau: „Degė mano kairiojo posūkio žibintas. Negi ma- 
nai, kad aš neskiriu kairės nuo dešinės?“ 

— Žinoma, skiri, — ramino Megė. Ji kilstelėjo kairę ranką ir pa- 
bandė įjungti įsivaizduojamą posūkio žibintą. — Taip, kairysis že- 
myn, o dešinysis... bet gal ne visuose automobilių modeliuose taip. 

— Visiškai taip pat, — paaiškino jai Fiona. — Bent jau aš manau, 
kad taip. 

— O gal įjungei stiklo valytuvus, — tarė Megė. — Aš šimtus kartų 
esu taip pasielgusi: įjungusi valytuvus vietoj žibintų. 

Fiona susimąstė. Paskui pasakė: 

— Ne, nes kažkas degė. Antraip jie nebūtų tvirtinę, kad aš sig- 


nalizavau dešinįjį posūkį. 

— Kartą apie kažką užsigalvojau, norėjau įjungti žibintus, bet 
perjungiau pavaras, — pasakojo Megė. Ji pradėjo juoktis. — Važia- 
vau šešiasdešimties mylių per valandą greičiu ir įjungiau atbulinę 
eigą. O Viešpatie. — Ji atsikvošėjo ir sučiaupė lūpas. — Ką gi, — 
tarė Fionai, — mano nuomone, geriau jokio jaunikio negu toks. 

— Koks jaunikis? A, Markas, — pasakė Fiona. — Taip, negali 
sakyti, kad mes mylėjom vienas kitą. Susitikinėjau su juo tik dėl 
to, kad jis prašė. Be to, mano motina draugauja su jo. Jo motina 
labai šauni: malonaus veido, truputį mikčiojanti moteriškė. Visa- 
da maniau, kad mikčioja nuoširdūs žmonės, o jūs? 

— Zžžinoma, taip, — atsakė Megė. 

Fiona suvokė ne iš karto. Tada nusijuokė. 

— Oi, jūs tikra šelmė! — tarė ji ir pliaukštelėjo Megei per rie- 
šą. — Buvau užmiršusi, kokia jūs šelmė. 

— Taigi viskas baigta? — paklausė Megė. 

— Kas baigta? 

— Šis... romanas su Marku Derbiu. Tarkim, jis vėl tave kur nors 
pakvies? 

— Jokiu būdu, — atšovė Fiona. — Po velnių jį ir jo brangųjį „Su- 
baru“ — kaip gyva niekur su juo neisiu. 

— Labai išmintinga, — pritarė jai Megė. 

— Velnias! Būčiau nevisprotė, jei sutikčiau. 

— Tai jis nevisprotis, jei tavęs neįvertino, — pareiškė Megė. 

— Gal išgeriam alaus? — pasiūlė Fiona. 

— O, būtų nuostabu! 

Fiona pašoko, timptelėjo šortus ir išėjo iš kambario. Megė pa- 
togiau įsitaisė ant sofos ir įsiklausė į pro langą sklindančius gar- 
sus — pro šalį prašvilpusį automobilį, gerklinį Leroi kikenimą. Jei 
šis namas priklausytų jai, pamanė, ištrenktų lauk visą jovalą. Ka- 
vos staliuko paviršiaus nesimatė, o sofos pagalvėlių sluoksniai ne- 
patogiai spaudė strėnas. 

— Turim tik šviesiojo „Bad“ — ar bus gerai? — grįžusi paklausė 
Fiona. Atsinešė dvi skardines ir pakelį bulvių traškučių. 

— Geriau nė būti negali, nes aš laikausi dietos, — tarė Megė. 

Ji paėmė vieną skardinę ir atidarė, kol Fiona susiraitė ant sofos 


greta jos. 

— Tai aš turėčiau laikytis dietos, — pasakė Fiona. Ji praplėšė 
celofano pakelį. — Mane labiausiai žlugdo užkandžiavimas. 

— O, mane irgi, — tarė Megė. Gurkštelėjo alaus. Jis buvo gaivus 
ir kartus, ir ją užplūdo prisiminimai, kaip užuodus kai kuriuos 
kvepalus. Kada ji paskutinį kartą gėrė alaus? Gal kai Leroi dar 
buvo kūdikis. Anuo metu (prisiminė ji, atsisakydama bulvių traš- 
kučių) išmaukdavo po dvi tris skardines per dieną, kad sudarytų 
kompaniją Fionai, nes jos kažkur nugirdo, jog nuo alaus padaugė- 
ja pieno. Dabar tam turbūt jau niekas nepritartų, tačiau tuomet 
abidvi jausdavosi pareigingos ir doros, gurkšnodamos „Miller High 
Lifes“, kol kūdikis mieguistai žįsdavo. Fiona sakydavo juntanti, 
kaip alus šauna tiesiai jai į krūtis. Ji pradėdavo gerti su Mege, kai 
tik ši grįždavo iš darbo, — vėlyvą popietę, tik jos abi. Pamažu dary- 
davosi vis nuoširdesnės ir vis labiau pasitikėdavo viena kita. Susi- 
ruošusi gaminti vakarienę, Megė jausdavosi negali sakyti, kad gir- 
ta, bet kupina optimizmo, o vėliau prie stalo dažnai būdavo šne- 
kesnė negu paprastai. Tačiau kiti nieko nepastebėjo. Gal tik Deizė. 
„Na, žinai, mama. Gėdytumeis“, — sakydavo Deizė. Tačiau ji vi- 
suomet taip sakydavo. 

Kai pagalvoji, tą patį sakydavo ir Megės motina. „Gėdytumeis, 
Mege“. Užsukusi vieną pavakarę, ji nučiupo Megę, drybsančią ant 
sofos su alaus skardine ant pilvo, o greta sėdėjo Fiona, dainuodama 
kūdikiui „Dulkes vėjuje“. „Kaip tu šitaip nusmukai?“ — paklausė 
ponia Deili, o Megė apsidairė ir taip pat nusistebėjo. Visur išmėtyti 
pigūs bulvariniai žurnalai, šlapi vystyklai su įklotais, kartu gyvenanti 
marti — iš tiesų prastas vaizdas. Kaip tai atsitiko? 

— Kažin, ar Klodina pagaliau ištekėjo už Piterio? — tarė Megė ir 
vėl gurkštelėjo alaus. 

— Klodina? Piteris? — nesuprato Fiona. 

— Tos muilo operos, kurią žiūrėdavome, herojai. Prisimeni? Jo 
sesuo Nataša bandė juos išskirti. 

— O Viešpatie, Nataša. Na, ir bjauri buvo moteriškė, — tarė 
Fiona. Ji giliai įsirausė į traškučių pakelį. 

— Kai tu mus palikai, jie buvo ką tik susižadėję, — tarė Megė. — 


Ketino iškelti puotą, bet Nataša apie tai sužinojo — atsimeni? 

— Ji buvo panaši į mergiotę, kurios negalėjau pakęsti, kai mo- 
kiausi pradinėje mokykloje, — tarė Fiona. 

— Paskui tu mus palikai, — pasakė Megė. 

Fiona kalbėjo toliau: 

— Tiesą sakant, kai ką priminėt — jai nepavyko jų išskirti, nes 
po poros metų jų kūdikį pagrobė išprotėjusi stiuardesė. 

— Iš pradžių negalėjau patikėti, kad išėjai visam laikui, — šnekė- 
jo Megė. — Ilgus mėnesius grįžusi namo įjungdavau televizorių ir 
žiūrėdavau, kas atsitiko Klodinai su Piteriu, kad galėčiau tau pa- 
pasakoti, kai sugrįši. 

— Ką darysi, — tarė Fiona. Pastatė alaus skardinę ant kavos sta- 
liuko. 

— Kvailai elgiausi, teisybė? Kur beatsidurtum, visur rasi televi- 
zorių. Juk neišsižadėjai civilizacijos. Nežinau, gal aš tebesekiau 
veiksmą dėl savęs, kad kai grįši, galėtume gyventi kaip anksčiau. 
Buvau įsitikinusi, kad grįši. 

— Ką darysi. Kas buvo, pražuvo, — tarė Fiona. 

— Ne, nepražuvo! Žmonės visada taip sako, bet kas buvo, ne- 
pražūva — nevisiškai, — užginčijo Megė. — Fiona, mudvi kalbam 
apie santuoką. Judu tiek daug į ją įdėjot, neką tepasilikot. Paskui 
vieną dieną susiginčijote dėl kažkokio menkniekio, nė kiek ne 
baisiau negu kitais kartais, ir tu išėjai. Lyg niekur nieko! Gūžtelė- 
jai pečiais ir viską metei. Kaip tai galėjo atsitikti? 

— Atsitiko, ir viskas, — tarė Fiona. — Dievulėliau! Negi būtina iš 
naujo gromuliuoti? — Ji stvėrė alaus skardinę ir pradėjo gerti atlo- 
šusi galvą. Megė pamatė, kad visi jos pirštai apmaustyti žiedais, — 
kai kurie buvo sidabriniai be akučių, kai kurie su turkiais. Naujas 
dalykas. Tačiau nagus ji tebelakavo rausvu perlamutru, tai visada 
buvo jos spalva, iškart primindavusi Megei Fioną, kai tik ji kur 
nors tokią pamatydavo. | 

Megė susimąsčiusi sukiojo skardinę, vogčiom dirsčiodama į 
Fioną. 

— Kažin, kur pasidėjo Leroi, — tarė Fiona. 

Vėl bando išsisukti. Kur ji pasidėjo, visiškai aišku: už lango. 
„Labiau įsuk“, — kalbėjo Aira, o Leroi šaukė: ,, Žiūrėk, iš kojų 


verčia!“ 

— Per radiją sakei, kad pirmoji tavo santuoka buvo tikra, iš 
meilės, — priminė Fionai Megė. 

— Klausykit. Kiek kartų... 

— Taip, taip, — skubiai išpyškino Megė, — tai buvai ne tu, su- 
prantu. Tačiau žodžiai, kuriuos ištarė ta mergina per radiją... ma- 
tai, buvo panašu, lyg ji kalbėtų ne vien už save. Atrodė, lyg ji kal- 
bėtų apie tai, ką daro visas pasaulis. „Kitą šeštadienį išteku, kad 
jausčiausi saugi“, — pasakė ji, ir aš staiga pajutau, kad pasaulis 
senka, džiūsta ir taip toliau — mažėja, siaurėja ir susispaudžia. Pa- 
sijutau — nežinau, nė kaip pasakyti, — staiga nebetekusi vilties. 
Fiona, gal ir nereikėtų tau šito sakyti, tačiau praėjusį pavasarį Džesis 
parsivedė pažįstamą jauną moterį vakarienės — o, nieko svarbaus! 
visiškai nereikšminga būtybė! — ir aš pamaniau, kad gal ji labai 
gera ir puiki, bet netikra. Na, kažkokia antrarūšė. Tinkama, nes 
nieko geresnio nėra. Ir kodėl visi tenkinasi tuo, kas pakliūva po 
ranka, štai ką pamaniau. Tą patį manau ir apie tą, kaip jo pavardė, 
Marką Derbį. Kam susitikinėti su kažkuo vien dėl to, kad jis kvie- 
čia, kai judu su Džesiu mylite vienas kitą? 

— Sakot, jis parodė didelę meilę, kai be žodžių pasirašė ad- 
vokato pateiktus popierius ir pasiuntė atgal nė nemėgindamas 
kovoti? — paklausė Fiona. — Kai jis du, tris ar net keturis mė- 
nesius vėluoja sumokėti alimentus, o paskui atsiunčia čekį be 
laiško ar raštelio, neužrašydamas ant voko net mano vardo, 
tik „F. Moran“? 

— Tai išdidumas, Fiona. Jūs abu per daug... 

— Kai akyse nesirodo nuo dukters penktojo gimtadienio? Pa- 
bandyk tai paaiškinti vaikui. „A, jis tik per daug išdidus, Leroi, 
vaikeli...“ 

— Penktojo gimtadienio? — pakartojo Megė. 

— Ji be paliovos svarsto, kodėl visi kiti vaikai turi tėvus. Net 
vaikai, kurių šeimos išsiskyrusios, — jie bent jau savaitgaliais mato 
tėvus. 

— Jis aplankė ją per penktąjį gimtadienį? — paklausė Megė. 

— Tik pažiūrėkit! Jis nepasivargino jums pasakyti. 


— Tai jis nei iš šio, nei iš to atvažiavo, ar ką? 

— Jis kaip iš dangaus nukrito su mašina, prigrūsta dovanų, už 
kurias netinkamesnių kaip gyva nebuvau mačius, — pasakojo Fio- 
na. — Gyvūnų iškamšos, lėlės, toks didžiulis meškinas, kad jam 
teko jį kaip žmogų saugos diržais pririšti prie priekinės sėdynės, 
nes į bagažinę netilpo. Jis buvo gerokai per didelis vaikui myluoti, 
beje, Leroi to ir nemėgsta. Ji nemeili. Greičiau sportiškas tipas. 
Turėjo jai atvežti sportinės įrangos, turėjo atvežti... 

— Bet Fiona, iš kur jis galėjo žinoti? — paklausė Megė. Pajuto, 
kaip jai susopo širdį; gailėjo sūnaus ir jo mašinos, pilnos nevyku- 
siai išrinktų dovanų, nes Dievas mato, pinigais jis neaptekęs. Ji 
tarė: — Šiaip ar taip, jis labai stengėsi. Tiesiog nesusivokė. 

— Žinoma, ne! Neturėjo nė menkiausio supratimo; kai lankėsi 
paskutinį kartą, ji buvo dar kūdikis. Taigi jis atvyksta su lėle, kuri 
geria, šlapinasi ir šaukia: “Mama“, o išvydęs Leroi, vilkinčią kom- 
binezonu, sustoja kaip įbestas; iškart matai, kad nėra sužavėtas. 
Klausia: “Kas čia?“ Sako: „Bet ji tokia...“ Teko lėkti parsivesti jos 
iš kaimynų ir pakeliui paskubom brūkštelėti plaukus. Eidama pa- 
sakiau jai: „Susikišk marškinius, mažute. Štai užsidėk mano bere- 
tę“, ir Leroi ramiai leido ją uždėti, nors paprastai tai nėra taip 
lengva, patikėkit manim. O kai uždėjau jai beretę ir pasakiau: „At- 
sitrauk, kad galėčiau į tave pažiūrėti“, ji atsitraukė, aplaižė lūpas 
ir tarė: „Ar aš gerai atrodau?“ Aš pasakiau: „Dukryte, tu tikra 
gražuolė“, ir paskui ji įžengė į kambarį, o Džesis sako: „Bet ji 
tokia...“ 

— Jis nustebo, kad ji tokia didelė, štai ir viskas, — tarė Megė. 

— Vos neapsiverkiau, taip jos pagailo, — pasakė Fiona. 

— Taip, — švelniai pritarė Megė. Ji žinojo, koks tai jausmas. 

Fiona kalbėjo toliau: 

— Kokia ji, Džesi? — klausiu. — Kokia? Kaip drįsti atsivilkti čia ir 
aiškinti man, kokia ji, kai paskutinį kartą mums atsiuntei čekį 
gruodžio mėnesį? Ir dar švaistai pinigus tokiam šlamštui, šiukš- 
lėms, sakau jam, šitai baidyklei šuns snukiu, kai vienintelė ją ga- 
linti sudominti lėlė yra kareivėlis. 

— Oi, Fiona, — prikišo Megė. 

— Na, ko, ko jis tikėjosi? 

— Ak, ir kodėl judviem visą laiką šitaip atsitinka? Jis myli tave, 
Fiona. Myli jus abi. Tiesiog didžiausias nevykėlis pasaulyje, kai 
reikia tą meilę parodyti. Jei žinotum, kiek jam atsiėjo ta kelionė! 
Nebežinau, kiek kartų klausiau jį, sakiau jam: „Ketini palikti duk- 
rą likimo valiai? Ji išeis iš tavo gyvenimo, Džesi, paminėsi mano 
žodį“, o jis atsakė: „Ne, neketinu... bet neįsivaizduoju, kaip... ne- 
galiu tapti tėtuku apsimetėliu, su vaiku stropiai lankančiu zoolo- 
gijos sodus ir nerūpestingai plepančiu „Makdonalduose“. O aš 
atkirtau: „Tai geriau negu nieko, ar ne?“, jis atsakė: „Ne, ne ge- 
riau negu nieko. Tai niekas. Be to, ką tu apie tai išmanai?“ — žinai, 
kaip jis tai sako, atrodo, kad baisiai įtūžo, bet pažvelk jam į akis ir 
pamatysi staiga atsiradusius tamsius ratilus, kurie visada atsiras- 
davo jam mažam, kai stengdavosi neverkti. 

Fiona pakreipė galvą. Vienu pirštu ėmė vedžioti skardinės kraštą. 

— Per pirmąjį Leroi gimtadienį, — kalbėjo Megė, — jis užsimetė 
važiuoti su mumis jos aplankyti, juk pasakojau. Aš pasakiau: „Džesi, 
nuoširdžiai manau, kad Fionai labai svarbu, jog atvažiuotum“, o 
jis sako: „Na, tai gal tada važiuosiu. Taip, — pridūrė, — manau, kad 
galėčiau nuvažiuoti“, — ir kokius penkiasdešimt kartų klausė ma- 
ne, kokia dovanėlė suteiktų džiaugsmo metų mažylei. Paskui visą 
šeštadienį lakstė po parduotuves ir parsinešė žaidimą figūroms 
pažinti, bet pirmadienį po darbo pakeitė jį vilnoniu avinėliu pa- 
sakęs, kad nenori atrodyti pakvaišęs dėl vaiko intelektualumo. „Ne- 
siruošiu supanašėti su senele Deili, kuri neatsikvėpdama velka 
mokomuosius žaislus“, — pareiškė jis, o ketvirtadienį — tais me- 
tais jos gimtadienis buvo penktadienį, prisimeni? — paklausė, kaip 
tiksliai skambėjo kvietimas. „Matai, — tarė jis, — ar tau nepasiro- 
dė, jog ji tikisi, kad pasiliksiu savaitgalį? Jeigu taip, galėčiau pasi- 
skolinti Deivo furgoną ir nuvažiuoti atskirai nuo tavęs ir tėčio“. O 
aš atsakiau: „Galėtum taip padaryti, Džesi. Iš tiesų puiki mintis, 
kodėl tau taip nepadarius?“ Jis sako: „Bet aš klausiu, kokiais žo- 
džiais ji tai pasakė“, aš sakau: „Et, užmiršau“, o jis sako: „Pagal- 
vok“. Aš ir sakau: „Matai, tiesą sakant, ji to iš viso nesakė, Džesi, 
tiesiogiai ne“, o jis sako: „Pala pala, aš maniau, kad ji tau sakė, jog 


jai labai svarbu, kad aš atvažiuočiau“. Aš sakau: „Ne, tai aš taip 

sakiau, bet žinau, kad tiesa. Žinau, kad jai labai svarbu“. Jis sako: 
“Kas čia darosi? Tu man aiškiai pasakei, kad šitaip sakė Fiona“. 
Aš sakau: „Nieko aš tau nesakiau! Atrodo, nesakiau; na, gal nety- 
čia išsprūdo...“ Jis sako: „Tai sakai, kad ji manęs nekvietė?“ „Ži- 
nau, kad būtų pakvietusi, — aiškinu aš, — jei jūs abu taip nesirū- 
pintumėt savo orumu. Aš žinau, kad ji norėjo, Džesi...“ Bet jis jau 
buvo dingęs. Trenkė durimis, net namas sudrebėjo, ir dingo, ne- 
parėjo namo ketvirtadienio vakare, o penktadienį mums teko iš- 
važiuoti be jo. Aš baisiai nusivyliau. 

— Jūs nusivylėt! — tarė Fiona. — Jūs pažadėjot jį atvežti. Aš lau- 
kiau, išsipusčiau, grožio salone iš pagrindų atnaujinau snukutį. 
Paskui jūs įsukate į kiemą, o jo nė kvapo. 

— Na, kai grįžom namo, aš jam papasakojau, — tarė Megė. — 
Pasakiau: „Mes iš kailio nėrėmės, Džesi, tačiau Fiona puošėsi ne 
dėl mūsų, gali tuo neabejoti. Dėl tavęs, ir reikėjo pamatyti jos 
veidą, kai suvokė, kad tavęs mašinoje nėra“. 

Skiausčiu delnu Fiona pliaukštelėjo per pagalvėlę ir tarė: 

— Galėjau susiprasti, kad jūs taip ir padarysit. 

— Ką padarysiu? 

— Et, papasakosite Džesiui, kad aš pasigailėtina. 

— Aš nepasakojau, kad tu pasigailėtina! Aš tik pasakiau... 

— Taigi jis paskambino man. Žinojau, kad dėl to ir paskambi- 
no. Sako: „Fiona? Mieloji?“ Iš balso supratau, kad jam manęs 
gaila. Žinojau, ką jūs jam pasakėt. Sakau: „Ko nori? Turi kokį 
reikalą?“ Jis sako: „Na, ne, neturiu...“ Aš pasakiau: „Tai veltui 
švaistai pinigus, tiesa?“ — ir padėjau ragelį. 

— Fiona, dėl Dievo, — tarė Megė, — negi tau netoptelėjo, kad jis 
skambina dėl to, jog tavęs pasiilgo? 

Fiona tarstelėjo: „Cha!“ ir vėl gurkštelėjo alaus. 

— Norėčiau, kad būtum jį mačiusi tokį, kokį mačiau aš, — pasa- 
kė Megė. — Na, kai tu išėjai. Jis buvo žlugęs. Apkvaišęs. Jo di- 
džiausiu turtu tapo tavo muilinė iš vėžlio kiauto. 

— Kas, kas? 

— Tai tu nebeprisimeni savo muilinės vėžlio kiauto dangteliu? 


— Na, prisimenu. 

— Kartais jis ją atidarydavo ir uostydavo, — tarė Megė. — Pati 
mačiau! Duodu žodį! Tos dienos, kai tu išėjai, vakarą nučiupau Džesį 
miegamajame, sukišusį nosį į tavo muilinę ir užmerkusį akis. 

— Kuriam galui, po velnių? — nusistebėjo Fiona. 

— Man regis, jis paveldėjo mano uoslę, — paaiškino Megė. 

— A, kalbat apie tą plastmasinę dėžutę. Tą, kurioje laikydavau 
muilą veidui prausti. 

— Mane pamatęs, jis užkišo muilinę už nugaros, — pasakojo 
Megė. — Sutriko, kad aš jį nučiupau. Mėgo apsimesti, kad jam 
viskas nei galvoj, nei uodegoj — žinai, kaip elgėsi. Tačiau po keleto 
dienų, kai sesuo atvažiavo paimti tavo daiktų, niekur negalėjau 
rasti muilinės. Ji pakavo tavo kosmetinę dėžutę, todėl ir prisimi- 
niau muilinę, taigi pasakiau: „Pasižiūrėsiu, kažkur čia turėtų bū- 
ti...“, bet ta muilinė dingo kaip į vandenį. O Džesio negalėjau 
paklausti, nes jis išėjo tą akimirką, kai įėjo tavo sesuo, todėl pra- 
dėjau atidarinėti jo rašomojo stalo stalčius, ten ją ir radau, jo bran- 
genybių stalčiuje tarp daiktų, kurių jis niekad neišmes,.— senų 
beisbolo varžybų programų ir iškarpų apie jo grupę. Tačiau tavo 
seseriai neatidaviau. Tiesiog vėl uždariau stalčių. Manau, kad mui- 
linę jis išsaugojo iki šios dienos, Fiona, ir nesakyk man, kad iš 
gailesčio. Jis nori tave prisiminti. Jis vadovaujasi uosle, kaip ir aš: 
aiškiausiai žmogų prisimena iš kvapo. 

- Fiona, nudūrusi akis, žiūrėjo į alaus skardinę. Megė suprato, 
kad akių šešėliai savotiškai gražūs. Persiko atspalvio. Jos vokai rausvi 


kaip persikas. 
— Ar jis vis dar taip pat atrodo? — paklausė Fiona. 
— Taip pat? 
— Ar jis vis dar atrodo taip kaip anksčiau? 
— Na, taip. 


Fiona graudžiai atsiduso. 

Stojo tyla, kurią perskrodė Leroi balsas: „Velnias! Pro šalį“. Iš 
pravažiuojančio automobilio atsklido kantri stiliaus daina: „Bū- 
na, nesiseka man, būna, užplūsta liūdnumas...“ 

— Žinot, — tarė Fiona, — kartais nubundu naktį ir galvoju: ir 


kodėl viskas taip susipainiojo? Pradžia buvo tokia paprasta. Buvo 

vaikinas, dėl kurio aš pamečiau galvą, ir sekiojau jam iš paskos 
visur, kur tik grojo jo grupė, ir viskas ėjo kaip iš pypkės. Iš pradžių 
jis manęs nepastebėjo, tai aš pasiunčiau jam telegramą, ar jis to 
niekad neminėjo? Parašiau:,„Fiona Staki norėtų važiuoti kartu su 
tavim prie Giliojo Šaltinio ežero“, nes žinojau, kad jis su draugais 
ketina ten vykti. Jis pasiėmė mane, ten viskas ir prasidėjo. Labai 
paprastai, teisybė? Bet paskui, nežinau, kodėl, viskas kaupėsi, kau- 
pėsi ir susipainiojo, o aš net nesuvokiau, kaip tai atsitiko. Kartais 
pagalvoju: po velnių, gal man mušti dar vieną telegramą: „Aš ta- 
ve, — parašyčiau, — tebemyliu, Džesi, ir, regis, visada mylėsiu“. 
Jam net atsakyti nereikėtų, tiesiog noriu, kad žinotų. Arba nuva- 
žiuoju į Baltimorę pas seserį ir galvoju: „O kodėl neužsukus jo 
aplankyti? Tiesiog užeiti lyg niekur nieko? Pasižiūrėti, kas bus?“ 

— Turėtum taip padaryti, — tarė Megė. 

— Bet jis pasakys:“O tu ką čia veiki?“ Ar ką nors panašaus. 
Viskas būtinai baigsis blogai, taip lemta. Ciklas vėl prasidės iš naujo. 

— Oi, Fiona, ar ne laikas kuriam nors nutraukti tą ciklą? — pa- 
klausė Megė. — Tarkim, jis taip pasakys, nors aš tuo netikiu. Ar tu 
bent kartą negalėtum nepasiduoti pykčiui ir pasakyti: „Aš esu čia, 
nes norėjau tave pamatyti, Džesi?“ Pramušti įžeistų jausmų ir nesu- 
sipratimų sieną. Pasakyti: „Aš esu čia, nes tavęs pasiilgau. Štai!“ 

— K gi, gal man reikėtų taip padaryti, — iš lėto pasakė Fiona. 

— Zinoma, reikėtų. 

— Galbūt galėčiau važiuoti su jumis. 

— Mumis? 

— O gal ne. 

— Kalbi apie... šią popietę? 

— Ne, gal ne, ką aš kalbu? O Viešpatie. Žinau, kad dieną nega- 
liu gerti, man iškart ima galvoj maišytis... 

— Betgi tai nuostabi mintis! — pareiškė Megė. į 

— Na, pavyzdžiui, jei su manim važiuotų Leroi, jei mes tik trum- 
pai paviešėtume. Tarkim, apsilankau pas jus, ne pas Džesį. Šiaip 
ar taip, juk jūs — Leroi seneliai, tiesa? Kas gali būti paprasčiau? O 
paskui pernakvočiau pas seserį... 


— Ne, ne pas seserį. Kodėl ten? Mūsų namuose vietos užtenka. 

Lauke sugirgždėjo žvyras — privažiavo automobilis. Megė įsi- 
tempė, tačiau Fiona, regis, neišgirdo. 

— O rytoj po pietų įsėsime į Greihaundo autobusą, — kalbėjo 
ji, - pala, reikėtų išvažiuoti ne vėliau kaip per pietus. Paskui bus 
darbo diena, o Leroi, žinoma, reikia į mokyklą... 

Trinktelėjo uždaromos durelės. Aukštas nepatenkintas balsas 
pašaukė: 

— Leroi? 

Fiona atsitiesė. 

— Mama, — tarė ji, ir atrodė, kad pasijuto nejaukiai. 

Balsas kalbėjo toliau: 

— Kas ten su tavim, Leroi? — Po valandėlės: — O, ponas Moranas. 

Megė neturėjo nė menkiausio supratimo, ką atsakė Aira. Pro 
žaliuzes prasiskverbė tik trumpas murmesys. 

— Dieve, Dieve, — tarė ponia Staki. — Ar ne... — Ir dar kažką 
pridūrė. 

— Mama, - paaiškino Fiona Megei. 

— O, kaip malonu, vis dėlto mums pavyks su ja susitikti, — liūd- 
nai sumelavo Megė. 

— Ji galą gaus. 

— Galą? 

— Ji užmuštų mane, jei važiuočiau jūsų aplankyti. 

Megei nepatiko ši dvejojanti veiksmažodinė konstrukcija. 

Atsidarė pinučių durys, ir vidun įplumpsėjo ponia Staki — mo- 
teriškė šiurkščiais žilais plaukais, vilkinti rauktą suknią be ranko- 
vių su didele iškirpte. Ji vilko du plastmasinius rusvai geltonus 
krepšius, o tarp bespalvių sutrūkinėjusių lūpų karojo cigaretė. O, 
Megė niekad negalėjo įsivaizduoti, kad tokia moteriškė pagimdė 
Fioną — gležnąją Fioną. Ponia Staki pastatė krepšius kilimėlio vi- 
dury ir net tada nepakėlė akių. 

— Negaliu pakęsti, — tarė išsiimdama cigaretę, — tų naujoviškų 
plastmasinių krepšių, kurių rankenos gali pirštus perpjauti. 

— Kaip sekasi, ponia Staki? — paklausė Megė. 

— Be to, bagažinėje jie apvirsta ir viskas išbyra, — kalbėjo toliau 


ponia Staki. — Sekasi, rodos, neblogai. 

— Mes užsukom tik valandėlei, — tarė Megė. — Turėjom važiuo- 
ti į laidotuves Derlike. 

— Mm, — atsiliepė ponia Staki. Ji užsitraukė cigaretę. Laikė šią 
kaip užsienietė, suspaudusi tarp nykščio ir smiliaus. Net jei būtų 
tyčia stengusis, labiau netinkančios suknelės nebūtų galėjusi rasti. 
Visiškai nuogos rankos buvo dėmėtos ir liulėjo kaip tešla. 

Megė laukė, kol Fiona užsimins apie kelionę į Baltimorę, ta- 
čiau Fiona sukinėjo savo didžiausią žiedą su turkiu. Ji nusmaukė jį 
iki antro narelio, apsuko ir vėl užsimovė kaip reikia. Taigi pradėti 
teks Megei. Ji prabilo: 

— Bandžiau įkalbėti Fioną važiuoti kartu mūsų aplankyti. 

— Maža vilties, — leptelėjo ponia Staki. 

Megė žvilgtelėjo į Fioną. Fiona toliau sukiojo žiedą. 

— Matot, jai atrodo, kad galėtų tai padaryti, — galų gale išspau- 
dė Megė. 

Ponia Staki atsitraukė nuo cigaretės ir piktai pašnairavo į ilgą 
pelenų vamzdelį jos gale. Paskui užgesino ją valtelėje, grėsmingai 
arti geltonosios kempinės. Dūmų juostelė nuvingiavo Megės link. 

— Aš su Leroi galėčiau nuvažiuoti šį savaitgalį, — neaiškiai su- 
murmėjo Fiona. 

— Kaip? 

— Savaitgalį. 

Ponia Staki pasilenkė, pakėlė krepšius ir iškrypavo iš kambario 
kiek sulenkusi kelius, todėl rankos atrodė per ilgos tokiam kūnui. 
Prie durų pasakė: 

— Mieliau matyčiau tave mirusią. 

— Bet, mama! 

Fiona pašoko ir nusekė jai iš paskos į koridorių kalbėdama: 

— Mama, savaitgalis, ar šiaip, ar taip, įpusėtas. Kalbu tik apie 
vieną naktį! Vieną naktį pas Leroi senelius. 

— O Džesio Morano, mano galva, niekur nebus nė kvapo, — iš 
tolo atsklido ponios Staki balsas. Kažkas dunkstelėjo — turbūt ji 
nubloškė ant stalo krepšius. 

— O, Džesis gal ir sukinėsis aplink, bet... 

— Aišku, aišku, — iškvėpė ponia Staki. 

— Be to, kas čia tokio, jei jis ir bus? Nemanai, kad Leroi metas 
susipažinti su tėčiu? 

Ponia Staki atsakymą suniurzgė negarsiai, bet Megė aiškiai iš- 
girdo: 

— Tokio tėtušio kaip Džesis Moranas geriau nepažinoti. 

Nieko sau! Megė pajuto, kaip kaista skruostai. Vos susitvardė 
nenudrožusi į virtuvę ir nepasakiusi poniai Staki vieno kito žo- 
džio. „Klausykit, — pareikštų ji, — manot, kad aš nė karto nekei- 
kiau jūsų dukters? Ji įskaudino mano sūnų iki širdies gelmių. Kar- 
tais atrodydavo, kad galiu jai sprandą nusukti, bet ar kada pasa- 
kiau prieš ją bent žodį?“ 

Tiesą sakant, ji net atsistojo, staigiai ir veržliai, net sofos spy- 
ruoklės girgžtelėjo, bet paskui susitvardė. Išlygino suknelės prie- 
kį. Kartu sutramdė savo mintis; užuot lėkusi į virtuvę, pasiėmė 
rankinę ir, kietai sučiaupusi lūpas, nuėjo ieškoti vonios kambario. 
Dieve, padaryk, kad vonios kambarys būtų ne anapus virtuvės. 
Ne, štai jis — atviros durys koridoriaus gale. Jai krito į akį žalsva 
dušo užuolaidos spalva. 

Pasinaudojusi tualetu, atsuko čiaupą virš kriauklės ir apsišlaks- 
tė skruostus vėsiu vandeniu. Palinko prie veidrodžio. Taip, iš tie- 
sų atrodo įkaušusi. Reikia susitvardyti. Nebaigė gerti net tos vie- 
nos alaus skardinės, tačiau jaučia poveikį. O kaip tik dabar svarbu 
gerai sužaisti. 

Pavyzdžiui, Džesis. Nors Fionai ji ir nesakė, dabar Džesis gyve- 
na bute toli nuo miesto centro, todėl negali žinoti, ar jis bus na- 
mie, kai Fiona atvažiuos. Teks jį kviesti atskirai. Megė vylėsi, kad 
jis neturi kitų planų. Šeštadienis, taigi negali žinoti. Ji pasižiūrėjo 
į laikrodį. Šeštadienio vakarą jis galbūt dainuoja su savo grupe ar 
kur nors išėjęs su draugais. Kartais net skiria pasimatymus — nie- 
ko rimto, bet vis dėlto... 

Ji nuleido tualete vandenį, ir kol jis šniokštė, išsmukusi iš vo- 
nios kambario, atidarė duris į gretimą, veikiausiai Leroi. Visur 
primėtyta nešvarių drabužių ir komiksų. Ji vėl uždarė duris ir pa- 
bandė atidaryti esančias priešais. Aha, suaugusio žmogaus kam- 
barys. Puošni balta plonos medvilnės lovatiesė, telefonas ant nak- 


tinio staliuko. 

— Po visko, ką iškentei, kol išsivadavai, vėl nori grįžti pas tą 
vaikį ir toliau murdytis, — tarė ponia Staki, tarškindama skardi- 
nėmis. 

— Kas sako, kad ketinu toliau murdytis? Aš tik važiuoju pasi- 
svečiuoti savaitgalį. 

— Jis vėl galės iš tavęs virves vyti kaip anksčiau. 

— Mama, man dvidešimt penkeri metai. Aš nebe ta snarglė, 
kokia buvau. 

Megė be garso uždarė duris ir priėjusi pakėlė ragelį. O Dieve, 
be mygtukų. Kaskart krūptelėdavo, kai diskas, triukšmingai girgž- 
dėdamas, grįždavo į vietą. Tačiau balsai virtuvėje nenutilo. Ji atsi- 
kvėpė ir prispaudė ragelį prie ausies. 

Vienas skambutis. Du. 

Gerai, kad Džesis šiandien dirba. Pastarąsias dvi savaites jo bu- 
to telefonas pradėjo kvailioti. Kitiems jis prisiskambindavo, ta- 
čiau nežinodavo, kada skambina jam. „Kodėl netaisai? Arba ne- 
nusiperki naujo, dabar jie pusvelčiui“, — pasakė Megė, tačiau jis 
atsiliepė: „Et, nežinau, taip smagiau. Kai tik einu pro telefoną, 
dėl viso pikto pakeliu ragelį ir sakau: „Alio?“ Du kartus man kaip 
tik tada skambino“. Megė šyptelėjo tai prisiminusi. Džesis kaž- 
koks... jam sekasi. Jį lydi sėkmė, jis juokingas ir pasikliauja atsi- 
tiktinumais. 

— Čiko dviračių parduotuvė, — atsiliepė kažkoks vaikinas. 

— Ar negalėčiau pasikalbėti su Džesiu? 

Aname laido gale ragelis nemandagiai trinktelėjo į kažką kietą. 
„Džesi!“ — nueidamas pašaukė berniokas. Stojo tyla, kurią drumstė 
tik tolimas šnypštimas. 

Žinoma, smulkmeniško žmogaus akimis žiūrint, ji vagilė — 
skambina svetimu telefonu į kitą valstiją. Gal palikti pusę dolerio 
ant naktinio staliuko? O jeigu jos nuspręs, kad tai įžeidimas? Po- 
niai Staki niekad nejtiksi. 

— Alio, — tarė Džesis. 

— Džesi? 

— Mama? 

Balsas kaip Airos prieš daugelį metų. 

— Džesi, negaliu ilgai kalbėti, — sušnibždėjo ji. 

'— Ką? Kalbėk garsiau, aš tavęs beveik negirdžiu. 

— Negaliu, — atsakė ji. 

— Ką? 

Laisvąja ranka ji įsikibo į mikrofoną. 

— Ar negalėtum ateiti šiandien vakarienės? 

— Šįvakar? Matai, aš lyg ir ketinau... 

— Tai svarbu, — tarė ji. 

— Kodėl? 

— Svarbu, ir viskas, — atšovė ji ir delsė. 

Reikia čia pat apsispręsti. Galima apsimesti, kad dėl Deizės, 
kuri išvažiuoja. (Gana patikimas atvejis. Nors vaikystėje jie ištisai 
kivirčydavosi, jis myli Deizę ir aną savaitę teiravosi, ar ji nepamir- 
šianti jo, kai išvyks.) Arba galima pasakyti tiesą, tačiau tada gresia 
dar viena kvaila scena. 

Tačiau ar ne ji ką tik sakė, jog nesusipratimų jau užtenka? 

Giliai įkvėpė ir išpyškino: 

— Vakarienės atvažiuoja Fiona su Leroi. 

— Ką? 

— Nedėk ragelio! Nesakyk „ne“! Juk tai tavo vienturtė duktė! — 
greitakalbe išpylė ji. 

Ir neramiai dirstelėjo į duris, būgštaudama, ar ne per garsiai 
kalba. 

— Ramiau, ramiau, mama, — tarė Džesis. 

— Matai, mes dabar Pensilvanijoj, — ramiau prašneko ji, — va- 
žiavom į laidotuves. Mirė Maksas Džilas — nežinau, ar Deizė spėjo 
tau pasakyti. Ir kadangi buvom kaimynystėj... o Fiona man aiškiai 
pasakė, kad labai norėtų tave pamatyti. 

— Oi, mama. Ir vėl bus kaip seniau? 

— Kas seniau? 

— Kaip tada, kai tu pasakei, kad ji paskambino, o aš patikėjau ir 
surinkau jos numerį... 

— Ji skambino! Duodu žodį! 

— Kažkas skambino, bet tu negalėjai žinoti, kas. Nepasisakė. 
Šito tu man nepranešei, tiesa? 

Megė paaiškino: 


— Sučirškė telefonas, aš pakėliau ragelį. Pasakiau: „Alio?“ Jo- 

kio atsakymo. Tada buvo praėję vos keletas mėnesių nuo jos išėji- 
mo, kas gi kitas būtų galėjęs skambinti? Aš tariau: „Fiona?“ Ji 
padėjo ragelį. Jeigu skambino ne Fiona, tai kodėl padėjo ragelį? 

— Tada tu man pareiški: „Džesi, šiandien skambino Fiona“, ir 
aš vos sprando nenusilaužiu puldamas prie telefono ir visiškai ap- 
sikvailinu. Klausiu: „Fiona? Ko norėjai?“, o ji atsako: „Atleiskite, 
su kuo kalbu?“ Aš sakau: „Po perkūnais, Fiona, juk puikiai žinai, 
kad su Džesiu“, o ji atšauna: „Nedrįsk taip su manim kalbėtis, 
Džesi Moranai“, o aš pareiškiu: „Klausyk, galiu priminti, kad ne 
aš tau paskambinau“, o ji atremia: „Kurgi ne, Džesi, juk dabar 
skambini tu, ar ne teisybė?“, ir aš sakau: „Po perkūnais...“ 

— Džesi, — tarė Megė, — Fiona sako, kad kartais svarsto, ar 
nepasiuntus tau dar vienos telegramos. 

— Telegramos? 

— Kaip pirmoji. Prisimeni pirmąją. 

— Taip, — atsakė Džesis, — prisimenu. 

— Apie ją tu man niekad nepasakojai. Tačiau nesvarbu, — tratė- 
jo ji, — šioje telegramoje būtų parašyta: „Aš tave tebemyliu, Dže- 
si, ir, regis, visada mylėsiu“. | 

Praėjo valandėlė. 

Paskui jis tarė: 

— Niekaip nesiliauji, ar ne? 

— Manai, prasimaniau? 

— Jei ji tikrai norėjo pasiųsti tokią telegramą, tai kas ją sulai- 
kė? — paklausė jis. — Kodėl aš jos negavau? A? 

— Kaip aš galėjau išgalvoti, jei nieko net apie pirmutinę neži- 
nojau, Džesi? Atsakyk! Ir nieko, ką ji pasakė, neiškraipau, nors 
kartą galiu tau persakyti žodis žodin. Prisimenu, nes sakinys jai 
netyčia susirimavo. Žinai, būna, kai nei iš šio, nei iš to ką nors 
sueiliuoji. Tiesiog pasityčiojimas, nes kai iš tiesų nori ką nors su- 
eiliuoti, dienų dienas laužai galvą ir vartinėji specialius žodynus... 

Ji pliauškė, kas užėjo ant seilės, kad tik Džesiui užtektų laiko 
apgalvoti atsakymą. Ar yra žmogus, labiau negu jis bijantis paže- 
minimo? Žinoma, išskyrus Fioną. 

Staiga jai pasirodė, kad jo tylėjimas kažkoks kitoks — kad jis 


suabejojo, ar iš tiesų ja neverta tikėti. Jos balsas nutrūko. Laukė. 

— Jei ateičiau, — pagaliau tarė jis, — kada būtų vakarienė? 

— Ateisi? Tikrai? Oi, Džesi, kaip aš džiaugiuos! Tarkim, pusę 
septynių, — pasakė ji jam. — Sudiev! — Ir padėjo ragelį, kol jis 
nesumanė apsigalvoti. 

Valandėlę pastovėjo prie lovos. Kieme šūktelėjo Aira: 

— Ei, kur tu? 

Ji čiupo rankinę ir išėjo iš kambario. 

Koridoriuje klūpojo Fiona ir rausėsi sieninės spintos apačioje. 
Ištraukė porą kaliošų ir nušveitė į šalį. Vėl įkišo ranką ir ištraukė 
didelį drobinį krepšį. 

— Tai va, kalbėjau su Džesiu, — pasakė jai Megė. 

Fiona sustingo. Krepšis pakibo ore. 

— Jis labai nudžiugo, kad atvažiuoji, — pasakė Megė. 

— Jis taip sakė? — paklausė Fiona. 

— Sakė. 

— Tokiais žodžiais? 

Megė nurijo seilę. 

— Ne, - atsakė ji, nes jei reikia nutraukti ciklą, tai ir ji pati turi 
kuo nors prisidėti, puikiai supranta. Ji tarė: — Tik pasakė man, 
kad ateis vakarienės. Bet iš balso buvo aišku, koks jis patenkintas. 

Fiona dvejodama žiūrėjo į ją. 

— Jis pasakė: „Aš ateisiu!“ — tarė Megė. 

Tyla. 

— „Ateisiu iškart po darbo, mama! Patikėk manim! — toliau 
varė Megė. — Po velnių! Nė už ką neatsisakyčiau šitos vakarienės!“ 

— Ką gi, — pagaliau tarstelėjo Fiona. 

Ir atsegė krepšio užtrauktuką. 

— Jei keliaučiau viena, pakaktų dantų šepetuko, — paaiškino 
Megei. — Tačiau žinot, kaip būna, kai turi vaiką. Pižama, kol va- 
žiuosim — komiksai, pasakų knygos, spalvinimo knygutės... be to, 
ji turi pasiimti beisbolo pirštinę, savo nepamainomąją beisbolo 
pirštinę. Sako, kad niekad negali žinoti, kada pasitaikys proga pa- 
žaisti. 

— Be abejo, niekad negali žinoti, — pritarė Megė ir garsiai nusi- 


juokė iš laimės. 

Ž 


Ki: Aira nuoširdžiai nustebdavo, jo veidas valandėlę lyg suak- 
menėdavo. Megė būgštavo, kad jis supyks, tačiau jis tik žengtelėjo 
atgal ir įsispoksojo į ją, o paskui jo veidas suakmenėjo — tapo 
tuščias ir lygus, lyg išdrožtas iš kietmedžio. 

Jis paklausė: 

— Tai ką ketina daryti Fiona? 

— Atvažiuoja pasisvečiuoti, — tarė Megė. — Argi ne puiku? 

Jokio atgarsio. 

— Fiona ir Leroi, abi, — pridūrė Megė. 

Vis dar jokio atgarsio. 

Galbūt būtų geriau, jei jis būtų supykęs. 

Tebesišypsodama ji praėjo pro šalį. 

— Leroi, vaikeli, mamai tavęs prireikė, — pašaukė ji. — Nori, 
kad padėtum jai supakuoti daiktus. 

Akivaizdu, kad Leroi nustebinsi ne taip lengvai kaip Airą. Ji 
pasakė: „A... gerai“ ir prieš nustriksėdama namo įgudusiu jude- 
siu sviedė lėkštę Airos pusėn. Lėkštė atšoko nuo Airos kairio ke- 
lio ir šleptelėjo į purvą. Jis išsiblaškęs dėbsojo į ją. 

— Reikėjo išvalyti mašiną, — pasakė jam Megė. — Jei būčiau 
žinojusi, kad turėsime tiek keleivių... 

Ji priėjo prie „Dodžo“, kuriam kelią buvo užstojęs raudonas 
„Meivrikas“, veikiausiai ponios Staki. Buvo matyti, kad „Dodžas“ 
neseniai sukorė ilgą kelią. Atrodė apdaužytas ir dulkėtas. Ji atida- 
rė užpakalines dureles ir aiktelėjo. Ant užpakalinės sėdynės mė- 
tėsi krūva bibliotekos knygų, nertinis, kurio ji dienų dienas ieško- 


jo, irgi voliojosi čia sumurkšlintas ir suglamžytas, mat ant jo sėdė- 

jo ponas Outis. Grindys buvo nusėtos blausiais plastmasiniais gė- 
rimų puodukų dangteliais. Pasilenkė surinkti knygų — svarbių, 
reikšmingų Dostojevskio ir Tomo Mano romanų. Pasiėmė juos 
vasaros pradžioje kupina geriausių ketinimų ir grąžina neperskai- 
čiusi ir gerokai vėluodama. 

— Būk geras, atidaryk bagažinę, — paprašė Airą. 

Jis pamažu prisiartino ir atidarė nekeisdamas veido išraiškos. Ji 
švystelėjo knygas vidun ir nuėjo megztinio. 

— Kaip tai galėjo atsitikti? — paklausė ją Aira. 

— Na, mes kalbėjom apie jos muilinę, ir... 

— Jos ką? Viskas įvyko labai jau greitai. Staiga. Palieku tave vie- 
ną pažaisti lėkšte, ir tu vos ne tuoj pat grįžti su krūva netikėtų 
svečių, trenkdama alumi. 

— Klausyk, Aira, aš maniau, tu apsidžiaugsi, — tarė ji. Sulankstė 
megztuką ir įdėjo į bagažinę. 

— Panašu, kad vos aš spėjau uždaryti duris, judvi griebėt jautį 
už ragų, — pasakė jis. — Kaip tu tai sugebi? 

Megė pradėjo rinkti gėrimų dangtelius nuo automobilio grindų. 

— Dabar gali uždaryti bagažinę, — tarė jam. 

Ji nunešė saują dangtelių už namo ir išmetė į aplūžusią šiukšlių 
dėžę. Dangtis buvo tik simboliškas, suplota metalinė beretė, ku- 
rią ji kreivai užmovė ant viršaus. Namo apmušimas buvo išmar- 
gintas pelėsių, o nuo kuro rezervuaro po langu driekėsi rūdžių 
dėmės. 

— Kiek laiko jos viešės? — paklausė Aira, kai ji grįžo. 

— Tik iki rytojaus. 

— Rytoj turim vežti į koledžą Deizę, ar neužmiršai? 

— Ne, neužmiršau. 

— Aha, — numykė jis. — Tavo šėtoniškas planas: suvesti Džesį su 
Fiona ir palikti juos vienus. Aš tave pažįstu, Mege Moran. 

— Nebūtinai, — atšovė ji. 

Jei šį vakarą viskas bus taip, kaip ji tikisi, jokių pinklių regzti 
rytojui nereikės. 

Ji atidarė priekines „Dodžo“ dureles ir sudribo ant sėdynės. 
Automobilyje buvo trošku. Suknelės apačia nusišluostė viršutinę 


lūpą. 

— Tai kaip mes viską pateiksim? — paklausė Aira. — Padarėm 
tau staigmeną, Džesi, vaikeli! Štai tavo buvusi žmona ir seniai pra- 
rasta duktė. Nieko baisaus, kad judu teisiškai išsiskyrę jau koks 
šimtas metų, — mes nusprendėm, kad nuo šiol vėl būsite kartu. 

— Žinok, jau pasakiau jam, kad jos atvažiuoja, — išpyškino ji, — 
ir jis ateis pas mus vakarienės. 

Aira pasilenkė ir įsižiūrėjo į ją. Paklausė: 

— Tu jam pasakei? 

— Pasakiau. 

— Kaip? 

— Aišku, telefonu. 

— Paskambinai jam? Nori pasakyti, dabar? 

— Paskambinau. 

— Ir jis ateis vakarienės? 

— Ateis. 

Aira atsitiesė ir atsišliejo į sėdynę. 

— Nesuprantu, — pagaliau pasakė. 

— Ko čia nesuprasti? 

— Atrodo per daug paprasta. 

Ji matė tik vidurinę jo kūno dalį — subliuškusius baltus marški- 
nius, apdribusius ant diržo. Kaip jis neiškepė? Metalas veikiausiai 
spinduliuoja karštį kaip lygintuvas. Nors oras, tiesą sakant, dabar 
vėsesnis ir saulė nebeplieskia tiesiai virš galvos, nes jau pradėjo 
leistis už tolimo medžių brūkšnio. 

— Man kelia nerimą „Meivrikas“, — suburbėjo ji Airos diržo 
sagčiai. 

— Mm? 

— Ponios Staki „Meivrikas“. Baisiai nenorėčiau prašyti jos jį 
patraukti, o kad užteks vietos apvažiuoti, neatrodo. 

Tai sudomino jį, kaip ji ir spėjo,— vis dėlto uždavinys, kurį rei- 
kia išspręsti. Jis skubiai išlipo; ji pajuto, kaip susiūbavo automo- 
bilis. Nudrožė patikrinti, kaip pastatytas „Meivrikas“, o Megė pri- 
glaudė galvą prie sėdynės ir užsimerkė. 

Kodėl Aira taip nevertina Džesio? Kodėl kalbant apie sūnų jo 
balse visuomet pasigirsta skeptiška gaidelė? Taip, Džesis ne tobu- 

lybė, dievaži, ne, tačiau jis turi begalę puikių savybių. Jis kilnus ir 
švelnus. Teisybė, greit supyksta, bet greit ir atsileidžia, niekad ant 
nieko negriežia danties, o apie Airą šito nepasakysi. 

Negi tai paprasčiausias pavydas — rūpesčių prislėgto, santūraus 
žmogaus pavydas kitam, nerūpestingam iš prigimties? 

Kai Džesis buvo dar kūdikis, Aira nuolat kalbėdavo: „Neimk jo 
ant rankų, kai tik ima verkti. Nemaitink kaskart, kai alkanas. Tu jį 
išlepinsi“. 

— Išlepinsiu? — paklausė tada Megė. — Pamaitindama, kai jis 
alkanas? Nesąmonė. 

Tačiau nesijautė tokia savim pasitikinti, kaip galėjo atrodyti iš 
balso. Negi ji tikrai jį lepina? Neturėjo patirties, kaip elgtis su 
kūdikiais. Buvo jauniausia šeimoje ir niekad nesusidūrė su mažy- 
liais, kaip kai kurios jos draugės. O Džesis buvo labai sunkus vai- 
kas — iš pradžių jam skaudėdavo pilvuką ir jis nė kiek nepriminė 
linksmo berniūkščio, į kokį vėliau išaugo. Vidury nakties jį nei iš 
šio, nei iš to ištikdavo įniršio priepuoliai, net veidelis paraudo- 
nuodavo. Megė turėjo be paliovos jį nešioti, net takelį kilimėlyje 
aplink valgomojo stalą išmynė. O gal, svarstė ji, vaikas jos papras- 
čiausiai nemėgsta? Kur parašyta, kad vaikui visuomet tinka tėvai? 
Kai pagalvoji, tiesiog apstulbsti, kad tiek daug šeimų neblogai su- 
taria. Juk tenka pasikliauti sėkme — tinkami genai iškrenta kaip 
lošimo kauliukai. O Džesiui turbūt nepasisekė. Ji juto, kad jis 
šaiposi iš tėvų. Jie per daug riboti, per daug ramūs, per daug kon- 
servatyvūs. 

Kartą autobuse Megė nešėsi klvkiantį Džesį ir nustebusi paju- 
to, kad jis staiga suglebo jai ant rankų. Jis nutilo, ir ji pažvelgė jam 
į veidą. Vaikas spoksojo į išsipusčiusią šviesiaplaukę, įsitaisiusią 
ant vienos sėdynės. Jis nusišypsojo jai. Jis ištiesė rankas. Pagaliau 
jo skonio žmogus! Tačiau šviesiaplaukė, deja, skaitė žurnalą ir nė 
nedirstelėjo į jį. 

O kai tik jis sužinojo, kad esama ir kitų vaikų, — visi jį iškart 
pamėgdavo, — kaipmat iškūrė į gatvę ir namie jo beveik nebema- 
tydavai. Tačiau Airai ir tai užkliuvo, nes Džesis negrįždavo namo 


nurodytu laiku, užmiršdavo pareiti vakarienės, apleisdavo pamo- 

kas dėl atsitiktinių gatvės krepšinio varžybų. Ponas „Sulig šia aki- 
mirka“ vadindavo jį Aira. Megei teko pripažinti, kad pagrįstai. 
Gal kai kurie žmonės gimsta nesugebėdami susieti vienos akimir- 
kos su kita? Jei taip, Džesis vienas iš jų: netiki padariniais, jį iš- 
muša iš vėžių kitų žmonių įprotis prikišti jam kažką, kas atsitiko, 
Dieve, prieš keletą valandų! prieš kelias dienas! pamanyk, net pra- 
ėjusią savaitę! Jis nuoširdžiai suglumdavo, kad žmonės vis dar pyksta 
dėl kažko, ką jis iškart užmiršo. 

Kartą, kai jam buvo vienuolika ar dvylika metų ir jis kvailiojo 
su Mege virtuvėje, kumščiuodamas ją beisbolo pirštine ir šaipy- 
damasis iš jos kulinarinių gabumų, suskambo telefonas. Jis atsi- 
liepė: „Iaip? Ponas Bančas?“ Ponas Bančas šeštoje klasėje buvo jo 
mokytojas, taigi Megė nusprendė, kad skambutis skirtas Džesiui, 
ir toliau dirbo savo darbą. Džesis kalbėjo: „Ką? Luktelėkit! Nega- 
lite manęs dėl to kaltinti!“ Paskui jis nutrenkė ragelį ir Megė, 
dirstelėjusi per petį, išvydo jam po akimis išdavikiškus tamsius 
ratilus. „Džesi, vaikeli, kas atsitiko?“ — paklausė ji. „Nieko“, — 
šiurkščiai atšovė jis ir išspūdino lauk, palikdamas ant stalo beis- 
bolo pirštinę, nudėvėtą, sutrintą kišenėje ir keistai panašią į gyvą 
padarą. Virtuvėje pasidarė taip tylu, kad net ausyse spengė. 

Tačiau nepraėjo nė dešimties minučių, ir ji pastebėjo jį kieme 
prieš namą su Herbiu Olbraitu, griausmingai kvatojantį ir besi- 
braunantį per buksmedžio gyvatvorę, nors jam šimtus kartų buvo 
liepta to nedaryti. 

Taip, pagalvojusi apie jį, įsivaizduodavo jo juoką — akis, kuriose 
šokinėja žiburėliai, baltutėlius dantis, atmestą galvą ir taisyklingą 
rudą gerklės kontūrą. (Ir kodėl Megė prisimena juoką, o Aira — 
pykčio priepuolius?) Šeimoje, kuri beveik su niekuo nebendravo, 
išaugo Džesis — neapsakomai, beveik juokingai draugiškas, turin- 
tis marias bičiulių. Kiekvieną popietę grįždavo namo su bendra- 
klasiais, o savaitgaliais pas juos kartais apsistodavo kokie septyni 
ar aštuoni, miegamaisiais maišais nuklodavo jo kambario grindis 
ir užgrūsdavo koridorių paliktomis striukėmis, šešių šūvių revol- 
veriais ir lėktuvų modelių detalėmis. Rytą, kai Megė eidavo jų 
žadinti valgyt blynų, kambary kaip uždanga tvyrodavo aštrus, pa- 

našus į muskusą berniokų kvapas; ji sumirksėjusi atsitraukdavo ir 
grįždavo į saugią virtuvę, kur mažylė Deizė, paskendusi Megės 
prijuostėje, stovėdavo ant kėdės ir uoliai maišydavo tešlą. 

Vieną pavasarį jis nusprendė bėgioti ir lakstė kaip beprotis, at- 
sidėdamas šiam dalykui kaip ir viskam, kas jį nors trumpam su- 
domindavo. Tada turėjo tik penkiolika metų ir dar negalėjo vai- 
ruoti automobilio, taigi kartais paprašydavo Megę pavėžėti jį iki 
mėgstamiausios trasos, Relstono mokyklos kedrų drožlėmis iš- 
barstyto ovalo Baltimorės apygardos miškuose. Megė laukdavo 
automobilyje, skaitydama bibliotekos knygą ir kartkartėm pasi- 
žiūrėdama, kaip jam sekasi. Ji visada jį matydavo, net kai trasoje 
būdavo pilna treninguotų vidutinio amžiaus ponių ir Relstono mo- 
kyklos mokinių numeruotomis uniformomis. Džesis mūvėdavo 
sutrintais džinsais ir vilkėdavo juodus sportinius marškinėlius nu- 
kirptomis rankovėmis, tačiau jį atpažindavai ne tik iš drabužių, 
bet ir iš savotiško bėgimo. Jis bėgdavo laisvai ir nevaržomai, atro- 
do, visiškai netausodamas jėgų kitam ratui. Kojos nesiekdavo že- 
mės, o rankos ilgais grybšniais skrosdavo orą. Kai tik Megė aki- 
mis susirasdavo jį, širdis jai suvirpėdavo iš meilės. Paskui jis ding- 
davo mišku apaugusiame trasos gale, o ji toliau skaitydavo knygą. 

Tačiau vieną dieną jis neišlindo iš miško. Ji laukė, bet jis nesi- 
rodė. Parėjo visi kiti, net didžiausi lėtūnai, net kvailai atrodantys 
švedai risnotojai, skėsčiojantys alkūnėmis kaip vištos sparnais. Pa- 
galiau ji išlipo iš mašinos ir nuėjo į trasą, prisidengusi akis nuo 
saulės. Džesio niekur nebuvo. Ji pasuko ovalo vingiu į miškus, 
rumbuoti padai grimzdo į kedro drožles, o blauzdų raumenys 
pajuto apkrovą. Žmonės plumpsėjo pro šalį, trumpam atsisukda- 
mi pažiūrėti, ir jai pradėjo atrodyti, jog jie užpakaly palieka vei- 
dus. Miške iš kairės švystelėjo kažkas balta. Tai buvo mergaitė bal- 
tais marškinėliais ir šortais, ant nugaros gulinti tarp lapų, o ant 
jos gulėjo Džesis. Jis buvo visiškai apsirengęs, bet tiesiai ant jos, o 
baltos mergaitės rankos vijosi jam apie kaklą. „Džesi, aš tuoj turiu 
būti namie“, — pašaukė Megė. Paskui apsisuko ir nuėjo atgal prie 
mašinos, jausdamasi negraži ir nerangi. Po valandėlės jai už nuga- 
ros sutraškėjo kedrų drožlės ir Džesis, pasivijęs ją, prašvilpė pro 

šalį, stulbinamai ilgais sportbačiais dailiai liesdamas žemę, dunkst 
dunkst, raumeningomis rudomis rankomis kabindamas orą. 

Ir nuo tada pasipylė mergaitės, mergaitės, mergaitės — mergai- 
čių paradas, grūstis, visos šviesiaplaukės, lieknos ir dailios švel- 
niais, nesusiformavusiais veideliais ir tvarkingai apsirengusios. Jos 
skambino jam telefonu ir siuntė iškvėpintus laiškus, o kartais tie- 
siog pasirodydavo ant slenksčio ir elgdavosi su Mege taip pagar- 
biai, kad ji pasijusdavo visiškai nukaršusi. Jos gyvai sakydavo jai 
komplimentus: „Oi, ponia Moran, kokia nuostabi palaidinukė!“, 
už jos nugaros dairydamosi Džesio. Megei teko užgniaužti norą 
pasišiaušti, užstoti duris. Kas geriau už ją žino, kaip negarbingai 
gali elgtis mergaitės? Vaikinas nieku gyvu neatsilaikys! Tačiau iš- 
slinkdavo Džesis, jo veidas nė nevirptelėdavo jas išvydus, jis ne- 
dėdavo jokių pastangų, marškinėliai skleisdavo rūgštų šviežio pra- 
kaito kvapą, o plaukai krisdavo ant akių. Mergaitės net susiriesda- 
vo iš linksmumo, ir Megė suprato, kad jos nieku gyvu neatsilaikys. 
Pajuto kartu ir liūdesį, ir pasididžiavimą. Gėdijosi savo išdidumo 
ir, norėdama jį išpirkti, labai maloniai elgdavosi su visomis mer- 
gaitėmis, kurios ateidavo. Kartais būdavo tokia maloni, kad mer- 
gaitės ateidinėdavo pas ją dar daugelį mėnesių po to, kai Džesis 
jas pamesdavo. Jos sėdėdavo virtuvėje ir pasakodavosi jai ne tik 
apie Džesį, bet ir apie kitus dalykus, na, kad ir nesutarimus su 
tėvais. Megei patikdavo. Paprastai kartu sėdėdavo ir Deizė, pa- 
lenkusi galvą prie namų darbų sąsiuvinio, ir Megė jausdavosi, kad 
visos trys priklauso širdingai moterų bendruomenei, kurios jai 
trūko augant tarp brolių. 

Ar muzika irgi prasidėjo tuo pačiu metu? Garsi muzika, dun- 
dantis ritmas. Vieną dieną ji užplūdo namus, lyg Džesis bręsda- 
mas būtų atvėręs duris, pro kurias staiga suvirto būgnai ir elektri- 
nės gitaros. Žiūrėk, tik šmurkštelėjo į virtuvę sviestainio, ir žadin- 
tuvinis radijas jau plyšoja „Melagingas akis“. Žiūrėk, tik nuskuodė 
į kambarį pasiimti beisbolo pirštinės, ir jo stereoaparatūra jau 
džyrina „Popietės malonumą“. Ir, žinoma, jis niekad nieko neiš- 
jungdavo, todėl jau kadai būdavo išėjęs, o muzika tebeskambėda- 
vo. Galbūt jis to ir norėjo. Tai buvo jo parašas, jo pėdsakas jų 

gyvenime. „Dabar aš išeinu į platųjį pasaulį, bet neužmirškite ma- 
nęs“, — norėjo pasakyti jis, ir jie, du tvirtai sudėti suaugusieji ir 
manieringa mergytė, sėdėdavo ir klausydavosi, kaip tuštumoje, 
likusioje jam išėjus, grotuvas blerbia „Kai mane pamils“. 

Paskui jam nebepatiko tai, ką mėgo bendraklasiai, ir jis pareiš- 
kė, kad populiariausių dainų keturiasdešimtukas melodingas kaip 
dantų gręžimo mašina ar kylantis liftas. („Oi“, - nusiminė Megė, 
nes ta muzika, bent jau kai kurios kompozicijos, jai patiko.) Na- 
mą pripildė unkščiančios, nepatikimos ir tiesiog piktos dainos, 
kurias traukė panašių į bitnikus valkatų grupės, apsitaisiusios sku- 
durais, apsikarsčiusios etiketėmis ir karinių uniformų detalėmis. 
(Senieji albumai pamažu persikraustydavo į pirmą aukštą ir ri- 
kiuodavosi ant lentynos už svetainės muzikinio centro, po kiek- 
vieno naujo Džesio atsivertimo papildydami Megės antrarūšės mu- 
zikos, — kurios ji kartais, likusi namuose viena, slapčiom klausy- 
davosi, — kolekciją.) 

O paskui jis pats pradėjo kurti dainas keistais moderniškais 
pavadinimais, tokiais kaip „Mikrobangės kvartetas“ ir „Magneto- 
fono bliuzas“. Keletą padainavo Megei, kai Aira negirdėjo. Dai- 
navo pro nosį, negyva veido išraiška, beveik kalbėdamas. Megei 
atrodė, kad tai labai profesionalu, labai panašu į dainavimą per 
radiją, tačiau ji, žinoma, tik jo motina. Nors matė, kad jo drau- 
gams dainos irgi padarė įspūdį. Jo draugas Donas Barnhemas, 
kurio antros eilės pusbrolis tik per plauką nebuvo pasamdytas 
„Ramonos“ grupės scenos darbininku, pasakė, kad Džesis pa- 
kankamai talentingas turėti savo grupę ir dainuoti viešai. 

Šitas Donas Barnhemas buvo labai malonus, gražiai išauklėtas 
berniukas, perėjęs į Džesio mokyklą vienuoliktos klasės pradžio- 
je. Kai Džesis jį pirmą kartą parsivedė namo, Donas pasišnekėjo 
su Mege (iš tokio amžiaus bernioko sunku to tikėtis) ir mandagiai 
apžiūrėjo Deizės atvirukų su valstybių sostinėmis rinkinį. „Kai 
ateisiu kitą kartą, — nelauktai pasakė jis Megei, — atnešiu jums 
„Danzberio“ komiksų iškarpų albumą“. — „O, labai norėčiau pa- 
matyti“, — atsakė Megė, tačiau kitą kartą jis atsinešė akustinę gi- 


tarą ir bliumbino ja, kol Džesis dainavo jam vieną iš savo dainų: 

„Atrodo, šis senas pasaulis visu greičiu sukamas pirmyn...“ Tada 
Donas pasakė Džesiui, kad šis turėtų dainuoti viešai, ir Džesis 
(dabar žvelgiant į praeitį, taip atrodo) prapuolė. 

Jis subūrė grupę, pasivadinsiančią „Įsuk katiną“, — jis ir šutvė 
vyresnių berniokų, kurie beveik visi buvo išmesti iš mokyklos. 
Megė neturėjo supratimo, kur jis juos susirado. Pradėjo rengtis 
sunkiau, lyg būtų ruošęsis mūšiui: vilkėjo juodus džinsinius marš- 
kinius, mūvėjo juodais džinsais ir avėjo odinius susigarankščiavu- 
sius motociklininko batus. Galėjo grįžti bet kuriuo paros metu, 
trenkdamas alum ir tabaku, o gal, kas žino, ir baisesniais už taba- 
ką dalykais. Paskui jį pradėjo lakstyti visiškai kitokios mergelės, 
ryžtingesnės ir labiau krintančios į akį; šios nesivargino gerinda- 
mosi Megei ar sėdėdamos jos virtuvėje. O pavasarį paaiškėjo, kad 
jis jau kurį laiką nelanko mokyklos ir liks antrus metus. 

Septyniolika su puse metų, ir ateitis jau sužlugdyta, tarė Aira, 
ir vis per vieną draugystę. Nesvarbu, kad Donas Barnhemas net 
nepriklausė Džesio grupei ir ramiai buvo perkeltas į aukštesnę 
klasę. Airos supratimu, Dono patarimas pataikė kaip pirštu į akį, 
ir gyvenimas niekad nebegrįžo į senąją vagą. Donas buvo Apvaiz- 
dos įrankis, likimo pirštas. Airos supratimu. 

Atsikvošėk arba nešdinkis, pasakė Džesiui Aira. Vasarą išlaikyk 
pataisas arba susirask darbą ir butą. Džesis pareiškė, kad sotus 
mokyklos iki kaklo. Jis su džiaugsmu susirastų darbą, o butas bū- 
tų dar šauniau, nes gali išeiti ir pareiti kada nori, ir niekas nese- 
kioja tau iš paskos. Aira pareiškė: „Laimingos kelionės!“ ir užlipo 
viršun, nebepridūręs nė žodžio. Džesis išėjo iš namų, prieangiu 
nudundėjo motociklininko batai. Megė pradėjo verkti. 

Kaip galėjo Aira įsivaizduoti Džesio gyvenimą? Aira iš tų, kurie 
gimsta jau viską mokėdami. Ko imasi, tą lengvai padaro. Jis nieku 
gyvu negalėtų suvokti, kaip jaučiasi Džesis, kas rytą plumpinda- 
mas į mokyklą, — susigūžęs ir iš anksto pasiruošęs nesėkmei, pa- 
sistatęs persisukusią striukės apykaklę ir giliai į kišenes susikišęs 
rankas. Ką reiškia būti Džesiu! Turėti nepriekaištingo elgesio jau- 
nesnę seserį ir tvirtą kaip monolitas, neklystantį tėvą. Iš tiesų vie- 


nintelis jo išsigelbėjimas buvo rnotina, kuoktelėjusi nerangi mo- 

tina, tarė sau Megė. Kreivai šaipėsi iš savęs, bet iš tiesų taip manė. 
Ir troško, kad jis labiau būtų pasekęs į ją. Pavyzdžiui, paveldėjęs 
jos gebėjimą visur matyti tik gera. Jos mokėjimą taikstytis ir prisi- 
taikyti. 

Bet ne. Prisimerkęs, atsargus, praradęs visą buvusį nerūpestin- 
gumą, Džesis klaidžiojo po miestą ieškodamas darbo. Vylėsi įsi- 
darbinti garso įrašų parduotuvėje. Neturėjo net kišenpinigių (tuo 
metu jo grupė tebegrojo nemokamai — anot jų, kad „būtų paste- 
bėti“) ir buvo priverstas skolintis autobuso bilietui iš Megės. Kiek- 
vieną dieną grįždavo namo vis niūresnis ir kiekvieną vakarą vaidy- 
davosi su Aira. 

— Jei ateitum tartis dėl darbo apsivilkęs kaip normalus žmo- 
gus... — pasakė jam Aira. 

— Aš pats nenorėčiau dirbti tokioje vietoje, kur viską lemia iš- 
orė, — atšovė Džesis. 

— Puiku, tada geriau išmok kasti griovius, nes tai vienintelis 
darbas, kur išorė nesvarbi. 

Po to Džesis, trinktelėjęs durimis, vėl dingdavo iš namų, ir kaip 
nykiai viskas atrodydavo jam išėjus! Kaip lėkštai, kaip negyvai! 
Megė ir Aira niūriai spoksodavo vienas į kitą iš priešingų svetainės 
galų. Megė kaltino Airą, kam per griežtas. Aira kaltino Megę, kam 
per skysta. 

Kartais širdies gilumoje Megė irgi save kaltindavo. Dabar su- 
prato, kad jos motiniškus sprendimus nulėmė viena vienintelė 
mintis: jos vaikai yra vaikai ir ilgus metus pasmerkti jaustis bejė- 
giai, sutrikę ir įkalinti; dėl to ją užplūsdavo toks gailestis, kad ji 
nebegalėjo įsivaizduoti, jog jų gyvenimą dar galima kaip nors ap- 
sunkinti. Galėjo jiems dovanoti viską, viską pateisinti. Gal būtų 
buvusi geresnė motina, jei taip puikiai nebūtų prisiminusi, ką reiš- 
kia būti vaiku. 

Ji susapnavo, kad Džesis mirė — kad jis, tiesą sakant, mirė prieš 
daugelį metų, kai dar buvo linksmas, išdykęs vaikiūkštis, o ji to 
nesuprato. Ji sapnavo, kad nenumaldomai rauda — neįmanoma 
ištverti tokios netekties. Paskui minioje ant denio (nes tuo pačiu 


metu ji plaukė laivu) pamatė vaiką, panašų į Džesį, stovintį su 

tėvais, kurių niekad nebuvo mačiusi. Jis dirstelėjo į ją ir greit nu- 
sisuko, tačiau ji suprato: jis pamanė, jog ji kažkur matyta. Ji nusi- 
šypsojo jam. Jis vėl žvilgtelėjo į ją ir vėl nusisuko. Apsimesdama, 
kad apžiūrinėja horizontą, ji prislinko arčiau. Jis atgimė kitoje 
šeimoje, paaiškino sau. Dabar jis nebe jos, bet nesvarbu, jinai 
pradės viską iš naujo. Palenks jį savo pusėn. Vėl pajuto jo žvilgsnį 
ir suvokė, koks jis sutrikęs, nes tik pusiau prisimena ją; ir žinojo, 
kad širdies gilumoje jie visada mylės vienas kitą. 

Tuo metu Deizei buvo ar turėjo sukakti devyneri — atrodo, su 
tokio amžiaus vaiku Megei turėtų būti pilnos rankos darbo. Ta- 
čiau kaip tik tą akimirką Deizei irgi šovė į galvą, kad metas suaugti 
ir atsiskirti. Ji visada buvo protinga ne pagal metus. Kūdikystėje 
Aira ją vadino „Mažąja dama“, nes buvo labai rami ir santūri, o 
veidelis nepritariamai susiraukęs. Trylikos mėnesių nusprendė ne- 
bedaryti į kelnes. Pirmoje klasėje nustatydavo žadintuvą valanda 
anksčiau negu visi kiti ir kas rytą šmurkštelėdavo žemyn peržiū- 
rėti išskalbtų rūbų ir išsirinkti tinkamos aprangos. (Jau tada ji 
lygino geriau už Megę ir mėgo atrodyti dailiai kaip lėlytė bei de- 
rinti spalvas.) O dabar suaugo tiek, kad išorinis pasaulis pasidarė 
svarbesnis už šeimą. Turėjo keturias labai rimtas panašios mąsty- 
senos drauges, vienos iš jų, Lavinijos Merfi, motina buvo tobuly- 
bė. Nepriekaištingoji ponia Merfi vadovavo tėvų ir mokytojų aso- 
ciacijai, organizuodavo kepinių muges ir (kadangi nedirbo) 
vežiodavo mergytes į visokius kultūrinius renginius bei šeiminin- 
kaudavo nuostabiuose vakarėliuose, per kuriuos buvo ieškoma lo- 
bio. Septyniasdešimt aštuntųjų pavasarį Deizė faktiškai gyveno pas 
Merfius. Megė, parėjusi iš darbo, pašaukdavo: „Deize?“, tačiau ją 
pasitikdavo tik tylūs namai ir raštelis ant knygų lentynos prieš- 
kambaryje. 

Tačiau vieną popietę namai netylėjo, jie sąmokslininkiškai kuž- 
dėjosi — ji pajuto tą pačią akimirką, kai įėjo, — o Džesio miega- 
mojo durys antrame aukšte buvo uždarytos. Ji pabeldė. Stojo ne- 
jauki tyla, ir Džesis šūktelėjo: „Tuoj“. Ji išgirdo šnaresį ir šnabž- 
desius. Kai jis išėjo pro duris, iš paskos sekė mergina. Jos ilgi 


šviesūs plaukai buvo sutaršyti, o lūpos pabrinkusios. Nudelbusi 

akis, ji šonu prasmuko pro Megę ir nulipo laiptais paskui Džesį. 
Megė išgirdo, kaip atsidaro lauko durys; išgirdo, kaip Džesis ty- 
liai atsisveikina. Kai tik jis vėl užlipo į viršų (nė kiek nesigėdyda- 
mas, drožė tiesiai prie Megės), ji jam pasakė, kad tos mergaitės 
motiną, nesvarbu, kas ji tokia, apimtų siaubas sužinojus, kad duktė 
viena užsidaro su vaikinu jo miegamajame. Džesis atšovė: „Oi ne, 
jos motina gyvena kažkur Pensilvanijoje. Fiona apsistojusi pas se- 
serį, o sesuo neima į galvą“. 

— Užtat aš imu, — pareiškė Megė. 

Džesis nesiginčijo, ir mergina liovėsi ateidinėti. Bent jau grįžu- 
si iš darbo Megė jos nebeužtikdavo. Nors Megė kai ką nujautė, 
kai ką pastebėjo. Pastebėjo, kad Džesio nebūna namie dažniau 
negu paprastai, kad grįžta išsiblaškęs, kad per trumpas viešnages 
namuose vyksta ilgi slapti pokalbiai antrojo aukšto telefonu, ir kai 
Megė netyčia pakeldavo ragelį, išgirsdavo tą patį merginos balsą — 
švelnų ir klausiamą. 

Galų gale jis susirado kažkokį su krovinių pervežimu susijusį 
darbą vokų gamykloje ir pradėjo dairytis buto. Visa bėda, kad 
nuomos reikėjo mokėti daug, o jo uždarbis buvo labai menkas. 
Puiku, tarė Aira. Galbūt pagaliau teks susidurti su šiurkščia realy- 
be. Megė troško, kad Aira patylėtų. „Nesirūpink, — pasakė ji Dže- 
siui, — ką nors susirasi“. Tai buvo birželio pabaigoje. Liepos mė- 
nesį jis vis dar gyveno namie. O kažkurio rugpjūčio trečiadienio 
vakarą, užtikęs Megę virtuvėje vieną, labai ramiai ir be užuolankų 
pranešė, kad, regis, įtaisęs vienai pažįstamai bėdą. 

Kambaryje įsiviešpatavo neįprasta tyla. Megė nusišluostė ran- 
kas į prijuostę. 

— Kalbi apie tą Fioną? — tarė ji. 

Jis linktelėjo. 

— Tai kas dabar? — paklausė Megė. Buvo tokia pat rami kaip ir 
jis, net pati stebėjosi. Atrodė, kad tai atsitiko kažkam kitam. O gal 
ji nejučiom to tikėjosi. Galbūt ši bėda slinko artyn nenumaldo- 
mai kaip ledynas. 

— Tai va, — tarė Džesis, — norėjau su tavim pasitarti. Matai, ko 


aš noriu ir ko ji nori, yra du skirtingi dalykai. 

— Ko tu nori? — paklausė Megė, manydama, kad žino. 

— Noriu, kad ji gimdytų. 

Ji ne iš karto susivokė. Net žodis „gimdytų“ Džesio lūpose skam- 
bėjo nei šiaip, nei taip. Tai atrodė beveik — baisu sakyti — žaviai. 

Ji pakartojo: 

— Gimdytų? 

— Maniau, kad metas pradėti ieškoti buto trims. 

— Tu ketini vesti? 

— Taip. 

— Bet tau net aštuoniolikos nėra, — tarė Megė. — Guldau galvą, 
kad merginai irgi. Tu per jaunas. 

— Mano gimimo diena po dviejų savaičių, mama, o netrukus ir 
Fionos. Be to, ji negali pakęsti mokyklos; praleidžia pusę pamokų 
ir tą laiką prasitrina su manimi. Be to, visada norėjau mažiuko. 
Kaip tik to man ir reikėjo: ko nors savo. 

— Ko nors savo? 

— Tereikia susirasti geriau apmokamą darbą, štai ir viskas. 

— Džesi, tu turi savo šeimą! Ką tu kalbi? 

— Bet tai ne tas pat, — atšovė Džesis. — Aš niekad nesijaučiau... 
nežinau. Šiaip ar taip, ieškau darbo, kur daugiau moka. Matai, 
kūdikiui reikia visokios įrangos ir panašiai. Pasidariau sąrašą pa- 
gal daktarą Spoką. 

Megė išvertė akis. Įstengė išspausti tik vieną klausimą: 

— Iš kur, po galais, ištraukei daktarą Spoką? 

— Knygyne, kurgi daugiau? 

— Nuėjai į knygyną ir nusipirkai knygą apie vaiko priežiūrą? 

— Aišku. 

Tai buvo didžiausia staigmena. To ji negalėjo įsivaizduoti. 

— Sužinojau daugybę dalykų, — pasakė jis. — Manau, kad Fiona 
turėtų maitinti krūtimi. 

— Džesi... 

— Susiradau lopšio brėžinius „Namų ūkio žurnale“. 

— Sūneli, tu nežinai, kaip tai sunku. Jūs patys dar vaikai! Nega- 
lite užsikrauti kūdikio. 

— Mama, prašau tave. Aš rimtai, — pasakė Džesis. Jo burna 


sugriežtėjo — kaip visada, kai jis ko nors labai norėdavo. 

— Tai ko tu manęs prašai? — paklausė Megė. 

— Noriu, kad nueitum pasikalbėti su Fiona. 

— Ką? Apie ką pasikalbėti? 

— Pasakyk jai, kad ji turėtų gimdyti. 

— Tai ji nori atiduoti jį įvaikinti, — susivokė Megė, — arba... 


mm... nutraukti nėštumą. 


— Na, ji taip sako, bet... 

— Katras atvejis? — paklausė Megė. 
— Antrasis. 

— Aha... 


— Bet iš tiesų ji to nenori. Žinau, kad nenori, — tarė jis. — Bet 
baisiai užsispyrusi. Atrodo, tikisi iš manęs tik blogo. Jai atrodo 
savaime suprantama, kad aš ją pamesiu ar panašiai. Visų pirma ji 
man net nesakė — gali įsivaizduoti? Nuslėpė nuo manęs! Ištisas 
savaites nervinosi ir net neužsiminė, nors kasdien, beveik kasdien 
su manim matydavosi. O paskui, paaiškėjus, kad tikrai nėščia, 
žinai, ką ji padarė? Paprašė manęs pinigų, kad galėtų atsikratyti 
kūdikio. Aš sakau: „Ką? Ką padaryti? Pala pala, — sakau. — Ar 
nepraleidai vienos kitos grandies? Kur dingo: „Ką tu manai, Dže- 
si?“ ir: „Ką mudu nuspręsime?“ Tai neketini man suteikti gali- 
mybės?“ — klausiu jos. Ji sako: „Kokios galimybės?“ —,„Vesti, — 
aiškinu jai. — Prisiimti atsakomybę kaip pridera, po galais“. Ji at- 
šauna: „Neprašau tavo malonės, Džesi Moranai“. Aš sakau: „Ko- 
kios malonės? Dabar kalbam apie mano sūnų“. Ji atrėžia: „O, aš 
neturiu iliuzijų...“ — ji šitaip kalba, kai užriečia nosį. „O, aš netu- 
riu iliuzijų, — sako ji, — supratau, koks tu, pirmą kartą pamačiusi. 
Laisvas kaip paukštis ir nerimtas, — dėsto, — sunkiojo roko grupės 
dainininkas. Nėra reikalo man aiškintis“. Pasijutau nelyginant su- 
kurtas pagal šabloną. Iš ko ji sprendžia, kad aš toks? Tik ne iš 
mano elgesio, patikėk. Tai aš ir sakau: „Ne, pinigų aš tau neduo- 
siu, jokiu būdu, gerbiamoji“, o ji drebia: „To ir reikėjo tikėtis“, — 
apsimeta nesupratusi. Negaliu pakęsti, kai žmonės tyčia vaizduo- 
ja nuskriaustus ir kankinius. „Galėjau susivokti, — šneka ji to- 
liau, — kad iš tavęs neišpeši nė pinigų abortui“. Išpyškina šį žodį, 
lyg orą juo perskrostų, valandėlę man net žadą užkando. Prabylu: 

„Po perkūnais, Fiona...“, o ji ima rypauti: „O, puiku, nuostabu, 
tik trūko, kad imtum mane plūsti“, — ir aš sakau... 

— Džesi, vaikeli, — tarė Megė. Ji patrynė kairįjį smilkinį. Juto 
paleidusi kažkokio svarbaus siūlo galą. — Aš manau, kad jei Fiona 
nusprendė... 

— Pirmas jos darbas pirmadienio rytą — apsilankyti pas gydytoją 
Vaitsaido aveniu klinikoje. Pirmadienį jos seseriai poilsio diena; se- 
suo eina drauge su ja. Matai? Ji nekviečia manęs eiti kartu. O aš 
aiškinau jai net pamėlęs. Daugiau nebeturiu ko pridurti. Todėl pra- 
šau, kad tu tai padarytum. Nueitum į kliniką ir sulaikytum ją. 

— Aš? 

— Tu visada taip puikiai sutari su mano draugužėmis. Tu gali 
tai padaryti, žinau, kad gali. Papasakok jai apie mano darbą. Aš 
išeinu iš vokų gamyklos. Kreipiausi dėl darbo į kompiuterių par- 
duotuvę, kur mane išmokys taisyti kompiuterius ir mokės, kol 
mokysiuos. Ten sakė, kad mane veikiausiai priims. O Deivo, 
kuris groja mūsų grupėje, motina turi namą Veiverlyje netoli 
stadiono, ir visas viršutinis aukštas lapkričio mėnesį ištuštės, nuo- 
moja pusvelčiui, sako Deivas, bus ir kambariukas mažyliui. Ma- 
žylis turi miegoti atskirame kambaryje, aš skaičiau. Apstulbsi 
sužinojusi, koks aš apsišvietęs! Nusprendžiau, kad aš už žindu- 
kus. Kai kam jie nepatinka, tačiau jei duosi kūdikiui žinduką, 
vėliau jis nečiulps nykščio. O kad nuo žindukų atsikiša prieki- 
niai dantys, neteisybė. 

Jis tiek daug nekalbėjo ištisus mėnesius, tačiau liūdniausia, kad 
kuo daugiau kalbėjo, tuo jaunesnis atrodė. Plaukai, šiaušiami pirš- 
tais, susitaršė, o kūnas, kai lakstė po virtuvę, buvo vien aštrūs kam- 
pai. Megė tarė: 

— Džesi, sūneli, žinau, kad vieną gražią dieną būsi nuostabus 
tėvas, tačiau nieko nepadarysi, sprendžia mergina. Mergina ne- 
šioja kūdikį. 

— Bet ne viena. Aš ją paremsiu. Aš ją raminsiu. Aš ja rūpin- 
siuos. Aš to noriu, mama. 

Ji nebežinojo, ka sakyti, ir Džesis veikiausiai tai suprato. Liovė- 


si žingsniuoti. Atsistojo tiesiai prieš ją ir tarė: 

— Matai, tu — mano vienintelė viltis. Prašau tiktai pasakyti jai, 
ką jaučiu. Paskui galės daryti, ką nori. Kas čia blogo? 

— Bet kodėl tu negali jai pasakyti, ką jauti? — paklausė Megė. 

— Manai, nebandžiau? Kalbėjau iki pamėlynavimo. Tačiau ką 
besakyčiau, viskas negerai. Ji įsižeidžia, aš įsižeidžiu, visiškai susi- 
painiojam. Dabar nebeturim jėgų aiškintis. Kaip žirniai į sieną. 

Na, ką tai reiškia, ji žino. 

— Gal pagalvosi, a? — paklausė jis. 

Ji pakreipė galvą. 

— Bent apsvarstysi tokią galimybę? 

— O, — tarė ji, — galimybę gal... 

— Taip! — sušuko jis. — Tai viskas, ko prašau. Dėkui, mama. 
Tūkstantį kartų dėkui. 

— Bet, Džesi... 

— Ir tėčiui kol kas nesakyk, gerai? 

— Na, kol kas ne, — numykė ji. 

— Gali įsivaizduoti, ką jis pasakytų, — tarė Džesis. 

Tada paskubom apkabino ją ir dingo. 

Kelias dienas ji nervinosi ir negalėjo pasiryžti. Vis prisimin- 
davo Džesio nepastovumą, kad jis (kaip dauguma jo amžiaus 
berniukų) nuolat kuo nors susidomi ar susižavi, o anksčiau bu- 
vę svarbūs dalykai užmirštami. Žmonos su vaiku taip lengvai 
neužmirši! Tačiau į galvą ateidavo ir kiti vaizdai: pavyzdžiui, kai 
visi, išskyrus Džesį, sirgo gripu ir jam teko visais rūpintis. Karš- 
čiuodama kaip per miglą matė jį: sėdėjo ant lovos krašto ir šaukš- 
tas po šaukšto valgydino ją vištienos sriuba; jei valgydama už- 
snūsdavo, nemurmėdamas laukė, o kai ji krūptelėjusi pabusda- 
vo, valgydino toliau. 

— Neužmiršai, tiesa? — klausdavo Džesis kaskart ją susitikęs. — 
Neatsiimsi savo pažado, juk neatsiimsi ? 

— Ne, ne... — atsakydavo ji. Paskui: „Kokio pažado?“ Į kokius 
dar spąstus ji įkliuvo? Vieną vakarą jis jai įbruko į delną popie- 
riaus skiautelę — adresą Vaitsaido aveniu. Klinikos adresą, nuspren- 
dė ji. Įsikišo į sijono kišenę. Pasakė: 


— Juk supranti, kad aš negaliu... 

Bet Džesis, miklus kaip stogvamzdžiais laipiojantis vagišius, jau 
buvo išgaravęs. 

Tuo metu Aira buvo gerai nusiteikęs, nes išgirdo apie kompiu- 
terininko darbą. Džesis jį gavo, kaip buvo numatęs, ir rugsėjo 
mėnesį turėjo pradėti mokytis. 

— Čia jau kažkas panašiau, — pasakė Megei Aira. — Šis darbas 
turi ateitį. Ir kas žino, gal po kurio laiko jis nuspręs grįžti į mo- 
kyklą. Neabejoju, kad ten, prieš paaukštindami tarnyboje, norės, 
jog jis būtų baigęs mokyklą. 

Megė tylėjo ir mąstė. 

Šeštadienį ji turėjo dirbti, todėl galvoti nebuvo kada, tačiau 
sekmadienį ilgai sėdėjo prieangyje. Buvo saulės nuauksinta karšta 
diena ir atrodė, kad visi vedžiojasi mažylius. Pro šalį riedėjo veži- 
mėliai ir žygiavo vyrai su kūdikiais nešynėse. Megė susimąstė, ar, 
Džesio nuomone, nešynė yra būtinas kūdikiui dalykas. Galėjo la- 
žintis, kad taip. Pakreipusi galvą namo pusėn, įsiklausė. Aira žiū- 
rėjo beisbolą per televizorių, o Deizė buvo išėjusi pas Ponią To- 
bulybę. Džesis vis dar miegojo, nes vėlai grįžo iš šokių Hovardo 
apygardoje, kur grojo. Ji išgirdo jį lipant laiptais ir dainuojant po 
nosim ketvirtos pradžioje: „Mergyte, jei galėčiau atitirpdyt tave...“ 

— Muzika dabar visiškai kitokia, — kartą pasakė ji Džesiui. — 
Būdavo „Mylėk mane amžinai“, o dabar „Padėk man prastumti 
šią naktį“. 

— Ai, mama, — atsakė jis, — negi nesupranti? Tiesiog seniau 
žmonės buvo didesni slapukai. Visuomet turima omeny „Padėk 
man prastumti šią naktį“. 

Ji prisiminė dainos, populiarios tada, kai Džesis buvo mažas 
berniukas, eilutę: „Turiu rasti kelią, — buvo pasakyta gražiai ir ne- 
ryžtingai, — į tavo širdį...“ 

Kai Džesis buvo mažas berniukas, mėgdavo pasakoti jai istori- 
jas, kai ji gamindavo valgyti; jis, regis, manė, kad ją reikia links- 
minti. „Kartą gyveno ponia, penėjusi savo vaikus vien spurgo- 
mis“, — pradėdavo jis, arba: „Kartą ant velnio rato gyveno vyriš- 
kis...“ Visos jo istorijos buvo keistos ir išradingos, dabar, galvodama 


apie jas, ji suvokė, kad jas jungia bendra džiaugsmo, grynos pra- 

mogos pergalės prieš praktiškumą tema. Vieną istoriją jis galėda- 
vo pasakoti ištisas savaites, pavyzdžiui, apie protiškai atsilikusį tė- 
vą, kuris už maistui skirtus pinigus nupirko elektrinius vargonus. 
Ji spėjo, kad debilumas nusižiūrėtas nuo tetos Dorės. Tačiau jis 
pasakojo taip, kad tėvo kliauda tapdavo savotiška dorybe. Tėvas 
pasakė: „Kuriems galams mums tas maistas? Man labiau patinka, 
kai vaikai klausosi gražios muzikos“. Megė juokėsi atpasakodama 
tą istoriją Airai, tačiau Aira nieko juokingo neįžvelgė. Pirmiausia 
jis įsižeidė dėl Dorės (nepatiko posakis „protiškai atsilikęs“), o 
paskui pasijuto įžeistas pats. Kodėl protiškai atsilikęs buvo tėvas? 
Veikiausiai jis norėjo pasakyti — kodėl ne motina; turint omeny 
Megės trūkumus, iš tiesų būtų buvę tikroviškiau. O gal jis neno- 
rėjo pasakyti nieko panašaus, tačiau Megei pasirodė, kad norėjo, 
ir viskas baigėsi vaidu. 

Dabar atrodė, kad jie kivirčijasi dėl Džesio nuo pat jo gimimo 
ir visada gina tą patį požiūrį. Aira kritikuoja, Megė teisina. Aira 
tvirtino, kad Džesis nepakenčiamai šiurkštus, amžinai nutaisęs už- 
sispyrėlio miną, beviltiškai niekam netikęs pagalbininkas parduo- 
tuvėje. Jis dar susitupės, ginčijosi Megė. Kai kuriems reikia dau- 
giau laiko. „Dešimtmečių?“ — paklausė Aira. „Turėk kantrybės, 
Aira“. (Priešingai — Aira turėjo kantrybės, tai Megė puldavo kaip 
akis išdegusi.) 

Kodėl ji nesuvokė jaunimo galios, kai pati buvo jauna? Dabar 
manė nepasinaudojusi proga. Kai buvo mergaitė, ją taip lengvai 
įbaugindavo; jai nė į galvą neateidavo, kad vaikai gali sukelti šito- 
kias audras šeimoje. 

Ji su Aira stengėsi vaidytis paslapčiom, tačiau Džesis, be abejo, 
kai ką nugirdo. O gal tiesiog nujautė, ką mano tėvai, nes bręsda- 
mas vis labiau linko šnekėtis, ir tai šykščiai, tik su Mege, nuo Ai- 
ros nuolat tolo. Tuo metu, kai jis pasakė jai apie kūdikį, pati Megė 
jautėsi labai nutolusi nuo Airos. Jie per daug ginčijosi, per dažnai 
gvildeno Džesio klausimą. Megė nepasakė Airai apie kūdikį ne tik 
dėl to, kad pažadėjo nesakysianti, — ji buvo pavargusi nuo kivirčų. 
Aira pasiustų! Ir, žinoma, ne be pagrindo. 

Tačiau tada ji prisiminė, kaip Džesis baksnojo jai į lūpas šaukš- 
tu sriubos, įkalbinėdamas valgyti. Kartais karščiuodama pabusda- 

vo ir išgirsdavo tylią, liūdną, tolimą muziką, sklindančią iš ausinių 
ant jo galvos, ir įsitikino, kad tai jo slapčiausių minčių, kurios 
pagaliau jai tapo aiškios, atgarsis. 

Pirmadienio rytą ji išėjo į darbą kaip paprastai, septintą valan- 
dą, tačiau be penkiolikos devynios pasiprašė išleidžiama apsime- 
tusi, kad susirgo, ir nuvažiavo į Vaitsaido aveniu. Klinika su užuo- 
laida uždengtu stiklo blokų langu buvo perstatyta iš kažkokios par- 
duotuvės. Pirmiausia atkreipė dėmesį į ją ne dėl numerio, bet dėl 
grupelės piketuotojų prie pastato: trijų moterų, keleto vaikų ir 
smulkaus dailiai apsirengusio vyruko. „Šioje klinikoje žudomi ne- 
kalti kūdikiai“, rėkė vienas plakatas, o ant antrojo, didžiulės gra- 
žaus besišypsančio kūdikio juodomis garbanomis nuotraukos, buvo 
baltai atspausdinta: „Leisk jai gyventi“. Megė sustabdė automo- 
bilį priešais greta įsikūrusią draudimo kompaniją. Piketuotojai 
dirstelėjo į ją ir toliau stebėjo kliniką. 

Privažiavo automobilis, iš jo išlipo džinsuota mergelė, lydima 
jauno bernioko. Mergina pasilenkusi kažką pasakė vairuotojui, 
po to mostelėjo ranka, ir automobilis nuvažiavo. Porelė nudrožė 
klinikos pusėn, o aplink spietėsi piketuotojai. „Dievas mato, ką 
ketini daryti!“ — sušuko viena moteriškė, o antroji pastojo mergi- 
nai kelią, tačiau ši pasuko į šalį. „Kur tavo sąžinė?“ — suriko jai iš 
paskos vyriškis. Mergina su vaikinu dingo už durų. Piketuotojai 
pakrikai grįžo į savo vietas. Jie karštai kažką aptarinėjo ir, regis, 
nesutarė. Megei susidarė įspūdis, kad kai kurie mano, jog reikia 
veikti įtaigiau. 

Po kelių minučių iš taksi išlipo moteriškė: Megės metų, puikiai 
apsirengusi ir visiškai rami. Piketuotojai, regis, pajuto, kad reikia 
atsigriebti už ankstesnius pralaimėjimus. Jie apsupo ją; jie turėjo 
tiek daug jai pasakyti, kad Megės ausį pasiekė tik bičių spiečiaus 
zyzimas. Jie bruko jai brošiūras. Stambiausia iš moterų uždėjo 
ranką jai ant pečių. Pacientė, jei tai buvo pacientė, sušuko: „Pra- 
leiskit mane!“ ir žiebė alkūne piketuotojai į krūtinę. Ir dingo. 
Piketuotoja pasilenkė — iš pradžių Megė pamanė, kad iš skausmo, 
bet pasirodė — vaiko pakelti. Jie grįžo į pradinę padėtį. Tokiame 
karštyje judėjo taip lėtai, kad jų pasipiktinimas atrodė perdėm 


karingas ir apsimestinis. 

Megė išnaršė rankinę, ieškodama popieriaus skiautelės, kuria 
galėtų vėdintis. Būtų su džiaugsmu išlipusi iš mašinos, bet kur 
atsistoti? Greta piketuotojų? 

Pasigirdo dviejų žmonių žingsniai, ir ji, pakėlusi akis, išvydo 
Fioną su kiek vyresne mergina, veikiausiai seserimi. 

Ji nerimavo, kad gali nepažinti Fionos, nes matė ją tik vieną 
kartą. Tačiau iškart pažino iš ilgų šviesių plaukų, blyškaus veido, 
kuriame dar niekas neatsispindėjo. Ji mūvėjo džinsais ir vilkėjo 
ryškiai rausvus it virta krevetė sportinius marškinėlius. Megė lyg 
tyčia pakęsti negalėjo šios spalvos. Manė, kad taip vilki tik smukę 
žmonės. (O, kaip keista prisiminti, kad kadaise Fiona jai atrodė 
smukusi! Ji įsivaizdavo, kad mergiotė niekinga ir nieko neverta; 
jai kėlė nepasitikėjimą švelniai išblyškęs Fionos veidas, ir ji įtarė, 
jog sesuo taip ryškiai išsidažė norėdama nuslėpti tokią pat nesvei- 
ką veido spalvą. Koks siauraprotiškumas! Dabar, įžvelgusi gerąsias 
Fionos savybes, Megė išdrįso tai pripažinti.) 

Ką gi, ji išlipo iš mašinos. Priėjo prie jų ir pašaukė: 

— Fiona? 

Sesuo sumurmėjo: „Sakiau tau, kad jie ko nors griebsis“. Ma- 
tyt, pamanė, kad Megė — piketuotoja. Fiona ėjo toliau nuleidusi 
vokus, panašius į du baltus pusmėnulius. 

— Fiona, aš — Džesio motina, — tarė Megė. 

Fiona sulėtino žingsnį ir pažvelgė į ją. Sesuo sustojo. 

— Nesikišiu, jei neabejoji žinanti, ką darai, — tarė Megė, — bet, 
Fiona, ar visapusiškai apsvarstei šitą reikalą? 

— Nelabai yra ko svarstyti, — atšovė sesuo. — Jai septyniolika 
metų. 

Fiona nesipriešino nuvedama, bet tebežiūrėjo per petį į Megę. 

— Ar kalbėjai su Džesiu? — paklausė Megė, bėgdama joms iš 
paskos. — Džesis nori šito vaiko! Jis man sakė. 

Sesuo atsiliepė: 

— Ar jis gimdys tą vaiką? Ar jis kelsis naktį jo pervystyti? 

— Taip, — patvirtino Megė. — Na, gimdyti, žinoma, negimdys... 

Jos priartėjo prie piketuotojų. Kažkokia moteriškė atkišo bro- 
šiūrą. Viršelyje buvo spalvota negimusio kūdikio, seniai nebe emb- 


riono, faktiškai jau beveik galinčio gimti, nuotrauka. 

— Atstok nuo jos, — pasakė Megė moteriškei. — Fiona, Džesis 
tikrai myli tave, patikėk manim. 

— Džesio Morano paveikslas stovės man akyse iki gyvenimo 
pabaigos, — atkirto sesuo. Ji prasibrovė pro storulę su dviem ma- 
žyliais ir kūdikiu nešynėje. 

— Kalbat taip, nes iš anksto prieš jį nusistatėt, — paaiškino jai 
Megė. — A, roko grupės dainininkas, įtaisęs vaiką jūsų sesytei. 
Tačiau viskas ne taip paprasta! Nenuspręsta galutinai! Jis nusipir- 
ko daktaro Spoko knygą — ar sakė tai, Fiona? Jis jau ištyrinėjo 
žindukus ir mano, kad turėtum maitinti krūtimi. 

Storulė pareiškė Fionai: 

— Dangaus angelai aprauda tave. 

— Klausyk, — pasakė moteriškei Megė, — tu prigimdei per daug 
vaikų, bet tai — nepakankama priežastis linkėti tokių pat rūpesčių 
kitiems žmonėms. 

— Angelai tai vadina žmogžudyste, — spyrėsi moteriškė. 

Fiona suvirpėjo. Megė tarė: 

— Negi nematai, kad ją graudini? 

Jos jau priėjo prie klinikos durų, tačiau kelią užstojo mažasis 
dabita. 

— Dink iš čia! — liepė jam Megė. — Fiona! Pagalvok! Prašau tave 
tik tiek. 

Vyriškis neužleido pozicijų, ir Fiona atsisuko į Megę. Buvo kiek 
apsiašarojusi. 

— Džesiui nesvarbu, — tarė. 

— Svarbu, svarbu! 

— Jis man sako: „Nesijaudink, Fiona, aš tavęs neapvilsiu“. Lyg 
aš būčiau koks įsipareigojimas! Labdarybė! 

— Jis ne tai norėjo pasakyti. Tu jo nesupratai. Jis nuoširdžiai 
trokšta tave vesti. 

— Ir gyventi iš kieno pinigų? — paklausė sesuo. Jos balsas buvo 
aštrus, nemalonus, daug žemesnis už Fionos. — Jis net padoriai 
apmokamo darbo neturi. 

— Bet gaus! Kompiuteriai! Galimybė būti paaukštintam! — 
pyškino Megė. Buvo priversta kalbėti telegrafiškai, nes Fionos 

sesuo įstengė nustumti piketuotojus nuo durų ir jas atidarė. Mo- 
teriškė atkišo Fionai prieš akis atviruką: vėl garbanotas kūdikis. 
Megė numušė ją į šalį. — Bent jau važiuojam pas mus, kad galė- 
tum viską aptarti su Džesiu, — tarė ji Fionai. — Tai tavęs niekuo 
neįpareigos. 

Fiona delsė. Sesuo tarė: „Dėl Dievo, Fiona“, bet Megė nepra- 
žiopsojo progos. Ji stvėrė Fionai už riešo ir nusivedė atgal per 
minią, be paliovos drąsindama. 

— Jis sakė, kad darys lopšį, jau turi brėžinius. Negi tai nepa- 
lenks tavo širdies? Palikit ją ramybėj, po perkūnais! Man ką, poli- 
ciją iškviesti? Kas jums davė teisę įkyrėti? 

— Kas jai davė teisę Žudyti savo kūdikį? — sušuko moteriškė. 

— "Tai tik jos vienos reikalas! Fiona, Džesis — apsigimęs slaugy- 
tojas. Būtum jį mačiusi, kai sirgom Honkongo gripu. 

— Kuo? 

— Ar Bangkoko, ar Singsingo, ar kažkokiu kitokiu... Ir su lab- 
darybe tai nieko bendro neturi. Jis nori kūdikio labiau už viską 
pasaulyje. 

Fiona įdėmiai žiūrėjo jai į veidą. Tarė: 

— Ir jis daro... 

— Jis daro lopšį. Gražų, su gaubtu, — dėstė Megė. Jei paaiškės, 
kad jis be gaubto, visada galima pasakyti, kad ji apsiriko. 

Fionos sesuo skuodė šalia, neramiai kaukšėdama kulniukais. Ji 
pasakė: 

— Fiona, jei tuoj pat negrįžti atgal, aš nusiplaunu rankas, girdi. 
Fiona, tu įtraukta į grafiką! — Piketuotojai neryžtingai sukinėjosi 
už kelių pėdų. Fionos riešas buvo glotnus ir neįtikimai liesas, it 
bambuko stiebas. Megė nenoriai paleido jį, kad galėtų atidaryti 
automobilio dureles. 

— Lipk, — tarė ji. — Atsikniskit, — liepė piketuotojams. O sese- 
riai leptelėjo: -Buvo malonu su jumis susipažinti. 

Piketuotojai atstojo. Vienas prabilo: 

— Na, paklausykite... 

— Drįstu pranešti, kad daryti abortus leidžia Konstitucija, — 
išpyškino Megė. Moteriškė sutriko. 

— Aš suieškau kliniką, — niauzgė Fionos sesuo, — nusivežu ją, 
kad patikrintų. Susitariu dėl aborto, paaukoju puikią poilsio die- 
ną, kurią galėjau praleisti Oušn Sityje su draugu... 

— Jūs dar galite tai padaryti, — atšovė Megė, dirstelėjusi į laik- 
rodį. 

Ji skubiai klestelėjo į vairuotojo sėdynę bijodama, kad Fiona 
bandys pabėgti, tačiau atsidūrusi automobilyje, Fiona susmuko, 
atlošė galvą ir užmerkė akis. Sesuo pasilenkė prie atviro langelio. 

— Fiona, atsakyk man, — tarė ji, — jei Džesiui Moranui mirtinai 
reikia šito kūdikio, kodėl ne jis atvažiavo tavęs pasiimti? 

Fiona atsimerkė ir pažvelgė į Megę. 

— Na, jis stengėsi, — paaiškino jai Megė, — jis stengėsi dienų 
dienas, juk žinai, tačiau kažkodėl jūsų tikslai niekad nesutampa. 

Fiona vėl užsimerkė. Megė nuvažiavo. 

Keisčiausia, kad pergalė — bent jau laikina — džiaugsmo neat- 
nešė. Tik nuovargį. Tiesą pasakius, jautėsi ir kiek sutrikusi. Kaip 
atsitiko, kad viskas šitaip baigėsi, nors ji visą laiką kalė Džesiui, 
jog šis beviltiškai per jaunas. O Viešpatie... Ką ji padarė? Vogčiom 
dirstelėjo į Fioną. Fionos oda blizgėjo kaip glazūruota. 

— Tau negera? — paklausė Megė. 

— Atrodo, galiu susivemti, — tarė Fiona, vos krutindama lūpas. 

— Nori, kad sustabdyčiau? 

— Važiuojam greičiau. 

Megė ėmė važiuoti atsargiau, lyg vežtų pintinę kiaušinių. 

Ji sustabdė mašiną prie namo, išlipo ir priėjo padėti Fionai. 
Fiona buvo sunki kaip maišas. Ji visu svoriu užgriuvo ant Megės. 
Tačiau kvepėjo jaunyste — ką tik išlyginta medvilne ir saldžia, pigia 
neseniai pradėjusių dažytis mergaičių kosmetika, todėl Megė šiek 
tiek nusiramino. O, širdies gilumoje ši mergaitė nebloga! Ji ne- 
daug vyresnė už Deizę — tai tik paprastas atviro veido vaikas, iš- 
muštas iš vėžių to, kas jai atsitiko. 

Jos lėtai perkirto šaligatvį ir užlipo laiptais į prieangį. Batai dusliai 
dunksėjo į grindų lentas. „Sėsk čia“, — tarė Megė ir padėjo Fionai 
atsisėsti į kėdę, kurioje vakar prasėdėjo visą popietę. 

— Tau trūksta oro, — tarė ji. — Giliai kvėpuok. Einu ieškoti 
Džesio. 

Fiona užsimerkė. 

Viduje kambariai buvo vėsūs ir tamsūs. Megė užkopė laiptais ir 
pabeldė į Džesio kambario duris. Kyštelėjo galvą į vidų. 

— Džesi? — pašaukė. 

— A? 

Žaliuzės buvo nuleistos, ji vos galėjo įžiūrėti baldus. Patalas 
buvo sujauktas kaip kiaulių migis. 

— Džesi, aš atsivežiau Fioną, — tarė ji. — Ar negalėtum nulipti? 

— Ką? 

— Ar negalėtum nulipti ir pasikalbėti su Fiona? 

Jis krustelėjo ir pakėlė galvą, ir ji suprato, kad gali eiti. Nulipo 
į apačią, nuėjo į virtuvę ir įpylė atšaldytos arbatos iš ąsočio šaldy- 
tuve. Pastatė stiklinę ant porceliano lėkštutės, apdėjo aplink sūri- 
niais krekeriais ir nunešė Fionai. 

— Štai, — pasakė, — užkąsk sausainių. Gurkštelėk arbatos. 

„Fiona atrodė jau geriau, kėdėje sėdėjo tiesiai ir pasakė: „Dė- 
kui“, kai Megė padėjo lėkštę jai ant kelių. Ji krimstelėjo sausainio 
kampą. Megė atsisėdo į supamąją kėdę greta jos. 

— Kai laukiausi Deizės, — tarė Megė, — du mėnesius maitinausi 
tik arbata ir sūriniais krekeriais. Stebiuosi, kad nė vienai iš mūsų 
tokia mityba nepakenkė. Nešiodama Deizę, jaučiausi taip blogai, 
jog maniau gausianti galą, tačiau kai laukiausi Džesio, neturėjau 
jokių nepatogumų. Keista, ar ne? Lyg ir turėjo būti atvirkščiai. 

Fiona padėjo sausainį. 

— Reikėjo pasilikti klinikoje, — tarė ji. 

— Vaikeli mano, — tarė Megė. Staiga pasijuto prislėgta. Valan- 
dėlę skaudžiai aiškiai išvydo Airos veido išraišką, kai jis sužinos, 
ką ji padarė. — Fiona, dar ne per vėlu, — tarė. — Juk atvykai čia tik 
pasitarti, ar ne? Tu niekuo neįsipareigojai. — Nors jau kalbėdama 
juto, kad klinika pamažu tolsta. Panašu į šokdynę, mąstė ji. Se- 
kundės dalį užsižiopsai stryktelėti, ir viskas nueina šuniui ant uo- 
degos. Ji palietė Fionai ranką. — Pagaliau judu mylite vienas ki- 


tą, — pasakė. — Juk mylite, tiesa? 

— Taip, bet gal jei mes susituoksim, jis pradės man prikaišio- 
ti, — tarė Fiona. — Juk jis — grupės lyderis! Veikiausiai panorės 
vykti į Angliją ar Australiją, kai išgarsės. O dabar jo grupė tik pra- 
dėjo uždirbti pinigų. Kur mes gyvensim? Kaip mes susidorosim? 

— Iš pradžių galėtumėt gyventi čia, su mumis, — tarė Megė. - O 
lapkričio mėnesį galėsite persikelti į butą, kurį Džesis susirado 
Veiverlyje. Džesis pagalvojo apie viską. 

Fiona įdėmiai žiūrėjo į gatvę. 

— Jei būčiau pasilikusi klinikoje, dabar viskas jau būtų baigta, — 
po valandėlės pasakė ji. 

— Oi, Fiona, prašau pasakyti man, kad nepasielgiau neteisin- 
gai! — tarė Megė. Apsidairė ieškodama Džesio. Ko jis gaišta? Ne ji 
turėtų pirštis Fionai. — Palauk čia, — paprašė. Atsikėlė ir nuskubė- 
jo į trobą. — Džesi! — pašaukė. Tačiau jis neatsiliepė, ir ji išgirdo 
švirkščiant dušą. Tas vaikis atsikėlęs turi nusiprausti po dušu, net 
jei namai degtų, pamanė. Užlėkė laiptais ir ėmė daužyti į vonios 
duris. 

— Džesi, ateisi ar ne? — šūktelėjo. 

Jis užsuko vandenį. 

— Ką? — paklausė. 

— Eikš greičiau, sakau tau! 

Jokio atsakymo. Tačiau ji išgirdo, kaip sucypė atitraukiama du- 
šo uždanga. 

Ji nuėjo į jo miegamąjį ir pakėlė abejas žaliuzes. Norėjo rasti 
daktaro Spoko knygą. Praverstų kaip įrodymas, kol jis nulips į 
apačią, arba bent jau bus apie ką šnekėti. Tačiau niekur jos nera- 
do — tik nešvarius rūbus, dėžutes nuo kepintų bulvių, plokšteles 
be vokų. Tada pradėjo ieškoti lopšio brėžinių. Kažin, kaip jie at- 
rodo? Nieko panašaus nebuvo nė ženklo. Na, žinoma, jis juos bus 
nusinešęs į rūsį, kur Aira laiko savo įrankius. Ji vėl nuskuodė laip- 
tais žemyn, šūktelėdama prieangio pusėn, kai ėjo pro šalį: „Jis 
tuoj ateis!“ (Įsivaizdavo, kad Fiona gali atsistoti ir išeiti.) Per vir- 
tuvę, siaurais mediniais laiptais žemyn prie Airos varstoto. Čia 
irgi jokių brėžinių. Airos įrankiai buvo tvarkingai sukabinti ant 


atramos į savo vietas, atitinkančias dažais nubrėžtus kontūrus, — 

tikras ženklas, kad Džesis prie jų neprikišo nagų. Ant varstoto 
gulėjo du švitrinio popieriaus lakštai ir šūsnis strypelių, vis dar 
sujuostų guminiais diržais: dalis džiovinimo stovo, kurį Aira paža- 
dėjo įrengti užpakaliniame prieangyje. Ji stvėrė strypus ir pasilei- 
do rūsio laiptais aukštyn. 

— Žiūrėk, — pasakė ji Fionai, užtrenkdama pinučių duris, — 
Džesio lopšys. 

Fiona padėjo stiklinę, paėmė strypus ir įdėmiai įsižiūrėjo į juos. 

— Lopšys? — suabejojo. 

— Jis bus su... virpstais, jie taip vadinami, — paaiškino Megė. — 
Senovinis stilius. 

Fiona taip apžiūrinėjo strypus, kad galėjai pamanyti, jog juose 
kažkas parašyta. 

Paskui atėjo Džesis, pakvipęs šampūnu. Jo plaukai buvo šlapi ir 
susitaršę, oda švytėjo. Jis tarė: 

— Fiona? Tu nepasidarei aborto? 

Ji pakėlė akis, tebelaikydama strypus nelyginant kokį skeptrą, 
ir pasakė: 

— Ką gi, Džesi, jei nori, gerai. Manau, kad galime susituokti, jei 
tu nori. 

Tada Džesis apkabino ją ir padėjo galvą jai ant peties, ir šis 
vaizdas — jo tamsiaplaukė galva greta jos šviesiaplaukės — priminė 
Megei jos svajones apie santuoką, kai ji dar buvo netekėjusi. Ji 
galvodavo, kad vedybos įdomesnės, negu atrodė, permaina žmo- 
nių gyvenime, kai dvi viena kitą traukiančios priešybės dramatiš- 
kai susiduria. Ji manė, kad kai ištekės, nebeliks senųjų problemų, 
panašiai kaip išvykstant atostogų ir paliekant keletą painių neuž- 
baigtų darbų atrodo, jog niekad nebegrįši atgal ir su jais nebesusi- 
dursi. Žinoma, ji klydo. Tačiau žiūrėdama į Džesį su Fiona, be- 
veik patikėjo, kad jos ankstesnioji samprata teisinga. Ji šmurkšte- 
lėjo į trobą, labai tyliai uždarydama pinučių duris, ir nusprendė, 


kad galų gale viskas bus gerai. 


Jie susituokė Kartvile, ponios Staki svetainėje. Dalyvavo tik šei- 
mos nariai. Aira buvo paniuręs ir tylėjo, Megės motina sėdėjo 

sustingusi dėl tokio įžeidimo, o Megės tėvas atrodė įkaušęs. Vie- 
nintelė ponia Staki jautėsi, kaip ir dera, šventiškai. Ji pasidabino 
sodriai raudonu velvetiniu švarku bei kelnėmis ir laikė puokštę, 
ne mažesnę už savo galvą, o prieš ceremoniją visiems sakė apgai- 
lestaujanti tik dėl vieno dalyko — kad ponas Stakis nesulaukė šios 
dienos. Nors ką gali žinoti, šnekėjo ji, gal čia sklando jo dvasia; 
paskui gana smulkiai išdėstė savo teoriją apie šmėklas. (Jos užbai- 
gia velionio numatytus, bet nepadarytus darbus, neįgyvendintus 
planus - taip jūs, nuėję į virtuvę ir negalėdami prisiminti, ko jums 
ten reikia, pamėgdžiojate judesį, pavyzdžiui, pasukat riešą, ir jums 
topteli, kad ėjote užsukti varvančio čiaupo. Tuo labiau tikėtina, 
kad ponas Stakis yra čia, svetainėje, juk vieną gražią dieną ketino 
lydėti prie altoriaus abi savo brangias dukteris.) Paskui pareiškė, 
kad, jos nuomone, santuoka — puikus švietėjiškas dalykas, nė kiek 
ne blogesnis už mokyklą, o gal net geresnis. „Mat aš pati mečiau 
mokyklą, — paaiškino ji, — ir nė karto nesigailėjau“. Fionos sesuo 
vartė akis. Tačiau buvo puiku, kad ponia Staki taip jaučiasi, nes 
Fionai aštuoniolika metų sukaks tik sausio mėnesį ir santuokai ji 
turėjo gauti tėvų leidimą. 

Fiona vilkėjo laisva rusvai geltona suknele, kurią su Mege kartu 
pirko, o Džesis, apsivilkęs kostiumu ir pasirišęs kaklaraištį, atro- 
dė labai oriai. Jis iš tiesų atrodė suaugęs. Deizė drovėjosi jo ir, 
įsikibusi Megei į ranką, nuolat dairėsi į brolį. „Kas tau darosi? 
Elkis kaip pridera“, — subarė ją Megė. Kažkodėl jautėsi baisiai 
suirzusi. Jaudinosi, kad Aira visą gyvenimą ant jos pyks. Atrodė, 
jis mano, jog dėl visos šitos istorijos kalta tik ji viena. 

Po vestuvių Džesis su Fiona savaitei išvažiavo į Oušn Sitį. Pas- 
kui grįžo namo į Džesio kambarį, kuriame Megė pastatė dar vieną 
komodą ir pakeitė jo senąjį gultą dviviete Dž. S. Penio firmos 
lova. Žinoma, namuose atsirado daugiau žmonių, tačiau tai buvo 
malonus, džiugus ir viltingas ankštumas. Fiona kuo puikiausiai 
pritiko: ji buvo labai miela, kur kas sukalbamesnė už tikrus Me- 
gės vaikus ir leido Megei viskuo rūpintis. Džesis kiekvieną rytą 
patenkintas išeidavo į savo kompiuterinį darbą ir kas vakaras grįž- 


davo su kokiu nauju vaiko priežiūros prietaisu — triušio formos 


DVIDEŠIMTO AMŽIAUS AUKSO FONDAS 223 


vystyklų gnybtukais ar mokomuoju puodeliu, kurio snapelis buvo 
gudriai išlenktas. Jis daug skaitė apie gimdymą ir nusitverdavo vis 
kitos teorijos, vienos keistesnės už kitą. (Pavyzdžiui, vienu metu 
siūlė gimdyti po vandeniu, tačiau nesugebėjo rasti gydytojo, kuris 
su tuo sutiktų.) 

Deizė su draugėmis visiškai užmiršo Ponią Tobulybę, ir pen- 
kios apstulbusios, apžavėtos mergiūkštės, įsikūrusios Megės sve- 
tainėje, pagarbiai rydavo akimis Fionos pilvą. O Fiona gerinosi 
joms, kartais pakviesdama į kambarį pasižavėti didėjančiu nauja- 
gimio kraiteliu, paskui vieną po kitos sodindavo prieš veidrodį ir 
darydavo joms šukuosenas. (Sesuo kosmetologė, paaiškino Fio- 
na, ir išmokė ją visko, ką moka pati.) Vakare, jei Džesio grupė 
turėdavo kur nors groti, juodu su Fiona išeidavo kartu ir grįždavo 
tik antrą arba trečią ryto, ir pusiau pabudusi Megė išgirsdavo juos 
kuždantis ant laiptų. Jų miegamojo durų spyna tyliai spragtelėda- 
vo, ir patenkinta Megė vėl nugrimzdavo į miegą. 

Net Aira atsileido, kai atsipeikėjo po sukrėtimo. O, iš pradžių 
jis taip pasibjaurėjo, kad Megė išsigando, jog visam laikui išeis iš 
namų. Nekalbėjo ištisas dienas, o kai Džesis įeidavo į kambarį, 
išeidavo. Tačiau pamažu apsiprato. Megė pamanė, kad jis labiau- 
siai patenkintas, kai gali vaizduoti pakantų ir daug iškentusį, o 
dabar kaip tik buvo tokia proga. Pasiteisino visi jo nuogąstavimai: 
sūnus įtaisė merginai bėdą, į visą reikalą nedovanotinai kišosi žmo- 
na, o dabar mergina gyvena Džesio miegamajame tarp Iggy Pop 
afišų. Galima atsidusti ir pasakyti: „Ar aš tau nesakiau? Ar neįspė- 
jau?“ (Jis darė tokį įspūdį; balsu, žinoma, taip nesakė.) Kiekvieną 
rytą Fiona praplaukdavo pro jį į vonios kambarį, apsisiautusi pū- 
kuotu rausvu chalatu, įsispyrusi į dideles rausvas šlepetes su bum- 
bulais, nešina muiline iš vėžlio kiauto, ir Aira prisiplodavo prie 
sienos, lyg ji būtų dvigubai storesnė negu iš tikrųjų. Tačiau elgėsi 
su ja nepriekaištingai mandagiai. Net išmokė savo sudėtingojo 
pasianso, kai jai mirtinai nusibodo sėdėti namie, ir davė paskaity- 
ti „Jūrininko bibliotekos“ knygų — krūvą memuarų, kuriuos pa- 
rašė vieni plaukę aplink pasaulį tipai ir į juos panašūs. Jis metų 
metus bandė jas įbrukti savo vaikams. („Mano nomone, — pasakė 


224 ANNE TYLER 


Megei Fiona, — šitos knygos tik kiek praplečia temą „Kaip aš va- 
žiavau ten ir ten“, be galo patrauklią vyrams“. Tačiau Airai ji ne- 
prisipažino.) Ir lapkričio mėnesį, kai Veiverlio butas turėjo būti 
jau laisvas, Aira nepaklausė, kodėl jie neišsikelia. 

Megė irgi neklausinėjo, ji rūpestingai vengė šios temos. Nu- 
girdo, kad su butu kažkas neišdegė. Gal dabartiniai nuominin- 
kai apsigalvojo. Šiaip ar taip, Fiona su Džesiu apie išsikrausty- 
mą nekalbėjo. Dabar Fiona sekiojo paskui Megę taip pat kaip 
jos vaikai, kai buvo maži. Ji sliūkino paskui iš kambario į kam- 
barį ir irzliai klausinėjo: „Kodėl aš vos pasivelku?“ ir „Ar kada 
nors vėl turėsiu kulkšnis?“ Ji pradėjo lankyti gimdyvių kursus ir 
norėjo, kad Megė ją lydėtų į gimdyklą. Džesis, anot jos, gali 
nualpti. Megė tarė: „Ką tu, Džesis baisiai nori būti su tavim“, 
bet Fiona atšovė: „Nenoriu, kad jis mane matytų tokią! Jis net 
ne giminė“. 

Megė galėjo pasakyti, kad ji irgi ne giminė. Nors atrodė, kad 
jiedvi susigiminiavo. 

Dabar, būdama su Džesiu, Fiona nuolat įsižeisdavo ir ieškoda- 
vo priekabių. Skųsdavosi, kokia neteisybė, kad Džesis kasdien ei- 
na į darbą, o ji sėdi namie ir storėja. Galėjo dar lankyti mokyklą, 
niurnėdavo ji, nors rudens trimestrą; bet ne, turi būti taip, kaip 
nori Džesis: namisėda žmona, mamytė. Kai ji šitaip kalbėdavo, 
balsas skambėdavo kaip pagyvenusios ponios, o Džesis atsakinė- 
davo vangiai. „Ar girdėjai nors vieną mano pasakytą žodį?“ — klaus- 
davo Fiona, o Džesis atsakydavo: „Girdėjau, girdėjau“. Kažkas 
Megei pasirodė pažįstama. Veikiausiai tonas. Tokiu balsu Džesis 
ginčydavosi su tėvais, štai kas. Džesis su Fiona elgėsi kaip mažas 
berniukas su motina, o ne vyras su žmona. 

Bet Fiona jautėsi nekaip, nieko nuostabaus, kad buvo priekabi. 
Pirmųjų nėštumo mėnesių mieguistumas nepraėjo net septintą ir 
aštuntą mėnesį, kai daugumai moterų energija lipa per kraštus. 
Būdavo, Džesis sako: 

— Apsirenk! Šivakar grojam „Granitinėje tavernoje“, sumokės 
gražaus pinigo. 


— Et, nežinau, gal eik be manęs, — pareiškia ji. 

— Be tavęs? — klausdavo jis. — Nori pasakyti, vienas? — Ir iš jo 
veido matydavosi, koks jis įžeistas ir nustebęs. Bet eidavo. Kartą 
net nevakarieniavo — ėmė ir išėjo tą pačią valandėlę, kai ji pasakė, 
kad su juo neis, nors buvo dar tik šešios vakaro. Fiona irgi nieko 
nevalgė, tik sėdėjo prie stalo knebinėdama maistą ir kartkartėm 
nuvarvindama ašarą, o paskui apsivilko striukę su gobtuvu, kuri 
jau nebesusisegė ant pilvo, ir ilgai kažkur vaikščiojo. O gal nuėjo 
pas seserį, Megė neturėjo supratimo. Apie aštuonias paskambino 
Džesis, ir Megei teko pasakyti, kad ji kažkur išėjusi. 

— Ką reiškia „išėjusi“? — paklausė jis. 

— Išėjusi, ir tiek, Džesi. Tikriausiai netrukus pareis. 

— Sakė, kad per daug pavargusi kur nors eiti. Negali eiti į „Gra- 
nitinę taverną“, nes per daug pavargusi. 

— Oi, gal ji... 

Bet jis jau padėjo ragelį, ji išgirdo tik žvangtelint metalą. 

Ką gi, tokių dalykų pasitaikydavo. (Negi Megė nežinojo, kad 
šitaip būna?) O kitą rytą Džesis ir Fiona sutardavo puikiai — susi- 
taikydavo ir būdavo vienas kitam meilesni negu bet kada. Paaiš- 


kėdavo, kad Megės nerimauta be reikalo. 


Kūdikis turėjo gimti kovo pradžioje, tačiau vasario pirmąją 
Fiona pabudo skaudančia nugara. Vos apie tai išgirdusi, Megė 
susijaudino. 

— Galvą guldau, jis, — pasakė Fionai. 

— Negali būti! — nesutiko Fiona. — Aš nepasiruošusi. 

— Pasiruošusi, pasiruošusi. Kraitelis yra, reikmenys supakuoti 
lagamine... 

— Bet Džesis dar nepadarė lopšio. 

Tai buvo tiesa. Jis pripirko visokios įrangos, tačiau lopšys liko 
nepadarytas. Megė paguodė: 

— Nusiramink, padarys, kol gulėsi ligoninėje. 

— Tai tik paprasčiausias nugaros skausmas, — tarė Fiona. — Man 
dažnai taip skaudėdavo, net kai nesilaukiau. 

Tačiau per pietus, kai Megė paskambino iš darbo, Fionos bal- 
sas nebebuvo toks pasitikintis. 

— Regis, prasidėjo sąrėmiai, — pasakė ji. — Ar negalite anksčiau 
parvažiuoti namo? 

— Važiuoju, — tarė Megė. — Ar jau paskambinai Džesiui? 

— Džesiui? Ne. 

— Kodėl jam neskambini? 

— Gerai, bet pažadėkit, kad parvažiuosite namo. Tuojau pat. 

— Jau važiuoju. 

Atvažiavusi rado Džesį skaičiuojant laiką tarp sąrėmių pagal ty- 
čia tokiai progai pirktą laiko tarpus registruojantį laikrodį, kuris 
atrodė labai oficialiai. Jis džiūgavo. 

— Sparčiai judam į priekį! — paaiškino Megei. 

Fiona buvo persigandusi. Be paliovos dejavo, ne per sąrėmius, 
o tarp jų. 

— Kačiuk, man rodos, tu neteisingai kvėpuoji, — pasakė jai Džesis. 

Fiona atšovė: 

— Nekibk prie mano kvėpavimo! Kaip norėsiu, taip kvėpuosiu. 

— Aš tik noriu, kad tau būtų lengviau. Ar gerai jautiesi? Jauti 
kūdikio judesius? 

— Nežinau. 

— Ar jis juda, ar ne? Fiona? Turi kažką jausti. 

— Nežinau, sakau tau. Ne. Nejuda. 

— Kūdikis nejuda, — pranešė Džesis Megei. 

— Nesijaudink. Jis ruošiasi, — tarė Megė. 

— Matyt, kažkas negerai. 

— Viskas gerai, Džesi. Patikėk manim. 

Bet jis ja nepatikėjo ir dėl to jie per anksti išvažiavo į ligoninę. 
Megė vairavo. Džesis pasakė, kad gali sudaužyti mašiną, jeigu vairuos, 
tačiau paskui visą kelią kabinėjosi prie kiekvieno Megės veiksmo. 

— Koks velnias tave neša paskui autobusą? Pakeisk važiavimo 
juostą. Jėzau Marija, ne dabar! Pažiūrėk į veidrodėlį. O Viešpatie, 
mes užsimušim, ir kūdikį teks išpjauti jai iš pilvo Franklino gatvės 
vidury. 

Tai išgirdusi Fiona suklykė, o Megė taip susinervino, kad pa- 
spaudė stabdžius ir bloškė visus tris priekinio stiklo pusėn. Džesis 


pasipiktino: 

— Išleisk mus! Geriau eisim pėsti! Tegu ji gimdo ant šaligatvio! 

— Puiku, — tarė Megė, - lipkit iš mašinos. 

— Ka? — tarė Fiona. 

— Mam, nesinervink, — pasakė Džesis, — nereikia isterijų. Ma- 
ma dėl menkiausio nieko pameta galvą, — paaiškino jis Fionai. 

Toliau jie važiavo tylėdami, Megė paliko juos prie ligoninės vartų 
ir nuvažiavo pastatyti mašinos. 

Kai susirado juos priimamajame, Fiona kaip tik sėdosi į ligo- 
nio vežimėlį. 

— Noriu, kad su manim eitų anyta, — pasakė ji slaugei. 

— Su tavim gali eiti tik tėtukas, — atsakė jai slaugė. — Senelei 
teks pasilikti laukiamajame. 

Senelei? 

— Man nereikia tėtuko, man reikia senelės! — sukliko Fiona 
kaip šešerių metų mergytė. 

— Na, važiuojam, — pasakė slaugė ir nusivežė ją. Iš paskos nu- 
kinkavo Džesis įžeista, bejėge veido išraiška, kurią Megė pasta- 
ruoju metu taip dažnai matydavo. 

Megė nuėjo į laukiamąjį, kuris buvo sulig futbolo aikšte. Di- 
džiulę rusvai geltonu kilimu išklotą erdvę skaidė grupėmis susta- 
tytos vinilo sofos ir krėslai. Ji įsitaisė ant tuščios sofos ir iš šūsnies 
išsirinko žurnalą sumurkšlintais kraštais. Pirmas straipsnis vadi- 
nosi „Kad jūsų santuoka išliktų gyvybinga“. Jis mokė elgtis nenu- 
spėjamai, pasitikti iš darbo grįžusį vyrą apsitaisius tik juodų nėri- 
nių prijuoste. Aira pamanytų, kad jai galvoj pasimaišė. Jau nekal- 
bant apie Džesį su Fiona ir penkias sužavėtas mergytes. Apgailes- 
tavo užmiršusi atsinešti mezginį. Nebuvo kažin kokia mezgėja — 
jos akys tai keliais coliais išsiverždavo į priekį, tai susimesdavo 
kietomis raukšlėmis kaip piestu stojantis, stabčiojantis automo- 
bilis — tačiau pastaruoju metu pradėjo mėlyną sportinį megztuką 
kūdikiui. (Gims berniukas; visi taip manė ir aptarinėjo tik ber- 
niukų vardus.) 

Ji padėjo žurnalą ir nuėjo prie taksofonų, išrikiuotų palei vieną 
sieną. Pirmiausia surinko namų numerį. Kai niekas neatsakė, net 


Deizė, nors paprastai apie tris būdavo grįžusi iš mokyklos, pasi- 

žiūrėjo į laikrodį ir pamatė, kad dar tiktai dvi. Manė, kad daug 
daugiau. Paskambino Airai į darbą. 

— Semo rėmų parduotuvė, — atsakė jis. 

— Aira, — tarė ji, — žinai, aš ligoninėj. 

— Tu? Kas atsitiko? 

— Nieko baisaus. Fiona gimdo. 

— A, — tarė jis. — Pamaniau, kad patekai į avariją. 

— Ar nenorėtum ateiti ir drauge palaukti? Tai truks dar ilgai. 

— Gal man geriau eiti namo ir prižiūrėti Deizę, — tarė Aira. 

Megė atsiduso. 

— Deizė mokykloje, — paaiškino jam. — Be to, jau šimtą metų 
jos nereikia prižiūrėti. 

— Bet tikriausiai norėsi, kad kas nors paruoštų vakarienę. 

Ji numojo į jį ranka. (Dieve saugok ją nuo mirties ligoninėje — 
jis veikiausiai nepasirodytų.) Pasakė: 

— Ką gi, Aira, daryk, kaip tau geriau, bet maniau, kad norėsi 
pamatyti anūką. 

— Aš jį ir taip greit pamatysiu, ar ne? — paklausė Aira. 

Kitame laukiamojo gale Megė pastebėjo Džesį. 

— Turiu eiti, — tarė ji ir padėjo ragelį. —- Džesi? — tarė nuskubė- 
jusi pas jį. — Kokios naujienos? 

— Viskas puiku. Bent jie taip sako. 

— Kaip Fiona? 

— Persigandusi, — tarė jis, — aš bandau ją raminti, bet seselės 
veja mane lauk. Kai tik pasirodo kas nors viršesnis, jie man liepia 
išeiti. 

Še tau ir nauji vėjai, pamanė Megė. Vyrų vis dar neprileidžia 
prie svarbiausių dalykų. 

Džesis grįžo pas Fioną, bet paliko Megę poste ir maždaug kas 
pusvalandį pasirodydavo išmintingai pašnekėti apie vykstantį pro- 
cesą ir centimetrus. 

— Dabar vyksta gana greitai, — tarė vieną kartą, o kitą: — Dauge- 
lis žmonių mano, kad aštuonių mėnesių kūdikiui gresia didesnis 
pavojus negu septynių, bet tai paistalai. Prietaras. — Jo plaukai 
buvo pasišiaušę tankiais kuokštais kaip vėjo blaškoma žolė. Megė 

susitvardė ir neištiesė rankos jų suglostyti. Netikėtai jis jai primi- 
nė Airą. Nors ir kokios skirtingos jų kitos savybės, tačiau abu ma- 
nė, kad skaitydamas apie ką nors, įsigydamas reikiamą įrangą gali 
kontroliuoti procesą. 

Valandėlę svarstė, ar trumpam neparėjus namo (buvo beveik 
penkios), tačiau žinojo, kad tiktai nervinsis ir lakstys iš kampo į 
kampą, taigi pasiliko ir palaikė ryšį telefonu. Deizė pranešė, kad 
Aira vakarienei kepa blynus. 

— Jokių žalių daržovių? — paklausė Megė. — O kur žalios dar- 
žovės? 

Aira perėmė ragelį ir patikino, kad dar patieks ir žiedais su- 
pjaustytų laukinių obuoliukų su prieskoniais. 

— Žiedais supjaustyti laukiniai obuoliukai su prieskoniais — ne 
žalia daržovė, Aira, — pasakė Megė. Pajuto, kad nori verkti. Turėtų 
būti namie ir rūpintis šeimos maistu; turėtų įsiveržti į gimdyklą 
nuraminti Fionos; turėtų paimti ant rankų ir čiūčiuoti Džesį, nes 
jis dar tebėra vaikas, per jaunas tokiam įvykiui. O ji štai stovi tele- 
fono būdelėje, gniauždama sūrumu trenkiantį ragelį. Pilvą sutrau- 
kė, jis visas įsitempė. Ne taip jau seniai pati buvo gimdyklos pa- 
cientė, ir jos raumenys tai puikiai prisiminė. 

Atsisveikino su Aira ir išėjo pro duris, už kurių nuolat dingdavo 
Džesis. Nužingsniavo koridoriumi, vildamasi pamatyti vaikų kam- 
barį, pilną naujagimių, kad ūpas kiek pasitaisytų. Perėjo kitą, ma- 
žesnį laukiamąjį, galbūt išeinantį į laboratoriją ar kabinetą. Tenai 
ant dviejų lietos plastmasės kėdžių sėdėjo pagyvenusi pora, o prie- 
šais juos — tvirtas vyriškis dažais aptaškytais darbiniais drabužiais. 
Megė sulėtino žingsnį, norėdama dirstelėti vidun, bet tuo metu 
slaugė pašaukė: „Ponas Plamas?“ Pagyvenęs vyriškis pakilo ir nu- 
ėjo į galinį kambarį, palikęs naujutėlį žurnalą. Megė įlėkė į vidų, 
lyg turėtų tam visišką teisę, ir stvėrė žurnalą, tuo pačiu metu ne- 
rangiai lenkdamasi senajai moteriai, kad ši nepamanytų, jog ji ko- 
kia nors įsibrovėlė. Įsitaisė greta vyriškio darbiniais rūbais. Ne- 
svarbu, kad tai ir vėl vienas iš daugybės moterims skirtų žurnalų; 
nevartyti puslapiai bent jau dvelkia spaustuvės dažais, o kino žvaigž- 


dės, plepančios apie savo paslaptis, madingai sušukuotos. Ji per- 

metė akimis straipsnį apie naują dietą. Pasirenki mėgstamą patie- 
kalą ir valgai jį tris kartus per dieną kiek nori, tačiau daugiau jokio 
maisto į burną neimi. Megė pasirinktų meksikietiškus paplotė- 
lius, įdarytus jautiena su pupelėm iš Leksingtono turgaus. 

Seselė kitame kambaryje kalbėjo: 

— Dabar, pone Plamai, duodu jums šį stiklainį šlapimui. 

— Kam? 

- Šlapimui. 

— Kaip tai? 

— Jis šlapimui! 

— Kalbėkite garsiau — aš jūsų negirdžiu. 

— Sakau, šlapimui! Nešatės šį stiklainį namo! Dvidešimt ketu- 
rias valandas šlapinatės tik į jį! Parnešate stiklainį atgal! 

Žmona, sėdinti per kėdę nuo Megės, sutrikusi sukikeno. 

— Jis kurčias kaip kelmas, — pasakė ji Megei. — Kad ką nors 
suprastų, reikia taip šaukti, jog visi šventieji išgirstų. 

Megė šyptelėjo ir papurtė galvą nežinodama, kaip kitaip atsi- 
liepti. Tada krustelėjo vyriškis darbiniais rūbais. Jis uždėjo ant 
kelių savo didžiulius plaukuotus kumščius. Krenkštelėjo. 

— Žinote, — tarė jis, — tai ir keisčiausia. Puikiausiai girdžiu se- 
selės balsą, tačiau nesuprantu nė žodžio. 

Megės akys prisipildė ašarų. Ji numetė žurnalą ir pradėjo raus- 
tis rankinėje, ieškodama nosinės, o vyriškis paklausė: 

— Ponia, jums negera? 

Ji nepasakė jam, kad ją pribaigė jo gerumas, — koks kilnus žmo- 
gus, nors iš išvaizdos nepasakytum, — todėl atsakė: 

— Aš dėl sūnaus, jis gimdo. Norėjau pasakyti, gimdo jo žmona. 

Vyriškis ir senutė laukė pasiruošę nutaisyti atitinkamą pasibai- 
sėjimo ir užuojautos išraišką, kai tik išgirs, kas blogo atsitiko. Ji 
juk negalėjo pasakyti: „Tai vis aš kalta, aš užviriau šitą košę, nepa- 
galvojusi apie padarinius“, todėl paaiškino: 

— Ji gimdo keliais mėnesiais per anksti, jai toli gražu ne laikas 
gimdyti... 

Vyriškis užjaučiamai suaičiojo. Jo kakta susiraukšlėjo kaip sku- 


duras. Senutė tarė: 

— Dievuliau mano, jūs tikriausiai iš galvos kraustotės. Bet ne- 
praraskite vilties, nes mano sūnėno Breidžio žmona Andžela... 

Kaip tik dėl to Džesis, po kelių minučių iššokęs į koridorių iš 
gimdyklos, rado motiną mažoje šoninėje kabinoje, apsuptą būrelio 
nepažįstamų žmonių. Jie — kažkokia senutė, darbininkas, seselė su 
segtuvu ir sulinkęs senis, spaudžiantis rankoje didžiulį tuščią stiklai- 
nį, — tapšnojo jai per petį ir šnibždėjo paguodos žodžius. 

— Mama? — prieidamas tarė Džesis. — Kūdikis gimė, abudu 
gyvi ir sveiki. 

— Garbė Jėzui! — šūktelėjo senutė, iškeldama rankas į lubas. 

— Visa bėda, — toliau kalbėjo Džesis, su nepasitikėjimu spokso- 
damas į senutę, — kad gimė mergaitė. Aš kažkodėl mergaitės ne- 
sitikėjau. 

— Kaip gali rūpintis tokiais dalykais? — pasipiktino senoji. — 
Tokią valandą? Tas vaikelis išplėštas iš mirties nagų! 

— Iš ko? -— išsižiojo Džesis. Paskui pridūrė: — Ne, tai tik prieta- 
ras, kad aštuonių mėnesių kūdikis... 

— Einam iš čia, — tarė Megė ir, prasispraudusi pro Žmones, 


griebė jam už rankos ir nutempė šalin. 


Namuose su įniršio klyksmais ir liūdnu karvelio gugavimu, tal- 
ko ir amoniako kvapais, mataruodamas rankytėmis ir kojytėmis, 
viešpatavo kūdikis. Ji paveldėjo Fionos odos spalvą, bet Džesio 
gyvumą ir energiją (šį kartą tai tikrai nebuvo „Mažoji dama“). 
Smulkūs dailūs bruožai buvo susigrūdę apatinėje veido dalyje, ir 
kai Fiona jos retus plaukelius sušukuodavo į kuokštą ant viršugal- 
vio, vaikas pasidarydavo panašus į putnią angelėlio veido „Kew- 
pie“ lėlę; ir kaip lėlę ją visur tampė penkios sužavėtos mergiūkš- 
tės, kurios, jei joms būtų leidę, būtų praleidusios pamokas, kad 
tik galėtų valkioti ją už pažastų, kratyti barškutį per arti jai prie 
akių ir sunkiai alsuodamos trainiotis aplink, kai Megė ją maudo. 
Net Aira parodė šiokį tokį susidomėjimą, nors ir apsimetinėjo, 
kad jam vis tiek. 

— Praneškite man, kai ji bus pakankamai didelė žaisti beisbo- 


lui, — pasakė jis, tačiau jau antrą savaitę Megė nutvėrė jį šnairuojant 

į komodos stalčių, kuriame miegojo Leroi, o kai ji išmoko sėdėti, 
abudu jau šnekučiuodavosi tik jiems vieniems suprantama kalba. 

O Džesis? Jis buvo labai prisirišęs prie vaiko, nuolat siūlydavosi 
padėti, kartais net įkyriai, anot Fionos. Jis nešiodavo Leroi, kai ši ko 
nors suirzdavo, antrą valandą nakties keldavosi iš šilto patalo ir po 
maitinimo laikydavo ją, kol ši atsirūgdavo, tada vėl nunešdavo į Me- 
gės kambarį. O kartą, kai Megė su Fiona išėjo apsipirkti, jis visą 
šeštadienio rytą vienas ją prižiūrėjo ir grąžino nė kiek nenukentėju- 
sią, nors Megė kažkodėl nuliūdo pamačiusi, kaip kruopščiai jis ją 
aprengė, — sumaišydamas šliaužtinukų petnešėles ir visiškai suniur- 
kydamas dvi eiles raukinių po apykakle. Jis tvirtino niekad nenorė- 
jęs berniuko, o jei ir norėjo, tai neprisiminė, kodėl. 

— Mergaitės tiesiog tobulos, — kalbėjo jis, — Leroi tobula. 
Tiktai... 

— Kas tiktai? — paklausė Megė. 

— Matai... velnias, prieš jai gimstant kažko tikėjausi. O dabar 
nebėra ko tikėtis, supranti? 

— A, praeis, — nuramino Megė. — Nesirūpink. 

Tačiau vėliau Airai ji pasakė: 

— Niekad negirdėjau apie tėvą, ištiktą pogimdyminės depre- 
sijos. 

Galbūt jei motina nesijaučia prislėgta, prislėgtas jaučiasi tėvas; 
tikriausiai taip. Fiona buvo linksma ir užmiršo visas bėdas. Kai ji 
šokinėdavo apie kūdikį, dažnai pati atrodydavo nelyginant suža- 
vėta mergytė, o ne motina. Megė juto, kad ji skiria per daug dė- 
mesio Leroi kraiteliui: drabužėliams su raukinukais, kaspinams, 
įrišamiems į kuokštelį plaukų. O gal taip tik atrodė. Gal Megė 
pavyduliavo. Šventa tiesa, kad jai būdavo labai sunku palikti kūdi- 
kį, kas rytą einant į darbą. 

— Kaip aš galiu ją palikti? — aimanuodavo ji Airai. — Fiona nie- 
ko nenutuokia apie kūdikių priežiūrą. 

— Matai, tik taip ji gali ko nors išmokti, — atsakė Aira. Ir Megė 
išeidavo, nors ją traukte traukdavo atgal, ir kelis kartus per dieną 
skambindavo namo patikrinti, kaip sekasi Fionai. Tačiau šiai visa- 


da sekdavosi puikiai. 

Vieną popietę pensione ji nugirdo vidutinio amžiaus lankytoją 
kalbantis su motina — abejinga moteriške nukarusiu žandikaulių 
invalido vežimėlyje. Jis pasakojo jai, kaip gyvena jo žmona, kaip 
sekasi vaikams. Motina glostė drabužį ant kelių. Jis pasakojo jai 
apie savo darbą. Motina nuėmė pūkelį ir nukratė ant grindų. Jis 
papasakojo apie atviruką, atsiųstą jai į namus. Bažnyčia rengianti 
velykinę mugę ir klausianti, kokio darbo ji norėtų imtis. Sūnui tai 
pasirodė juokinga, nes motina visiškai paliegusi. 

— Jie tau siūlo rinktis, — kikeno jis, — pardavinėti rankdarbius 
kioske arba prižiūrėti kūdikius. 

Motinos rankos sustingo. Ji pakėlė galvą, veidas nušvito ir pra- 
žydo. 

— O! — švelniai šūktelėjo. — Aš prižiūrėsiu kūdikius! 

Megė suprato, kaip ji jaučiasi. 

Leroi buvo ilgas liesas kūdikis, ir Fiona nerimavo, kad ji baigia 
išaugti komodos stalčių, kuriame miega. 

— Kada ketini imtis lopšio? — klausinėjo ji Džesį, o Džesis atsa- 
kinėjo: 

— Dabar jau tuoj. 

— Gal nusipirkime lovytę, — pasiūlė Megė. — Lopšys skirtas nau- 
jagimiui, jis neilgai jai tiks. 

Bet Fiona užsispyrė: 

— Ne, man žūtbūt reikia lopšio. — Ji priminė Džesiui: — Tu 
pažadėjai. 

— Neprisimenu, kad būčiau žadėjęs. 

— Vis tiek žadėjai, — spyrėsi ji. 

— Gerai! Pradėsiu daryti! Ar nesakiau, kad pradėsiu? 

— Nereikia ant manęs rėkti, — pasakė ji. 

— Aš nerėkiu. 

— Rėki. 

— Nerėkiu. 

— Ir dabar rėki. 

— Vaikai, vaikai! — įsiterpė Megė, apsimesdama, kad juokauja. 

Bet tik apsimesdama. 

Kartą Fiona po vaido pasičiupo kūdikį, išdrožė lauk ir visą 

naktį praleido pas seserį. Tiesą sakant, tai nebuvo vaidas, tik 
nesusipratimas: grupė grojo Baltimorės komercinės dalies klu- 
be, Fiona ketino, kaip visada, eiti kartu, bet Džesiui kėlė neri- 
mą, kad Leroi persišaldžiusi ir jos negalima palikti vienos. Fio- 
na pasakė, kad Megė ja puikiai pasirūpins, tačiau Džesis pareiš- 
kė, kad peršalusiam kūdikiui reikalinga motina, tada Fiona 
nusistebėjo, kad jis taip rūpinasi kūdikiu, bet nė kiek nesirūpi- 
na savo žmona, o Džesis pasakė... 

Taigi. 

Fiona išėjo ir grįžo tik rytą; Megė bijojo, kad ji išėjo visam 
laikui ir vargšui ligotam kūdikiui gresia mirtinas pavojus, nes tin- 
kamos slaugos iš Fionos nėra ko tikėtis. Matyt, ji visą laiką ketino 
juos palikti. Na, tik pažvelkit į jos muilinę! Ar ne keista, kad jau 
beveik metai ji du kartus per dieną nešasi į vonios kambarį vėžlio 
kiauto muilinę, „Eim“ dantų pastos tūbelę (Moranai nenaudoja 
tokios pastos!) ir dantų šepetuką plastmasiniame dėkle? Ir kad 
jos tualeto reikmenys vis dar tebelaikomi permatomame kelioni- 
niame vinilo lagamine ant komodos? Galima pamanyti, kad ji tik 
viešnia. Ji niekad neketino nuolat čia gyventi. 

— Eik jai iš paskos, — paliepė Megė, tačiau Džesis paklausė: 

— O kam)? Ji pirma trenkė durimis. 

Jis buvo darbe, kai kitą dieną Fiona sugrįžo išblyškusi, užtinu- 
siomis akimis. Jos nešukuotų plaukų sruogos įsivėlė į dirbtinio 
kailio apsiuvus ant striukės gobtuvo, o Leroi buvo nemokšiškai 
suvystyta į ryškiaspalvį saulutėmis nusėtą vilnonį šalį, veikiausiai 
priklausantį seseriai. 

Megės motina sakė tiesą: ši šeima smunka sulig kiekviena kar- 
ta. Smunka visapusiškai, ne tik profesiniu, ne tik išsilavinimo, bet 
ir vaikų auginimo bei namų ūkio tvarkymo požiūriu. („Kaip gali- 
ma taip smukti?“ — vėl prisiminė Megė.) Ponia Deili stovėjo prie 
miegančios Leroi, nepritariamai sučiaupusi lūpas. 

— Jie laiko kūdikį komodos stalčiuje? Palieka ją čia vieną, kai 
greta nėra tavęs ir Airos? Apie ką jie galvoja? Vis ta Fiona kalta. 
Žinai, Mege, ta Fiona tokia... Juk ji net ne iš Baltimorės! Tokios 


painioja kampanijas su kompanijomis! O kas čia per stūgavimas? 

Megė pakreipė galvą ir įsiklausė. 

— Grupė „Canned Heat“, — nusprendė ji. 

— Kendid? Aš neklausiu pavadinimo, aš noriu žinoti, kodėl 
skamba tokia muzika. Kai mano vaikai buvo maži, jie klausydavo 
Bethoveno ir Bramso. Aš jiems grojau visas Vagnerio operas! 

Taip, ir Megė iki šiol prisimena, kaip nuobodžiaudavo namus 
drebinant pompastiškam sunkiasvoriui Vagneriui. Ir savo nusivy- 
limą, kai pradėjusi pasakoti labai svarbią istoriją žodžiais: „Ema ir 
aš kažkaip...“, būdavo pertraukiama motinos: „Prašyčiau sakyti: 
„Ema ir aš kaip nors...“ Ji davė žodį niekad taip nesielgti su savo 
vaikais, geriau išklausyti, ką jie nori pasakyti, ir nesukti galvos dėl 
gramatikos. Nors jie, bent jau Džesis, nelabai nori ką nors sakyti. 

Galbūt ji smuko tyčia. Jei taip, Džesį vertėtų atsiprašyti. Gal- 
būt jis tik įgyvendina jos slaptą maišto planą, antraip — kas Ži- 
no? — gal būtų tapęs advokatu, kaip ponios Deili tėvas. 

Nieko nepadarysi, per vėlu. 

Leroi išmoko šliaužti ir iššliaužė iš komodos stalčiaus, o kitą 
dieną Aira parėjo namo nešinas lovyte. Tylėdamas surinko ją savo 
ir Megės miegamajame. Iylėdama Fiona žiūrėjo iš tarpdurio. Jos 


paakiai atrodė gelsvi ir nešvarus. 


Vieną rugsėjo šeštadienį visa šeima šventė Airos tėvo gimimo 
dieną. Megės rūpesčiu tapo tradicija visiems kartu praleisti gim- 
tadienį Pimliko hipodrome, nors tai reiškė, kad rėmų parduotu- 
vė bus uždaryta. Jie prisikraudavo baisybę užkandžių, ir kiekvie- 
nas gaudavo po dešimt dolerių totalizatoriui. Seniau visa šeima 
susigrūsdavo į Airos automobilį, tačiau dabar, žinoma, tai jau bu- 
vo neįmanoma. Šiais metais su jais važiavo Džesis ir Fiona (kurie 
prieš metus buvo išvykę medaus mėnesio), Leroi ir net Airos se- 
suo Džunė, nusprendusi ryžtis kelionei. Todėl Džesis pasiskolino 
furgoną, kuriuo jo grupė vežiojosi instrumentus. Ant šono mar- 
gavo „Įsuk katiną“, o „S“ buvo dryžuota kaip tigro uodega. Fur- 
gono gale jie sukrovė dengtas pintines su užkandžiais ir kūdikio 
maistu, tada nuvažiavo į parduotuvę pasiimti Airos tėvo ir seserų. 


Džunė vilkėjo įstrižai sukirptais rūbais, paprastai dėvimais, kai 

eidavo į miestą, ir nešėsi nesusiglaudžiantį skėtį, kuris, jai įlipus į 
vidų, sudarė šiokių tokių nepatogumų. O Dorė apsikabino savo 
„Hutzler“ palto dėžę, kuri sudarė dar daugiau nepatogumų. Ta- 
Čiau visi elgėsi geranoriškai, net Airos tėvas, visada sakydavęs, kad 
jau per senas švęsti gimtadienius. 

Diena buvo graži, iš pradžių vėsi, o paskui saulė švelniai sušildė 
ir kūną, ir sielą. Deizė spyrė visus dainuoti „Kemptauno arklių 
lenktynes“, o Airos tėvas šykščiai, droviai šypsojosi. Tokios turi 
būti šeimos, pamanė Megė. Autobuse, kuris vežė juos iš automo- 
bilių stovėjimo aikštelės ir kurį jie beveik užpildė pastatę ant tuš- 
čių sėdynių pintines su maistu ir krepšį su vystyklais, o praėji- 
me — sulankstomą vežimėlį, ji pajuto gailestį bendrakeleiviams, 
sėdintiems po vieną ar poromis. Atrodė, kad dauguma iš jų vyksta 
į darbą. Jie vilkėjo dalykiniais rūbais, iš griežtų veidų atrodė, kad 
turi aiškų tikslą, jie čia atvyko laimėti. Moranai atvažiavo švęsti. 

Jie užėmė visą tribūnos eilę, greta pastatę vežimėlį su Leroi. 
Paskui ponas Moranas, besididžiuojantis savo žiniomis apie ar- 
klius, nuėjo prie vejos kartu su Aira. Džesis susirado pažįstamą 
porą — vyriškį motociklininko apdaru ir liesą merginą elnio odos 
kelnėmis su kutais — ir išnyko drauge su jais; lošėjas jis buvo ne- 
koks. Moterys pradėjo rinktis arklius pagal jų vardų skambesį — 
šis būdas pasirodė nė kiek ne blogesnis už kitus. Megei patiko 
Begalinis Gailestingumas, tačiau Džunė nepritarė. Jos nuomone, 
tokiam arkliui trūksta kovingumo. 

Kadangi kūdikis, kuriam dygo dantys ar jį ištiko kokia panaši 
bėda, zirzė, jos pasiskirstė, kaip eiti prie lažybų langelio. Fiona su 
Airos seserimis nuėjo pirmoji, o Megė su Leroi ir Deize pasiliko. 
Kai anos sugrįžo, nuėjo Megė su Deize, Deizė davė begalę nau- 
dingų patarimų. Ji aiškino: 

— Reikia statyti du dolerius per vienerias lenktynes. Taip sau- 
giausia. 

Bet Megė atšovė: 

— Jei būčiau galvojusi apie saugumą, sėdėčiau namie. — Ir pa- 
statė visus dešimt dolerių už ketvirtą numerį. (Seniau ginčydavosi 


su šeima, girdi, visiems reikia sudėti pinigus į krūvą ir drožti tie- 

siai prie ne mažiau kaip penkiasdešimties dolerių langelio, pavo- 
jingos ir jaudinančios vietos, prie kurios ji taip ir neprisiartino, 
tačiau dabar žinojo, kad neverta sukti galvos.) Pakeliui jos susidū- 
rė su Aira ir jo tėvu, aptarinėjančiais statistikos duomenis. Zokė- 
jų svoris, jų ankstesnės lenktynės, geriausias arklių laikas ir bėgi- 
mo takas, kuriame jiems labiausiai sekasi, — jei tokie dalykai svar- 
būs, pakalbėti tikrai yra apie ką. Megė pastatė savo dešimt dolerių 
ir nuėjo, o Deizė prisidėjo prie vyrų, visi trys stovėjo ir svarstė. 

— Šitas vaikas mane pribaigs, — pasakė Fiona, kai Megė sugrįžo. 
Leroi aiškiai nenorėjo, kad ją nešiotų, ir veržėsi ant žemės, nusė- 
tos alaus skardinių kamščiais ir nuorūkomis. Dorė, iš kurios tikė- 
tasi pagalbos, buvo atsidariusi savo dėžę ir tvarkingai dėliojo gu- 
minukus nuo vieno suolo galo iki kito. Megė tarė: 

— Duok man ją, vargšytę. — Ir nusinešė Leroi prie užtvaros 
pasigrožėti arkliais, kurie kaip tik rinkosi prie starto vartų ir nera- 
miai, manieringai mindžikavo. — Ką sako arkliai? — paklausė Me- 
gė. — I-ha-ha! — atsakė pati. Sugrįžo Aira ir tėvas, vis dar ginčyda- 
miesi — dabar dėl neoficialios informacijos lentelės, kurią ponas 
Moranas nusipirko iš kažkokio bedančio. 

— Kuriuos jūs išsirinkote? — paklausė Megė. 

— Čia nesirenkama, Mege, — pataisė ją Aira. Arkliai pasileido 
bėgti; atrodė kažkokie keisti, it Žaisliniai. Jie prašvilpė pro šalį, 
garsas jai priminė vėjuje besiplakančią vėliavą. Ir lenktynės pasi- 
baigė. 

— Kaip greitai! — sielojosi Megė. Ji negalėdavo atsikvošėti, kad 
viskas įvyksta taip greitai, beveik nėra ko žiūrėti. — Tiesą pasakius, 
„žiūrėdamas beisbolą, geriau jauti laiką, — pasakė kūdikiui. 

Švieslentėje įsižiebė rezultatai: ketvirto numerio niekur nebu- 
vo matyti. Megei savotiškai palengvėjo. Daugiau nebereikės rink- 
tis. Tiesą sakant, vienintelis kažką pešęs buvo ponas Moranas. Jis 
išlošė šešis dolerius, pastatęs už aštuntą numerį, kurį rekomen- 
davo neoficialios informacijos lentelė. 

— Matai? — paklausė jis Airą. 

Deizė nestatė už nieką; ji taupė lenktynėms, apie kurias dau- 


giau išmanvs. 


238  ANNE TYLĖR 


Megė padavė kūdikį Deizei ir išvyniojo pietus. 

— Turime kumpio su rugine duona, kalakutienos su balta, kep- 
tos jautienos su kvietine, — pranešė ji. — Dar mišrainės su vištie- 
na, kimštų kiaušinių, bulvių mišrainės ir kopūstų salotų. Persikų, 
šviežių braškių ir melionų. Neužmirškite palikti vietos gimtadie- 
nio tortui. — Kaimynai maumojo čia pat, hipodrome nusipirktą 
šlamštą. Jie smalsiai spoksojo į pintines, kurių kiekvieną Deizė 
buvo išklojusi languotu krakmolytu audeklu, suklostytu palei kraš- 
tus. Megė išdalijo servetėles. 

— Kur Džesis? — paklausė ji, akimis ieškodama jo minioje. 

— Neturiu supratimo, — atšovė Fiona. Kažkodėl Leroi vėl at- 
sidūrė jos rankose. Fiona piktai kratė vaiką, prispaudusi prie 
peties, o Leroi raukėsi ir niurzgė. Na, Megė numanė, kad taip 
bus. Kas gi taip smarkiai supa vaiką? Negi Fiona iki šiol to neži- 
no? Instinktyviai nejaučia? Megė pajuto, kaip iš susierzinimo 
nudiegė juosmenį. Tiesą sakant, ją siutino ne tiek Fiona, kiek 
neramus, nelygus Leroi „eee“. Jei Megė nebūtų dėliojusi po- 
pierinių lėkščių, pati būtų paėmusi vaiką, tačiau dabar galėjo tik 
patarinėti. 

— Paguldvk ją į vežimėlį, Fiona. Gal užmigs. 

— Nei užmigs, nei ką, išlips, ir tiek, — pasakė Fiona. — Oi, kurgi 
Džesis? 

— Deize, eik ieškoti brolio, — paliepė Megė. 

— Negaliu, aš valgau. 

— Vis tiek eik. Viešpatie, negaliu visko viena aprėpti. 

— Ar aš kalta, kad jis su savo bukais draugeliais kažkur nusibas- 
tė? — paklausė Deizė. — Aš tik pradėjau valgyti sviestainį. 

— Paklausyk, jaunoji panele... Aira? 

Tačiau Aira su tėvu vėl nudrožė prie lažybų langelių. Megė tarė: 

— Oi, dėl... Dore, ar negalėtum eiti pasidairyti Džesio? 

— Bet juk aš dėlioju saldainėlius, — paaiškino Dorė. 

Guminukai buvo išdėlioti išilgai visos jų eilės kaip nepertrau- 
kiama taškučių linija. Dėl to nė vienas negalėjo sėstis. Žmonės 
kitame gale stabtelėdavo ketindami atsisėsti, bet pamatydavo sal- 


dainius ir eidavo toliau. Už nugaros giedrame ramiame ore nuai- 

dėjo trimitas, tačiau Megė, stovėdama veidu į tribūną, toliau dai- 
rėsi minioje Džesio. Staiga Džunė alkūne nubraukė kelis Dorės 
guminukus ir atsisėdo abiem rankom spausdama skėtį. 

— Mege, — sušnibždėjo ji, — aš staiga pasijutau, nežinau, nė kaip 
pasakyti... 

— Giliai įkvėpk, — gyvai atsakė Megė. Kartais Džunei taip užei- 
davo. — Prisimink, kad čia apsimeti kažkuo kitu. 

— Regis, aš nualpsiu, — tarė Džunė, ir nei iš šio, nei iš to jos 
smailiakulnės basutės pakežėjo, o pati kaip ilga išsitiesė ant suolo. 
Skėčio ji nepaleido iš rankų, jis kyšojo jai iš krūtinės, lyg būtų iš 
ten išaugęs. Dorė sutrikusi trepinėjo aplink ją, stengdamasi at- 
gauti kuo daugiau guminukų. 

— Deize, ar ten prie tų žmonių ne tavo brolis? — paklausė 
Megė. 

Deizė paklausė: „Kur?“, bet Fiona buvo greitesnė. Ji apsisuko 
ir tarė: 

— Žinoma, jis. — Tada suklykė: — Džesi Moranai! Pajudink su- 
binę, drožk čia! 

Jos balsas buvo plonas ir šaižus. Visi sužiuro. Megė pasakė: 

— Na, aš ne... 

— Ar girdi? — suspigo Fiona, o Leroi įsiraudojo kaip reikiant. 

— Nėra reikalo rėkti, Fiona, — tarė Megė. 

— Ka? — atsigręžė Fiona. 

Ji įtūžusi žiūrėjo į Megę, nepaisydama klykiančio kūdikio. Tą 
valandėlę Megė troško tik dingti iš čia. (Piktų moterų vaizdas ją 
tiesiog paralyžiuodavo.) Tuo tarpu Džesis, negalėjęs neišgirsti sa- 
vo vardo, pradėjo irtis per minią jų pusėn. 

— Štai ir jis ateina! — pranešė Megė. 

— Gal neleisit man rėkti ant nuosavo vyro? — paklausė Fiona. 

Ji rėkė net dabar. Teko norint perrėkti kūdikį. Leroi veidelis 
išraudo, drėgnų plaukų kuokštai prilipo prie kaktos. Atvirai kal- 
bant, ji atrodė bjauriai. Megė panoro pasitraukti nuo šio būrelio, 
apsimesti, kad jie neturi su ja nieko bendro; tačiau prisivertė ne- 
rūpestingai ištarti: 


— Ne, aš tik norėjau pasakyti, kad jis nelabai toli nuo mūsų... 

— Nieko panašaus, — pareiškė Fiona, per stipriai suspausdama 
kūdikį. — Bandot mums vadovauti, kaip visada, bandot tvarkyti 
mūsų gyvenimą. 

— Ne, Fiona, iš tiesų... 

— Kas atsitiko? — priėjęs gyvai paklausė Džesis. 

— Mama susivaidijo su Fiona, — paaiškino Deizė ir dailiai atsi- 
kando sviestainio. 

— Mes nesusivaidijom! — sušuko Megė. — Aš tik patariau... 

— Vaidas? — paklausė Aira. — Koks? 

Jis su ponu Moranu staiga atsidūrė tarpe už Džesio. 

— Kas čia darosi? — paklausė jis Leroi klyksmų fone. 

Megė jam paaiškino: 

— Nieko nesidaro! Dėl Dievo, aš tik pasakiau... 

— Negi jūsų, žmonės, nė valandėlės negalima palikti likimo va- 
liai? — paklausė Aira. — O Džunė kodėl šitaip guli? Taip greitai 
pasidarė galas žino kas! 

Nesąžininga, neteisinga. Pasiklausius jo, galima pamanyti, kad 
jos kasdien šitaip riejasi. Galima pamanyti, kad pats Aira — kandi- 
datas Nobelio taikos premijai gauti. 

— Jei nori žinoti, — išpyškino Megė, — aš tiesiog stovėjau Čia ir 
dirbau savo darbą... 

— Kiek jus pažįstu, niekad nesugebėjot nekišti nosies, kur ne- 
reikia, — pareiškė Fiona. 

— Apsiramink, Fiona, — tarė Džesis. 

— O tu? — suspigo Fiona, atsisukdama į jį. — Manai, kad čia 
mano vienos vaikas? Prašom paaiškinti, kodėl aš amžinai turiu su 
ja sėdėti, o tu bastaisi su draugužiais! 

— Kokie gi čia draugužiai, tik šiaip... 

— Jis su jais gėrė, — sušnibždėjo Deizė, įbedusi akis į sviestainį. 

— Ir kas čia tokio, — atšovė Džesis. 

— Gėrė iš sidabrinio plokščio butelio, kuris buvo tos merginos. 

— Na, ir kas, panele šventeiva? 

— Paklausykit, — tarė Aira, — valandėlę prisėskim ir atsipeikė- 
kim. Mes žmonėms užstojam vaizdą. 


Jis atsisėdo duodamas pavyzdį. Tada dirstelėjo sau už nugaros. 

— Mano guminukai! — pasiskundė Dorė. 

— Negalima čia palikti saldainiukų, Dore. Nebėra vietos nė kur 
atsisėsti. 

— Tu išvartei mano guminukus! 

— Aš turbūt vemsiu, — pasakė Džunė skėčio virbams. 

Leroi taip įsiklykė, kad sunkiai gaudė kvapą. 

Aira vėl atsistojo, nusivalė kelnių užpakalį ir prabilo: 

— Paklausykit, žmonės... 

— Ar nesiliausit vadinęs mūsų žmonėmis? — pasiteiravo Fiona. 

Aira apstulbęs nutilo. 

Megė pajuto, kad kažkas timptelėjo jai už rankovės, ir atsisuko. 
Tai buvo ponas Moranas, kažkaip sugebėjęs atsidurti jai už nuga- 
ros. Jis atkišo bilietą. Sr 

— Ką? — paklausė ji. Ė 

— Aš laimėjau. 

— Ką laimėjot? 

— Paskutines lenktynes! Mano arklys atbėgo pirmas. 

— A, lenktynės, — nutęsė ji. — O, juk tai... 

Tačiau jos dėmesys vėl nukrypo į Fioną, pyškinančią skriau- 
dų sąrašą, kurį ji, rodos, visus šiuos mėnesius sudarinėjo pa- 
teikti Džesiui. 

—...iš pat pradžių žinojau, kad būsiu kvailė, jei tekėsiu už tavęs, 
ar aš nesakiau? Bet tu taip užsidegei, ir su savo žindukais, daktaru 
Spoku ir... 

Žmonės tribūnoje už jų nugaros pabrėžtinai žiūrėjo į kitą pusę, 
tačiau reikšmingai susižvalgydavo ir vogčiom šyptelėdavo. Mora- 
nai buvo gera pramoga. To Megė nebegalėjo pakęsti. 

— Klausykit, ar negalim susėsti? 

—...garsiuoju lopšiu, — varė savo Fiona, — kurio tu nė nepradė- 
jai daryti, nors pažadėjai, prisiekei man... 

— Aš niekad tau neprisiekinėjau! Iš kur ištraukei šitą nesągmonę 
apie lopšį? 

— Tu man prisiekei Biblija, — pareiškė Fiona. 

— Visagalis Dieve! Na, gal man ir buvo kada toptelėję padaryti 
lopšį, bet būčiau beprotis, jei ketinčiau įgyvendinti šią mintį. Aiš- 

kiai matau, kaip tėtušis kritikuoja kiekvieną trinktelėjimą plaktu- 
ku užsimindamas, koks aš beviltiškas vėpla, o tu jam, kertu lažy- 
bų, kaip visada pritari, kol galų gale mane sudorojat. Kuriems 
velniams man leistis jodomam! 

— Bet juk medienos nupirkai, teisybė? 

— Kokios medienos? 

— Nupirkai tokių ilgų medinių strypų. 

— Strypų? Lopšiui? Jokių strypų aš nepirkau. 

— Tavo motina man sakė... 

— Kam man reikia strypų darant lopšį? 

— Ji man sakė, kad tai virpstai. 

Abudu sužiuro į Megę. Ir atsitik tu man taip, kad vaikas būtent 
tą akimirką nutilo ir žagsėdamas giliai įkvėpė. Iš garsiakalbio su- 
griaudėjo kažkieno bosas, pranešdamas, kad Neteisėtas Pasisavi- 
nimas išbrauktas iš sąrašo. 

Aira atsikrenkštė ir tarė: 

— Kalbi apie tvirtinimo strypus? Jie buvo mano. 

— Ne, Aira, — suaimanavo Megė, nes dar tikėjo, kad viską gali- 
ma užglostyti, jei jis neužsispirs išaiškinti kiekvienos nykios smul- 
kmenos. — Tai buvo lopšio virpstai, — pasakė ji Džesiui. — Tu jau 
turėjai brėžinius. Tiesa? 

— Kokius brėžinius? Aš tik pasakiau... 

— Jei teisingai atsimenu, — nuobodžiai dudeno jį pertraukęs 
Aira, — tuos strypus pirkau džiovyklai, kurią pastačiau užpakali- 
niame prieangyje. Jūs visi matėte tą džiovyklą. 

— Džiovyklą, — pakartojo Fiona, tebežiūrėdama į Megę. 

— Na, tai kas, — tarė Megė, — šitas ginčas dėl lopšio baisiai 
kvailas, ar ne? Maždaug kaip bevertis vėrinys, dėl kurio po laido- 
tuvių riejasi giminaičiai. Tai tik... Be to, Leroi jau net nebereikia 
lopšio! Ji turi dailią lovytę, kurią nupirko Aira. 

Leroi vis dar tylėjo, žagsėjo ir įdėmiai žiūrėjo į Megę. 

— Aš už tavęs ištekėjau dėl to lopšio, — pasakė Fiona Džesiui. 

— Bet juk tai tiesiog juokinga! — tarė Megė. — Dėl lopšio! Dar 
negirdėjau tokios... 

— Užtenka, Mege, — tarė Aira. 

Ji nutilo pražiota burna. 

— Jei tekėjai už Džesio dėl lopšio, — paaiškino Aira Fionai, — 
smarkiai klydai. 

— Oi, Aira! — šūktelėjo Megė. 

— Užsičiaupk, Mege. Ji neturėjo teisės tau taip sakyti, — pasakė 
Aira Fionai. — Megė turi vieną silpnybę: tiki, kad galima keisti 
kitų žmonių gyvenimą. Ji mano, kad žmonės, kuriuos myli, geres- 
ni, negu yra iš tikrųjų, todėl pradeda keisti aplinką, kad ši atitiktų 
jos požiūrį į juos. 

— Čia nėra nė lašo teisybės, — pareiškė Megė. 

— Tačiau reikia pripažinti, — ramiai kalbėjo Aira Fionai, — kad 
Džesis nesugeba nieko užbaigti, net paprasčiausio lopšio. Turi kaž- 
kokią kliaudą: žinau, kad jis mano sūnus, tačiau turi kažkokią kliau- 
dą, ir galėtum su tuo susitaikyti. Jam trūksta ištvermės. Prieš mė- 
nesį jį išmetė iš darbo, o jis kasdien valkiojasi su draugais, užuot 
ieškojęs kito. 

Megė su Fiona drauge ištarė: 

— Ką? 

— Paaiškėjo, kad jis nebaigęs mokyklos, — paaiškino joms Aira. 
Ir pridūrė, lyg pavėluotai prisiminęs: — Ir dar jis susitikinėja su 
kita mergina. 

Džesis pasišiaušė: 

— Apie ką tu kalbi? Ta mergina tik draugė. 

— Jos vardo aš nežinau, — toliau kalbėjo Aira, — tačiau ji pri- 
klauso roko grupei „Į bėdą patekusios mažytės“. 

— Mes tik geri draugai, sakau tau! Tai Deivo mergina! - 

Atrodė, kad Fiona padaryta iš porceliano. Jos veidas mirtinai 
išbalo ir sustingo, lėliukės virto juodais taškučiais. 

— Jei tu visą laiką žinojai, — užsipuolė Airą Megė, — kodėl nieko 
nesakei? 

— Nemaniau, kad būtų teisinga. Matai, aš nepritariu bandy- 
mams keisti kitų žmonių pasaulį, — tarė Aira. Paskui (Megė jo jau 
beveik neapkentė) jo veidas ištįso ir jis nuvargęs susmuko ant suo- 
lo. — Dabar irgi nereikėjo to daryti, — pasakė. 

Jis nušlavė visą krūvą guminukų, tačiau Dorė, gebanti pajusti 
nuotaiką, tik tylom pasilenkė jų surinkti. 

Fiona ištiesė ranką. 

— Duok man raktus, — tarė Džesiui. 

— Ką? 

— Furgono raktus. Atiduok. 

— Kur tu važiuosi? — paklausė ją Džesis. 

— Nežinau! Iš kur aš galiu žinoti? Tiesiog turiu dingti iš Čia. 

— Fiona, aš kalbėjausi su ta mergina tik todėl, kad ji nelaiko 
manęs asilu kaip visi kiti. Patikėk manim, Fiona. 

— Raktus, — pakartojo Fiona. 

— Duok juos jai, Džesi, — liepė Aira. 

— Bet... 

— Mes parvažiuosim autobusu. 

Džesis įkišo ranką į užpakalinę džinsų kišenę. Ištraukė ryšelį 
raktų, prikabintų prie mažučio juodo guminio sportbačio. 

— Tai ar būsi namie? A? — paklausė. 

— Neturiu supratimo, — atšovė Fiona ir išplėšė raktus jam iš 
rankos. 

— O kur būsi? Pas seserį? 

— Kur nors. Ne tavo reikalas. Nežinau kur. Noriu gyventi savo 
gyvenimą, — pasakė ji. 

Aukščiau ant klubo kilstelėjo kūdikį ir nudrožė palikusi krepšį 
su vystyklais, vežimėlį ir popierinę pietų lėkštę, ant kurios grau- 
džiai pilkėjo bulvių mišrainė. 

— Atsikvošės, — paguodė Džesį Megė. Paskui pridūrė: — Aš tau 
už tai niekad nedovanosiu, Aira Moranai. 

Pajuto, kad ją vėl timptelėjo už rankovės, ir atsisuko. Airos tė- 
vas tebelaikė bilietą. 

— Teisingai padariau nusipirkęs neoficialios informacijos len- 
telę, — tarė jis. — Ką Aira išmano apie neoficialios informacijos 
lenteles? 

— Nieko, — įtūžo Megė ir vėl pradėjo vynioti į popierių Fionos 
sviestainį. 

Iš visų pusių girdėjo kuždantis, nelyginant tvenkiniu sklistų van- 
dens raibuliai. 


— Ką jis pasakė? 

— Neoficialios informacijos lentelė. 

— Ką ji pasakė? 

— Nieko. 

— Kažką pasakė, aš mačiau, kaip krutino lūpas. 

— Ji pasakė: „Nieko“. 

— Bet man pasirodė, kad mačiau... 

Megė atsitiesė ir pažvelgė į žmones, sėdinčius ant suolų. 
— Aš pasakiau: „Nieko“, štai ką pasakiau! — aiškiai išrėkė. 
Kažkas giliai įkvėpė. Visi nusuko akis į šalį. 


Aira dažnai stebėdavosi, kaip sukvailėja žmonės, norėdami kuo 
nors patikėti. (Jis turėdavo omeny Megę.) Jis taip pasakė, Megei 
pagrasinus paduoti į teismą policijos departamentą, kai girtas Dže- 
sis buvo suimtas už chuliganizmą. Jis taip pasakė išgirdęs ją saiks- 
tantis, kad „Įsuk katiną“ groja geriau už „Bitlus“. Ir jis taip pasa- 
kė, kai ji nenorėjo patikėti, jog Fiona išėjo visam laikui. 

Vakare po tų arklių lenktynių Megė sėdėjo su Džesiu iki išnak- 
tų, apsimetusi, kad mezga, nors viską, ką numezgė, teko išardyti. 
Džesis barbeno pirštais į krėslo ranktūrį. 

— Ar negali nors kiek pasėdėti ramiai? — paklausė Megė ir pri- 
dūrė: — Pamėgintum dar kartą paskambinti seseriai. 

— O Dieve, mėginau jau tris kartus. Jos, matyt, nekelia ragelio. 

— Tai gal nueitum. 

— Bus dar blogiau, — tarė Džesis. — Daužysiu į duris, o jos klau- 
sysis pasislėpusios viduj. Kertu lažybų, kad juoksis žvilgčiodamos 
viena į kitą ir vartydamos akis. 

— Jos taip nedarys! 

— Reikia grąžinti Deivui furgoną, — tarė Džesis. 

Jis pakilo eiti. Megė nebandė jo sulaikyti, nes spėjo, kad jis 
slapčia išsiruošė pas Fionos seserį. 

Furgonas stovėjo prieš namą, kai jie grįžo iš Pimliko. Valandėlę 
visi su palengvėjimu manė, kad Fiona namie. Ir raktai gulėjo ant 
knygų lentynos tuojau už durų, kur namiškiai visada palikdavo 
raktus, pirštines be poros ir raštelius, kada grįš. Tačiau Fiona raš- 
telio nepaliko. Nepaklota lova kambaryje, kuriame ji gyveno su 

Džesiu, atrodė kaip sušalusi. Regis, kiekviena patalo raukšlė su- 
kietėjo. Megės ir Airos kambary tuščia stovėjo apleista lovytė. Ta- 
Čiau ji negalėjo išeiti visam laikui. Niekas nebuvo supakuota, nie- 
ko netrūko. Net Fionos kelioninis lagaminas su tualeto reikme- 
nimis tebestovėjo ant komodos. 

— Žiūrėk, — pasakė Megė Džesiui, nes matė, kad šis irgi sune- 
rimęs, ir parodė į lagaminą. 

— A, tikrai, — atkuto jis. 

Ji perkirto koridorių, įėjo į vonią ir pamatė įprastą guminių 
antyčių ir vilkikų laivyną. 

— Oi jūs, — laiminga pasakė. 

Išlindusi iš vonios, dar kartą praėjo pro Džesio kambarį ir pa- 
matė, kad jis stovi priešais komodą prisimerkęs ir sukišęs nosį į 
Fionos muilinę. Puikiai jį suprato. Kvapai primena žmogų geriau 
negu vaizdai, negi ji to nežino? 

Naktis slinko, o Džesis vis negrįžo, ir ji nusprendė, kad jis su- 
radęs Fioną. Matyt, jie meiliai šnekučiuojasi. Ji išardė visas krei- 
vai numegztas eiles, suvijo siūlus į kamuolį ir nuėjo gulti. Tamsoje 
Aira sumurmėjo: 

— Džesis grįžo? 

— Ne, Fiona irgi ne, — atsakė ji. 

— A, Fiona, — tarė jis. — Fiona išėjo visam laikui. 

Staiga jo balsas suskambo aiškiai. Taip kalbama per sapną, 
užtat žodžiai pasirodė pranašiški ir neatšaukiami. Megė pyk- 
telėjo. Jam lengva kalbėti! Jis gali nė nemirktelėjęs atsižadėti 
žmogaus. 

Jai pasirodė labai reikšminga, kad Airos supratimas apie pra- 
mogas apsiriboja storomis nuobodžiomis knygomis apie vyrus, 
vienus plaukiančius per Atlantą. 

Tačiau jis pasirodė teisus: rytą Fionos vis dar nebuvo. Džesis 
nulipo pusryčių tokiu pat suglumusiu veidu. Megė labai nenorėjo 
klausti, tačiau galų gale neištvėrė: 

— Sūneli? Ar radai ją? 

— Ne, — nukirto jis ir paprašė apelsinų džemo tokiu balsu, kad 


daugiau klausinėti nesinorėjo. 

Mintis apie nusikaltimą jai toptelėjo tik po pietų. Ir kaip jie 
nepagalvojo? Žinoma: keliaujantis su kūdikiu žmogus kaip Fiona 
niekad nebūtų palikęs krepšio su vystyklais, vežimėlio, rausvo plast- 
masinio mokomojo puoduko, iš kurio Leroi mėgo gerti sultis. 
Matyt, kas nors pagrobė jas, o gal dar blogiau: nušovė per susirė- 
mimą gatvėje. Reikia tuoj pat pranešti policijai. Apie tai ji prasi- 
tarė Airai, svetainėje skaitančiam sekmadienio laikraštį. Aira net 
akių nepakėlė. 

— Neprisivirk košės, Mege, — tyliai pasakė. 

— Košės? 

— Ji išėjo savo noru. Netrukdyk policijai. 

— Aira, jaunos mamos neišeina iš namų pasiėmusios tik rankinę. 
Jos susirenka daiktus. Joms tenka tai padaryti! Pagalvok, — kalbėjo 
ji. — Prisimink, ką ji pasiėmė keliaudama į Pimliką, kuris panosėje! 
Žinai, ką aš spėju? Spėju, kad ji grįžo, pastatė furgoną, nusinešė 
Leroi į bakalėjos parduotuvę nupirkti sausainių, rekomenduojamų, 
kad lengviau prasikaltų dantys, ir pakliuvo tiesiai kažkokiems plėši- 
kams į rankas. Juk skaitei, kad plėšikai dažniausiai ima įkaitais mo- 
teris ir vaikus! Taip paveikiau. Tai duoda rezultatų. 

Aira išsiblaškęs žvelgė į ją per laikraščio viršų, lyg ji menkai jį 
tedomintų. 

— Juk ji net savo muilą paliko! Dantų šepetuką! — pasakė ji. 

— Kelioninį lagaminą, — pridūrė Aira. 

— Taip, ir jei ji išėjo savo noru... 

— Kelioninį lagaminą, Mege, kokiu naudotųsi viešbutyje. Ta- 
čiau dabar ji, nežinau, ar pas motiną, ar pas seserį, kur likęs jos 
turtas, taigi kelioninio lagamino jai nereikia. 

— Eik, nesąmonė, — pareiškė Megė. — Pažiūrėk į jos spintą. Ji 
pilna rūbų. 

— Esi tuo įsitikinusi? 

— Žinoma. Ją patikrinau pirmiausia. 

— Esi įsitikinusi, kad nieko netrūksta? Jos mėgstamiausio megz- 
tinio? Striukės, kuri jai taip patinka? 

Valandėlę Megė svarstė. Paskui atsistojo ir nuėjo koridorium į 


Džesio kambarį. 

Džesis apsirengęs gulėjo ant lovos, sunėręs rankas už galvos. 
Dirstelėjo į ją, kai ji įėjo. 

— Atleisk, kad valandėlę sutrukdysiu, — pasakė ir atidarė sieni- 
nės spintos duris. 

Viduje iš tiesų kabojo Fionos drabužiai, tačiau nebuvo striukės 
ir didelio dryžuoto chalato, kurį ji mėgo vilkėti namie. Kabojo tik 
du ar trys sijonai (sijonų ji beveik niekad nenešiojo), kelios palai- 
dinės ir raukta suknelė, kuri, anot Fionos, storinanti ją. Megė 
apsisuko ir nuėjo prie Fionos komodos. Džesis stebėjo ją nuo 
lovos. Ji ištraukė stalčių ir rado vienerius džinsus (dirbtinai išblu- 
kintus, tai dabar jau nemadinga), po jais du megztinius aukštu 
kaklu, likusius nuo praėjusios žiemos, o dugne — nėščiosios kel- 
nes su guminiu antsiuvu priekyje. Panašu į archeologinio kasinė- 
jimo sluoksnius. Megei valandėlę pasivaideno, kad jei kapstysis 
toliau, suras sirgalių lyderės megztinius, paskui mokyklines pri- 
juostes, galop Fionos šliaužtinukus. Ji suglostė rūbus ir uždarė 
stalčių. 

— Bet kur ji galėtų būti? — paklausė Džesį. 

Ilgą laiką atrodė, kad jis neketina atsakyti. Bet pagaliau burb- 
telėjo: 

— Veikiausiai pas seserį. 

— Sakei, kad jos ten neradai. 

— Aš ten nėjau. 

Ji apgalvojo tuos žodžius. Paskui atsiduso: 

— Oi, Džesi. 

— Terauna mane velnias, jei elgsiuos kaip bukagalvis. 

— Džesi, vaikeli... 

— Jei reikės ją maldauti, geriau verstis be jos, — tarė jis. 

Nusisuko veidu į sieną ir baigė pokalbį. 

Fionos sesuo paskambino po kokių dviejų ar trijų dienų. Ji 
tarė: „Ponia Moran?“ tuo šaižiu balsu, kurį Megė iškart atpažino. 

— Čia Kristelė Staki, — tarė ji, — Fionos sesuo. 

— O taip! 

— Norėčiau žinoti, ar dar valandėlę būsit namie, kad galėtume 


atvažiuoti paimti jos daiktų. 

— Taip, žinoma, atvažiuokite tuojau pat, — tarė Megė. Mat pasi- 
taikė, kad ir Džesis buvo namie — vėl gulėjo ant lovos. Ji nuėjo jo 
ieškoti, kai tik padėjo ragelį. 

— Skambino Fionos sesuo, — tarė ji. — Kristina? 

Jis dirstelėjo į ją. 

— Kristelė, — pataisė. 

— Kristelė. Jos atvažiuoja daiktų. 

Jis iš lėto atsisėdo ir nuleido kojas nuo lovos krašto. 

— Aš eisiu apsipirkti, — pasakė Megė. 

— Ką? Ne, palauk. 

— Jūs būsite namie vieni. 

— Palauk, neik. Kaip aš... Gal mums tavęs reikės. 

— Reikės manęs? Kam? 

— Nenoriu jai pasakyti ko nors ne taip, — tarė jis. 

— Sūneli, neabejoju, kad nepasakysi. 

— Prašau, mama. 

Taigi ji pasiliko, bet nuėjo į savo kambarį, kad nesimaišytų po 
kojom. Jos kambarys buvo namo priekinėje dalyje, todėl kai pri- 
važiavo automobilis, ji galėjo atitraukusi užuolaidą pažiūrėti, kas 
atvažiavo. Kristelė ir raumeningas vyrukas, be abejonės, garsusis 
jaunikis, kurį nuolat minėdavo Fiona. Štai ką turėjo omeny Kris- 
telė, sakydama „mes“; Fionos niekur nesimatė. Megė paleido 
užuolaidą. Girdėjo, kaip skamba varpelis prie durų; girdėjo, kaip 
Džesis šūkteli:“Einu!“ ir lekia šokinėdamas per du laiptelius iš 
karto. Paskui, po valandėlės, išgirdo neilgai trukusį murmesį. Vėl 
trinktelėjo durys. Jis paspyrė jas, ar ką? Ji dar kartą kilstelėjo užuo- 
laidą ir įsižiūrėjo, tačiau pamatė ne svečius, o Džesį nuskuodžian- 
tį šaligatviu ir pakeliui besivelkantį juodos odos švarką. Pirmo 
aukšto koridoriuje Kristelė šūktelėjo: 

— Ponia Moran? — Jos balsas buvo nebe toks šaižus, klausiamas. 

— Minutėlę, — atsiliepė Megė. 

Kristelė su draugu atsivežė kartoninių dėžių iš alkoholinių gė- 
rimų parduotuvės, ir Megė padėjo jas prikrauti. Ar bandė padėti. 
Nukabino nuo pakabos palaidinę ir pamažu, apgailestauudama su- 


lankstė, tačiau Kristelė tarė: 

— Galite tas palaidines atiduoti labdarai. Fiona liepė man pa- 
likti sintetiką. Dabar ji vėl gyvena namie, o jos spintoje vietos 
nedaug. 

Megė tarstelėjo: „A...“ ir atidėjo palaidinę į šalį. Pajuto, kaip ją 
nutvilkė pavydas. Ar nebūtų nuostabu pasilikti iš tiesų gerus, ko- 
kybiškus, natūralius daiktus ir išmesti visus kitus? Kristelė su drau- 


gu išvažiuodami paliko tik skudurus. 


Paskui Džesis susirado darbą garso įrašų parduotuvėje ir tiek 
nebesivoliojo ant lovos; o Deizė ir sužavėtos mergytės grįžo pas 
Ponią Tobulybę. Megė vėl liko viena. Nebebuvo nei paskalų, nei 
įvykių, nei žinių apie kitų šeimų gyvenimą, kurių gali suteikti vai- 
kai. Tada ji ir pradėjo slapčiom važinėti į Kartvilą, nors tos kelio- 
nės pasitenkinimo neatnešė; o kartais po darbo ryždavosi geriau 
nueiti į rėmų parduotuvę, negu sėdėti tuščiuose namuose. Tačiau 
tada svarstydavo, ko atėjusi, nes Aira paprastai būdavo per daug 
užsiėmęs, kad plepėtų su ja, be to, sakydavo jis, ir taip po poros 
valandų būsiąs namie. Ko ji Čia trainiojasi? 

Taigi ji lipdavo laiptais į jo tėvo kambarius ir kurį laiką klausy- 
davosi, kaip seserys pasakoja paskutinę muilo operą arba tėvas 
vardija savo ligas ir skaudulius. Be vadinamosios silpnos širdies, 
poną Moraną kankino artritas, o jo regėjimas silpo. Vis dėlto jam 
jau buvo aštuoniasdešimt su viršum. Tos šeimos vyrai paprastai 
vaikų prasimanydavo taip vėlai, kad kai ponas Moranas kalbėdavo 
apie savo prosenelį, turėdavo omeny aštuonioliktame amžiuje gi- 
musį žmogų. Anksčiau Megė to nebuvo pastebėjusi, tačiau dabar 
tai kėlė šiurpą. Kokia kretančių senių aplinka ją supa! Rytais pen- 
sionas, popiet Moranai, vakarais Aira, dėliojantis pasiansą... Ji tvir- 
čiau susisupo į megztinį ir suaičiojo išgirdusi apie sutrikusį šešuro 
virškinimą. 

— Galėdavau viską valgyti, — pasakė jis jai. — Kas dabar pasi- 
darė? 

Įdėmiai žiūrėjo į ją blausiomis akimis, lyg tikėtųsi atsakymo. 
Pastaruoju metu jo apatiniai vokai apsunko ir susiraukšlėjo; kas- 


met vis aiškiau matėsi senelės irokėzės bruožai. 

— Rona nė nejįtarė, — pasakė jis Megei. Rona buvo Airos moti- 
na. — Ji mirė šito nepatyrusi. Taip ir nesužinojo, kas yra raukšlės, 
susukti, girgždantys sąnariai, rėmuo. 

— Taip, bet ji patyrė kitokių skausmų, — priminė jam Megė. — 
Gal dar baisesnių. 

— Lyg nebūtų gyvenusi tikro gyvenimo, — kalbėjo jis, nesiklau- 
sydamas jos. — Noriu pasakyti — viso gyvenimo, jo pabaigoje ap- 
ninkančių negalių ir bėdų. 

Jo balsas skambėjo irzliai, lyg žmona būtų išvengusi atpildo už 
kažkokį nedorą darbą. Megė vėl suaičiojo ir patapšnojo jam ran- 
ką. Jai pasirodė, kad jei būtų palietusi erelio koją, būtų pajutusi tą 
patį. 

Galų gale ji vėl nulipdavo apačion pas Airą, įkalbėdavo jį užda- 
ryti parduotuvę keliom minutėm anksčiau ir palydėti ją namo. Jis 
plumpsėdavo greta lyg tamsioje migloje, o žvilgsnis buvo toks, 
tarsi žiūrėtų sau į sielą. Kai jie eidavo pro seserų Larkin namą, 
Megė visuomet dirstelėdavo į jį ir greit nusisukdavo. Kadaise, ve- 
žimėliu veždama Leroi namo, Larkinų prieangyje rasdavo viltin- 
gai laukiantį supamąjį arkliuką. Mažutis išblukęs medinis gyvulė- 
lis drovia šypsena ir ilgomis juodomis nuleistomis blakstienomis 
stebuklingai išdygdavo laiptų viršuje, kur anksčiau nieko nebuvo. 
Tačiau dabar jo nesimatė nė ženklo: net tos dvi senutės kažkaip 
sužinojo, kad Moranai nesugebėjo išsaugoti šeimos. 

O kaip Fiona išmoks budriai prižiūrėti vaiką? Leroi reikia ne 
tik maitinti ir pervystyti. Leroi iš tų bebaimių kūdikių, kurie įžū- 
liai griuvinėja nuo laiptų aikštelių ir kėdžių neabejodami, kad kas 
nors juos sučiups. Fiona toli gražu nėra pakankamai akyla. Megė 
pastebėjo, kad jos uoslė prasta. Va, Megė gali užuosti gaisrą be- 
veik prieš jam prasidedant. Megė gali eiti per prekybos centrą ir 
neklysdama atpažinti sugedusio maisto kvapą — suplėkusį, aitrų 
eterio dvoką, panašų į karščiuojančio vaiko. Visi kiti nieko nepa- 
stebi, tačiau Megė, iškėlusi ranką, žiū, jau šaukia: „Palaukit!“, pa- 
mačiusi, kad žmonės slenka sviestainių stendo pusėn. „Ne ten! 
Bet kur, tik ne ten!“ 

Ji gali duoti tiek daug, kad tik kas nors imtų. 

Dabar atrodė beprasmiška gaminti tikrą vakarienę. Džesio nie- 
kad nebūdavo namie, Deizė dažniausiai valgydavo pas Ponią To- 
bulybę, o prispirta pavalgyti namie, taip ožiuodavosi, kad dingda- 
vo bet koks noras ją versti. Todėl Megė tik pašildydavo porą sušal- 
dytų pietų porcijų ar skardinę sriubos. Kartais nė to nebedarydavo. 
Vieną vakarą, kai ji, užuot nuėjusi į rėmų parduotuvę, dvi valan- 
das prasėdėjo virtuvėje prie stalo, žiūrėdama į tolį, vidun įėjo Aira 
ir paklausė: „Kas vakarienės?“ ji atšovė: „Aš nebesusitvarkau su 
vakariene! Žiūrėk!“ ir mostelėjo ranka sriubos skardinės, stovė- 
jusios priešais ją, pusėn. „Dvi ir trys ketvirčiai porcijos, — per- 
skaitė balsu. — Ką jie sau mano, kad aš turiu pamaitinti du ir tris 
ketvirčius žmogaus? O gal tris, tik vienam duoti mažiau? O gal 
likutį reikia šildyti kitą kartą, tačiau kiek man laiko prireiks, kol 
viskas susilygins? Iš pradžių man liks trys ketvirčiai porcijos, pas- 
kui šeši, paskui devyni. Turiu atidaryti keturias skardines sriubos, 
kad gaučiau netrupmeninį likutį. Girdėjai, keturias skardines! Ke- 
turias tokios pat sriubos skardines!“ 

Ji pravirko netramdydama gausiai skruostais riedančių ašarų. 
Jautėsi kaip vaikystėje, kai žinodavo, kad elgiasi neprotingai, ži- 
nodavo, kad gąsdina suaugusiuosius ir yra tikra pabaisa, tačiau vis 
tiek norėdavo elgtis kvailai ir dėl to net patirdavo šiokį tokį malo- 
numą. 

Aira galėjo apsisukti ant kulno ir išeiti; ji to pusiau tikėjosi. 
Tačiau jis tik susmuko į kėdę priešais. Atsirėmė alkūnėmis į stalą 
ir nuleido galvą ant rankų. 

Megė liovėsi verkti. 

— Aira? 

Jis neatsakė. 

— Aira, kas atsitiko? — paklausė ji. 

Atsistojo, pasilenkė prie jo ir apkabino. Pritūpė greta ir bandė 
pažvelgti jam į veidą. Gal kas atsitiko jo tėvui? Vienai iš seserų? 
Gal jis taip pasibjaurėjo Mege, kad nebeištvėrė? Kas atsitiko? 

Atsakymą ji sužinojo iš jo nugaros, iš gumbuotų jo šiltos liesos 
„C“ raidės formos nugaros slankstelių virpulio. Atsakymą pirmieji 


pajuto jos pirštai. 

Jis liūdėjo ne mažiau už Megę, ir dėl tos pačios priežasties. Jis 
buvo vienišas, pavargęs, nusivylęs: sūnus išėjo šunims šėko pjauti, 
duktė laiko jį nieku, o jis vis negali suvokti, ką blogai padaręs. 

Jo galva nusviro jai ant peties. Plaukai buvo stori ir šiurkštūs, 
išraizgyti žilų gijų, kurių seniau nebuvo pastebėjusi, ir dėl to taip 
suspaudė širdį, kaip niekad nesopėjo dėl savo vieno kito žilo plau- 
ko. Stipriai apkabino jį ir įsikniaubė jam į skruostą. 

— Viskas bus gerai, — pasakė. — Viskas bus gerai. 


Galų gale taip ir atsitiko. Neklauskite, kodėl. Na, visų pirma 
Džesiui iš tiesų patiko naujasis darbas ir jis po truputėlį atgavo 
senąjį gyvumą. Deizė pagaliau pareiškė, kad Ponia Tobulybė „per 
daug žaidžia tenisą“, ir vėl užėmė savo vietą šeimoje. O Megė 
atsižadėjo slaptų kelionių, lyg nebesuktų daugiau galvos dėl Fio- 
nos ir Leroi. Tačiau tai nebuvo svarbiausios priežastys. Ji manė, 
kad svarbiausia buvo ta valandėlė virtuvėje su Aira. Nors jie nie- 
kad po to apie ją nekalbėjo, Aira elgėsi taip pat kaip visada, o 
gyvenimas tekėjo sena vaga. 

Ji atsitiesė sėdynėje ir pro priekinį stiklą ėmė dairytis kitų. Jos 
jau turėtų būti pasiruošusios. Taip, štai ateina Leroi, atbula vilk- 
dama už save didesnį lagaminą, kurį Aira švystelėjo į bagažinę, 
švilpaudamas linksmą melodiją. „Kelio karalių“, štai ką jis švilpa- 
vo. Megė išlipo atidaryti užpakalinių durelių. Dabar jai atrodė, 
kad nuo pat ryto, kai pabudo, nejučiom siekė vienintelio tikslo: 


pagaliau parvežti Leroi ir Fioną namo. 

P onios Staki mašina buvo pastatyta už jų taip, kad vietos jai ap- 
važiuoti užteko. Taip tvirtino Aira. Megė manė, kad jis klysta. 

— Būtų galima tai padaryti, jei ne pašto dėžutė, — tarė ji, — 
tačiau kadangi čia stovi dėžutė, kryptelėjęs ją užkliudysi. 

— Tik jei būčiau kurčias, nebylys ir aklas, — atkirto Aira. 

Fiona užpakalinėje sėdynėje prunkštelėjo. 

— Klausyk, — tarė Megei Aira, — eik ir stokis prie pašto dėžutės. 
Duok ženklą, kai privažiuosiu arti. Man tereikia kelias pėdas įva- 
žiuoti į kiemą, staiga pasukti į dešinę ir atgal... 

— Aš neketinu būti atpirkimo ožiu! Tu užkliudysi pašto dėžutę 
ir apkaltinsi mane. 

— Gal paprašyti mamą patraukti „Meivriką“, — pasiūlė Fiona. 

— Et, nereikia, — tarė Megė, o Aira pridūrė: 

— Ne, manau, kad susidorosim. 

Nė vienas nenorėjo, kad atžygiuotų ponia Staki ir pradėtų ka- 
binėtis. 

— Gerai, tada tu sėsk prie vairo, — pasiūlė Aira Megei, — o aš 
nurodinėsiu. 

— Tada pašto dėžutę užkliudysiu aš ir vis tiek liksiu kalta. 

— Mege, tarp pašto dėžutės ir „Meivriko“ geros dešimt pėdų. 
Taigi kai tik pravažiuosi pro jį, švilpk atgal į keliuką ir būsi laisva 
kaip paukštis. Aš tau pasakysiu, kada. 

Megė svarstė. Paklausė: 

— Pažadi neklykti, jei užkliudysiu dėžutę? 

— Tu jos neužkliudysi. 


— Pažadėk, Aira. 

— Dieve aukštybėse! Puiku, pažadu. 

— Ir nežiūrėti į dangų, ir nešnypšti pro dantis... 

— Gal man geriau eiti atsivesti mamą, — įsiterpė Fiona. 

— Ne, ne, vienas juokas, — tarė Aira. — Su tokiu darbu susido- 
rotų kiekvienas kvailys, patikėk manim. 

Megei šie žodžiai nepatiko. 

Aira išlipo ir atsistojo prie pašto dėžutės. Megė persėdo į jo 
vietą. Abiem rankom griebė vairą ir žvilgtelėjo į užpakalinio vaiz- 
do veidrodėlį. Jis buvo pakreiptas jai netinkamu kampu, pritaiky- 
tu Airos ūgiui, ir ji ištiesė ranką jo pataisyti. Prieš akis sušmėžavo 
dulsvai švytinti kaip laikrodžio korpusas Leroi galva, liesa Airos 
figūra atkištomis alkūnėmis ir į kelnių kišenes įbruktomis ranko- 
mis. Greta jo stovėjo metalinė surenkama pašto dėžutė gaubtu 
rifliuotu stogeliu. 

Vairuotojo sėdynė irgi buvo pritaikyta Airai, per daug pastum- 
ta atgal, tačiau Megė nutarė, kad tokiam trumpam atstumui bus 
gerai. Ji įjungė atbulinį bėgį. Aira šūktelėjo: 

— Puiku, smarkiai pasuk ją į kairę... 

Kodėl jis, kalbėdamas apie sunkius darbus, visada vartoja mo- 
terišką giminę? Automobilis visada buvo „jis“, ir tik kai turėdavo 
atlikti kokį sudėtingą manevrą, tapdavo mašina — „ja“. Tas pats 
galiojo sunkiai priveržiamiems varžtams, neatsukamiems stiklai- 
nių dangteliams ir sunkiems baldams, kai juos reikėdavo perstumti 
į kitą vietą. 

Ji įsuko į suplūkto purvo kiemą, apvažiavo „Meivriką“, gal kiek 
per greitai, tačiau kontroliuodama padėtį. Paskui ištiesė koją ieš- 
kodama stabdžio. Jo nebuvo. Ar gal buvo, bet ne ten, kur reikia, 
arčiau, negu ji tikėjosi žinodama, kad sėdynė pastumta atgal. Koja 
užkliudė strypą, o ne pedalą, ir nestabdomas automobilis lėkė 
toliau. Aira sušuko: 

— Ką, po... 

Megė, vis dar įsmeigusi akis į užpakalinio vaizdo veidrodėlį, 
pamatė, kaip kažkas sumirguliavo. „Bumbt!“ — aiktelėjo užkliu- 
dyta pašto dėžutė. Leroi kupinu pagarbios baimės balsu ištarė: 
„Oho!“ 

Megė perstūmė pavarų perjungimo svirtį į neutralią padėtį ir 


iškišo galvą pro langą. Aira kėlėsi iš purvyno. Jis nusivalė rankas ir 


pasakė: 

— "Turėjai įrodyti, kad dėl tos pašto dėžutės tavo teisybė, Mege, 
ar ne taip? 

— Tu pažadėjai, Aira! 


— Kairys užpakalinis žibintas sudužo į šipulius, — pasakė lenk- 
damasis apžiūrėti. Kažką pabaksnojo. Pasigirdo dzingtelėjimas. Me- 
gė įtraukė galvą ir įbedė akis į tolį. 

— Jis pažadėjo, kad neištars nė žodžio, — pasakė ji Fionai ir 
Leroi. — Pamatysite, kaip laužo pažadą. 

Fiona išsiblaškiusi tapšnojo per nuogą Leroi kelį. 

— Į miltus sumaltas, — šūktelėjo Aira. 

— Pažadėjai, kad nesiusi! 

Jis suniurzgė; ji pamatė, kad bando atitiesinti pašto dėžutę. Jai 
net neatrodė, jog ji įlenkta. 

— Man regis, tavo motinai apie tai pasakoti neverta, — pasakė 
Megė Fionai. 

— Ji jau žino, — atsiliepė Leroi. — Stebi iš namo. 

Tikra tiesa, vienas iš žaliuzių skersinių buvo įtartinai pakrypęs. 
Megė tarė: 

— Oi, ši diena atrodė tokia... Nežinau... 

Ir nuslinko į savo vietą, kol pajuto po mentėmis atlošą. 

Paskui prie lango atsirado Aira. 

— Pamėgink įjungti šviesas, — liepė jai. 

— Ką? 

— Savo žibintus. Noriu patikrinti, jos veikia ar ne. 

Ir vėl moteriška giminė. Megė nuvargusi ištiesė ranką, nė ne- 
mėgindama tiesiai atsisėsti, ir trūktelėjo už rankenos. 

— Taip ir maniau! — iš užpakalio šūktelėjo Aira. — Kairys užpa- 
kalinis žibintas nedega. 

— Nieko apie tai nenoriu girdėti, — pasakė Megė luboms. 

Aira vėl pasirodė prie lango ir mostelėjo, kad ji pasislinktų. 

— Už tai mes užsidirbsim baudą — iš ko lažinies? — paklausė 


atidarydamas dureles ir lipdamas į vidų. 

— Tiesą pasakius, man nusispjaut, — atšovė ji. 

— Kadangi išvažiuojame vėlai, — paaiškino jis (dar vienas prie- 
kaištas), — sutems nenuvažiavus nė pusės kelio ir valstijos policija 
mus prikirps, kam važiuojam neįjungę užpakalinių žibintų. 

— Tai sustok kur nors ir paprašyk sutaisyti, — patarė Megė. 

— Et, juk žinai, kokios tos paplenčių remonto dirbtuvės, — pa- 
sakė Aira. Jis perjungė bėgius, truputį pavažiavo pirmyn ir dailiai 
išsuko iš kiemo. Rodos, jam tai nesudarė jokių sunkumų. — Jie 
nulups devynis kailius už menką darbelį, kurį man „Rudžio auto- 
mobilių reikmenyse“ padarys pusvelčiui. Rizikuosiu. 

— Visada galėtum paaiškinti, kad tavo žmona — besmegenė 
idiotė. 

Dėl to jis nesiginčijo. 

Kai jie išvažiavo į kelią, Megė dirstelėjo į pašto dėžutę, kuri 
buvo kiek pakrypusi, bet šiaip neatrodė nukentėjusi. Ji pasirangė 
sėdynėje ir atsisuko į Fioną su Leroi išblyškusiais, gluminamai 
panašiais veidais išsprogusiomis akimis. 

— Jums nieko neatsitiko? — paklausė. 

— Nieko, — už abi atsakė Leroi, prie krūtinės spausdama beis- 
bolo pirštinę. 

— Bet jūs nesitikėjot, kad padarysim avariją, dar neišvažiavę iš 
jūsų kiemo, tiesa? — paklausė Aira. 

— Nesitikėjom, ir kad jūs tiesiog prašysitės avarijos, — atšovė 
Fiona. 

Aira dirstelėjo į Megę pakėlęs antakius. 

Saulė jau dingo iš akių, dangus pasidarė bespalvis. Staiga papū- 
tus vėjeliui, ganyklos pasišiaušė. Leroi paklausė: 

— Kiek mes laiko važiuosim? 

— Kokią valandą, — atsakė jai Fiona. — Prisimeni, kiek kelio iki 
Baltimorės. 

— Leroi prisimena Baltimorę? — tarė Megė. 

— Kai svečiuodavomės pas mano seserį. 

— A... Žinoma, — tarstelėjo Megė. 

Valandėlę ji stebėjo pakeles. Nameliai blėstančioje šviesoje at- 


rodė nuolankūs ir netekę vilties. Pagaliau prisivertė paklausti: 

— Kaip sekasi tavo seseriai, Fiona? 

— Palyginti neblogai, — atsakė Fiona. — Žinot, ji neteko vyro. 

— Aš net nežinojau, kad ji ištekėjo. 

— Aišku, iš kurgi, — tarė Fiona. — Ji ištekėjo už savo draugo. 
Rodos, Eiverio? O jis, nepraėjus nė šešioms savaitėms, Žuvo per 
nelaimingą atsitikimą statybose. 

— Oi, vargšė Kristelė, — užjautė Megė. — Kas čia darosi? Visos 
laidoja vyrus. Ar sakiau tau, kad mes ką tik iš Makso Džilo laido- 
tuvių? 

— Taip, bet, regis, aš jo nepažįstu, — pasakė Fiona. 

— Turi pažinti! Jis buvo vedęs mano draugę Siriną, su kuria 
mudvi kartu ėjom į mokyklą. Džilai. Esu tikra, kad buvai su jais 
susitikusi. 

— Na, tie žmonės bent jau buvo seni, — pasakė Fiona. — Na, gal 
neseni, bet suprantat, ką noriu pasakyti. Kristelė su Eiveriu buvo 
ką tik po medaus mėnesio. Kai esi tik šešios savaitės susituokęs, 
viskas dar atrodo tobula. 

O vėliau taip nebeatrodo — tokia buvo užuomina. Dėl to ginčy- 
tis Megė negalėjo. Vis dėlto nuliūdo pamaniusi, kad visiems tai 
atrodo savaime suprantamas dalykas. 

Priekyje išniro „Stop“ ženklas, Aira sulėtino greitį ir pasuko į 
pirmąjį plentą. Po kaimo keliukų, kuriais jie važiavo, pirmasis plen- 
tas atrodė įspūdingiau. Į juos srautu lėkė sunkvežimiai, kai kurie 
jau įjungtais žibintais. Kažkas prie kavinukės prieangio prisegė ran- 
ka rašytą skelbimą: „Jau duodama vakarienė“. Be abejo, geras kai- 
miškas maistas — kukurūzų burbuolės ir karštos bandelės. Megė 
pasiūlė: 

— Manau, kad pakeliui į namus reikėtų sustoti nusipirkti mais- 
to. Leroi, tu išalkai? 

Leroi energingai linktelėjo. 

— Aš nuo ryto nieko burnoj neturėjau, tik bulvių traškučių ir 
sausainukų, — tarė Megė. 

— Ir dar skardinę alaus vidury šviesios dienos, — priminė Aira. 

Megė apsimetė neišgirdusi. 


— Leroi, — tarė, — pasakyk, ką tu labiausiai mėgsti. 

Leroi atsakė: 

— Et, nežinau. 

— Juk turi ką nors mėgti. 

Leroi trenkė kumšteliu į beisbolo pirštinės delną. 

— Mėsainius? Dešrainius? — klausinėjo Megė. — Žlėgtainius su 
medžio anglies priedais virškinimui gerinti? O gal krabus? 

— Kalbat apie krabus su kiautais? Fui! — pasidygėjo Leroi. 

Megė nebežinojo, ką dar pasiūlyti. 

— Ji neabejinga keptai vištienai, — įsiterpė Fiona. — Nuolat pra- 
šo mamą iškepti. Tiesa, Leroi? 

— Kepta vištiena? Nuostabu, — tarė Megė. — Pakeliui į miestą 
supirksime, ko reikia. Argi ne puiku? 

Leroi tylėjo, ir nebuvo ko stebėtis: Megė juto, kaip gyvai ir 
dirbtinai skamba jos balsas. Iš kailio besinerianti senė. O, kad 
Leroi pamatytų, jog Megės siela tebėra jauna, ją tik slepia senste- 
lėjusio veido kaukė! 

Staiga krenkštelėjo Aira. Megė įsitempė. Aira tarė: 

— Žinote ką, Fiona, Leroi... girdėjot, kad rytoj mes vežam Dei- 
zę į koledžą. 

— Taip, Megė man sakė, — atsiliepė Fiona. — Negaliu patikėti — 
mažulę Deizę. 

— Matot, ją vešim abudu. Išvažiuojame anksti rytą. 

— Ne taip jau ir anksti, — atšovė Megė. 

— Na, aštuntą ar devintą valandą, Mege. 

— Ką jūs norite pasakyti? — paklausė Fiona. — Manote, kad 
mums nėra reikalo važiuoti į svečius? 

Megė sušuko: 

— O dangau, ne! Jis visai ne tai norėjo pasakyti. 

— Na, man pasirodė, kad tai, — atšovė Fiona. 

Aira prabilo: 

— Aš tik norėjau įsitikinti, kad žinote, kur įsivėlėte. Na, kad 
viešėsite taip neilgai. 

— Negi taip svarbu, Aira, — pasakė jam Megė. — Jei norės, rytą 
galės eiti pas seserį. 

— Ką gi, puiku, tačiau jau temsta, o mes dar nė pusiaukelės 


nepasiekėm. Manyčiau... 

— Gal geriau sustoti ir grįžti ten, iš kur atvykom, — užbaigė 
Fiona. 

— Oi ne, Fiona! — sukliko Megė. — Juk dėl visko susitarėm! 

— Dabar negaliu prisiminti, kodėl sutikau važiuoti, — tarė Fio- 
na. — Viešpatie! Ką aš galvojau? 

Megė atsegė saugos diržą ir apsisuko taip, kad galėtų matyti 
Fionos akis. 

— Prašau, Fiona, — tarė ji. — Juk trumpam, ir mes taip seniai 
matėme Leroi. Noriu jai tiek daug parodyti. Noriu, kad ji susipa- 
žintų su Deize, ketinau ją nusivesti pas seseris Larkin; jos negalės 
patikėti, kad ji jau tokia didelė. 

— Kas tos seserys Larkin? — paklausė Leroi. 

— Dvi senos ponios; jos išnešdavo į lauką supamąjį arkliuką, 
kad tu galėtum juo jodinėti. 

— Aš neprisimenu, — pareiškė Fiona. 

— Kai mes važiuodavom pro jų prieangį, jis būdavo tuščias, o 
kai apsisukusios grįždavom namo, ten stovėdavo arkliukas ir lauk- 
davo mūsų. 

— Nieko apie tai neprisimenu, — atsakė Fiona. 

— Aš irgi ne, — burbtelėjo Leroi. 

— Na, tu ir negali prisiminti, — paaiškino Fiona. — Buvai dar 
kūdikis. Tu ten beveik negyvenai. 

Megę užgavo toks neteisingumas. Ji pasakė: 

— Viešpatie, juk jai buvo beveik metai, kai tu mus palikai, Fiona. 

— Nieko panašaus! Jai buvo vos septyni mėnesiai. 

— Neteisybė — jai turėjo būti, na, ne mažiau kaip aštuoni mė- 
nesiai. Juk tu išėjai rugsėjį... 

— Septyni mėnesiai, aštuoni mėnesiai, koks skirtumas? — pa- 
klausė Aira. — Kam daryti iš musės dramblį? — Veidrodyje jis su- 
sirado Leroi veidą ir pasakė: — Kertu lažybų, kad neprisimeni ir 
to, kaip senelė mokė tave tarti: „Tėti“. 

— Aš mokiau? — paklausė Megė. 

— Tai turėjo būti jam gimtadienio staigmena, — paaiškino Aira 
Leroi. — Ji plojo rankomis, o tu sulig kiekvienu pliaukštelėjimu 
turėjai ištarti: „Tėti“. Tačiau kai ji suplodavo rankomis, tu tik juok- 


davaisi. Manei, kad toks žaidimas. 

Megė bandė tai įsivaizduoti. Kodėl jos ir Airos prisiminimai 
niekad nesutampa? Lyg juos kas būtų sąspariškai sunėręs — vieną 
akimirką kažką prisimena jis, kitą — ji, lyg būtų sutarę pasidalyti 
bendrą gyvenimą. (Keista, tačiau ji visuomet jaudindavosi, ar tin- 
kamai elgėsi tais atvejais, kuriuos pamiršo.) 

— Tai išėjo kas nors ar ne? — paklausė Airą Leroi. 

— Kas? 

— Ar aš išmokau pasakyti: “Tėti“? 

— Tiesą sakant, ne, — pripažino Aira. — Tu buvai dar gerokai per 
maža kalbėti. 

— A... 

Rodos, Leroi bando tai suvokti. Staiga ji pasislinko į priekį, ir 
jos su Mege beveik susilietė nosimis. Leroi akys buvo su tamses- 
niais mėlynais taškučiais, tarytum irgi strazdanotos. 

— Aš jį pamatysiu, ar ne? — tarė. — Juk jis šiuo metu nekoncer- 
tuoja? 

— Kas? — paklausė Megė, nors, aišku, žinojo. 

— Mano... Džesis. 

— Na, žinoma, pamatysi. Pamatysi per vakarienę, kai grįš iš 
darbo. Jis irgi mėgsta keptą vištieną, kaip tu. Matyt, paveldimas 
dalykas. 

— Visa bėda... — pradėjo Aira. 

— Ko norėtum deserto, Leroi? — paklausė Megė. 

— Visa bėda, — nepasidavė Aira, — kad šiandien šeštadienio va- 
karas. Gal Džesis turi kitų planų ir negali kartu vakarieniauti ? 

— Gali, Aira, aš tau jau sakiau. 

— Arba jei jam prireiks išeiti iškart po vakarienės. Ką mes tada 
darysime, Mege? Nebeturim jokių žaislų, jokios sportinės įran- 
gos, o mūsų televizorius mirga. Neturime kuo užimti vaiko. Ir ar 
negalėtum atsisukti į priekį ir prisisegti diržo? Tu mane nervini. 

— Aš tik stengiuosi nuspręsti, ką nupirkti deserto, — tarė Megė. 
Bet vis dėlto apsisuko ir prisisegė diržą. — Mėgstamiausias tavo 
tėčio desertas yra ledai su mėtinio šokolado drožlėmis, — pasakė 
ji Leroi. 


— Oi, mano irgi, — pareiškė Leroi. 

— Ką tu kalbi? — nustebo Fiona. — Tu negali pakęsti mėtinio 
šokolado drožlių. 

— Aš jas tiesiog dievinu, — pareiškė jai Leroi. 

— Nieko panašaus! 

— Tikrai dievinu, mama. Nemėgau, tik kol buvau maža. 

— Tada, panele, buvai maža dar praėjusią savaitę. 

Megė skubiai įsiterpė: 

— Kokius ledus tu dar mėgsti, Leroi? 

— Na, pavyzdžiui, sluoksniuotus pieniškus su vanile, — atsakė 
Leroi. 

— Oi, koks sutapimas! Džesis iš proto kraustosi dėl sluoks- 
niuotų pieniškų su vanile. 

Fiona vartė akis. Leroi pasakė: 

— Tikrai? Man atrodo, kad sluoksniuoti pieniški ledai su vanile 
tiesiog nuostabūs. 

— Mačiau, kaip atsisakydavai deserto, jei buvo siūloma tik ledų 
su mėtinio šokolado drožlėmis, — priminė Fiona. 

— Kaip tu gali viską apie mane žinoti! — suriko Leroi. 

Fiona tarstelėjo: „Jėzau, Leroi“ ir susmuko ant sėdynės, su- 
kryžiavusi rankas. 

Jie jau buvo Merilende, ir Megei pasirodė, kad čia kraštas ki- 
toks, prašmatnesnis. Kalvų šlaitai, kuriuose jau nesiganė galvijai, 
sodriai žaliavo, o ilgos baltos tvoros blėstančioje šviesoje švytėjo 
kaip mėnulis. Aira švilpavo: „Metas į lovą, mergyt“. Valandėlę Megė 
nesusivokė, kodėl. Gal tai reiškia, kad jis pavargęs? Bet paskui 
suprato, kad jis tebegalvoja apie Leroi kūdikystę. Šia daina jie — 
jis pritardavo Megei — migdydavo Leroi. Megė padėjo galvą ant 
sėdynės atlošo ir mintyse kartojo žodžius, o jis vis švilpavo: „Tu 
sėdi namie, jokių pramogų ne namie, aštuntą tau metas į lovą, 
mergyt...“ 

Staiga ji dirstelėjo į riešą ir pamatė, kad segi du laikrodėlius. 
Vienas buvo įprastas mažas „Timex“, o kitas didelis, senas grioz- 
diškas vyriškas laikrodis plačiu odiniu dirželiu. Iš tiesų jis priklau- 
sė jos tėvui, tačiau prieš daugelį metų buvo pamestas ar sugedo. 


Citerblatas buvo rausvokas stačiakampis, o blausiai mėlyni skai- 

čiai tamsoje švytėjo. Ji pridengė ranka riešą ir pasilenkė arčiau, 
kad pamatytų, kaip tamsos urvelyje nušvinta skaičiai. Jos pirštai 
kvepėjo kramtomąja guma. Greta prabilo Sirina: 

— Na, dar penkias minutes. Jei per tą laiką nieko neįvyks, paža- 
du, kad eisim. 

Megė pakėlė galvą ir pro lapus įsižiūrėjo į du akmeninius liūtus 
kitoje gatvės pusėje. Tarp jų buvo išlietas baltas takas, kuris vin- 
giavo nepriekaištingai sutvarkyta veja ir galų gale baigėsi prie di- 
dingo plytinio kolonijinio stiliaus namo, jame gyveno Sirinos tė- 
vas. Lauko durys buvo be langelio, netgi be tų mažučių stikliukų, 
kurie įtaisomi per aukštai, kad duotų kokios nors naudos. Megė 
stebėjosi, kad Sirina gali taip įdėmiai žiūrėti į tokį neįdomų ir 
nieko nesakantį daiktą. Jos buvo nepatogiai susirietusios po krei- 
vomis rododendro šakomis. Megė tarė: 

— Tą patį tu man sakei prieš pusvalandį. Niekas nepasirodys. 

Sirina tildydama palietė jai ranką. Durys atsidarė. Išėjo ponas 
Beretas, paskui jis nusisuko kažko pasakyti. Maudamasi pirštinai- 
tes, pasirodė jo žmona. Ji vilkėjo ploną rudą suknelę ilgomis ran- 
kovėmis, o pono Bereto kostiumas buvo beveik tokio pat rudo 
atspalvio. Nei Megė, nei Sirina niekad, net savaitgaliais, nematė 
jo vilkinčio kitaip, ne kostiumu. Megė pamanė, kad jis panašus į 
lėlių namelio lėlę — sunarstomą plastmasinę figūrėlę nupieštais 
nenuvelkamais drabužiais, ryškių nenusakomų bruožų. Jis užda- 
rė duris, paėmė žmonai už alkūnės, ir jie nuėjo taku, o po kojo- 
mis grikšėjo žvyras. Eidami pro akmeninius liūtus, jie, rodos, žiū- 
rėjo tiesiai į Megę su Sirina; Megė pamatė sidabro adatėles pono 
Bereto ežiuke. Tačiau nei jo, nei jo žmonos veido išraiškoje ji 
nieko neįžvelgė. Staiga jie pasuko į kairę ir nuėjo prie ilgo mėlyno 
„Kadilako“, stovinčio palei šaligatvį. Sirina atsikvėpė. Megė paju- 
to, kad beveik dūsta iš nevilties. Kokie uždari šie žmonės! Galima 
juos stebėti visą dieną ir vis tiek nepažinti. (Galbūt kaip ir visos 
kitos vedusios poros.) Būdavo valandėlių — tarkim, kai jie pirmą 
kartą mylėjosi ar kalbėdavosi, katram nors pabudus iš baimės vi- 
dury nakties, — apie kurias niekas pasaulyje nieko nenutuokė. 


Megė atsisuko į Siriną ir tarė: 

— Oi, Sirina, aš labai užjaučiu tave dėl šios netekties. 

Sirina vilkėjo raudoną suknelę kaip per laidotuves ir šluostėsi 
ašaras juodo šalio kutais. 

— Mieloji, kaip aš tave užjaučiu, — tarė Megė, o kai pabudo, irgi 
verkė. Pamanė, kad ji namie, o greta miega Aira, lygiai kvėpuoda- 
mas lyg pro šalį grindiniu švilpiančios padangos, šilta nuoga ranka 
prilaikydamas jos galvą, bet tai tebuvo automobilio sėdynės atlo- 
šas. Ji atsisėdo ir pirštų galais perbraukė sau per akis. 

Šviesa dar per padalą pasislinko prieblandos pusėn, o jie priva- 
žiavo ilgą painų prekybinio rajono ruožą prie pat Baltimorės. Pro 
šalį švysčiojo liepsnojantys reklaminiai skydai: „HI-O vandentie- 
kio įranga“, „Sesilio kepsniai“ ir „Niam niam niam“. Aira virto 
pilku profiliu, o atsisukusi pasižiūrėti į Leroi ir Fioną, Megė pa- 
matė, kad jei ne ant veidų šmėkščiojantys neono atspindžiai, jos 
būtų visiškai išblukusios. 

— Regis, buvau užmigusi, — pranešė joms, o šios linktelėjo. — 
Kiek dar važiuosim? — paklausė Airą. 

— Et, dar kokias penkiolika minučių. Jau miesto pakraštys. 

— Neužmiršk sustoti prie maisto prekių parduotuvės. 

Ji pyko ant savęs, kad pramiegojo dalį pokalbio. (O gal jie ne- 
sikalbėjo? Tai būtų dar blogiau.) Galva buvo it smėlio pripilta, 
viskas atrodė nerealiai. Jie pravažiavo namą apšviestu įstiklintu 
prieangiu, ant kurio buvo išdėlioti būgnai, mažesni sukrauti ant 
didesnių, kai kurie žibėjo auksu kaip vakarinė suknelė, visi spin- 
dėjo chromu, ir ji suabejojo, ar vėl nesapnuoja. Atsisuko pasižiū- 
rėti į tą namą. Būgnai sumažėjo, tačiau tebebuvo klaikiai ryškūs 
kaip žuvys akvariume. 

— Sapnavau labai keistą sapną, — po valandėlės pasakė ji. 

— Ar aš ten buvau? — panoro sužinoti Leroi. 

— Kiek prisimenu, ne. Bet galėjai būti. 

— Praėjusią savaitę mano draugė Valeri susapnavo, kad aš nu- 
miriau, — pasakė Leroi. 

— O, negalima apie tai nė kalbėti! 

— Ji sapnavo, kad mane pervažiavo traktorius su priekaba, — 


patenkinta pridūrė Leroi. 

Megė apsisuko norėdama sugauti Fionos žvilgsnį. Norėjo ją 
patikinti, kad toks sapnas nieko nereiškia, o gal pati norėjo tuo 
įsitikinti. Tačiau Fiona nesiklausė. Ji žvelgė į daugybę maisto pre- 
kių krautuvėlių ir picerijų. 

— „Didžiai vertinga parduotuvė“, — paskelbė Aira ir mirktelėjo 
kairiuoju posūkio žibintu. 

— Didžiai kokia? — paklausė Megė. — Nieko apie ją negirdėjau. 

— Po ranka, štai kas svarbu, — paaiškino Aira. Jį sulaikė atva- 
žiuojančių mašinų srautas, tačiau galų gale surado tarpą ir smuko 
per gatvę į aikštelę, nusėtą paliktais pirkinių vežimėliais. Pastatė 
mašiną prie dengto sunkvežimuko ir išjungė variklį. 

Leroi pasakė irgi norinti eiti. Megė tarė: „Na, žinoma“, ir tada 
Aira, jau besusmunkąs už vairo, atsitiesė ir atidarė dureles, lyg visą 
laiką būtų ketinęs eiti kartu su jomis. Megė šyptelėjo. (Nemėginki- 
te jai pasakoti, kad jam nerūpi anūkė!) Fiona pasakė: „Na, viena aš 
irgi neketinu čia sėdėti“ ir paskui juos išlipo iš mašinos. Megė pri- 
siminė, kad seniau maisto prekių parduotuvės jos nedomino. 

Paaiškėjo, kad „Didžiai vertinga parduotuvė“ — didžiulė, šalta, 
blizganti vieta su eilėmis kasų, iš kurių dauguma buvo uždarytos. 
Iš garsiakalbio sklido saldi kaip sirupas meilės daina. Megė prieš 
savo norą sulėtino žingsnį, taikydamasi prie muzikos. Ji plaukė 
pro vaisius ir daržoves, svajingai mataruodama rankine, o visi kiti 
nudrožė pirmyn. Leroi kažkur nuskuodė su tuščiu vežimėliu, pas- 
kui parstriksėjo atgal ir čiuožė, kol prisigretino prie Airos, jau 
praėjusio paukštienos stendą. Jis atsisuko ir nusišypsojo jai. Iš tos 
vietos, kur stovėjo Megė, jo profilis atrodė it alkano plėšrūno, 
daugiausia dėl savotiškai atkišto Leroi pusėn veido. Megė apėjo 
Fioną ir atsidūrė greta jo. Įsikibo jam į parankę ir švelniai pasitry- 
nė skruostu į petį. 

— Šlaunelių ar krūtinėlių? — paklausė Leroi Aira. 

— Šlaunelių, — iškart išpyškino Leroi. — Mudvi su mama mėgs- 
tam šlauneles. 

— Mes irgi, — sutiko Aira, paėmė paketą ir įmetė į vežimėlį. 

— O kartais mudvi su mama valgom kulšeles, bet terliotis su 


sparneliais neketinam, — aiškino Leroi. 

„Mudvi su mama“ tą, „mudvi su mama“ aną — kiek laiko pra- 
ėjo nuo tada, kai Megė buvo kito žmogaus pasaulio centras? O 
šita mama tėra Fiona, smulkutė Fiona nubrizgusiais šortais, ne- 
rūpestingai žingsniuojanti praėjimu. 

Niūniuodamas pagal iš garsiakalbio sklindančią muziką, Aira 
užmetė šlaunelių paketą ant kulšelių, jau įdėtų į vežimėlį. 

— Dabar ledų, — tarė jis. Leroi nučiuožė su vežimėliu, o Aira ir 
Megė nusekė iš paskos. Megė tebebuvo įsikibusi Airai į parankę. 
Fiona vilkosi paskutinė. 

Ledų skyriuje jie nusprendė pirksią sluoksniuotų vanilinių le- 
dų, tačiau rūšių buvo gausybė: firminė „Didžiai vertingos par- 
duotuvės“ rūšis, įprastiniai pertepimai, rūšys egzotiškais užsie- 
nietiškais pavadinimais, kurias Aira vadindavo „menininkų de- 
sertu“. Jis iš principo nepirko „menininkų desertų“; jam užteko 
firminių „Didžiai vertingos parduotuvės“ ledų. Fiona aptiko 
plaukų priežiūros skyrių ir jokios nuomonės nebepareiškė, ta- 
čiau Leroi pasakė, kad ji su mama visada labiausiai mėgdavo 
„Breje“. O Megė užsispyrė norinti ko nors užsienietiško. Jie 
būtų ginčijęsi be galo, tačiau iš garsiakalbio pasigirdo: „Šiąnakt 
tu man priklausai“, ir dainai įpusėjus Aira pašnibždom ėmė pri- 
tarti. „Žemai prie šaltinio“, — išsiblaškęs niauzgė jis. Tad ir Me- 
gė negalėjo atsispirti neatlikusi nerūpestingos soprano partijos: 
„Kaip malonu, atrodo...“ 

Viskas prasidėjo juokais, tačiau baigėsi dainavimu kaip reikiant. 
„Dar kartą susapnuoti mėnesienoj!“ Jų balsai susiliejo į chorą ir 
išsiskyrė, vėl susijungė ir susipynė. Fiona užmiršo apžiūrinėjanti 
plaukų dažų dėžutę; Leroi sužavėta sunėrė rankas po smakru; se- 
nutė stabtelėjo ir nusišypsojo jiems. Kaip tik dėl senutės Megė ir 
atsikvošėjo. Iškart įsivaizdavo, koks nerealus ir apgaulingas regi- 
nys juodu su Aira, darniai dainuojantys ir meilingai žvilgčiojantys 
vienas į kitą. Ji nutilo vidury solo eilutės. 

— „Kantrybė ir apdairumas“, — gyvai paaiškino Leroi. — Tūks- 
tantis devyni šimtai penkiasdešimt septintieji. 

— Penkiasdešimt šeštieji, — pataisė Aira. 

— Negi svarbu, — tarė Megė. 

Jie vėl susidomėjo ledais. 

Galų gale buvo nuspręsta pirkti „Breje“ su šokoladiniu glaistu 
iš lentynos virš šaldytuvo: 

— „Heršio“ ar „Nestlės“ šokoladiniu glaistu? — paklausė Aira. 

— Rinkitės judu. 

— Dar yra „Didžiai vertingos parduotuvės“ rūšis. Gal paimki- 
me šitą? 

— Kad tik ne „Žalą karvę“, — pasakė Leroi. — Negaliu pakęsti 
„Žalos karvės“. 

— Aišku, ne „Žalą karvę“, — pritarė Aira. 

— „Žala karvė“ trenkia žvakių vašku, — paaiškino Megei Leroi. 

— A, — tarstelėjo Megė. Ji žvilgtelėjo į smailą Leroi veidelį ir 
nusišypsojo. 

Fiona paklausė Megę: 

— Ar niekad nebandėte putų? 

— Ko? 

— Putų plaukams. 

— A, plaukams, — pasakė Megė. Buvo pamaniusi, kad kalbama 
apie kažkokį ledų glaistą. — Na, ne, man regis, kad ne. 

— Daugelis kosmetologų jas rekomenduoja. 

Ar Fiona pataria Megei jas vartoti? Ar tik šiaip kalba? 

— O kam jos reikalingos? — paklausė Megė. 

— Na, jūsų plaukams jos suteiktų šiokį tokį panašumą į šukuo- 
seną. Tvarkingiau atrodytų. 

— Nusipirksiu, — ryžosi Megė. 

Ji čiupo sidabro spalvos indelį kartu su „Patrauklumo“ šampū- 
nu, nes kuponą tebeturėjo. („Grąžina purumą, atimtą laiko“, ža- 
dėjo reklaminė kortelė.) Paskui visi nuėjo prie skubaus aptarna- 
vimo kasos, raginami Megės, nes jos laikrodis rodė, kad jau po 
šešių, o ji liepė Džesiui ateiti pusę septynių. Aira paklausė: 

— Turi pakankamai pinigų? Galėčiau paleisti automobilį, kol tu 
mokėsi. 

Ji linktelėjo, ir jis jas paliko. Leroi tvarkingai išdėliojo pirki- 
nius ant prekystalio. Žmogus priešais jas, be įvairių rūšių duo- 
nos, nepirko nieko. Ruginė duona, balta duona, bandelės, kvie- 

tinės bandos. Gal jis stengiasi nupenėti savo žmoną. Gal jis pa- 
vyduolis, o jo žmona laibutė ir graži. Susirinkęs savo duoną, 
žmogus nuėjo. Leroi valdingu patyrusios moteriškės balsu su- 
komandavo: „Prašom dvigubus maišelius“. Vaikinas prie kasos 
suniurnėjo nepakeldamas akių. Jis buvo raumeningas ir gražus, 
smarkiai įdegęs, o ant grandinėlės nešiojo auksinį skutimosi pei- 
liuką, matomą pro atsegtą marškinių apykaklę. Ką, po galais, tai 
galėtų reikšti? Jis greit atbarškino jų pirkinius, pirštai lakstė myg- 
tukais. Paskutinis buvo paduotas šampūnas. Megė pasirausė ran- 
kinėje kupono ir padavė jam. 

— Štai, — pasakė, — Čia jums. 

Jis paėmė jį ir apvertė. Sunkiai perskaitė beveik nejudindamas 
lūpų. Tada grąžino atgal. Pasakė: 

— Na, dėkui. — Ir pridūrė: — Iš viso bus šešiolika dolerių ketu- 
riasdešimt trys centai. 

Megė sutriko, bet atskaičiavo pinigus ir paėmė krepšį. Kai jos 
nuėjo nuo kasos, ji paklausė Fioną: 

— „Didžiai vertinga parduotuvė“ nepriima kuponų, ar ką? 

— Kuponų? Neturiu supratimo, — atsakė Fiona. 

— Gal jo galiojimo laikas pasibaigęs, — pasakė Megė. Perėmė 
spausdintas tekstas buvo mėlynai stačiais kampais, aprašinėtas 
griozdiška Dervudo Klego rašysena: „Glausk mane arčiau, glausk 
mane stipriau, tevirpa iš džiaugsmo širdis...“ 

Megės veidas nukaito. Ji tarė: 

— Mat kaip! Kokios puikios nuomonės apie save! 

— Atleiskit, ką pasakėt? — paklausė Fiona, bet Megė neatsakė. 
Ji sumaigė kuponą ir įmetė į pirkinių krepšį. 

Lauke pasidarė daug tamsiau. Oras buvo sodriai, perregimai 
mėlynas, o aukštai apie automobilių stovėjimo aikštelės žibintus 
plazdeno vabzdžiai. Aira stovėjo atsišliejęs į automobilį prie šali- 
gatvio. | 

— Nori sudėti pirkinius į bagažinę? — paklausė jis Megę, bet ji 
atsakė: 

— Ne, palaikysiu. 

Staiga pasijuto sena ir išvargusi. Atrodė, kad namų jie niekad 
nepasieks. Įlipo į mašiną ir sunkiai atsisėdusi drėbė krepšį su pir- 
kiniais ant kelių. 

Vienas po kito pralėkė Švento Mykolo Arkangelo bažnyčia, 
„Čarlio taurieji gėrimai“, naudotų automobilių parduotuvės. Ge- 
čo memorialinė bažnyčia, krabų patiekalų restoranas „Numirėlio 
pirštai“. „Laiminga nakties valanda“ — sproginėjo raudoni ir mė- 
lyni neoniniai burbuliukai virš neoninės kokteilio taurės. Kapi- 
nės, apleisti karkasiniai namai, greitų užkandžių restoranai ir tuš- 
čios žaidimų aikštelės. Pagaliau į dešinę nuo Belero krypties jie 
išsuko iš dešimtojo plento ir nuvažiavo savo gatve. Karkasinių na- 
mų daugėjo. Pro langus, geltonos šviesos stačiakampius, vienus 
blausesnius — uždengtus užuolaidom, kitus visiškai plikus, buvo 
matyti puošnios dekoratyvinės lempos ar porceliano figūrėlės, 
kruopščiai išdėliotos ant palangių. Be jokios aiškios priežasties 
Megė prisiminė keliones su Aira, kai jis ją mergino, kai važiuojant 
pro namus jai atrodydavo, kad visos kitos poros turi kur prisi- 
glausti ir likti tik dviese. Tuomet kažin ką būtų atidavusi už ma- 
Žiausią iš tų namukų, tik už keturias sienas ir lovą! Pajuto saldų 
maudulį krūtinėje, prisiminusi, kaip kadaise buvo skaudu. 

Jie pravažiavo pro „Visa matančios akies“ būrimo iš rankos sa- 
loną, faktiškai gyvenamą namą su iškaba svetainės lange. Ant laip- 
tų sėdėjo mergina, galbūt laukė savo eilės; jos veidelis buvo smul- 
kus, širdies formos, visa vilkėjo juodai, išskyrus mėlynos zomšos 
batukus, aiškiai matomus iš prieangio krintančioje šviesoje. Šali- 
gatviu turseno vyriškis su mergyte ant sprando, abiem rankom 
nusitvėrusia jam už plaukų. Vaizdai darėsi artimesni, pažįstames- 
ni. Megė atsisuko į Leroi ir tarė: 

— Turbūt šie vaizdai tau nepažįstami. 

— O, aš tai esu mačius, — atsakė Leroi. 

— Iš tiesų? 

— Tik pravažiuodama, — skubiai pataisė ją Fiona. 

— Kada tai buvo? 

Leroi pažvelgė į Fioną, ši paaiškino: 


— Važiavom pro čia gal kartą ar du. 

— Mat kaip, — atsiliepė Megė. 

Aira sustojo priešais namus. Iš pažiūros, bent jau iš gatvės pu- 
sės, juos sudarė beveik vien prieangis, kresnas, žemas, visiškai ne- 
įspūdingas — Megė tai pripažino pirmoji. Panoro, kad bent šviesa 
degtų. Atrodytų svetingiau. Tačiau visi langai buvo tamsūs. 

— Ką gi! — per daug širdingai tarė ji. Atidarė dureles ir išlipo iš 
mašinos, suspaudusi pirkinius. — Visi einam į vidų! 

Ant šaligatvio jie mindžikavo kaip apkiautę — per ilgai važiavo. 
Lipdamas laiptais, Aira netyčia atsitrenkė Fionos lagaminu į tu- 
rėklą, o prieš atrakindamas duris, valandėlę graibė rakto. 

Jie įžengė į suplėkusią, tvankią prieškambario tamsą. Aira už- 
degė šviesą. Megė pašaukė: „Deize?“ nesitikėdama, kad Deizė 
atsilieps. Namai aiškiai tušti. Ji perkėlė pirkinių krepšį prie kai- 
rio klubo ir paėmė bloknotą, gulintį ant knygų spintelės viršaus. 
„Išėjau atsisveikinti su Lavinija“, — skelbė kruopštus Deizės kur- 
syvas. 

— Ji išėjo pas Ponią Tobulybę, — paaiškino Airai Megė. — Ką gi, 
sugrįš! Kiek laiko gali atsisveikinti? Kaipmat parsiras! 

Šie žodžiai buvo skirti Leroi — parodyti, kad Deizė iš tikrųjų 
egzistuoja, kad šiame name gyvena ne tik seniai. 

Leroi sukinėjosi koridoriuje, pasikišusi po pažastim beisbolo 
pirštinę. Prisimerkusi žiūrėjo fotografijas, sukabintas ant sienų. 

— Kas čia? — paklausė parodžiusi į vieną. 

Jaunas tėtis Aira stovėjo mirguliuojančioje šviesoje, negrabiai 
laikydamas kūdikį. 

— Čia senelis laiko tavo tėtį, — paaiškino jai Megė. 

Leroi tarstelėjo: „A“ ir iškart atsitraukė. Veikiausiai tikėjosi, 
kad Džesis laiko Leroi. Megė permetė akimis kambarį, bene ras 
tokią nuotrauką. Pro čia sukabintas fotografijas, profesionaliai įrė- 
mintas Airos vis kitokiais rėmeliais it pavyzdžius, tapetų beveik 
nebebuvo matyti. Džesis, vos pradėjęs vaikščioti, Džesis ant trira- 
tuko, smeigtuko didumo Džesio veidelis tarp kitų eilėm išsirikia- 
vusių penktokų veidų. Ir nė vienos suaugusio, net paauglio Dže- 
sio nuotraukos, pamatė Megė. Be abejo, jokios tėviško Džesio 


nuotraukos. Nebebuvo vietos ant sienos. Be to, Megės motina 

nuolat sakydavo, kaip prasčiokiška nukabinėti sienas šeimyninė- 
mis fotografijomis, na, nebent tai būtų miegamasis. 

Fiona stūmė lagaminą laiptų pusėn, palikdama grindyse du il- 
gus plonus įbrėžimus. 

— Et, palik jį ramybėje, — pasakė jai Megė, — Aira paskui užneš 
į viršų. 

Kaip jaučiasi Fiona, sugrįžusi po tiek laiko, eidama prieangiu, 
kuriame nusprendė gimdyti kūdikį, atidarydama lauko duris, ku- 
rias taip dažnai įpykusi trankydavo? Atrodė įsitempusi ir prislėg- 
ta. Nuo staigiai užsidegusios šviesos išryškėjo raukšlelės po aki- 
mis. Ji paliko lagaminą ir parodė nuotrauką palubėje. 

— Tenai aš, — paaiškino Leroi. — Jei tave tai domina. 

Ji turėjo omeny savo vestuvinę nuotrauką. Megė buvo ją už- 
miršusi. Vestuvinė Kristelės, atsinešusios į ceremoniją fotoapara- 
tą, dovana vaizdavo jauną nepatyrusią mergaitę suglamžyta suk- 
nele. Ji buvo įrėminta juodais plastmasiniais, tikriausiai „Vulvor- 
to“, diplomų rėmeliais. Leroi abejingu veidu ištyrinėjo nuotrauką. 
Tada pasuko į svetainę, kur Aira degiojo lempas. 

Megė nusinešė pirkinius į virtuvę, iš paskos nusekė Fiona. 

— Tai kur jis? — tyliai paklausė Fiona. 

— Na, turbūt... — prabilo Megė. Įjungė šviesą virš galvos ir dirs- 
telėjo į laikrodį. — Sakiau jam, jog vakarieniausime pusę septynių, 
dabar tiek ir yra, o juk žinai, kad jis nejaučia laiko, tad labai nesi- 
jaudink... 

— Aš nesijaudinu! — atšovė Fiona. — Kas sako, kad jaudinuos? 
Man nerūpi, pareis jis ar ne. 

— Žinoma, nesijaudini, — ramino Megė. 

— Aš tik atsivežiau Leroi jūsų aplankyti. Man nesvarbu, ar jis 
išvis ateis. 

— Na, žinoma, nesvarbu. 

Fiona sunkiai sudribo ant kėdės virtuvėje ir sviedė ant stalo 
rankinę. Nešiojo tą rankinę iš kambario į kambarį kaip oficialiai 
besisvečiuojantis asmuo; kai kurie dalykai niekad nesikeičia. Me- 
gė atsiduso ir pradėjo vynioti pirkinius. Įdėjo ledus į šaldytuvą, 


tada prapjovė abu vištienos paketus ir švystelėjo į puodą. 

— Kokias daržoves mėgsta Leroi? — paklausė ji. 

— Mm? Daržoves? — pakartojo Fiona. Neatrodė, kad ji suprato 
klausimą. Žiūrėjo į sieninį kalendorių, atverstą ties rugpjūčio mė- 
nesiu. Na, namai nėra itin tvarkingi, tačiau Fiona neturi teisės 
skųstis. Ant stalų kažkaip savaime susikaupė visokiausių atsitikti- 
nių daiktelių. Spintelės pilnos dulkėtų prieskonių buteliukų, kruo- 
pų dėžučių ir lėkščių iš skirtingų servizų. Stalčiai žioji ištraukti, 
rodydami savo turtą. Megei akis užkliuvo už vieno stalčiaus, ir ji 
nuėjo pasirausti tarp į vidų sugrūstų popierių. 

— Kažkur čia, — tarė, — beveik galėčiau prisiekti... 

Iškapstė tėvų ir mokytojų asociacijos pranešimą. Iš kažkur iš- 
plėštą „nuostabaus pyrago su razinomis“ receptą. Krūvą atvirukų 
su linkėjimais pasveikti, kurių ieškojo nuo tos dienos, kai nusipir- 
ko. O tada... 

— Aha, — nudžiugo iškeldama spausdintą programėlę. 

— Kas čia? 

— Suaugusio Džesio nuotrauka. Leroi. 

Atnešė ją parodyti Fionai: tamsi kopijavimo aparatu padaugin- 
ta grupės nuotrauka. Lorimeris sėdi priekyje su savo būgnais, o 
Džesis stovi užpakaly, užmetęs rankas kitiems dviem, Deivui ir 
kitam, kurio vardo neprisimena, ant kaklo. Visi vilkėjo juodai. 
Džesis tyčia buvo suraukęs antakius. Po nuotrauka pūkuotomis, 
dryžuotomis kaip tigras raidėmis išspausdinta „Įsuk katiną“, o 
apačioje palikta tuščia eilutė ranka įrašyti laikui ir vietai. 

— Žinoma, jis čia išėjęs nekaip, — pripažino Megė. — Roko gru- 
pės nariai visada stengiasi atrodyti, nežinau nė kaip pasakyti, pa- 
niurę, ar pastebėjai? Gal reikėtų jai parodyti momentinę nuo- 
trauką, kurią nešiojuosi piniginėje. Ten jis irgi nesišypso, bet nors 
nesusiraukęs. 

Fiona paėmė programėlę ir atidžiai ištyrinėjo. 

— Kaip keista, — tarė, — visi lvgiai tokie pat. 

— Tokie pat? 

— Suprantat, jie visą laiką ruošėsi kažkuo tapti, ar jūs taip ne- 
manot? Turėjo tokių akiplėšiškų planų. Ir šitaip keitėsi patys, kei- 
tė požiūrį į muziką. Žinot, kartą Leroi mane paklausė, kokią mu- 

ziką groja jos tėtis, „naująją bangą“, pankroką, sunkųjį metalą ar 
kitokią — man rodos, norėjo padaryti įspūdį draugėms, — o aš 
atsakiau: „Viešpatie, dabar jis gali groti bet ką; neturiu nė men- 
kiausio supratimo“. Bet tik pažiūrėkite į juos. 

— Na? Ir ką? — paklausė Megė. — Į ką čia žiūrėti? 

— Lorimeris vis dar kvailai apsikarpęs ir tebenešioja plaukus 
susirišęs į arklio uodegą, kurią aš neapsakomai troškau nukirp- 
ti, — tarė Fiona. — Jie net to paties stiliaus rūbus tebenešioja. Tuos 
pačius senamadiškus „Pragaro angelų“ stiliaus rūbus. 

— Senamadiškus? — paklausė Megė. 

— Galima įsivaizduoti, kaip jie, sulaukę keturiasdešimties, te- 
begroja savaitgaliais Rotary klubo susirinkimuose, kai žmonos juos 
išleidžia. 

Megė susijaudino, bet neišsidavė. Vėl grįžo prie savo puodo su 
vištiena. 

Fiona paklausė: 

— Ką jis parsivedė vakarienės? 

— Atleisk, nesupratau. 

— Sakėt, kad kartą parsivedė vakarienės kažkokią moterį. 

Megė dirstelėjo į ją. Fiona vis dar laikė nuotrauką ir susimąs- 
čiusi Žiūrėjo į ją. 

— Nieko rimto, — tarė Megė. 

— Na, ką? 

— Kažkokią moterį, kurią kažkur susitiko, tokių buvo daug. Nė 
viena ilgai neišsilaikė. 

Fiona padėjo nuotrauką ant stalo, bet ir toliau žiūrėjo į ją. 

Iš svetainės stereogrotuvo atsklido kažkoks apsitrynęs čirpian- 
tis įrašas. Matyt, Leroi atrado kurią nors iš Džesio išmestų plokš- 
telių. Megė išgirdo: „Hei hei“, „kasdien“ ir pažįstamą stygų skam- 
besį, nors ir nežinojo, kas groja. Ji paėmė iš šaldytuvo dėžutę pa- 
sukų ir užpylė ant vištienos. Galvą skaudėjo taip, lyg kaktą veržtų 
lankai. Staiga suvokė, kad jau senokai skauda. 

— Einu paskambinsiu Džesiui, — staiga pasakė Fionai. 

Nuėjo prie telefono, pritaisyto prie sienos, ir nukėlė ragelį. 
Signalų neišgirdo. Išgirdo čirškiant kitame laido gale. 

— Matyt, Aira skambina kitu telefonu, — tarė ir padėjo ragelį. — 
Na, tiek to. Daržovės. Kokias daržoves valgo Leroi? 

— Ji mėgsta salotas, — atsakė Fiona. 

— Viešpatie, galėjau nupirkti salotų. 

— Mege, — paklausė Aira, įėjęs į virtuvę, — ką tu padarei mano 
atsakikliui? 

— Aš? Nieko. 

— Tikrai padarei. 

— Nepadariau! Aš tau jau sakiau apie nedidelę bėdą vakar vaka- 
re, tačiau juk palikau naują pranešimą. 

Sulenktu pirštu jis pamojo jai prieiti prie telefono. 

— Išbandyk, — liepė jai. 

— Kam)? 

— Pabandyk surinkti parduotuvės numerį. 

Ji gūžtelėjo pečiais ir priėjo prie telefono. Kai surinko nume- 
rį, telefonas kitame laido gale suskambo tris kartus. Kažkas sprag- 
telėjo. 

— Aha, štai kaip, — pasakė tolimas metalinis Megės balsas. — 
Pažiūrėsim: paspausti A mygtuką, palaukti, kol raudona... oi, 
velnias. 

Megė sumirksėjo. 

— Matyt, kažką darau ne taip, — toliau kalbėjo jos balsas. Paskui 
falcetu, kuriuo kalbėdavo kvailiodama su vaikais, išrėkė: — Kas, 
aš? Darau kažką ne taip? Tokia tobula moterytė kaip aš? Vien 
tokia mintis kelia pasipiktinimą! 

Pasigirdo cypimas, lyg kas greit suktų pirmyn magnetofono juos- 
telę, paskui pyptelėjimas. Megė padėjo ragelį ir tarė: 

— Na... mm... 

— Dievas žino, ką pamanė mano klientai, — pasakė Aira. 

— Gal niekas neskambino, — viltingai tarė ji. 

— Neįsivaizduoju, kaip sugebėjai! Aparatas toks paprastas, kad 
tiesiog neįmanoma jo sugadinti. 

— Tai tik rodo, kad nūnai negalima pasitikėti paprasčiausiais 


dalykais, — atšovė ji. Vėl pakėlė ragelį ir pabandė surinkti Džesio 

numerį. Kol telefonas čirškė, nervingai sukiojo laidą. Juto, kad 
Fiona sėdi prie stalo pasirėmusi delnu ir stebi ją. 

— Kam skambini? — paklausė Aira. 

Ji apsimetė neišgirdusi. 

— Kam ji skambina, Fiona? 

— Man rodos, Džesiui, — paaiškino jam Fiona. 

— Užmiršai, kad jo telefonas neskamba? 

Megė pažvelgė į jį. 

— Oi! — tepasakė. 

Padėjo ragelį ir gailiai pažvelgė į jį. 

— Na, gerai, — tarė Fiona, — gal jis dabar kelyje. Juk šeštadienio 
vakaras. Ar jis ilgai dirba? 

— Visai neilgai, — atsakė jai Aira. 

— Jei jau apie tai prabilom, kur jis dirba? 

— Čiko dviračių parduotuvėje. Pardavinėja motociklus. 

— Ar ji dar neuždaryta? 

— Žinoma, uždaryta. Ją uždaro penktą valandą. 

— Tai kam skambinti? 

— Jinai skambino jam į butą, — tarė Aira. 

— Jam į... — pakartojo Fiona. 

Megė grįžo prie puodo su vištiena. Išmaišė su pasukomis. Paė- 
mė iš vieno stalčiaus supliuškusį popierinį miltų maišelį ir šiūpte- 
lėjo miltų. 

— Džesis turi butą? — paklausė Airą Fiona. 

— Na, taip. 

Megė užbarstė kepimo miltelių, druskos ir pipirų. 

— Toli nuo čia? 

— Kalverto gatvėje. 

Fiona susimąstė. 

— Visada norėjau tave kai ko paklausti, Fiona! — tarė Megė. 
Jos balsas vėl pagyvėjo. — Prisimeni, praėjus keletui mėnesių po 
to, kai išėjai, Džesis paskambino tau ir pasakė, kad tu pirma 
jam skambinai, o tu išsigynei? Tai tu skambinai, ar ne? Ar tu 
skambinai mums į namus, kai aš paklausiau: „Fiona?“, o tu pa- 


dėjai ragelį? 

— O Dieve... —- numykė Fiona. 

— Man rodos, tu, nes kam žmogui padėti ragelį, jei aš ištariau 
tavo vardą? 

— Tikrai neprisimenu, — atsakė Fiona, tada pasiėmė rankinę ir 
atsistojo. Lengvu betiksliu žingsniu, lyg nepastebėtų išeinanti, 
išplaukė iš virtuvės šaukdama: — Leroi? Kur pradingai? 

— Matai? — tarė Megė Airai. 

— Mm? 

— Tai buvo ji. Aš visada žinojau. 

— Nepasakė, kad skambino ji. 

— Oi, Aira, kartais tu baisiai nesupratingas, — tarė Megė. 

Užspaudė rudo popieriaus maišelį ir pakratė, kad prieskoniai 
susimaišytų. Reikėjo pasakyti Fionai, jog būna arba vienaip, arba 
kitaip. Negali iš jo juoktis, kad liko toks pat, ir kartu niurnėti, 
kam pasikeitė. Na, žinoma, išsikėlė! Negi Fiona įsivaizdavo, kad 
jis sėdės Čia ir šitiek metų jos lauks? 

Ir vis dėlto Megė žinojo, kaip ji jaučiasi. Susikuri kokio nors 
žmogaus vaizdą, ir atmintis jį nekintamai užfiksuoja. 

Ji vėl žvilgtelėjo į grupės nuotrauką ant stalo. Kadaise visi buvo 
tokie entuziastai, pamanė. Šitiek įdėta energijos. Prisiminė pir- 
mąsias repeticijas Lorimerio tėvų garaže, mėnesių mėnesius, kai 
jie su džiaugsmu grodavo nemokamai, naktį, kai Džesis parėjo 
namo pergalingai mojuodamas dešimties dolerių banknotu — jam 
atitekusia pirmojo uždarbio dalimi. 

— Ar ten Deizė? — paklausė Aira. 

— Ką? 

— Man pasirodė, kad išgirdau atidarant lauko duris. 

— O! — tarė Megė. — Gal Džesis. 

— Neturėk vilties, — įspėjo jis. 

Bet tik Džesis šitaip trenkdavo duris į knygų spintelę. Megė 
nusišluostė rankas. 

— Džesi? — pašaukė ji. 

— Aš čia. 

Ji nuskubėjo į prieškambarį, Aira pamažu nuėjo iš paskos. Džesis 
stovėjo prie pat durų. Žiūrėjo į svetainę, kur kaip išgąsdintas Žvė- 

riukas stypsojo Leroi, spausdama prie krūtinės rankas ir atmetusi 
atgal vieną koją. Džesis tarė: 

— Na, sveika. 

— Sveikas, — atsakė Leroi. 

— Kaip sekasi? 

— Gerai. 

Jis dirstelėjo į Megę. Ji paklausė: 

— Kaip išaugo, tiesa? 

Jo pailgos juodos akys vėl grįžo prie Leroi. 

Dabar prie jo prisiartino Megė, norėdama, kad eitų toliau. 
(Visada atrodydavo, kad jis tuoj tuoj išeis.) Paėmė jam už ran- 
kos ir tarė: 

— Aš kepu vištą, teks dar luktelėti. Judu galite susėsti Čia ir 
susipažinti. 

Tačiau jis visada nenoriai leisdavosi vedamas. Vilkėjo nertinį, ir 
pro ploną rūbą ji juto priešinimąsi — plieninius raumenis virš al- 
kūnės. Batai lyg priaugo prie grindų. Ketino eiti toliau tada, kai 
pats panorės. 

— Tai ko klausaisi? — paklausė Leroi. 

— Et, kažkokios plokštelės. 

— Mėgsti „Mirusiuosius“? 

— „Mirusiuosius“? Aha. 

— Tada tau reikėtų geresnio albumo, — tarė jis. — Šitas per daug 
visiems patinka. 

— Aišku, — sutiko ji. — Aš ir pati taip maniau. 

Jis vėl pasižiūrėjo į Megę. Pakreipė galvą taip, kad smakras 
atrodė ilgesnis, visiškai kaip Airos, besistengiančio nuslėpti šyp- 
seną. 

— Be to, ji sportuoja, — pasakė jam Megė. — Atsivežė beisbolo 
pirštinę. 

— Iš tiesų? — paklausė jis Leroi. 

Ji linktelėjo. Pakeltos kojos pirščiukas lietė grindis dailiai kaip 
balerinos. 

Kažkas subarškėjo viršuje, ir Fiona pašaukė: 


— Mege, kur?.. 

Ji pasirodė laiptų aikštelėje. Visi sužiuro aukštyn. 

— Oi, — tarė ji. 

Ir labai sklandžiai ir ramiai ėmė lipti laiptais, viena ranka lies- 
dama turėklą. Buvo girdėti tik jos basučių pliauškėjimas į basus 
padus. 

— Malonu tave matyti, Fiona, — pasakė Džesis. 

Ji nusileido į prieškambarį ir pažvelgė į jį. 

— Man irgi malonu tave matyti, — pasakė ji. 

— Kažkaip naujai susitvarkei plaukus, teisybė? 

Ji kilstelėjo ranką, tebežiūrėdama jam į veidą, ir palietė plaukų 
galus. 

— O, galbūt. 

— Na, man turbūt geriau grįžti į... — prabilo Megė. 

O Aira pridūrė: 

— Tau reikia padėti virtuvėje, Mege? 

— Taip, žinoma, — laiminga sučiulbėjo ji. 

— Buvau viršuje, ieškojau muilinės, — Fiona pasakė Džesiui. 

Megė delsė. 

— Muilinės? — paklausė Džesis. 

— Patikrinau tavo komodos stalčių, bet jis tuščias. Radau tik 
naftalino rutuliukų. Tai tu išsikeldamas pasiėmei mano mūilinę? 

— Apie kokią muilinę tu kalbi? 

— Mano muilinę iš vėžlio kiauto! Kurią tu pasilikai. 

Džesis dirstelėjo į Megę. Megė tarė: 

— Juk prisimeni jos muilinę. 

— Kad ne, negaliu taip sakyti, — tarė Džesis ir nusitvėrė garba- 
nos ant kaktos, kaip visada, kai sutrikdavo. 

— Tu ją pasilikai, kai ji išėjo, — priminė Megė. — Aš tave mačiau 
su ja. Prisimeni, viduje buvo muilo gabaliukas? Skaidraus muilo, 
kurį kiaurai permatai. 

— O taip, — atsakė Džesis, paleisdamas kuodą. 

— Prisimeni? 

— Tikrai. 

Megė lengviau atsikvėpė. Ji drąsindama nusišypsojo Leroi, o ta 
nuleido pakeltą koją ir atrodė kiek sutrikusi. 

— Tai kur ji? — paklausė Fiona. — Kur mano muilinė, Džesi? 

— Negi tavo sesuo jos nepaėmė? 

— Ne. 

— Maniau, kad supakavo ją su kitais tavo daiktais. 

— Ne, —- atsakė Fiona. — Tu ją laikei savo stalčiuje. 

Džesis pasakė: 

— Viešpatie, Fiona, tada ji turbūt jau išmesta. Bet, klausyk, jei 
ji tau tokia brangi, aš su džiaugsmu... 

— Bet tu ją pasilikai, nes ji tau priminė mane, — paaiškino jam 
Fiona. — Ji kvepėjo kaip aš! Tu užmerkdavai akis ir prikišdavai 
muilinę prie nosies. 

Džesio žvilgsnis vėl nukrypo į Megę. Jis paklausė: 

— Mama? Tai tu jai pripasakojai? 

— Nori pasakyti, kad netiesa? — paklausė Fiona. 

— Pasakei, kad aš slampinėju uostydamas muilines, mama? 

— Taip buvo! — pareiškė Megė. Nors ir nesinorėjo pakartoti 
jam girdint. Neketino jo sugėdinti. Atsisuko į Airą (jo veido iš- 
raiška buvo lygiai tokia suglumusi ir priekaištinga, kaip ji ir tikė- 
josi) ir tarė: 

— Jis ją laikė viršutiniame stalčiuje. 

— Tavo brangenybių stalčiuje, — pasakė Fiona Džesiui. — Ma- 
nai, būčiau važiavusi tokį kelią kaip paprasčiausia... popgrupės 
kekšelė, jei tavo motina nebūtų man to pasakiusi? Nereikėjo man 
važiuoti! Gyvenau kuo puikiausiai! Tačiau tavo motina pasakė, kad 
įsikibai į mano muilinę ir neleidai Kristelei jos supakuoti, užmer- 
kęs akis uostei ją, išsaugojai iki šios dienos, tvirtino ji, iš rankų 
nepaleidi, miegi pasidėjęs po pagalve. 

— Aš nesakiau!.. — suriko Megė. 

— Kuo tu mane laikai? Nevykėliu? — paklausė Džesis Fioną. 

— Paklausykite, — įsiterpė Aira. 

Regis, visi su džiaugsmu atsisuko į jį. 

— Išsiaiškinkim viską, — tarė jis. — Kalbame apie plastmasinę 
muilinę. 

— Mano plastmasinę muilinę, — paaiškino jam Fiona, — su ku- 


ria Džesis kasnakt miega. 

— Regis, kažkoks nesusipratimas, — tarė Aira. — Iš kur Megė 
gali tai žinoti? Dabar Džesis turi savo butą. O miega jis, kiek gir- 
dėjau, su automobilininkus pasitinkančia tarnautoja. 

— Kuo? 

— Et, nesvarbu. 

— Kas yra automobilininkus pasitinkanti tarnautoja? 

Stojo tyla. Paskui Aira pasakė: 

— Na, tai žmogus, kuris stovi prie parduotuvės durų ir, kai eini 
vidun pirkti automobilio, teiraujasi tavo pavardės bei adreso, po 
to pašaukia pardavėją. 

— Tarnautoja? Turi omeny moterį? 

— Teisingai. 

— Džesis miega su moterim? 

— Teisingai. 

— Turėjai viską sugadinti, Aira, ar ne? — tarė Megė. 

— Ne, - atsakė jai Aira, — viską sugadino tiesa, o dabar Džesis iš 
tiesų turi kitą moterį. 

— Bet ta moteris nieko nereiškia! Noriu pasakyti, kad jie nei 
susižadėję, nei vedę, nieko! Ji jam visiškai nerūpi! 

Ji žvilgtelėjo į Džesį, tikėdamasi jo paramos, tačiau jis stropiai 
apžiūrinėjo kairio bato nosį. 

— Oi, Mege, — tarė Aira, — pripažink, kad taip yra. Toks jau jis 
ir pasiliks. Iš jo niekad nebus šeimos žmogaus! Laksto nuo vienos 
merginos prie kitos, neišbūna viename darbe ilgiau kaip keletą 
mėnesių, o kai netenka darbo, visada kaltas kas nors kitas. Kvailas 
šeimininkas, kvaili klientai arba kiti darbuotojai... 

— Na, užteks, — prabilo Džesis, o Megė sutratėjo: 

— Na, kam tu visuomet, visuomet perdedi, Aira! Jis išdirbo 
garso įrašų parduotuvėje visus metus, jau užmiršai? 

— Galų gale stebuklingai paaiškėja, — ramiai baigė kalbėti Ai- 
ra, — kad kiekvienas Džesio pažįstamas kvailas. 

Džesis apsisuko ir išėjo iš namų. 

Durų jis neužtrenkė, labai atsargiai jas uždarė, ir nuo to pasi- 
darė dar neramiau. 


Megė pasakė: 

— Jis grįš. — Ji kalbėjo Fionai, bet kadangi Fiona neatsakė (me- 
diniu veidu spoksojo Džesiui iš paskos), kreipėsi į Leroi: — Matei, 
kaip jis apsidžiaugė tave pamatęs, tiesa? 

Leroi tik žiopsojo. 

— Jį tik sujaudino Airos žodžiai, štai ir viskas, — kalbėjo Megė. 
Paskui pridūrė: — Aira, aš tau niekad šito neatleisiu. 

— Man! — tarė Aira. 

— Liaukitės, — prabilo Fiona. 

Jie atsisuko. 

— Liaukitės abudu, — tarė ji. - Man mirtinai įgriso. Įgriso Dže- 
sis Moranas ir jūs abu, jūsų nuolatiniai kvaili ginčai, kabinėjimasis 
dėl niekų ir barniai, amžinai teisus Aira ir be galo trokštanti klysti 
Megė. 

— Kodėl... Fiona? — tarė Megė. Jos jausmai buvo įžeisti. Gal ji 
ir kvaila, bet slapčiom manė, kad svetimi žmonės pavydi jos san- 
tuokos. — Mes nesibaram, mes tik aptarinėjam, — pasakė ji. — 
Mes bandom suderinti du požiūrius. 

Fiona kalbėjo toliau: 

— Nesvarbu. Nežinau, kodėl pamaniau, kad kas nors čia gali 
būti kitaip. — Ji žengė į svetainę ir apglėbė Leroi — jos akys buvo 
išplėstos ir išsigandusios. — Nurimk, nurimk, vaikeli, — tarė ji ir 
įsikniaubė Leroi į sprandą. Buvo aišku, kad pačią Fioną reikia 
raminti. 

Megė dirstelėjo į Airą. Nusuko akis. 

— Muilinė? — paklausė Aira. — Iš kur tu ištraukei tokią pasaką? 

Ji neatsakė. (Ką beatsakytų, būtų panašu į barnį.) Tik atsitrau- 
kė nuo jo. Pasuko į virtuvę, kaip jai atrodė, oriai tylėdama, tačiau 
Aira sekė iš paskos kalbėdamas: 

— Klausyk, Mege, negalima šitaip reguliuoti kitų žmonių gyve- 
nimo. Susitaikyk su tikrove! Pabusk ir užuosi kavą! 

Mėgstamiausias Anos Lenders posakis: pabusk ir užuosi kavą. 
Ji siusdavo, kai jis cituodavo Aną Lenders. Nuėjo prie stalo ir 
pradėjo kišti vištienos gabalus į popierinį maišelį. 


— Muilinė! — stebėjosi Aira. 

— Nori vištienos su žaliais žirneliais? — paklausė ji. — Ar žalio- 
mis pupomis? 

Bet Aira atsakė: 

— Aš einu praustis. — Ir išėjo. 

Ji liko viena. Ką gi! Nubraukė nuo blakstienų ašarą. Šiuose na- 
muose ji visiems užkliūva, ir pelnytai; kaip paprastai, piršo savo 
nuomonę ir kišo nosį kur nereikia. Ir vis dėlto nemanė, kad kišasi 
ne į savo reikalus. Ji tik juto, kad pasaulio vaizdas šiek tiek iš- 
kreiptas, spalvos nevisiškai atitinka linijas it nevykusiai atspaus- 
dintame laikraščio skelbime, ir jeigu ji truputį jį pareguliuos, vis- 
kas vėl bus gerai. 

— Kvailė! — tarė sau, kratydama maišelyje vištienos gabalus. — 
Kvaila sena landūnė! — Trenkė ant krosnelės keptuvę ir šliūkštelė- 
jo per daug aliejaus. Įtūžusi pasuko rankenėlę ir laukė, kol degik- 
lis įkais. Še tau, geriausios jos suknelės priekį virš atsikišusio pilvo 
išmargino aliejaus lašeliai. Ji - nerangi storapilvė, kuriai neužten- 
ka proto net pasirišti prijuostę, kai gamina valgį. O sumokėjo už 
tą suknelę aiškiai per daug, šešiasdešimt keturis dolerius „Hech- 
to“ parduotuvėje, Airą siaubas apimtų sužinojus. Kaip ji galėjo 
būti tokia godi? Brūkštelėjo atgalia ranka per nosį. Giliai įkvėpė. 
Ką gi. Tiek to. 

Aliejus dar nebuvo reikiamai įkaitęs, bet ji pradėjo dėti vištie- 
ną. Deja, jos buvo labai daug. Per daug. (Nebent pavyktų įkalbėti 
Džesį sugrįžti vakarienės.) Teko sugrūsti gabalus vieną prie kito, 
kad tilptų visos šlaunelės. 

Žirneliai ar žalios pupos? Vis dar nenuspręsta. Ji nusišluostė 
rankas į rankšluostį ir nuėjo į svetainę paklausti. 

— Leroi, — tarė ji, — kas labiau?.. 

Bet svetainė buvo tuščia. Leroi plokštelės garsas prislopo, lyg ji 
grotų antrą ar trečią kartą. „Sau ramiai žingsniavau, pinigėliai ki- 
šenėj...“ — atkakliai traukė vyrų kompanija. Nei ant sofos, nei ant 
krėslų niekas nesėdėjo. 

Megė perėjo prieškambarį ir prieangyje pašaukė: 


— Leroi? Fiona? 

Jokio atsakymo. Gatvės žibintai apšvietė keturias tuščias supa- 
mąsias kėdes. 

— Aira? 

— Aš viršuj, — atsiliepė jis slopiu balsu. 

Ji nusisuko nuo durų. Dėkui Dievui, Fionos lagaminas tebes- 
tovi laiptų apačioje, taigi ji negalėjo toli nueiti. 

— Aira, ar Leroi su tavimi? — šūktelėjo Megė. 

Jis išlindo į laiptų aikštelę, apsivyniojęs rankšluosčiu kaklą. Te- 
besišluostydamas veidą, pažvelgė žemyn į ją. 

— Negaliu jos rasti, — paaiškino ji jam. — Negaliu rasti nei vie- 
nos, nei kitos. 

— Prieangy žiūrėjai? 

— Taip. 

Jis nulipo žemyn, nešinas rankšluosčiu. 

— Galbūt jos nuėjo į užpakalinį kiemą, — tarė. 

Ji išsekė paskui jį pro lauko duris ir apėjo namą. Nakties oras 
buvo šiltas ir drėgnas. Jai prie ausies suzyzė uodas ar moskitas, ir 
jinai jį nuvaikė. Kas panorėtų čia būti tokiu metu? Tikriausiai ne 
Leroi ir Fiona. Užpakalinis kiemelis, kai į jį išėjo, buvo virtęs ma- 
žu tuščiu tamsos kvadratu. 

— Jos išėjo, — pasakė Aira. 

— Išėjo? Nori pasakyti, visam laikui? 

— Tikriausiai. 

— Bet lagaminas tebėra prieškambaryje. 

— Matai, jis gana sunkus, — paaiškino jis, paėmė jai už rankos ir 
užvedė užpakalinio prieangio laiptais. — Jei jos ėjo pėsčios, turbūt 
nenorėjo neštis. 

— Pėsčios, — pakartojo ji. 

Virtuvėje skrudo vištiena. Megė nekreipė dėmesio, bet Aira 
užsuko degiklį. 

— Jei pėsčios, galime jas pasivyti, — tarė Megė. 

— Palauk, Mege... 

Per vėlu — ji jau išėjo. Vėl perbėgo prieškambarį ir išlėkė pro 
duris laiptais į gatvę. Fionos sesuo gyvena kažkur į vakarus nuo 
čia, netoli Brodvėjaus. Taigi jos pasuko į kairę. Prisidengusi akis 


284 ANNE TYLER 


nuo akinamos gatvės žibintų šviesos, Megė įsižiūrėjo į tuščią šali- 
gatvio ruožą. Pamatė neryžtingai, užriestu užpakaliu, kinkuojantį 
vienišą baltą katiną — katinai paprastai taip vaikšto nepažįstamose 
vietose. Po valandėlės iš skersgatvio išlėkė mergaitė ilgais tamsiais 
plaukais ir čiupo jį šaukdama: „Tai štai kur tu, Terki!“ Ji dingo 
švystelėjusi sijonu. Iš pravažiuojančios mašinos atsklido beisbolo 
varžybų nuotrupos: „... be pražangų, bazes apsupę trys Žaidėjai, ir 
šiąnakt, bičiuliai, Trisdešimt trečiojoje gatvėje karšta...“ Virš pra- 
moninės miesto dalies rausvai pilka spalva švytėjo dangus. 

Priėjo Aira ir uždėjo ranką jai ant peties. 

— Mege, mieloji, — pasakė. 

Bet jinai nubloškė jo ranką ir pasuko atgal į namus. 

Prislėgta ji nebejusdavo krypties ir dabar kaip akla galvojo tik 
apie tai, kur eina, svyruodama kabinosi į buksmedžio gyvatvorę 
prie tako, o lipdama laiptais į prieangį, dukart suklupo. 

— Mieloji, — jai už nugaros ištarė Aira. 

Ji nuėjo prieškambariu prie laiptų papėdės. Paguldė Fionos la- 
gaminą ir atsiklaupusi spragtelėjo užraktus. 

Viduje rado rausvus medvilnės naktinius, vaikišką pižamą ir nė- 
riniuotas kelnaites, ne sulankstytus, bet sugrūstus kaip išgręžtos 
šluostės. O po jais užtrauktuku užsegamą kosmetikos rinkinį, dvi 
krūveles aptrintų komiksų, pustuzinį kosmetikos žurnalų, domi- 
no dėžutę ir milžinišką išblukusį apsakymų apie kaubojus tomą. 
Be visų šių dalykų Fiona ir Leroi puikiai galėjo išsieersti. O tai, be 
ko negalėjo — Fionos rankinė ir Leroi beisbolo pirštinė, — dingo 
kartu su jomis. 

Su greta tylinčiu Aira apžiūrinėdama visą šį turtą, Megė staiga 
suvokė, kad gyvenimas sukasi ratu. Jis amžinai kartojasi, ir vilčiai 


jame nėra vietos. 


DVIDEŠIMTO AMŽIAUS AUKSO FONDAS 285 


Megės pensione gyveno senukas, kuris tikėjo, kad patekus į 
dangų, jam bus grąžinta viskas, ko neteko žemėje. 

— O taip, kokia puiki mintis! — pritarė Megė, kai jis tai pasakė. 
Ji manė, kad jis turi omeny nematerialius dalykus — na, kad ir 
jaunatvišką energiją ar jaunimo gebėjimą beatodairiškai žavėtis ar 
mylėti. Tačiau jam kalbant toliau, paaiškėjo, kad jis mąsto apie 
kur kas konkretesnius dalykus. Prie dangaus vartų, kalbėjo jis, 
šventas Petras jam paduos džiuto maišą su viskuo: mažu raudonu 
nertiniu, motinos jam numegztu prieš mirtį, kurį jis ketvirtoje 
klasėje paliko autobuse ir nuo tol nesiliovė gailėjęs; nepaprastą 
peiliuką, kurį vyresnysis brolis iš pagiežos nušveitė į kukurūzų lau- 
ką; žiedą su deimantu, kurį užmiršo grąžinti jo pirmoji meilė, 
nutraukusi sužadėtuves ir pabėgusi su pastoriaus sūnumi. 

Tada ir Megė susimąstė, ką rastų savo džiuto maiše, — nežinia 
kur nukištas pudrines, vienišus auskarus, skėčius, kurių ji iškart 
nepastebėdavo pametusi, tačiau prisimindavo po keleto savaičių 
ar mėnesių. („Rodos, turėjau?..“ „Kas atsitiko mano?..“) Net sa- 
vo noru atiduotus daiktus, kurių paskui gailėjo, — pavyzdžiui, šeš- 
tojo dešimtmečio sijonus, paaukotus labdarai, nes ilgesni rūbai 
vėl madingi. Ir ji vėl pritarė: „Na, žinoma“, tačiau nebe taip karš- 
tai, nes jos praradimai nebuvo tokie graudūs kaip senuko. 

Tačiau dabar (į plastmasines dėžutes dėliodama likusius kep- 
tos vištienos gabalus Airai pietums) ji vėl galvojo apie džiuto mai- 
šą, ir šį kartą jis išsipūtė kur kas labiau. Prisiminė žalią suknelę, 
kuria kadaise susižavėjo jos brolio Džošo žmona Natali. Megė pa- 
sakė: „Imk ją, ji tinka tau prie akių“, nes taip ir buvo, ir ji džiau- 

gėsi, kad Natali ją turės; mylėjo ją kaip seserį. Tačiau paskui Džo- 
šas išsiskyrė su Natali, Natali išsikėlė kitur, ir jų ryšiai nutrūko, 
lyg ji būtų išsiskyrusi ir su Mege. Dabar Megė troško, kad suknelė 
jai būtų grąžinta. Kaip ji plazdėdavo einant! Tai buvo suknelė, 
tinkama visur, kiekviena proga. 

Ir ji norėtų to juokingo kačiuko, Usnies Pūko, pirmosios Airos 
dovanos jai tuomet, kai jis ją mergino. Tai buvo linksmas, išdykęs 
padarėlis, kuris aštriais kaip adatos dantimis ir minkštomis pilko- 
mis letenėlėmis nuolat puldavo įsivaizduojamus priešus, o Megė 
ir Aira valandų valandas žaisdavo su juo. Bet paskui Megė vargšelį 
netyčia nugalabijo, nes nepatikrinusi įjungė motinos džiovintuvą, 
o išimdama rūbus, rado Usnies Pūką suglebusį, suveltą ir besvorį 
kaip tikras pūkelis ir verkė verkė. Po to buvo visokių kačių: Liusė, 
Česteris, Moliūgas, — bet staiga Megė vėl užsimanė Usnies Pūko. 
Be abejo, šventas Petras į tą džiuto maišą deda ir gyvulius? Tai gal 
surinktų ir visus tuos liesus romius Malrenio gatvės šunėkus, miš- 
rūnus, kurių tolimiems balsams kiauksint, ji užmigdavo kiekvieną 
vaikystės naktį? Gal ten bus ir vaikų žiurkėnas, kuris nenuilsda- 
mas mynė vielinį ratą, kol Megė iš gailesčio jį paleido, o Moliūgas 
pagavo ir suėdė? 

Ir kadaise turėtas senamadiškas raktų pakabukas, metalinis 
diskelis, besisukantis ant ašies, kurio vienoje pusėje buvo užra- 
šyta „myli“, o kitoje „nemyli“. Jį padovanojo Borisas Dramas, o 
kai Džesis gavo vairuotojo pažymėjimą, ji iš perdėto švelnumo 
atidavė jam. Įdėjo į delną, parvežusi namo po vairavimo egza- 
mino, tačiau variklis tebebuvo įjungtas ir mašina jai lipant paju- 
dėjo. „O, koks važiavimas, mama“, — tarė Džesis, siekdamas 
stabdžio, ir išvydusi jo išdidų linksmumą, ji pirmąkart suvokė, 
kad jis jau vyras. Tačiau dabar raktus jis nešiojasi odiniame dėk- 
le, rodos, iš gyvatės odos. Ji norėtų atgauti tą pakabuką. Pajuto 
jį tarp pirštų — lengvą pigų metalą, iškilias raides, kurias išsi- 
blaškiusi sukiodavo, kai stovėdavo ir kalbėdavosi su Borisu: my- 
li, nemyli. Ir vėl išvydo Borisą, iššokantį prieš automobilį, kai ji 
mokydavosi stabdyti. Bet juk jis tik norėjo pasakyti: „Štai aš! 

Skirk man truputį dėmesio 

Ir skaidrus rudų karolių vėrinys, panašus į tamsų gintarą. Se- 
novinė plastmasė, apibūdino jį labdaros parduotuvės pardavėja. 
Žodžiai lyg ir prieštarauja vienas kitam, tačiau Megė mėgo tą vė- 
rinį. Deizė irgi; maža dažnai jį skolindavosi kartu su Megės aukš- 
takulniais batukais, kol galų gale pametė skersgatvyje už namo. 
Buvo jį užsidėjusi, kai vieną vasaros vakarą šokinėjo per virvutę, ir 
verkdama parėjo namo, nes jis dingo. Jis tikrai bus džiuto maiše. 
Vasaros vakaras irgi, kodėl ne — su prakaitu trenkiančiais vaikais, 
jonvabaliais, šiltomis prieangio grindimis, truputį limpančiomis 
prie supamųjų kėdžių, balsais, ataidinčiais iš gatvės: „Tu tai vadini 
smūgiu?“ ir „Šoko kiškis per virvutę...“ 

Ji sudėjo dėžutes su vištiena šaldytuvo priekyje, kur Aira nega- 
lės jų nepastebėti, ir įsivaizdavo, kaip nustebtų šventas Petras, pa- 
matęs, kas pasipylė iš maišo: butelis vėjo, dėžė pirmojo sniego ir 
vienas iš tų grėsmingų mėnulio nušviestų debesų, kurie plaukio- 
davo virš galvos kaip dirižabliai, kai Aira lydėdavo ją namo po 
choro repeticijos. | 

Lėkštės džiovintuve jau buvo sausos, ir ji sudėjo jas į indaują. 
Paskui įsikrėtė porciją ledų. Gailėjosi nepirkusi su mėtinio šoko- 
lado drožlėmis. Sluoksniuotų vanilinių skonis per daug priminė 
kiaušinio baltymą. Užlipo laiptais, kabindama šaukštu ledus. Prie 
durų į Deizės kambarį sustojo. Deizė, klūpodama ant grindų, dė- 
jo knygas į kartoninę dėžę. 

— Nori ledų? — paklausė Megė. 

Deizė užmetė akį ir atsakė: 

— Dėkui, ne. 

— Vakarienei suvalgei tik vieną vištos šlaunelę. 

— Aš nealkana, — tarė Deizė ir nubraukė nuo kaktos garbaną. 
Vilkėjo drabužiais, kurių nepasiims, — apdribusiais džinsais ir pa- 
laidinuke su išplėšta sagos ąsele. Kambarys atrodė negyvenamas: 
niekučiai, paprastai išdėlioti ant lentynų, buvo jau kelios savaitės 
supakuoti. " 

— Kur tavo minkšti žaisliukai? — paklausė Megė. 

— Lagamine. 


— Maniau, kad paliksi juos namie. 

— Ketinau palikti, bet apsigalvojau, — tarė Deizė. 

Vakarieniaujant ji buvo tyki. Megė juto, kad nerimauja dėl ry- 
tojaus. Tačiau ji ne iš tokių, kurios apie tai šneka. Reikia suprasti 
ženklų kalbą — apetito stoką, sprendimą vis dėlto pasiimti žaisliu- 
kus. Megė tarė: 

— Na, mieloji, pasakyk, jei prireiks pagalbos. 

— Dėkui, mama. 

Megė nuėjo koridorium į miegamąjį, kuriame miegodavo kar- 
tu su Aira. Aira kaip manekenas sėdėjo ant lovos ir dėliojo pasi- 
ansą. Buvo nusiavęs batus ir atsiraitęs rankoves. 

— Gal nori ledų? — paklausė Megė. 

— Dėkui, ne. 

— Aš irgi neturėčiau valgyti, — paaiškino ji, — bet kelionės bai- 
siai vargina. Jaučiu, kad sudeginau milijoną kalorijų vien sėdėda- 
ma automobilyje. 

Tačiau veidrodis virš komodos aiškiai rodė, kokia ji stora. Pa- 
dėjo ledus ant tualetinio staliuko ir pasilenkė artyn patyrinėti sa- 
vo veido, įtraukusi skruostus, kad šie atrodytų įdubę. Nieko neiš- 
ėjo. Atsiduso ir nuėjo į vonios kambarį naktinių marškinių. 

— Aira, — pašaukė, o jos balsas aidu atsimušė nuo plytelių, — 
kaip manai, Sirina vis dar tūžta ant mūsų? 

Teko dirstelėti pro duris, norint sužinoti, ką jis atsakė, — gūžte- 
lėjo pečiais. 

— Pamaniau, gal paskambinti ir sužinoti, kaip ji jaučiasi, — pa- 
aiškino jam, — bet būtų labai nemalonu, jeigu ji padėtų ragelį. 

Atsisegė suknelę, nutraukė per galvą ir numetė ant klozeto dang- 
čio. Tada nusiavė batus. 

— Atsimeni, kaip padėjau įtaisyti jos motiną į senelių pensio- 
ną? — paklausė. — Tada ji nesikalbėjo su manim ištisus mėnesius, 
o kai paskambindavau, padėdavo ragelį. Buvo nemalonu, kai ji 
šitaip darė. Trinktelėjus rageliui kitame laido gale, pasijusdavau 
labai maža. Lvg vėl būtume trečiokės. 

— Dėl to, kad ji elgėsi kaip trečiokė, — pasakė Aira. 

Megė išlindo vienu apatinuku ir pakabino šaukštą ledų. 


— O aš net nežinau, ko ji taip susijaudino, — pasakė Airos at- 

spindžiui veidrodyje. — Tai buvo visiškai padorus nesusipratimas! 
Mano ketinimai buvo geriausi pasaulyje! Aš pasakiau jos motinai: 
„Klausykite, ar norit sulaukti pasisekimo tarp kitų pensiono gy- 
ventojų? Norite iškart parodyti personalui, kad jūs anaiptol ne 
dar viena maloni senutė?“ Matai, juk tai buvo Anita! Kuri mūvė- 
davo raudonas toreadoro kelnes! Juk negalėjau leisti, kad jos ne- 
įvertintų kaip pridera, tiesa? Todėl pasakiau Sirinai, kad nevežtų 
jos iki sekmadienio vakaro, Vėlinių, todėl savo mašina pasiuvau tą 
klouno kostiumą ir nuvažiavau tokį kelią į Rytinę aveniu, kur yra 
tas...*Kaip jis vadinasi? 

— Teatro reikmenų namai, — pasakė Aira, dėliodamas dar vieną 
eilę kortų. - 

— Į Teatro reikmenų namus balto grimo. Iš kur aš galėjau žino- 
ti, kad tais metais karnavalas buvo šeštadienį? 

Ji atsinešė ledus į lovą ir patogiai įsitaisė atrėmusi pagalvę. Aira 
raukėsi žiūrėdamas į išdėliotas kortas. 

— Sirina elgėsi taip, lyg būčiau tyčia sumaniusi išstatyti ją pa- 
juokai, — pasakė jam Megė. 

Tačiau ji tuo metu įsivaizdavo ne Siriną, o Anitą nugrimuotu 
veidu, raudonų siūlų plaukais, Megės lūpdažiu išpieštais trikam- 
piais po akimis, dėl kurių jai neįprastai žvilgėjo ar net atrodė aša- 
rotos lyg tikro cirko klouno. Kaip sudrebėjo ir nulinko jos smak- 
ras, kai sėdėdama invalido vežimėlyje, pamatė, kad Megė išeina. 

— Aš buvau bailė, — staiga pareiškė Megė, padėdama ledus. — 
Turėjau pasilikti ir padėti Sirinai ją pervilkti. Tačiau jaučiausi bai- 
siai kvailai, viską supainiojusi. Pasakiau tik: „Dabar sudiev!“ ir 
išėjau, o kai pažvelgiau į ją paskutinį kartą, ji sėdėjo su tuo klaikiu 
peruku... nederamai atrodanti, nukaršusi ir apgailėtina, nes visi 
aplink vilkėjo įprastiniais drabužiais. 

— Mieloji, bet juk galų gale ji puikiai prisitaikė prie pensiono, — 
tarė Aira. — Kam dėl to taip jaudintis? 

— Tu nematei, kaip ji atrodė, Aira. Be to, dėvėjo gipsinį kor- 
setą, įsivaizduoji? Dėvėjo korsetą, nes pati nebepajėgė sėdėti 
tiesiai. Klouno kostiumas ir gipsinis korsetas! Aš buvau apkiau- 


tusi, sakau tau. 

Ji vylėsi, kad Aira ir toliau jai prieštaraus, tačiau jis tik uždėjo 
kryžių valetą ant damos. 

— Nežinau, kodėl apgaudinėju save, girdi, nueisiu į dangų, — 
pasakė jam Megė. 

Tyla. 

— Tai skambinti ar ne? 

— Kam? 

— Sirinai, Aira. Apie ką gi daugiau mes kalbėjom? 

— Žinoma, jei nori, — tarė jis. 

— Bet jei ji padės ragelį? 

— Tada galvok, kad sutaupei pinigų už telefono pokalbį. 

Ji vyptelėjo. 

Paėmė telefoną nuo naktinio staliuko ir pasidėjo ant kelių. Va- 
landėlę svarstė. Nukėlė ragelį. Aira taktiškai pasilenkė prie kortų 
ir pradėjo švilpauti. (Jis labai mandagus ir gerbia svetimas paslap- 
tis, nors Megė iš patirties žino, kad gali ne taip jau mažai nugirsti 
apsimetęs, jog įniko švilpauti.) Surinko Sirinos numerį labai lėtai 
ir ryžtingai, lyg tai padėtų kalbėtis. 

Sirinos telefonas, užuot vieną kartą ilgai sučirškęs, trumpai pyp- 
telėjo du kartus. Megė pamanė: kaimas, ir dar: šiek tiek atsilieka- 
ma. Pyp pyp — pasigirdo. Pyp pyp. 

— Alio? — tarė Sirina. 

— Sirina? 

+— Taip? 

— Čia aš. 

— O, sveika. 

Galbūt ji dar nesuprato, kas tas „aš“. Megė tiktai krenkštelė- 
jo ir tarė: 

— Čia Megė. 

— Sveika, Mege. 

Megė atsirėmė į pagalvį ir ištiesė kojas. Ji tarė: 

— Paskambinau paklausti, kaip tau einasi. 

— Gerai! — atsakė Sirina. — Arba, na, nežinau. Tiesą sakant, ne 
per puikiausiai. Vaikštau iš kampo į kampą, iš kambario į kamba- 


rį. Negaliu ilgai išbūti vienoje vietoje. 

— O Lindos nebėra? 

— Išsiunčiau namo. 

— Kodėl? 

— Ji man gadina nervus. 

— Nervus! Kaip? 

— Et, visaip. Nebeatsimenu. Jie mane nusivežė vakarienės ir... 
prisipažįstu, kad iš dalies pati buvau kalta. Elgiausi atžariai. Man 
nepatiko restoranas, o žmonių, kurie ten valgė, negalėjau pakęsti. 
Be paliovos galvojau, kaip gera būtų vienai visuose namuose. O 
dabar esu namie, bet čia taip tylu. Lyg būčiau įvyniota į vatą. Su- 
sijaudinau išgirdusi čirškiant telefoną. 

— Norėčiau, kad gyventum arčiau, — tarė Megė. 

Sirina kalbėjo: 

— Neturiu su kuo pasišnekėti apie visokius niekus, na, kad ir 
kas darosi vandentiekiui ar kad virtuvėje vėl pasirodė rudųjų 
skruzdžių. 

— Gali pasakyti man, — pasiūlė Megė. 

— Matai, rudosios skruzdės ne tavo, negi nesupranti? Norėjau 
pasakyti, kad tai ne mudviejų bendras reikalas. 

— Aha, — tarstelėjo Megė. 

Stojo tyla. 

Ką čia švilpauja Aira? Kažką iš tos plokštelės, kurios šį vakarą 
klausėsi Leroi; žodžiai sukosi Megei ant liežuvio galo. Jis susėmė 
krūvą būgnų ir perkėlė ant karaliaus. ' 

— Žinai, — tarė Sirina, — po kiekvienos Makso komandiruotės 
mes tiek daug turėdavom vienas kitam pasakyti. Jis kalbėdavo ir 
kalbėdavo, aš irgi kalbėdavau ir kalbėdavau, o paskui žinai, ką mes 
darydavom? 

— Ką? 

— Kaip reikiant susiniaudavom. 

Megė nusijuokė. 

— O paskui susitaikydavom ir kartu eidavom gulti, — tarė Siri- 
na. — Beprotiška, tiesa? O dabar galvoju: jei šią akimirką Maksas 
prisikeltų iš mirusiųjų, tvirtas ir žvalus, ar mes vis tiek rietumės? 


— Man rodos, rietumėtės, — atsakė Megė. 

Ji mąstė, ką pajustų sužinojusi, kad šiame pasaulyje mato Airą 
paskutinį kartą. Veikiausiai būtų sunku tuo patikėti. Turbūt keletą 
mėnesių ji vis lauktų, kad jis vėl įslinktų vidun, kaip atslinko į 
choro repeticiją tą pirmąjį pavasarį prieš trisdešimt metų. 

— Ir žinai, Sirina, - sumurmėjo ji, — norėčiau atsiprašyti dėl to, 
kas atsitiko po laidotuvių. 

— Et, nieko baisaus. 

— Ne, tikrai, mudu jaučiamės tiesiog siaubingai. 

Ji vylėsi, kad Sirina negirdi džiugiai švilpaujančio Airos, nes 
atsiprašymas atrodytų nenuoširdus. „Pagaliau supratau, kad ke- 
lionė ta buvo ilga ir keista...“ 

— Neverta prisiminti; mane nei iš šio, nei iš to suėmė siutas, — 
paaiškino Sirina. — Našlės nervai. Gryna kvailystė. Nebe tie me- 
tai, kad negalvodama išsižadėčiau senų draugų, nebegaliu sau to 
leisti. 

— Oi, nekalbėk taip! 

— Ką, nori, kad tavęs išsižadėčiau? 

— Ne, ne... 

— Juokauju, — tarė Sirina. — Mege, dėkui, kad paskambinai. 
Nuoširdžiai dėkui. Buvo gera išgirsti tavo balsą. 

— Nėr už ką, — atsakė Megė. 

— Sudiev. 

— Sudiev. 

Sirina padėjo ragelį. Po valandėlės ir Megė. 

Ledai pasidarė nevalgomi. Visiškai ištižo. Be to, ji jautėsi persi- 
rijusi. Pažvelgė į apatinuko kikliką, kur vos betilpo krūtys. 

— Aš dramblys, — pasakė Airai. 

— Tik nepradėk iš naujo, — sudejavo jis. 

— Rimtai. 

Tapšnodamas smiliumi viršutinę lūpą, jis tyrinėjo kortas. 

K gi. Ji atsikėlė ir nuėjo į vonią, eidama nusirengė ir nukabino 
nuo kablio naktinius marškinius. Kai užsimetė juos ant galvos, jie 
apsiautė ją, palaidi, vėsūs ir besvoriai. „Uf“ — tarė ji. Nusiprausė 
veidą, išsivalė dantis. Pakeliui iš miegamojo į vonios kambarį buvo 


išdrabstyti apatiniai, ji surinko juos ir sukišo į skalbinių pintinę. 

Kartais po ypač sunkios dienos užsimanydavo sudeginti viską, 
ką vilkėjusi. 

Kabinant suknelę ant pakabos, jai į galvą toptelėjo viena min- 
tis. Dirstelėjo į Airą. Nusisuko. Pakabino suknelę į spintą greta 
vienintelės šilkinės palaidinukės. 

— Dievuliau, — tarė vėl atsisukdama į jį, — koks nykus tas jūsų 
Kartvilas! 

— Mm. 

— Buvau užmiršusi, koks nykus. 

— Mm, aha. 

— Galvą guldau, kad mokykla ten irgi niekam netikusi. 

Jokio atsako. 

— Kaip manai, ar Kartvilo mokykloje galima įgyti gerą išsilavi- 
nimą? 

— Neturiu supratimo, — atsakė Aira. 

Ji stipriai uždarė duris. 

— Na, o aš turiu, — atšovė. — Ta mokykla visais metais atsilieka 
nuo Baltimorės mokyklų. Gal net dvejais. 

— O Baltimorės mokyklos, be jokios abejonės, nuostabios, — 
pasakė Aira. 

— Už Kartvilo tikrai geresnės. 

Jis kilstelėjo antakį. 

— Norėjau pasakyti, tikriausiai, — pasitaisė Megė. 

Jis paėmė kortą, uždėjo ją ant kitos, paskui apsigalvojo ir padė- 
jo atgal. 

— Mes turėtume padaryti štai ką, — kalbėjo Megė. — Parašyti 
Fionai ir paklausti, ar ji nors kiek mąsto apie Leroi išsilavinimą. 
Pasiūlyti perkelti ją į kurią nors Baltimorės mokyklą ir leisti Leroi 
gyventi pas mus devynis mėnesius per metus. 

— Ne, — tarė Aira. 

— Ar visus dvylika mėnesių, jei pasiseks. Žinai, kaip vaikai pri- 
siriša prie bendraklasių. Gal ji net nenorėtų išvažiuoti. 

— Mege, pažvelk į mane. 

Ji atsistojo priešais įsisprendusi. 


— Ne, — tarė jis. 

Ji galėjo išvardyti daugybę pranašumų. Visokiausių! 

Tačiau kažkodėl nevardijo. Nuleido rankas ir nupėdino prie 
lango. 

Naktis buvo šilta, tamsi ir tyki, vos vos pūtė vėjelis, judindamas 
žaliuzių virvutę. Ji aukščiau pakėlė žaliuzes ir palinko į priekį, spaus- 
dama kaktą prie smėlėtų grotelių. Oras kvepėjo guminėmis pa- 
dangomis ir žole. Nuotykių filmo nuotrupos sklido iš gretimo 
Lokų namo. Kitoje gatvės pusėje laiptais lipo Simonsai, vyras žvan- 
gino raktais. Šitie tikrai dar neis miegoti, neverta tikėtis. Tai jauna 
laiminga bevaikė pora, matanti tik vienas kitą, jie, be abejo, grįžta 
po vakarienės restorane ir dabar... ką darys dabar? Klausysis ro- 
mantiškos muzikos, gal smuikų, grakščiai įsitaisę ant savo baltu- 
tėlės dvivietės sofos, kilnodami vyno taures be apvadėlio iš plono, 
lengvai dūžtančio krištolo. O gal šoks. Kartą matė juos šokant 
prieangyje — žmoną, avinčią batukais plonyčiais aukštais kulnais, 
eskimų namelio formos šukuosena, vyrą, laikantį ją kiek atokiau, 
santūriai ir dievinamai. 

Megė apsisuko ir grįžo į lovą. 

— Oi, Aira, — pasakė klestelėdama greta jo, — dėl ko mudu 
gyvensime visą likusį gyvenimą? 

Ji sumaišė jam kortas, bet jis, užuot puolęs jų tvarkyti, apglėbė 
ją viena ranka ir prisitraukė. 

— Gana, brangioji, — pasakė ir pasiguldė ją greta. Tebeglausda- 
mas ją, perkėlė pikų ketveriukę ant penkiukės, o Megė padėjo 
galvą jam ant krūtinės ir žiūrėjo. Pamatė, kad jis jau pasiekęs įdo- 
miąją dalį. Ankstyvasis, paviršutiniškasis etapas, kai įmanomi vi- 
sokie ėjimai, buvo baigtas, dabar rinktis jis galėjo labai ribotai, 
pasitelkęs tikruosius įgūdžius ir sveiką protą. Pajuto kažką virpte- 
lint krūtinėje, lyg ją staiga būtų užplūdusi gyvybės banga, ir pakė- 
lusi galvą pabučiavo šiltą jo skruostikaulį. Paskui išsprūdo ir pasi- 
traukė į savąją lovos pusę, nes rytoj jų laukia ilga kelionė automo- 
biliu ir ji žino, kad turi gerai išsimiegoti. 

